
Kirjoittajan puolustelut 


K enettäpä kynäilijällä ei 
olisi hyväätarkoittavia ystäviä, jotka yrittävät eläh- 
dyttää hänessä vanhanaikaista uskoa kirjaan ja patis- 
tavat häntä kokoamaan kirjoituksiaan yksien kansien 
väliin. Omia ystäviäni vastaan olen väitellyt sitkeästi 
ja menestyksellisesti monta vuotta, mistä täten lausun 
itselleni lämpimät kiitokset. 

Olen todistellut, että nykyajan vimmattuun kirjo- 
jen tulvaan on typerä ja epätoivoinen yritys lähteä 
tungeksimaan: ihmisethän — ne harvat jotka yli- 
malkaan vielä lukevat kirjoja — uivat kirjoissa kor- 
viaan myöten. Ja joka tapauksessa tavoitetaan laaja- 
levikkisten viikkolehtien, sanomalehtien, radion ja 
television välityksellä moninkertaisesti suurempi 
lukijamäärä kuin mielipidekirjojen pikkuruisilla pai- 
noksilla, jotka nekin pyrkivät kellastumaan kustan- 
tajan varastoissa. Mutta ennen kaikkea en ole voinut 
vakuuttua siitä, että luonnonystävällä olisi moraa- 
lista oikeutta iskeä sellaista lovea metsiimme, jota 
kokonaisen kirjan kuluttama paperimäärä merkitsee. 
Säännöllisesti ilmestyvissä lehdissä asia on toinen — 
niiden palstatila on vakio ja jokainen julkaistu kir- 

joitus pudottaa jonkin toisen julkaisukynnyksen alle, 
mikä tietysti on kaikinpuolinen helpotus. 

Mutta vuodet ovat vieneet luonnonystävältä ylpey- 
den niin kuin kaiken muunkin. Samalla kun ne ovat 
osoittaneet todellisuuden ajautuvan yhä vinhemmin 
poispäin kaikista ajattelevan ihmisen unelmista, 
ilman vähäisintäkään valopilkkua, samalla ovat tais- 
telumieli ja usko ihmiseen korvautuneet ennenaikai- 
sen vanhuuden toivottomuudella, väsymyksellä ja 
katkeruudella. Ehkä tämä on helpotuskin: niistä 
rääsyisistä repaleista, mitä tällä hetkellä on Suomen 
metsistä jäljellä, ei totisesti enää kannata huolta kan- 
taa. Eihän millään muullakaan enää ole mitään 
väliä, menkööt yksin tein nämä jututkin painoon — 
kun kustantajakin on kyllin yksinkertainen luvatak- 
seen ennakkopalkkion myynnin suuruudesta riippu- 
matta. Maitoa ja paitoja tarvitsevat lapset vielä sil- 
loinkin kun isän maailma on nurin niskoin. 

Totta puhuen minua hävettää tässä liiketoimessa 
vähiten se, että kirjoitukset on koottu 10 vuoden 
ajalta ja että osassa niistä on vanhahtavuuden vaiku- 
telma selvä: ajateltakoon vaikkapa vain keskustelua 
rauhanasiasta ja aseistakieltäytymisestä 1960 ja 1971 
— ero on totisesti huikea. Eikä minua häiritse paljon 
sekään, että moni asia on myöhemmin sanottu pa- 
remmin: aatehistoria kiinnostaa sekin jotakuta, ja 
voi olla jotakin mieltä todeta milloin moni asia on 
sanottu ensimmäisen kerran. Päinvastoin olenkin 
jättänyt juuri viimeisten vuosien aikaansaannokset 
käsikirjoituspinkasta pois, sillä enemmänhän minua 

yhäkin viehättävät varhaisempien aikojen optimis- 
min pilkahdukset (ja kukapa ei omaa nuoruuttaan 
ihannoisi) kuin nykyvuosien musta toivottomuus. 
Pessimisti ja nihilisti on nykyhetkellä toki aina ver- 
rattomasti rehellisempi ja selvänäköisempi kuin opti- 
misti, mutta hänen osansa on liian raskas sekä hänelle 
itselleen että hänen lukijoilleen. 

Niinpä niin, kirjoitelmat on melkein kaikki aika- 
naan julkaistu jossakin, useimmat Ylioppilaslehdessä 
tai Suomen Kuvalehdessä, jokunen Rauhaa kohti 
-lehdessä, Parnassossa, Uudessa Suomessa, Helsingin 
Sanomissa, tai puhuttu radiossa. Nyt kahlatessani 
paperinippua läpi olen laiskuuttani tehnyt vain 
muutamia tyyliparannuksia ja selvennyksiä ja kor- 
jannut pari asiakömmähdystä. 

Kokoelman alkuun — vastoin kustantajan ja kaik- 
kien järkevien ihmisten neuvoa —sijoittamani unelma 
ansaitsee erityisen huomautuksen. Se on kuin onkin 
ainoa kuvitteellinen kirjailuyritykseni pikkupoika- 
aikojen jälkeen ja kaunokirjallisena suorituksena toki 
kovin avuton: eihän se asiaproosan kirjoittajalta niin 
vain käy. Mutta sittenkin Haapasillan kesäpäivä- 
haaveeni mielestäni kuvittaa sanottavaani siitä, 
minkälaatuisella ihmiselämällä olisi ollut sekä arvoa 
että tulevaisuutta, joltakin kantilta paremmin kuin 
asia-artikkelit kaikkine perusteluineen. Ja onhan se 
samalla tehokas keino karkottaa epätoivotut lukijat, 
Helsingin kapakoiden kulttuurikeikarit ja muut 
pölkkypäät, jotka pelkäävät vilpitöntä naiiviutta 
enemmän kuin tyylikästä kyynillisyyttä. Juttu on 

muuten syntynyt hassunkurisessa tilanteessa, Mai- 
nostelevision esittämään automatisoidun tulevaisuu- 
den maailman kauhuja kuvaavaan ?Pilvenpiirtäjät? 
-filmiin oheistekstiksi. 

Heinäkuun päivä Haapasillassa 


H aapasillan Matti-isäntä he- 
rää heti kun aamuaurinko salmen takana saa säteensä 
ikkunanpielen ohi kamariin ja ampuu häntä silmään pihlajan- 
lehvien läpi. Kello taitaa olla viiden maissa. 

Matti on heti tilanteen tasalla: tämä on hänen päivänsä. 
Onhan toki kesä kokonaankin täynnä jännitystä ja elämisen 
iloa, mutta nämä välikaudet ovat sittenkin parhaimpia. 
Eilen tulivat heinät kaikki keppiin — kova loppukiri pidet- 
tiinkin melkein puoleenyöhön, tytötkin heiluivat oikein tosi 
kilpailun hengessä; mutta Marjan ne komensivat kyllä 
lättyjä paistamaan melkein heti kun se iltalypsyltä mukaan 
kerkesi. Vieläkin tuntuu mahassa myöhäisten kekkerien 
paine — eivät taida ihan turhaan lehdissä kirjoitella ilta- 
syömisen vaaroista. No, kyllä meikäläisellä sen puoleen 
maha pian alenee, Kahdeksansataa seivästä on pystyssä — 
kohtalainen tulos, kyllä sillä taas ensi kevääseen päästään, 
ellei salama latoja polta. Ja hyvinä tulivat etupäässä — 
varsinkin Pitkänniityn ja Etuvainion niin kuivina, että mel- 
kein olisivat suoraan latoon kelvanneet. Hakaportin ensim- 
mäiset seipäät nyt ovat vähän tuoretta tavaraa, kun alku- 
kuusta sataa roiskutteli ikävänlaisesti. 

Mutta mitäs menneistä — heinä on kepissä ja kuivaa 

että rohisee, nyt on rästitöitten aika. Ja se on parasta: kun 
on erilaisia töitä ja pikku välihommia jos minkälaisia — 
saa suunnitella ja järjestellä, jakaa työt ovelasti perheen 
kesken ja panna luistamaan. Ohimenevä vilun väristys käy 
Matin lävitse housuja jalkaan kiskoessa: mielessä käväise- 
vät ne pari vuotta, jotka hän ukon vielä hoidellessa mökkiä 
kierteli maailmalla: tehdas kellokortteineen, verstas mesta- 
reineen ja tyhjänpäiväisine kavereineen, iänikuisesti samoine 
joutavine puheineen — vieläpä se toimistokin, johon hän 
välillä ihmeen kaupalla erehtyi, muka harjoittelijaksi. Pape- 
rien kahinaa, kirjoituskoneiden rätinää aamusta iltaan — 
juuri yhtä hauskaa kuin olisi täyttänyt veroilmoitusta päi- 
västä ja kuukaudesta toiseen. Ei niin mitään omaa, ei valtaa, 
ei vastuuta. Se ei ollut valkoisen miehen elämää, ei totisesti. 
Mutta antaapahan sitten arvoa tälle kahta vertaa enemmän, 
kun nekin riemut tietää. 

Mattia hymyilyttää, kun Marja nukkuu kaikessa rau- 
hassa, huokailee pitkään tavanomaisessa kippura-asennos- 
saan, ei havahdu vaikka aurinko killittää kuumana toiselle 
poskelle ja hän kahistelee arastelematta vaatteitaan vieressä. 
ja vaikka kukkokin kiekuu armottomasti. ja vaikka Mar- 
jalla on omallekin kohdalleen tiedossa juhlapäivä heinä- 
urakan jälkeen — mattopyykki ja leipominen, ja illalla 
Saarensalon väen vierailu — kaikki asioita, jotka on helppo 
huomata Marjalle mieluisiksi. Mutta hyväpä on, ettei 
vaimo ole luotu turhan jännittäjäksi, hyvillä unenlahjoillaan 
se juuri kestää ja jaksaakin. Eihän ole syytäkään ruveta 
vielä heräilemään, tunti on vielä aamulypsyyn. Matti itse 
myöntää, että hänessä on vähän hätähousun ja pingottajan 
vikaa — hänellä on paha tapa ajaa itsensä niin kuitiksi 

syyskyntöjen loppuun mennessä, että virkoaa kunnolla vasta 
joulupöydässä. Mutta siitä alkaen onkin kunto aina pysynyt 
kovana seuraavaan syksyyn, vielä toistaiseksi kumminkin — 
saa sitten nähdä, milloin alkaa tuntua että täytyy hellätä. 
Kunnon työnteon iloa hän ei kumminkaan suostu jättämään, 
muuta kuin pakon edessä. Eiköhän sitä silti hyvinkin jaksa 
niin kauan että Osku on valmiina astumaan remmiin — vai 
sattuisiko jo ennemmin semmoinen vävy, jolle työn puske- 
minen maistuisi. 

Matilla on päivän lukujärjestys jo tarkoin mietittynä, 
mutta kun hän astuu kasteiselle pihalle, tekee mieli sittenkin 
poiketa ohjelmasta. Kuhankeittäjä huiluttelee kiihkeästi 
Lammassaaren puolella — eikös hän jo kamarissa kuulos- 
tellutkin, että jotakin muutakin sieltä kuuluu ulkoa kukon- 
kieunnan lomasta. Kumma elävä sekin — laulaa korkealla 
äänellä vielä heinäkuun lopulla, vaikka kaikki muut linnut 
ovat jo lakossa. Korea ja koreaääninen lintu, mutta aika- 
moinen harmin aihe tavallaan: pikkupoika-ajoilta se on 
joka kesä viheltänyt kotirannoilla, mutta ei ikinä ole pesäänsä 
hänelle paljastanut. Saisipa arpajaisvoiton, niin palkkaisi 
jonakin kesänä miehen viikoksi tuuraamaan talon töissä ja 
etsisi Oskun kanssa väkisin kuhankeittäjän salat julki. 

Niin, kuhankeittäjä kutsuisi kovasti venerantaan ja katis- 
koille salmenpielten ruohikoihin. Eihän niissä mitään yllä- 
tyksiä olisi, hyvä jos niukka ahvensoppa karttuisi näin kesä- 
sydämenä, mutta sittenkin tuntuisi vähän petokselta Oskua 
kohtaan livahtaa näin aamuvarhaisella yksikseen järvelle. 
Eletään vielä tämä päivä possulla ja kevään suolalahnalla 
ja jätetään kalareissu iltaan — Saarensalon Pekka lähtee 
mielellään mukaan, katsotaan katiskat ja lasketaan vihdoin 

heinäkiireen jälkeen taas verkotkin, eihän tämä ole ollutkaan 
oikein täyttä ihmisen elämää viime viikkoina, kun ei ole 
tuoretta kalaa riittänyt joka päivälle. 

Matti torjuu houkutuksen ja lähtee kirveen ja lankakim- 
pun kanssa Etuhaan aitaa tarkastamaan — se on siinä 
kunnossa, että juuri ja juuri vasikat ovat vielä pysyneet 
poissa puutarhasta; niin kauan kuin rantaheinikot ovat vielä 
jotenkuten vehmaina... Matti silmäilee aidalta Hirvi- 
notkon nousevaa haavikkoa, joka on hänen silmäteränsä. 
Sehän kasvaa ihan silmissä — muutaman vuoden päästä saa 
jo tulitikunostajalta hyvät koulurahat lapsille. jokusen 
isomman hän on kuitenkin päättänyt säästää tikoille pesä- 
puiksi — sen verran täytyy pienelläkin tilalla olla varaa 
ylellisyyteen. Mutta noista Mäkiahteen vanhemmista haa- 
voista täytyy tänään iltapäivällä jossakin välissä keritä kaa- 
tamaan pari — ehtivät sitten hyvin kuivaa syksyksi, jolloin 
saunan lauteet tulevat uusittaviksi. 

Matin palatessa pihaan aamuvellin toivossa on Marja jo 
tien suussa menossa käsikärryineen, tonkkineen ja ämpärei- 
neen ja kuuluu huutelevan tyttöjä ja Oskua aitoista hereille: 
»Pian tytöt jo porsaita ja kanoja ruokkimaan — ja heti kun 
kerkiätte niin niitätte muutaman sylyksen pientareilta lam- 
mashakaan — lampailta rupeaa jo näillä poudilla ehty- 
mään. Ja Osku saa kaataa niille muutaman lepän.» 

Tytöt ehtivät työntyä valmiiseen vellipöytään melkein 
siinä samassa ja Matti aloittaisi mielellään keskustelun 
päivän työnjaosta, mutta kuopuspoikaa ei näy missään. 
»Osku taisi hiippailla jonnekin jo ennen herätystä», arvelee 
Ritva, vei se kai ollut äidinkään käskynjakoa kuuntele- 
massa.» 

Samassa Osku tömistelee sisään, silmin nähden tohkeis- 
saan; »Hei isä, nyt se on selvää, että Louhimäen metsäsian- 
pesässä asutaan. Siellä oli sammalet ihan eri asennossa kuin 
illalla.» » Vai siellä sinä ehdit jo laukata», ihmettelee Matti, 
»— no, se tietää aikamoista menoa Huhtaniityn kauroille 
siinä alapuolella — mutta minkäpä sille mahtaa, se on niitä 
maatalouden lisäveroja, eikä ainoita, — Mutta kuulkaas, 
nyt on joukolle urakkaa, kun on heinätouhussa jäänyt kaikki 
rempalleen. Äidin kanssa ajateltiin, että lanttumaa ja tur- 
nipsi saa jäädä loppuviikkoon, mutta tuo porkkanamaa alkaa 
olla jo häpeä ihan pihaportilla — Kun saarensalolatsetkin tule- 
vat illalla. Leenan vuorohan on tänään saattaa maidot autolle 
äidin kanssa — ja tuo posti samalla. Mutta Ritva ja Osku 
porkkanamaalle, saatte sen aamiaiseen selväksi. Ja ilta- 
päivällä kaikki kolme Haukkakallioille mustikkaan — 
tässä tekee jo tiukkaa, että saadaan hillot ja soppamarjat 
tällekin vuodelle. Tai pitäisiköhän teidän sittenkin ensin 
poiketa Teerisuolla katsomassa, vieläkö saisi lakkoja vai 
joko ovat varisseet — mitä senkin ihanuuden täytyy osua 
aina niin jetsulleen juuri kiukkuisimpaan heinäaikaan! 
Mutta Leena — sinä vanhimmaksesi, älä nyt rupea kapinoi- 
maan, kyllä sinä olet tarpeeksi reipas tyttö lantakuskiksi. 
Kun tulet Hakalasta, niin vedä haalarit niskaan, hae tamma 
ja ota talikko ja lantareki ja ajele makkilanta Peräniityn 
ruismaalle, minä menen sinne ruunan kanssa nyt heti ja 
kynnän sen vielä kerran nurin, että saadaan loputkin ruohon- 
juuret vielä poudalla hengiltä. Saadaan sekin lantajuttu 
pois päiväjärjestyksestä — kyllähän se vähän näin kesä- 
kuumalla lemuaa kun pöyhitään, mutta tervettä hajua se on 
— ja asettuu jo illaksi.» 

»On siinä mulla isäukko, määrää makkilannan ajoon 
juuri tanssi-illan päivänä», tytär irvistelee. » Vaikka oikeas- 
taan, parhaitenhan se näin heinäkuussa käykin — tarkenee 
pelkiltään haalareissa eikä saa hajua muihin kamppeisiin, 
olkoon menneeksi. Ja järvessä kestää liota niin pitkään, 
että pääsee entiselleen rexonaraikkaaksi hiusjuuria myöten. 
— Muita jokos tuolla työntää Laurilan Sirkka mattokär- 
ryjään — vaikka hyvin tietää, että äiti on vasta lypsyllä. 
Kyllä ne ovat hanakoita sen mattopyykkinsä kimppuun kuin 
mullikat kesälaitumelle — sen arvaa, mikä puheenpajatus 
päivällä rannasta kuuluu. Saa nähdä, tuleeko meikäläinen 
yhtä hassuksi parinkymmenen vuoden päästä. No, joutaa 
Sirkka laittamaan tulet padan alle valmiiksi.» 

Aamiaisen alla pihaan ilmestyy hikistä väkeä — Matti ja 
Leena kesantomaalta, Ritva ja Osku porkkanapenkeiltä. 
Päätetään painua uimaan ennen syömistä. Äiti on kiivennyt 
rannasta ruokaa valmistelemaan ja tulee mukaan, mutta 
Sirkka suostutellaan tupaan kattiloita valvomaan, eitä saa- 
daan rauhassa viettää hetki kylpyläelämää — kun ei ole 
tullut uimapukujakaan näille rannoille hankituksi. 

Leena kertoo kumman uutisen: postimatkalla Hakalan ja 
Seppälän välillä oli tiellä ajellut aivan outo auto ja siinä 
pari ventovierasta miestä — semmoista ei satu näillä kul- 
milla kesäsydämenäkään monta kertaa. Ei se ollut metsän- 
hoidonneuvojan, ei eläinlääkärin eikä vakuutustarkastajan, 
ei edes se tuttu Pohjanmaan kauppias, joka on tavannut 
kiertää pari kertaa kesässä. No olkoon mikä oli. Helle on jo 
ankara näin ennen puoltapäivää ja vesi kuin vastalypsettyä 
maitoa. Mutta juuri veteen kahlattaessa kuuluu salmelta rui- 
kuttava ääni — palokärki, sateen ennustaja. 

Matin mielessä on jo aikaisemmin käväissyt synnillinen 
ajatus — jospa pouta päältyisi, että jatkuisi näitä välipäiviä 
vielä vähän aikaa eikä tarvitsisi heti loppuviikosta ruveta 
heiniä sisään ajamaan — ja oikein kova sadepäivä olisi 
ainoa, jolloin ilkeisi vähän huokaistakin. Ja pääsisi tietysti 
odelmakin mukavasti alkuun. Nyt hän on melkein hyvillään 
ja etsii silmillään ruikuttajaa, joka selvästi on tulossa saa- 
resta manterelle. Mutta Osku on tarkempi ja keksii ensim- 
mäisenä: tuolta se tulla laahustaa, Kaikki pysähtyvät kat- 
somaan mustaa lintua, jonka siipien vouhotus kuuluu selvästi 
tyynessä ilmassa. Äiti rupeaa nauramaan: »Että pitääkin 
linnun lentää noin laiskasti — hoippelehtia sivulle ja alas ja 
ylös — juuri että ilmassa pysyy. Jos minä oppisin lentä- 
mään, niin tuolla lailla se varmasti alkaisi.» Osku innostuu 
puolustamaan ystäväänsä: » Mutta kyllä se osaa panna 
vauhtiakin, jos on tarpeen — muistattekos, kun kerroin sil- 
loin kun kanahaukka yritti palokärkeä Kailankulman 
mäessä — sehän meni kuin pikakiitäjä lepikossa ja haukka 
nuoli näppejään.» Ritva lisää: » Entäs keväällä, kun niillä 
on kevätleikit Riihisaaressa, kun ollaan verkoilla siinä 
pesähongan alla. Nehän menevät kumpainenkin ihan hul- 
luina puiden seassa vaikka minkälaista syöksyä. Palokärki 
vain ei viitsi nähdä vaivaa silloin kun se ei ole ihan välttä- 
mätöntä — sietäisi meidän isän ottaa siitä oppia!» Matti 
aloittaa vimmatun vesisodan kostoksi toisten nauruun, ja 
koskelopoikue yhtyy kohinaan paeten juoksujalkaa veden 
pintaa salmen suuta kohden, 

Kun perhe kiipeää rannasta, Leena tukanpesusta viimei- 
senä, ilmestyy peltotien mutkasta kaksi miestä kantaen tsoa 
reppua ja raskasta laukkua. Päivää vaan, anteeksi että 

häiritään, mutta kun ollaan vähän niin kuin vesistöntutki- 
joita ja pitäisi saada venettä jostakin lainata, että päästäi- 
siin näiltäkin seliltä näytteitä ottamaan.» Matti komentaa 
toiset sisälle ja lähtee rantaan venettä näyttämään — ei niin, 
etteivät vieraat sitä itsekin osaisi talaasta ulos työntää, 
mutta täytyy kuulla, mistä on kysymys. Matilla on heti 
ilkeitä aavistuksia, onhan hän sanomalehtensä lukenut. 
Siellä on tehtaille yläjuoksulla tainnut sattua vähän lasku- 
virheitä .. .», selittävät tutkijat epämääräisesti, »— kunhan 
ei vain tulisi teiltäkin uimaranta muutettavaksi tuonne lampi- 
vesille... Mutta toivotaan vielä parasta, katsotaan nyt 
ensin mitä näytteet rupeavat kertomaan.» 

Matti palaa pirtille ja vastaa vältellen toisten kysymyk- 
siin? »Mitä lienevät rutiinitutkimuksia, leviä tutkivat ja 
happea.» Aamun terä on päivän iloista poissa, eikä hän osaa 
varjella itseään, vaan erehtyy aterian jälkeen hetkeksi kei- 
nuun Leenan tuomaa sanomalehteä silmäilemään. » Lontoon 
rikkisumu vaatii lisää uhreja.» » Kuonakasa sortui kaivos- 
kylän päälle Belgiassa.» vItsemurhatilasto noususuunnassa 
Euroopassa.» »Väestönkasvu kiihtyy.» »Maitotaloustuot- 
teiden myrkkypitoisuudet uhkaavassa nousussa Saksassa.» 
Matti heittää lehden keinuun, ravistelee kuin ruumenia har- 
teiltaan ja lähtee ottamaan ruunaa lieasta ja jatkamaan 
kesantomaan kyntöä. Lapset näkyvät etsivän marjaämpä- 
reittä. Matilla onkin tänä vuonna tekeillä iso ruishalme — 
koko Peräniitty, liki pari hehtaaria. Olikin jo maa kovin 
väsynyt ja rikkaruohon vaivaama, kypsä kesannoitavaksi. 
Seipäillä olevan heinän ja piennarkukkien voimakas tuoksu 
alkaa jo päästä voitolle makkilannan lemusta. Pitää vielä 
ennen päivällistä korjata Huhtaniityn ladon saranat ja lyödä 

paikkapäreet Etuvainion ladon kattoon — muuten eivät 
kelpaa heiniä vastaan ottamaan, Saunahaapojen kaato taitaa 
kumminkin jäädä huomiseksi, samoin karjan siirto Silmä- 
haudan hakaan, 

Viiden jälkeen Matti palailee pirtille. Laurilan Sirkka 
on jo mennyt menojaan — uutislähteet kuivattu sillä suun- 
nalla, arvelee Matti — ja pihaan saakka erottuvat vene- 
talaan orret kirjavina matoista. Marja on tuvassa kovassa 
leipomisen touhussa, ovet ovat selkoselällään leivinuunin 
paahteen takia ja taikinan tuoksu tuntuu pihalle saakka. 
Vedentutkijat kuuluvat myös jo menneen — eivät olleet 
mitään naisväelle puhuneet löydöistään. 

Lapset ilmestyvät juuri parhaiksi aidan yli Kissaojan 
suunnasta. Kaikilla on täysi ämpäri mustikoita — melko 
mukava saalis, huomenna onkin sitten kova hilloamispäivä. 
Lakoista kuuluvat taas myöhästyneen, pitihän arvata. Mutta 
katsopas, eivätpä olleetkaan mustikat ainoat saamiset — 
ovatpa ehtineet vielä nyppiä pikkukipot puolilleen mansi- 
koita, Haukkavuoren varjorinteiltä kuulemma, kas kun 
vielä noin paljon löytyi. Nyt pidetäänkin taas kekkerit 
illalla — syödään saarensalolaisten kanssa kesän viimeiset 
mansikkamaidot. Eikä vielä siinäkään kyllin — Osku 
vetäisee paidan povesta nyytillisen kullankeltaisia sieniä, 
näkyy Ritva uhranneen aluspaitansa niille. Matilla rupeavat 
sylkirauhaset pelaamaan: »No johan on kumma — näin 
aikaisin ja näillä poudilla — vai niin paljon ne alkukuun 
sateet sittenkin vaikuttivat. Nyt tytöt heti pannu hellalle ja 
voita lujasti — semmoista itsehillintää ei olekaan, että 
syksyn ensimmäisiä kantarelleja pystyisi säästelemään.» 

Samassa Osku huutaa: vkatsokaas, pääskysellä oli savi- 

kimpale suussa, ihan selvästi!» Hän ryntää pihan yli autioon 
navettaan ja huutaa sieltä: »joo, sillähän on jo puoli pesää 
muurattuna täällä peränurkassa, ihan uudessa paikassa!» 
Kaikki tulevat katsomaan, äitikin pyörähtää kiireissään 
tuvasta. » Johan nyt on, vai vielä yrittää — sehän menee 
sillä syyskuun alkuun, vaikka heti loppuviikolla pääsisi 
munimaan — saapa nähdä kuinka äijän käy. Tietäneekö 
pitkää kesää. Kiire näkyy ainakin olevan, kun näin illan 
suussakin savea kantaa — tavallisestihan ne muuraavat 
vain aamuvarhaisella.» Pirttiin palatessa Matti muistelee: 
»Siitä onkin jo monta vuotta, kun meillä haarapääskynen 
yritti syyspesää — tallin parvella se oli, ja kerkisivät ne 
pojat sieltä, mikäs vuosi se olikaan — jaa, sehän oli sama 
vuosi kun yriteltiin sitä Laihankorven ketunpoikaa elättää ja 
kun heinää tuli niin että täytyi Laurilasta seipäitä lainata — 
kuusi vuotta takaperin. Silloinhan se hirviporukka samana 
kesänä sotki sitä Peräniityn kauraakin vallan -riivatusti — 
niin, ja hiirihaukalla oli se pesä siinä pellon kulmassa Aro- 
mäen puoleisessa rinteessä, siinä isossa koivussa — sinä 
Leena kai ainakin jo muistat ne vuodet . . » 

» Älähän nyt muistele loppumattomiinn, puuttuu äiti 
puheeseen, minulla on jo julmettu kiire lypsylle. Nyt Ritva 
äkkiä ruoanlaittoa lopettelemaan ja Leena leipomisia. Survot 
heti mustikat piirakkaan ja lykkäät uuniin kaiken lopuksi — 
saat samalla hyvän pullantuoksun tukkaan illaksi.» 

Mutta lypsyltä palatessaan Marja ei näyttänyt enää ole- 
van yhtä leikkisällä päällä, vaan selvästi harmissaan. »No 
nyt siellä Kaunoke on tietysti härillään — että pitikin sattua 
kaikki samana päivänä. Enhän minä mihinkään sen kanssa 
pääse, kun saarensalolaiset ovat täällä siinä siunaamassa. 

Ei muu auta kuin että Ritva haet Kaunokkeen ja kiireesti 
sonnille Seppälään. Mutta koettaisit joutua, että kerkiäisit 
takaisin ennen Pekan ja Irjan lähtöä — johan nyt on, ettei 
tänne jää kuin me vanhat ja Osku, pitäisihän niille päästä 
vähän sentään tyttäriäänkin näyttämään.» 

Matti on päivällisen päälle korjaillut heinähäkin laitoja 
ja haravanpiikkejä ja arvelee nyt saarensalolaisten olevan 
tulossa. Hän menee rantaan ja kuuleekin aironkitkutusta 
Vasikkasaaren suunnalta. Hyvä mieli tulvahtaa häneen: 
ihmeellistä miten hyvältä tuntuu tavata ystäviä ja tuttavia, 
näin kun vain harvakseltaan joutaa ihmisiä tapailemaan, 
Pian kuullaan, miten Saarensalon juurikaskokeilu on menes- 
tynyt, miten ison selän puoli on antanut lahnaa, miten on 
yhtiö saanut niput lähtemään sieltä päin, vieläkö on Pekka 
hevoskannalla vai onko kirkonkylän traktorihuhuissa perää. 
Pirun korea iltakin sattui. Mutta eikös vain keräilekin jo 
jotakin pilvensauhua eteläisellä taivaanrannalla, taisi palo- 
kärki tietää kvin tietääkin... Vai veisivät ne vesistöntut- 
kijat häneltä järven, ei helvetissä — silloin hän kyllä 
ostaa kuorman dynamiittipötköjä ja lähtee pikku ristiret- 
kelle Raikankosken tehtaille . . . Hetken katkeruuden häiläh- 
dys kääntyy huviksi Matin ajatellessa päähänpistoaan. Saa- 
rensalon vene näkyy jo. Täytyypä kysyä, lähteekö Pekka 
kaveriksi, pannaan kummallekin selkäreppu täyteen dyna- 
miittia ... 

Saarensalolaiset viipyvät kauan, jutun aiheet ja lempeä 
kesäilta innostavat istumaan kuistilla pitkään — nukutaan 
sitten talvella. Välillä käydään miesjoukossa kalalla, laske- 
taan verkot ja tuodaan katiskoista puoli kopallista pieniä 
ahvenia — juuri huonon sopan aineet, niin kuin odotettiin- 

kin. Mutta huomenna on uunilahna varma, pitääkin antaa 
jo äidille ohjeet valmiiksi. 

Vasta vieraiden lähtiessä ilmestyy Ritva ja ehtii juuri 
hyvästelemään, Hän vaikuttaa mietteliäältä eikä oikein 
luontevasti yhdy Pekan leikinlaskuun hänen kasvamisestaan 
ja kaunistumisestaan. » Kuule isä», hän sanoo rannasta 
noustaessa, »— ne saivat Seppälässä televisiota katsomaan. 
Ja siellä meni ihan kauhea filmi — se oli jostakin Englan- 
nista, se kesti vaikka kuinka kauan eikä siinä näytetty kuin 
semmoisia loppumattoman korkeita taloja, joissa oli satoja 
samanlaisia ikkunoita ja sisällä oli tuhansia ihmisiä pitkissä 
saleissa paperien ääressä, ja kaikki naputtivat kirjoitus- 
koneita, ja toiset koneet naputtivat ihan itsekseen, ilman 
ihmistä, ja ruokaa niille keitettiin sähköllä monta metriä 
korkeassa kattilassa kai tuhannelle ihmiselle samalla kertaa 
ja lautaset ja mukit kulkivat semmoisissa vaunuissa seinien 
läpi, ja ne pelasivat palloa ja uivatkin vain sisällä taloissa 
suurissa halleissa, eikä koko filmissä näkynyt yhtään metsää 
eikä peltoa eikä kukkaa, ja kotiin ne ostivat ruokaa purkeissa 
semmoisista kauhean näköisistä kaupoista, jotka olivat pelk- 
kää lasia ja joissa oli aina satoja ihmisiä, eikä niillä kotona 
näkynyt hellaa eikä tulta missään, ja koko ajan kuului sem- 
mosia kauheita ääniä, surinaa ja kolinaa. Puhdasta ja siistiä 
niillä kyllä oli, ja pulleita vauvoja ne sentään kaikeksi 
onneksi näkyivät kylvettävän, ja kai niille aurinko sentään 
paistoi taivaalta kun ne olivat joskus kadulla. Mutta kum- 
minkin — mitenkä ihmiset voivat elää semmoista elämää, 
isä?» 

Matti masentuu äkkiä — pannukakuksi meni loppujen 
lopuksi tämäkin päivä, vaikka niin hyvin alkoi. »Vai oli 

niin kova filmi — niin, kyllä minä tiedän, sanomalehdissä 
siitä on joka päivä. Uljas uusi maailma, vai mitenkä ne sitä 
sanovat. Olen minä nähnytkin paikkoja vähän siihen suun- 
taan, ja lopun voi kuvitella. Vai oli puhdasta — eivät tain- 
neet näytellä tehtaiden takalistoja siinä filmissä eivätkä 
viemäreitä eivätkä kaatopaikkoja. Ja miten lie sen aurin- 
gonpaisteen — voi olla vähän huonoa paikka paikoin savun 
ja noen takia ... Mutta olkoon, en minä tiedä, en käsitä, 
enkä ymmärrä. Koeta olla ajattelematta ja unohtaa sem- 
moiset filmit, Meillä on täällä oma elämä, ja koetetaan 
pitää siitä kiinni — niin kauan kuin kyetään. Nyt mennään 
nukkumaan.» 

Tekstiehdotelma televisiofilmiin, 1969 

Runo-Suomi 
vai hyvinvointivaltio? 


H eollistamisen idea näyt- 
tää meilläkin tätä nykyä saavuttaneen vakiintuneen 
yleisen hyväksynnän. Ne harvalukuiset äänet, jotka 
vielä epäilevät ideaa sinänsä, voidaan jo helposti vai- 
mentaa leppoisalla pilanteolla runosuomalaisista ja 
kanteleensoitosta, vakavasti otetun keskustelun poh- 
tiessä —teollistamisen käytännöllisiä kysymyksiä: 
kokoomuksen kyvyt haluavat mahdollisimman kan- 
nattavaa teollisuutta lähelle vientisatamia, maalais- 
liitto mahdollisimman kannattamatonta teollisuutta 
mahdollisimman tiettömien erätaipaleitten taakse. 
Tämän itsepäinen kirjoittaja pyrkii seuraavassa väit- 
tämään, että molemmat ovat väärässä, että sittenkin 
on hyvin epäviisasta kokonaan polttaa siltoja takana 
päin, että yhä pitäisi pitää kiinni peruskysymyksen 
selvittelystä: onko teollistettava vai ei. 

Aloitan tarkasteluni teollistumisen vaikutuksesta 
inhimilliseen elämänkenttään ympäristön, maiseman 
muuttumisesta, koska käsitykseni mukaan esteettinen 

alue on — tajuisena tahi alitajuisena — merkittävin 
useimpien ihmisten elämänhaluun vaikuttava tekijä. 

Itse tehdas- ja voimalaitosrakennukset saattavat 
parhaassa tapauksessa tarjota esteettisiä elämyksiä 
arkkitehtonista linja- ja viivakauneutta tajuaville 
(luullakseni varsin harvoille) henkilöille. Suurten ih- 
mismäärien elämässä teollisuus välittömästi tuntuu 
lähinnä hermoillekäypinä rajuina hälyääninä, epä- 
miellyttävinä hajuina, visuaalisen ympäristön kaik- 
kinaisena likaantumisena sekä ihmisen perusoikeuk- 
sia loukkaavana hengitysilman ja juomaveden saas- 
tumisena — kaikkea tätä valtavasti suuremmissa 
puitteissa ja laajemmilla pinta-aloilla kuin vanhem- 
pien elinkeinojen vaikutuspiirissä. Nämä murheet 
teollistamismiehet myöntävät, mutta suurina idealis- 
teina uskovat haittojen olevan eliminoitavissa. He 
eivät halua tajuta, että kaikki tämä kuuluu elimelli- 
sesti suurteollisuuteen sinänsä: ilman ja veden va- 
pauttaminen teollisuuden jätteistä on kemiallisesti 
ylivoimainen ongelma, ja jo kohtuulliset tulokset 
vaativat niin äärettömiä kustannuksia, että teollisuu- 
den koko perusta ja valtti, elintason nousu vaarantuu. 
Atomivoima ei ole ensimmäinen liian suurisuuntai- 
nen yritys, joka riistäytyy kunnianhimoisen homo 
faberin kontrollista. 

Asiaa valaisee parhaiten havainnollinen esimerkki 
— vaikkapa muuan tuntemani kansallinen ylpey- 
denaihe, sanomalehtiesittelyjen ihannoima »vireä ja 
ripeästi kehittyvä teollisuuskeskus» Valkeakoski. Suu- 
rine puunjalostustehtaineen se tarjoaa välittömästi 

työtä tuhansille, välillisesti kymmenilletuhansille — 
se on maakunnan siunaus ja kantaa varsin pitkän 
korren koko kansankin hyvinvoinnin kekoon. Sa- 
malla sen tehtaiden iljettävä haju kouristaa ihmisvat- 
soja vielä muutaman peninkulman päässä; itse kaup- 
palassa ihmiset elävät jokapäiväistä elämäänsä il- 
massa, joka syövyttää metallin lyhyessä ajassa. Jos 
sentään vaihtuvat Luojan tuulet huolehtivat hen- 
gähdystauoista ympäristössä, niin mikään muu kuin 
steriloiva talvi ja jää ei tuo helpotusta vesien varsille: 
peninkulmakaupalla suloisinta satasaarista ja -sal- 
mista hämäläistä järvireittiä poreilee kuvottavan 
tympeää lipeänhajua ja -makua — sama »runeber- 
gilainen» vesi, joka soluu Längelmävedeltä ja Roi- 
neelta helmenkirkkaana kauppalan porteille saakka. 
Toivokaamme, etteivät luujauhotehtaalta mätäkuun 
helletuulilla ristiretkiä tekevät miljoonaiset raatokär- 
päslaumat kovin usein muista samaisia ranta-asuk- 
kaita. | 
Mutta tokihan kaikki on kohdallaan, kun kauppa- 
lan hyvin palkattu työväki lomillaan ja kesäsunnun- 
taisin hajaantuu kirkkaiden ylävesien partaille luon- 
non helmaan, jossa itätuulilla jopa ilmakin saattaa 
olla suloisen raikasta? Valitettavasti vain siellä tark- 
kailija näkee yhtä kyllästyneitä ja huolestuneita il- 
meitä esikaupunkimaisen taajaan kivikkokareja myö- 
ten huvila-asutetuissa saaristoissa. Olisiko syytä siinä, 
että huvilanpito on tehdasyhdyskunnassa ankarana 
vaikuttavan sosiaalisen normin sanelema niillekin, 
joilla ei ole siihen luontaista tarvetta ja jotka nyt 

ikävissään ajelevat edestakaisin pitkin salmia pika- 
moottoreillaan, niin että tauoton jyly on pahempi 
kuin tehdassaleissa? Tai siinä, että saaristo on juo- 
minkien jäljiltä kuvaamatonta pullonsirpaleiden, 
saunamakkarankuorien ja jätepaperin ryteikköä? 
Tai siinä, että metsäturkki rannoilla ja saarissa on 
tietystä syystä repaleisuudessaan niukasti silmää viih- 
dyttävä? Tai yksinkertaisesti siinä, että tehtaan hen- 
gestä ei hevin irrottauduta, että »paluuta ei enää ole»? 
Kaiken kaikkiaan: tehdaskauppalan kaltaista pesä- 
kettä voidaan pitää — kaikki asianhaarat muistaen 
— myös ihmisen hirvittävänä virheenä, luvattomana 
häpeätahrana. 

Tai kesäisiä muistoja Otanmäestä, vast'ikään Kai- 
nuun ja Suomen kansan onneksi pystytetystä kaivos- 
yhdyskunnasta. Likaisia epämuotoisia kaivostorneja 
happojen tappamien ruskeiden metsiköiden seassa, 
lauantai-iltaisella raitilla ja kalseassa baarissa tym- 
peytyneitä, tyhjiä katseita. Hymyä ei vilahtanut, 
juopunut sokeltelukin oli merkillisen vaisua. Yleis- 
vaikutelma: painajaisuni. Ymmärsin paremmin sitä 
nuorta ystävääni, joka samoiluillaan harrastaa geo- 
logiaa ja kivilajeja: hän lähettää näytteitä tutkimus- 
laitoksille, mutta varoo visusti mainitsemasta löytö- 
paikkoja: arvokkaat metallit saattaisivat merkitä 
kaivosraiskiota keskelle kauniita saloja. 


dn 


Mutta onhan toki löydetty muotoja, joissa teolli- 
suus ja inhimillinen viihtyisyys lyövät kättä? Ajatel- 

laan vain ihanneteollisuuslaitoksia, joissa sosiaalinen 
puoli on kehittyneimmillään, vaikkapa joitakin ruot- 
salaisia tehtaita viihtyisyyttä tavoittelevine vauraine 
asuntoalueineen, kerho-, huvi- ja urheilutiloineen. 
Olen nähnyt niitäkin — mutta kuvaa elämänvirralta 
vaadittavasta viehättävästä monipuolisuudesta ne- 
kään eivät anna. Samanlainen Volvo tallissa, saman- 
lainen televisioantenni katolla, samanlaiset amaryl- 
likset joka ikkunassa. Yhtä voimakkaana tuntuu täällä 
se kaavamaisuus ja standardisoituminen, joka ei ole 
teollisuuden sivuhaitta, vaan sen olennainen osa. 
Entistä elävämmin tulee mieleen se suurten yhden- 
mukaisten joukkojen, likaisenharmaiden tasapäisten 
massojen ihannointi, jota sosialismi eri muodoissaan 
edustaa ja joka on iljettävimpiä ideanmuodostuksia 
ihmiskunnan taipalella — missä muussa kuin teolli- 
suuden ilmapiirissä se olisi voinut syntyä? 

Minkälaisina sitten ilmenevät teollisuuden vaiku- 
tukset sosiaalisessa kentässä? Uskon vankasti siihen, 
että ne ammattiryhmät, joita teollisuus ensi sijassa 
luo ja lisää, työväki ja pikkuvirkailijat, »alempi keski- 
luokka», edustavat keskimääräisesti muihin verrat- 
tuina huomattavasti suurempaa epäviihtyvyyden, 
tyytymättömyyden, katkeruuden ja kadehtimisen 
määrää. Vertailevat havainnot osoittavat, että ni- 
menomaan maanviljelijäväestö — huolimatta kau- 
pungeista käsin eri kommunikaatiovälinein harjoi- 
tettavan valtavan tyytymättömyyden myrkynkylvön 

aluevaltauksista täälläkin — yhä vielä ilmentää har- 
monista viihtyisyyttä, joka panee sivullisen totea- 
maan: tuo elämäntapa on hyvä. Sellaiset äärimmäis- 
tapaukset kuin jotkut Savukosken kairoilla tapaamani 
tammukan- ja ahmanpyytäjät, jotka melkein typer- 
ryttävästi säteilevät elämänriemua, eivät teollisuuden 
ilmapiirissä voi tulla kysymykseenkään. 

Työväestön sosiaalisesti arveluttavia ominaisuuksia 
väitetään joskus ohimeneviksi, ylimenokauden, so- 
peutumisvaiheen ilmauksiksi. Tuskinpa sentään — 
viittaan vain teollisuus- ja toimistotyön korjaamatto- 
maan yksitoikkoisuuteen (maisemasta tässä enää pu- 
humatta) ja vivahdusköyhyyteen, esim. maanviljelys- 
yhteiskunnan toimialoihin verrattuna. 

Lopultakin lyhyesti: kuinka yleinen on oivallus, 
että teollistaminen ei ole ensi sijassa taloudellinen 
ongelma, jossa pääoma-, rahoitus-, sijoitus- ym. 
kysymykset olisivat keskeisiä, vaan sosiaalipsykologi- 
nen? Hyvin harvinainen. Ja kuitenkin: jos se laaja- 
mittainen viihtyvyystestaus, joka hälyttävän kiireel- 
lisesti olisi toimeenpantava, osoittaisi kaikki tässäkin 
kirjoitelmassa esitetyt käsitykset vääriksi ja toteaisi 
ihmisen teollisuuden vaikutuskentässä viettävän rik- 
kaampaa, viihtyisämpää ja tasapainoisempaa elämää 
kuin vanhempien elinkeinojen piirissä, niin hyvä on; 
mutta jos tulos on päinvastainen, niin ratkaisu on 
tietysti selvä ja yksinkertainen: teollistamisohjelmat 
pannaan paperikoriin ja ryppyotsaiset »valtakunnan- 

suunnittelijat» jäähdyttelemään aivojaan kyntöpel- 
lolle, oravametsälle tai muikkunuotan vetoon. 
Yhtä lyhyt ja yksinkertainen on vastalääke teollis- 
tamismiesten sille väitteelle, joka nyt varmasti kiiku- 
tettaisiin esiin: maanviljelysyhteiskunta ei kerta 
kaikkiaan pysty enää elättämään yhä kasvavaa väes- 
töä. Ainoa johdonmukainen ratkaisu silloin on ryhtyä 
jyrkin toimenpitein pysäyttämään väestönkasvua. 
Jos tieten tahtoen tuotettaisiin yhä suurempia ihmis- 
määriä tutkimustulosten onnettomaksi ja huonoksi 
toteamaan elämänmuotoon, harjoitettaisiin sanan 
syvimmässä mielessä huonoa sosiaalipolitiikkaa. 
Lystikkäintä suosittelemissani ratkaisuissa on se, 
että ne kaikessa naiivissa tokaisunomaisuudessaan 
ovat erittäin vankalla todellisuuspohjalla. Sosiaali- 
poliittinen ajattelu olisikin pelkistettävissä paljon 
yksinkertaisemmaksi ja selkeämmäksi, kun päätök- 
sentekijöiltä vaadittaisiin aina kirkas selvitys siitä, 
mihin inhimilliseen päämäärään pyritään — ja kun 
luovuttaisiin keksimästä olemattomia vaikeuksia. 


* 


Suunnattominta sekaannusta aiheuttaa sovinnai- 
seen ajatteluun täysin vakiintunut käsitys väistä- 
mättömästä »ajan hengestä» ja »luonnollisen kehityk- 
sen pyörästä, jota ei voi kääntää taaksepäin». Itse 
asiassa nämä ajatukset ovat typeryyden riemunäyte: 
eihän toki »kehitys» ole millään tavalla »luonnolli- 
nen» ja vääjäämätön, ihmisestä riippumaton mystilli- 
nen voima, vaan erilaisten inhimillisen toiminnan 

muotojen yhteisvaikutus, jossa vaihtoehdot usein ovat 
sattumanvaraisia tai ainakin hiuksenhienoja ja muu- 
tamien voimakkaiden ja vakuuttavien yksilöiden oi- 
kut ratkaisevia. Ihmiskunnan historiassa ei rajoitettu 
asiantuntemukseni näe suinkaan mitään yhtenäistä 
kehityslinjaa, vaan mitä kirjavimman kokoelman 
katkoja, kieppejä, suunnanmuutoksia ja paikoilleen 
jähmettymisiä. Samoin kuin tämän hetken johtava 
hyvinvointivaltion ideologia Suomessa on varsin 
myöhään ja enemmän tai vähemmän täpärästi 
päässyt vallalle verrattain harvojen voimakkaiden ja 
suggestiivisten yksilöitten toimesta, jotka ovat vie- 
hättyneet lähinnä Amerikassa kehitetystä aineelli- 
selle vauraudelle ja fyysisen elämän helppoudelle 
pääpainon panevasta elämänmuodosta, samoin on 
milloin tahansa mahdollista että riittävä määrä ih- 
misiä tajuaa teollistamisen, tekniikan ja korkean elin- 
tason ihmislajin tympeäksi harhakokeiluksi. Tällöin 
niistä luovutaan ja elämän valtavirta lähtee toisen- 
laisille teille, eikä siitä sen kummempaa: yksi ihmis- 
lajin voitto vain voidaan kirjata. 

Toinen ajattelun vaikea harha ilmenee pääkirjoi- 
tusten ja »Tekniikan päivien» juhlapuheiden vakio- 
fraasissa, kuinka me huutavan kipeästi tarvitsemme 
huipputrimmattuja tiedemiehiä ja insinöörejä, koska 
muussa tapauksessa sorrumme ja jäämme jalkoihin 
armottomassa kilpailussa ; tavallisesti muistetaan vielä 
mainita, kuinka »saalistaja on paikalla» välittömästi. 
Mikä on tämä »armoton kilpailu»? — nähdäkseni 
lähinnä insinöörien päissä syntynyt fantasiakuvitelma, 

joka jälleen valtavalla suggerointikampanjalla on 
juntattu ihmisten päihin ja siten todellisuudeksi. Ih- 
minen pystyisi totisesti olemaan myös kaikkea muuta 
kuin häikäilemätön kilpailija ja kyynärpäiden käyt- 
täjä, kunhan sc niin johdettaisiin. Aivan varmasti 
voimme ilomielin antaa Länsi-Saksan riemuita teol- 
lisesta yliherruudesta ja suoda saksalaisille vaikka 
kymmenen televisiota perhettä kohti (mikäli he eivät 
sitä ennen menehdy kivihiilenpölyyn ja radioaktii- 
viseen saasteeseen). Emme me ollenkaan tuhoudu, 
vaikka elelisimme vallan hissukseen. Katselkaamme 
niitä tämän hetken Euroopan viimeisiä ilon ja elä- 
mänmyönteisyyden saarekkeita, jotka tapaamme 
vaikkapa Adrianmeren ympärillä, Siellä jokisuistot, 
jotka saksalainen tai suomalainen maanviljelysin- 
sinööripiiri olisi aikaa sitten kulmat kurtussa ja 
hymyn karehtimatta ojittanut, kuivannut ja myl- 
lännyt, kiehuvat sääskiä ja lintuja luojan rauhassa, ja 
kesyttämättömissä vuoristoissa ovat kurjat kinttupolut 
ja sudet yhtä suurena hengenvaarana. Ja ihmiset 
ovat köyhiä kuin kulkukoirat, asuvat epähygieeni- 
sesti, laulavat, nauravat, rakastelevat ja säteilevät 
elämäniloa. Mutta ennen kaikkea: heille ei ole käy- 
nyt mitenkään — mitään saalistajaa ei ole ilmaantu- 
nut. Ainoana joskin sitä suurempana vaarana ovat 
saksalais-amerikkalaisuuden apostolit, jotka tartut- 
tavan vakuuttavassa itsevarmuudessaan ehkä vii- 
mein autuuttavat heidätkin. 


x 

Nykyajattelun hullutuksia kosketeltaessa ei voida 
unohtaa myöskään ns. työttömyysongelman tragi- 
komediaa: pieni osa kansasta ei mahdu muurahai- 
siksi talouselämämme kekoon, koska suurempi ja 
voimakkaampi osa paiskii yli-, yö- ja lomatöitä ham- 
paat irvessä. On järkyttävää, että ongelmalle on yli- 
malkaan etsitty mitään muuta ratkaisua kuin työ- 
ajan lyhentäminen — josta samalla ylen terveellisenä 
palkkiona seuraisi elintason pieni putoaminen. Jär- 
kyttävintä asiassa on kuitenkin se, että työttömyyttä 
sinänsä pidetään onnettomuutena ja kehitetään sel- 
lainen massapsykoosi, että vähitellen jokainen, jolla 
ei ole ansiotyötä sylin täydeltä vuoden jokaiseksi 
arkipäiväksi, vuolain kyynelin ruikuttaa kohtaloaan. 
Jo sanaparissa "työttömyyden ongelma” esittäytyy 
länsimaisuus inhottavimmillaan: päämerkitys anne- 
taan työlle, ei puhuta varattomuuden tai toimeentu- 
lon ongelmasta. Tämän kirjoittaja ei koskaan ole 
tehnyt ansiotyötä neljää kuukautta enempää vuo- 
dessa ja pitää tätä käytäntöä luonnollisena; aivan 
samoin on selvää, että eräät elinkeinoelämän haarat 
*— teettävät työtä esim. vain kesäaikana. Vasta joukko- 
psykoosi on saanut luontaisesti talvijoutilaan pien- 
viljelijän vauhkona kirjoittautumaan työttömyyskor- 
tistoon — ajan henki kun kuuluu olevan niin armoton, 
että mies sortuu ja kuolee ilman Volkswagenia ja 
ämmä ilman jääkaappia, vaikka reikäleipää ja läs- 
kiä juuri piisaisikin. 

On hyvä ottaa nyt biologin näkemys avuksi: ih- 
minen on vuosituhansien kuluessa sopeutunut tyy- 

pilliseksi kausityöläiseksi — suurten crä- ja kalaret- 
kien vuorotellessa joutilaitten köllöttelyväiheitten 
kanssa. Vielä maanviljelysyhteiskuntaan siirtyminen 
kävi päinsä kivuttomasti: touonteon ja elonkorjuun 
suuria kireitä voimanponnistuksia tasapainotti mm. 
talven suuri rauha, Mutta säännöllinen ympärivuo- 
tinen työ häviävän avuttomine vuosilomincen on jo 
sellaisenaan kauhea onnettomuus. Tällaisissa biolo- 
gisissa luonnottomuuksissa epäilemättä piilevät tun- 
netun »nykyajan tyytymättömyyden» syyt, joita etsi- 
tään useimmiten aivan muualta. 


= 


Toinen ihmisen biologista olemusta vastaan sotiva 
onnettomuus on teollistuneen yhteiskunnan jäsenten 
irtoaminen luonnon rytmistä. Näkökohta on edelli- 
siä kuluneempi, mutta ansaitsee yhä toistoa laaja- 
kantoisena sosiaalisena ongelmana. Totisesti olisi 
’ Talouselämän’ ja ”Sosialistisen Aikakauslehden” vat- 
vomia sosiaalipoliittisia pintailmiöitä monin verroin 
tärkeämpi kysymys siitä, miten turvata kaikille kansa- 
laisille tilaisuus katsella jokaista aamu- ja iltaruskoa 
ja kokea hiirenkorvan tulo koivuihin. 

Länsimaisen kireän elämäntahdin aluevaltaukset 
tuntuvat ilmeisesti huomattavan tuskallisina juuri 
suomalaisessa mielenlaadussa, joka keskimäärin epäi- 
lemättä tuntee suurempaa hiljaiselon tarvetta kuin 
saksalainen, puhumatta kaikkien kansojen tarmo- ja 
puuhaihmisistä koostuneesta Amerikasta. Ei liene 
sattuma, että jokaikinen suomalainen Intian-kävijä 

— yhtä hyvin joku vanha sosialisti kuin esteetikko 
ja kirjailija — joutuu hurmioon ja tuntee löytäneensä 
oikean elämäntaidon maan. Aivan varmasti useim- 
mat suomalaiset ukot olisivat onnellisimpia kököt- 
täessään talvisin päivät pilkkiavannolla ja viruessaan 
illat paljain varpain laverilla romaani kourassa. 
Suvisin tehtäisiin leppoisia peltotöitä ja pidettäisiin 
pitkiä taukoja pientarella tarkkaillen hapsenkakki- 
aisten kulkua ja haavanlehtien kummaa lepatusta. 
Akat laittelisivat sahtia ja nuuhkisivat pihapihlajien 
tuoksua suuremmaksi ilokseen kuin ahertavat toi- 
miston pölyssä perheen toista autoa varten, lääkärillä 
hyppäämisten lomassa. 

Mutta hyvä sosiaalipoliitikko ei unohtaisi myös- 
kään nykyisen yhteiskuntamme keulamicehiä, »voi- 
mamiehiä», pääjohtajia, yli-insinöörejä ja metsäneu- 
voksia: nämä harvat rauhastoiminnoiltaan epänor- 
maalin kiihkeät yksilöt eivät kyllä viihtyisi intialai- 
sessa — tai sanokaamme vain suomalaisessa elämän- 
menossa. Heille olisikin järjestettävä suurehko eris- 
tetty rauhoitusalue, jossa he saisivat tehdä vastuun- 
alaista suunnittelutyötä 20 tuntia vuorokaudessa, 
rakentaa voimalaitoksia, tekojärviä, sähkörautatien 
pätkiä ja uskomattoman korkeita ulamastoja ja jossa 
vatsahaavoihin erikoistuneita lääkäreitä olisi riit- 
tävästi käytettävissä. 


* 


Kun jyrkästi kiellän korkean elintason ja elämän- 
ilon myönteisen korrelaation, tiedän olevani vanhojen 

fraasien raiteissa: joka toisessa pirtissä pinnallinen 
iltakeskustelu päätyy siihen, että »ihmiset olivat 
ennen köyhempiä, mutta silti tyytyväisempiä». Vais- 
tonvarainen oivallus on oikea, mutta kun jokamie- 
hellä ci ole kosketusta niihin lukuisiin huomattaviin 
ajattelijoihin, jotka esittävät saman näkökannan, 
he eivät asian erittelyyn kykenemättöminä pysty 
torjumaan hyvinvointivaltion ideologeja, jotka yli- 
mielisesti kiistävät heidän oivalluksensa ja väittävät 
vanhojen aikojen ihannoinnin perustuvan pelkkään 
muistin optimismiin. Niinpä hekin jo aamulla ovat 
mukana tulisessa hyörinässä, »koska nykyaika vaatii, 
eikä sille mitään voi». Tarjoan — edellä esitettyjen 
lisäksi — väittelyissä käytettäviksi muutamia näkö- 
kohtia. On hyvä muistaa, että juuri saman nykyajan 
intialaiset pitävät arvottomana naurettavuutena sel- 
laisen ihmiselämän epäolennaisen sivuseikan kuin 
aineellisen toimeentulon tähdentämistä. Eikä omas- 
sakaan maassamme ole puolta vuosisataa enempää 
ajasta, jolloin suuret ponnistelut varallisuuden Ii- 
säämiseksi olivat ihmisten enemmistölle vieraita 
muiden tavoitteiden ohessa. Ja biologi toteaa jälleen 
lyhyesti ja kuivasti: ihminen nykyisellään on sopeu- 
tunut kohtalaisen vaikeisiin elinoloihin ja ehkäpä 
ajoittaiseen puutteeseenkin. Korkeintaan tuhansien 
vuosien päästä voi keskimääräinen ihminen pystyä 
ylelliseen elämään ilman suuria mielenterveydellisiä 
haittoja, siksi hitaaksi on luonnonvalinta ihmispopu- 
laatioissa käynyt. 

Tekniikan ja korkean elintason erityissiunauksista 

kaikkein surkuteltavin on ihmisen vapauttaminen 
ruumiillisesta rasituksesta. Ihminen on näin antanut 
riistää itseltään erään aidoimpia ilojaan, raskaan 
ruumiillisen työn tuottaman. Samoin kätkeytyy suuri 
murhenäytelmä luovan käsityön tuottaman luontai- 
sen tyydytyksen menettämiseen. Muuttaisin tutun 
väittämän »yksi hyvin koulutettu insinööri on maalle 
kultakaivoksen arvoinen» mieluumminkin asuun 
»yksi hyvin koulutettu insinööri on syvä ruoskanisku 
kansakunnan elämäniloa vastaan». 


* 


Nekin, jotka pääpiirteittäin ovat olleet yhtä mieltä 
kanssani, saattavat keskustelun lopuksi esittää paina- 
vimman vastahuomautuksen: Runo-Suomen menet- 
täminen tosin on suunnaton mielenterveydellinen 
tappio, mutta se on kalliinakin välttämätön hinta 
henkisestä kulttuurista, jonka luominen on ihmislajin 
osa luomakunnassa. Tätä vastaväitettä olen haluton 
kokonaan kumoamaan, koska siinä vedotaan itsel- 
lenikin läheisiin arvoihin. Mutta varoitan liioittele- 
masta aineellisen vaurauden ja henkisen kulttuurin 
tason korrelaation ehdottomuutta. Vaikkapa eräät 
itämaiden kulttuurit kelpaavat jälleen esimerkeiksi, 
mutta muitakin on viljalti, -askeettifilosofeista ja 
karun ruumiillisen työn saarnaajasta Schweitzerista 
alkaen. Joka tapauksessa on liian hirvittävä uhraus, 
jos henkisen huippukulttuurin nimissä hylkäämme 
kokonaan luonnollisen ilon. Kannattaisi silloin aina- 
kin määrätietoisella kulttuuripoliittisella suunnitte- 

lulla varmistaa, että elintason kohoaminen todella 
koituu henkisen kulttuurin hyväksi parhaalla mah- 
doliiscella tavalla, ja eliminoida sc valtaosa taloudel- 
lista ekspansiota, joka on pelkkää tappiota kaikista 
näkökulmista. 

Toivon, ettei lukija erehdy pitämään tekstiäni 
pakinana, niiden lukemattomien yleisönosastonkir- 
joitusten parodiana, joissa päivitellään »nykyajan 
kurjuutta». Kyllä tämä on kirjoitettu täydestä sydä- 
mestä pitkin matkaa. Ja toivoakseni olen sentään 
kyennyt hiukan tavallista tarkemmin erittelemään 
epäkohtia ja viemään johtopäätöksiä tavallista pitem- 
mälle. Tavanmukaisen marisevan toivottomuuden 
sijasta yritän myös olla optimistinen: huolimatta 
loputtomista masentavista merkeistä — sellaisista 
kuin jokin YTV1, joka komein elkein ja torvia soittaen 
pyrkii — hyvinvointivaltio-harhaopin lopulliseen 
vakiinnuttamiseen — pidän ihmistä sittenkin ovelana 
veijarina, joka aina välillä kykenee korjaamaankin 
erehdyksensä. Jään odottamaan hiljaisten ihmisten 
vallankumousta. 


1 Ylioppilaiden taloudellisen valistuksen kampanja 1960 


1960 

Aseistakieltäytyjän näkökulma 


—E aikaan kun joh- 
tavissa kulttuurimaissa kysymykset aseistariisunnasta, 
atomiaseista ja maailmanrauhasta ovat lehdistössä 
ja keskustelupiireissä kaikkein keskeisimpiä aiheita, 
joiden ympärillä väitellään, kirjoitetaan pamfletteja 
ja julkilausumia jatkuvana virtana, itketään ja uhrau- 
dutaan, järjestetään joukkomielenosoituksia ja koo- 
taan voimakkaita sodanvastaisia kansalaisrintamia, 
samaan aikaan on näyttänyt siltä kuin Suomen 
reaktiota maailman tilanteeseen ilmentäisivät pel- 
kästään sotakirjojen jättiläispainokset, lukemattomat 
armeijan yksikköjen muistotilaisuudet ja maanpuo- 
lustusjuhlat, johtavien lehtien uskollisine selostuksi- 
neen, sekä sankarihaudoilla yhtämittaisesti jatkuvat 
rituaalit — tahi sitten täysi välinpitämättömyys. 
Ainakin äänekkäimmissä piireissä on rauhanaatetta 
edelleen näytetty pitävän pienen ”iverseniläisen' 
ryhmän hullutuksena, ja sitä on yhtä ivallisesti hal- 
vennettu kuin Euroopan suuria atomimarsseja suu- 
rimmissa sanomalehdissämme. 

Tämä ei ole ollut innostava maaperä vakaumuk- 

selliselle pasifistille, ja rauhanasian ajaminen on hel- 
posti rajoittunut rauhanyhdistysten omaan lämpi- 
mään perhepiiriin: pasifistisesta filosofiasta on kir- 
joitettu pienissä pasifistisissa aikakauslehdissä, vasta- 
kaikua on vain harvoin etsitty muualta. 

Melkoisesti optimismia tai ehkä paremminkin 
tuollaista rentoa ajattelua »antaa mennä syteen tai 
saveen, mutta yritetään toki jotakin, ei kai tässä hir- 
veitä menetetäkään» tarvittiin siltäkin virkeältä 
ylioppilaiden ja nuorten maistereiden ystäväpiiriltä, 
joka viime keväänä ryhtyi ajamaan läpi psykologi- 
maisteri Pehr Charpentierin kanssa kauan valmiste- 
lemaani pasifistista kiistakirjoitusta, jonka nimeksi 
yhteisvoimin muotoiltiin Isänmaan ja ihmisen puo- 
lesta — mutta ei ketään vastaan”. 

Toisaalta kypsymätön maaperä vaati meitä käyt- 
tämään voimakkaita ja hätkähdyttäviä keinoja, jotta 
kirjasemme ylimalkaan saisi huomiota. Niinpä mei- 
dän oli suhtauduttava täysin häikäilemättömästi 
sellaisiin arvoihin, jotka monille edellispolven kansa- 
laisille epäilemättä vielä ovat pyhiä, ja pyrittävä 
kiertelemättä aivan toisenlaiseen arvojen arviointiin. 
Sama hienotunteisuuden puute vaivaa minua tässä 
alustuksessakin enkä usko että se olisi joka suhteessa 
diplomaattista ja välitöntä myötämielisyyttä herät- 
tävää, mutta toisaalta on kuulijoita tai lukijoita vai- 
keata muullakaan lailla tavoittaa. Kylliksi on kuultu 
latteaa ja yleisluontoista rauhanjulistusta: kaikki 
ihmiset myöntävät, että rauha on hyvä asia ja ettei 
ihmisiä pitäisi kovin paljon surmailla — ja jatkavat 

sotamuistelmien ihannointia ja poikiensa lähettä- 
mistä asepalvelukseen, Meidän voimakas kielenkäyt- 
tömme ci kylläkään johdu pelkästään propagandisti- 
sesta tarkoituksesta herättää ja ravistella, se on myös 
vakaumuksemme mukainen: meidän mielestämme 
ohje toisen ihmisen vakaumuksen hienotunteisesta 
kunnioittamisesta ei päde silloin kun tämä vakaumus 
merkitsee täyttä välinpitämättömyyttä tahi viha- 
mielisyyttä toisten kansojen ihmisten henkeä kohtaan 
ja kevytmielistä leikkiä myös oman kansan ihmis- 
henkien kustannuksella. 

Pääsen näin niihin perusperiaatteisiin, joista kir- 
jasessammekin lähdemme. 

Ajatusrakennelman pohjana on usko siihen, että 
ihmiskunnan ja muun korkeamman luomakunnan 
elämällä on tietty arvo ja että niiden tuhoutuminen 
olisi tappioksi. Filosofisesti ottaen tämä tietysti ei ole 
mikään välttämätön lähtökohta: toiset voivat olla 
sitä mieltä, että tähtitarhoista katsoen maapallon, 
ihmisen, karhun ja kotkan kohtalo on herttaisen 
yhdentekevä; toiset sanovat, että mikäli ihmiskunta 
tuhoaa itsensä, se on sen toki ansainnut. Me joka 
tapauksessa tunnustamme ihmisrakkauden ja olemme 
vieläpä hyvin vakavissamme — kuten useimmat 
muutkin pienet ihmiset. 

Toiseksi tunnustamme tieteelliseksi tosiasiaksi, että 
koko inhimillinen kulttuuri ja mahdollisesti koko 
maapallon väestö voidaan tuhota ja epäilemättä 
tuhotaan, jos suursota vielä puhkeaa. Toisin sanoen 
kysymys sodasta on tällä hetkellä ratkaisevasti toisen- 

lainen kuin aikaisemmin historiassa — mikä toki ci 
saa meitä aliarvioimaan vanhanaikaisenkaan, ilman 
ydinaseita käytävän sodan mielettömiä kauhuja. 
Tällä kohden on vaarana se, että ihmisiltä usein puut- 
tuu riittävän elävä miclikuvitus: koko ihmiskunnan 
tuhoa ci jakseta niin elävästi kuvitella, että se myön- 
nettäisiin aivan toden teolla mahdolliseksi. Vaikka 
moni pinnallisesti on valmis myöntämään tosiksi 
tiedemiesten esittämät faktat ja tilastot jo varastoissa 
olevista ydinpommimääristä, jotka riittävät tcke- 
mään asumiskelvottomaksi 20-kertaisesti maapallon 
kokoisen alucen, hän kuitenkin sisimmässään pyrkii 
leimaamaan puheen nostradamusmaiseksi maailman- 
lopun ennusteluksi. Joskus atomiaseitten tehoakin 
silti vielä epäillään ja väheksytään, varsinkin sotilas- 
henkilöiden taholta, jotka ymmärrettävästi ovat kat- 
keroituneita ja turhautuneita, kun heidän omat 
uljaat aselajinsa kaikkine viimeisine hienouksineen 
ovat käyneet merkityksettömiksi ja naurettaviksi. 
Näkökulmaamme kuuluu tärkeänä ajatus, että 
meidän on ajatuksissamme opittava operoimaan 
ihmisten iloilla ja kärsimyksillä vain numeerisessa 
mielessä, ajateltava mielihyvän ja mielipahan koko- 
naissummia eikä sitä, kenen osaksi ne lankeavat. 
Tämä voi kuulostaa selvältä, mutta kaikki eivät kui- 
tenkaan tunnusta tätä edes julkisesti. Niinpä viime 
sotiemme voitto- ja tappiotiliä arvioitaessa unohde- 
taan useinkin, että vielä järkyttävämpää kuin omat 
uhrimme, sankarivainajamme ja invalidimme, oli 
monen uljaan elämänhaluisen Donin kasakan ja nuo- 

ren Vienan pojan jääminen Karjalan metsiin tahi 
äitien kyynelet Volgan rannoilla — järkyttävämpiä 
siksi, että heitä tilastojen mukaan oli enemmän kuin 
rintamalinjan tällä puolen. 

Kirjasemme nimi ja sen kannessa oleva Suomen 
lippu pyrkivät heti ensimmäiseksi tuomaan esiin sen 
nykyaikaisen ajatustavan, että kansallisesti rajoitta- 
mattoman itsekkään ajattelun aika on ohi, että ihmis- 
kunta kerta kaikkiaan on jo samassa vencessä, että 
isänmaan etu on nykyisin sama kuin koko ihmiskun- 
nan etu. Ajattelemme ennen kaikkea asian niin 
sanoaksemme käytännöllistä puolta, suursodan kaik- 
kituhoavaa laajuutta, mutta myös aatteellista muu- 
tosta tarvitaan. Olemme kirjasessa käyttäneet paljon 
tilaa vanhentuneen isänmaallisuuden arvosteluun. 
Olemme todenneet, että oman ryhmän, heimon, 
kansan asettaminen etuoikeutettuun asemaan on 
moraalisesti yhtä halveksittavaa kuin yksilön itsek- 
kyys. Olemme todenneet kansakunnat ja valtiot itse 
asiassa varsin mielivaltaisiksi ja sattumanvaraisiksi 
ihmiskunnan paloittelutavoiksi. Pelkkää kansallista 
itsepetosta on vastenmielinen uskottelu, kuinka juuri 
me suomalaiset emme halua sotaa, olemme viattomia 
kuin pulmuset, toiset pahat kansat vain käyvät kimp- 
puumme, meidän sotamme on aina oikeutettua ja 
ihanteellista puolustussotaa. Tosiasiassa nykyaikaiset 
sodat käydään pelkästään toisiaan vastaan puolus- 
tautuvien kansojen välillä, monen monet puolustus- 
voimat iskevät yhteen puolustusministeriensä joh- 
dolla. Ylt'yleinen puhe pienistä, puolustautuvista, 

hyvistä valtioista ja suurista, hyökkäävistä, pahoista 
valtioista ci perustu ainakaan minkäänlaiseen ihmis- 
tuntemukseen. Loppujen lopuksi: meissä itsekussakin 
asuu niin voimakkaana ihmiselle luontaisesti omi- 
nainen nurkkakuntaisuus ja ryhmäajattelu, että min- 
käänlaista isänmaallisuuden korostamista ja lietso- 
mista ei tarvita — eikä toisaalta juuri ole pelkoa siitä, 
että sen »nakertaminen» voisi mennä liiallisuuksiin. 
Joka tapauksessa on hedelmätöntä sodan ja rauhan 
ongelmaa tutkittaessa arvostella kaukaisten maiden 
ihmisten menettelyä. On keskityttävä omiin oloi- 
himme, omiin vikoihimme, omaan syyllisyyteemme. 

Voimakkaasti painotamme näkökohtaa, joka poik- 
keaa yleisimmästä ihmisrakkauden julistuksesta — 
että ihmisen surmaaminen ei aina ole yhtä raskas 
rikos ihmisyyttä kohtaan, vaan että rikos on kaikkein 
suurin sodassa, jossa surmaamme mielivaltaisesti 
tuntemattoman ihmisen, kenties vaikka parhaan 
aateveljemme ja hengenheimolaisemme. Paljon vai- 
keampi on mielestämme tuomita poikaa, joka epä- 
toivoissaan tappaa äitiä ja sisaruksia vuosikausia 
julmasti kiduttaneen tyrannimaisen perheenisän. 
Ei voi olla muuta kuin äärettömän alkeellista etiik- 
kaa, että yhteiskunnan palkinto vielä tähän saakka 
on ollut jälkimmäisessä tapauksessa kuritushuone- 
tuomio, edellisessä sankarimitali. 

Tällainen ajattelutapa edellyttää sitä, että vaa- 
dimme yksilön vastuuta, toisin sanoen hyväksymme 
kirjasessamme esitetyn toteamuksen: sodat eivät 
viime kädessä riipu muutamista valtiomiehistä, eivät 

liioin muutamista teollisuuspohatoista, vaan meistä 
jokaisesta — sotasyyllinen on jokainen nuorukainen, 
joka taipuu auttamaan sotaa ja sen valmisteluja. 
Emme siis myönnä hallitukselle oikeutta määrätä 
surmaamaan, emmekä yksilölle oikeutta vierittää 
syytä hallituksen niskoille. Pieniä tavallisia ihmisiä 
tuntevan mielestä tämä vaatimus on lähes hirvittävä, 
ja vielä masentavammaksi se käy, kun ajatellaan, 
minkä ikäisinä ihmiset eri maissa joutuvat tärkeim- 
män ratkaisunsa ihmisyyden asiassa tekemään. Mutta 
emme myöskään voi tinkiä tästä vaatimuksesta: 
vastuun siirtämisen järjestelmä voi tehokkaasti toteu- 
tettuna johtaa mihin tahansa kauhunäytelmään, 
äärimmäisessä tapauksessa siihen, että sodan sytty- 
miseen ja mahdollisesti ihmiskunnan tuhoon tarvit- 
taisiin vain yhden avainasemassa olevan — kenties 
mielenhäiriöön joutuneen — henkilön aloite. Sitec- 
raan edelleen kirjastamme: 


» Painajaisuniin saakka järkyttää jokaista lukijaa 
saksalaisia = keskitysleirejä kuvaava dokumentti 
*Auschwitzin komendantti’, jonka kirjoittaja, mil- 
joonia ihmisiä kaasukammioissa ja polttorovioilla 
surmauttanut keskitysleirin päällikkö, paljastuu mitä 
kunnollisimmaksi, joskin pikkusieluiseksi kelpo virka- 
mieheksi, joka rakasti hellästi lapsiaan ja luontoa. 
Hän ei ollut kuvitelmiemme mukainen abnormi 
sadisti enempää kuin lukemattomat muutkaan keski- 
tysleirien virkailijat, murhattavia ihmisiä eri maissa 
kodeistaan raastavat sotilaat tahi heitä suljetuissa 
tavaravaunuissa halki Euroopan tunnollisesti kuljet- 
tavat rautatieläiset. Nämä kaikki vain seurasivat 

uskollisesti esimiestensä käskyjä ja jättivät vastuun 
näille.» 


Selkcytcen ja konkreettisuuteen olemme pyrkineet 
myös pohtiessamme kcinoja ja toimenpiteitä rauhan 
turvaamiseksi. Niinpä kirjasemme johtoaiheena on 
vaatimus armeijamme lakkauttamisesta ja nuorukai- 
sille osoitettu vetoomus aseellisesta palveluksesta 
kieltäytymiseksi. Tähän meidän mielestämme sisäl- 
tyy toivon siemen — samoin kuin rauhan filosofina- 
kin tunnetun Albert Einsteinin mielestä, jonka kunin- 
gasajatus oli nuorison asevelvollisuuslakko. Näyttää 
tosin siltä kuin puolustusvoimiemme ja niitä ren- 
kaana pönkittävien reserviläiskerhojen ja maanpuo- 
lustuksentukisäätiöitten asema ja arvostus yleisessä 
mielipiteessä olisi yhtä vankka kuin konsanaan. On 
kuitenkin huomattava, että tästä kielteisestä asen- 
noitumisesta rauhanajatteluun vielä tällä hetkellä 
vastaa sukupolvi, joka ei ole mitään oppinut eikä 
mitään unohtanut, tuo sukupolvi, joka harvoja poik- 
keuksia lukuun ottamatta on sotien koettelemuksissa 
katkeroitunut, menettänyt elämänuskonsa ja moraa- 
lisen ryhtinsä. Ei tarvitse kovin paljon tuntea sodan- 
jälkeistä nuorisoa havaitakseen suuren eron vieläpä 
tuon vanhan sukupolven nuoruuden aatemaailmaan 
verrattuna: edellinen ainakin pyrkii antamaan arvoa 
suvaitsevaisuudelle, yleiselle humaanisuudelle ja kan- 
sojen väliselle myötämielisyydelle siinä missä jälkim- 
mäinen korosti raja-aitoja, kielellisiä, kansallisia, 
ideologisia. Tietysti uudessa nuorisossa on paljon 

auktoriteettiuskoa, välinpitämättömyyttä ja hen- 
kilökohtaisen rohkeuden puutetta, mutta maaperä 
yleisinhimilliselle näkemykselle ja pasifistiselle oival- 
lukselle on hyvä — kunhan vain saataisiin nuorison 
ulottuville rauhanaatteen esittelyjä edes yhden pro- 
sentin verran siitä määrästä, mitä sille maanpuolus- 
tuspropagandaa tarjotaan. 

Käydyssä keskustelussa on ajatusta asevelvollisuus- 
lakosta arvosteltu mm. sillä perusteella, että asevel- 
vollisuus on, niin on väitetty, vain pintailmiö ja luon- 
nollinen seuraus ihmiselle ominaisesta yleisestä agres- 
siivisuudesta, eikä se sellaisenaan ole sodan syynä 
merkittävä. Tämä vastaväite on meidän nähdäk- 
semme väärä. Olemme vedonneet jälleen Albert 
Einsteininkin oivallukseen, jonka mukaan armeijat 
sinänsä ovat ruutilatauksia, jotka vääjäämättömästi 
vähitellen ikäänkuin liukuvat kohti räjähdystä. Toi- 
saalta olemme korostaneet pitkän asepalvelusajan 
vaikutusta ihmisiin erillisenä, viimeisenä ja ratkai- 
sevana tekijänä sotaan johtavassa ketjussa. Lainaan 
kirjasemme lukua Yleisestä asevelvollisuudesta': 


»Sittenkin kaikkein pelottavimpana ilmenee ase- 
palveluksen hävittävä luonne siinä, että psykologi- 
sesti pirullisen oikeaan osuneessa ikävaiheessa murs- 
kataan — sekä tahallisesti että tahattomasti, välittö- 
mästi ja välillisesti, päällystön kurinpidolla ja toveri- 
hengellä, kaikin mahdollisin menetelmin, lyhyesti 
sanottuna koko armeijan hengen paineella — kansan 
miespuolisesta osasta kaikki se, mitä voitaisiin kuvata 
sanoilla herkkyys, pehmeys, hellyys, säälintunto, 
hyvänsuopaisuus. Lauseparteen armeijassa tehdään 

miehiä? kätkeytyy eräs kansakuntamme ja ihmis- 
kunnan suurimpia onnettomuuksia —- synnyttämällä 
ja kannustamalla valtaosassa sosiaalista elämäntyö- 
tään aloittavia miehiä sydämettömyyttä, kovuutta, 
karskiutta, *miehekkyyttä? yleinen asevelvollisuus 
on ratkaisevasti hidastanut ihmiskunnan kehittymistä 
kohti ecttisempää tajuamista. Tämä merkitsee loh- 
dutonta kehänkiertoa: maanpuolustuksella on toisin 
sanoen varmistettu, että puolustus on jatkuvasti 
näyttänyt tarpeelliselta.» 


Eräiden vastaväittäjien mielestä kasvatus rauhaan 
on kuitenkin mahdollista aloittaa vain aivan alusta, 
koko ihmisen persoonallisuutta lapsesta lähtien muo- 
vaamalla. Jos näin olisi, olisi tilanne toivoton: luke- 
maton määrä tällä hetkellä kohteisiinsa valmiiksi 
suunnattuina odottavia ydinkärkiohjuksia tuskin kil- 
tisti odottaa vuosikymmeniä. Kohtaahan koulunuo- 
rison kasvatuksen aloittaminenkin yleisinhimillisyy- 
teen vielä kauan tavattomia vaikeuksia — niin kauan 
kuin esimerkiksi oppikoulujen historian ja äidinkielen 
opettajat tuntuvat ajattelussaan edustavan yhteis- 
kunnan kaikkein takapajuisinta ja valistumattominta 
ainesta. Meidän käsittääksemme suoranainen mili- 
tarismi kuitenkin voidaan ja täytyy erottaa omaksi 
ongelmakseen, jossa on ratkaisun avain. Yhtä var- 
masti kuin emme ehdi, yhtä varmasti meidän ei tar- 
vitse muuttaa ihmistä toiseksi. Vaikuttaa ehkä töke- 
röltä ongelmanasettelun yksinkertaistamiselta, jos 
sanomme, että tähän hätään riittää kun ihmiseltä 
otetaan pyssyt ja pommit ja tehokkaan joukkotap- 
pamisen taito pois. Mutta pasifismin päämäärää on 

tällä hetkellä käsittääksemme pakko rajoittaa — on 
keskityttävä ihmiskunnan välittömän tuhon estämi- 
seen. Hiljainen ja syvällinen kasvatustyö on tietysti 
aloitettava samanaikaisesti, mutta nopeampia rat- 
kaisuja tarvitaan, jotta sen jatkumisen mahdollisuus 
ylimalkaan turvattaisiin. — Sama koskee toista 
hitaana menetelmänä suosittelemaamme rauhan- 
liikkeen käytännön työtä, kansainvälistä kanssakäy- 
mistä sen kaikissa muodoissa. 

On osoittautunut, että varsinkin kristilliselle ajat- 
telulle näyttävät tällä kohden näkökantamme jäävän 
vieraiksi. Hyvin samantapaisia äänenpainoja ovat 
käydyssä keskustelussa tuoneet julki ylioppilaspastori 
Sarantola sekä täällä salissa monen tuntema setle- 
menttipappi Topi Tarkka, joka viimeisessä Yhdys- 
side-lehden numerossa viittaa pasifistien virittämän 
keskustelun provokatoriseen räikeyteen ja kirjoittaa: 


» Monet rauhanasian edustajatkin ovat tässä suh- 
teessa sodan ihmisiä. Keskustelu saattaa olla eräs 
sodan muoto. He saattavat viehättyä keskustelemaan 
pelkästään voittaakseen, siis nujertaakseen lähim- 
mäisensä.» 


Tätä lukiessani minun tekee mieleni sanoa: voi 
hyvä ihminen, siitähän juuri on kysymyskin! Kun 
tosiaankin saataisiin ihmiset taistelemaan ja nujerta- 
maan toisensa keskustelemalla eikä konekiväärillä ja 
lentopommilla, olisi suuri unelma toteutunut. Kirja- 
sessamme olemme iloinneet jo paljon vähemmänkin 
ruusuisesta näköalasta — siitä, että ihmisten aggres- 


49 


siot voitaisiin ohjata purkautumaan puukkotappe- 
luissa ja katuhulinoissa, kansojen välisten sotien 
sijasta. Ei ole mitään mieltä vaatimuksessa, että 
tavallisten ihmisten enempää kuin pasifistienkaan 
on kokonaan sammutettava luontainen agressiivi- 
suutensa — sc ei ole mahdollista, eikä ehkä ihmiselä- 
män rikkauden kannalta toivottavaakaan. 
Kouraantuntuva ohje on myös chdotuksemme 
sotamielialan ja kansallisesti itsekkään ajattelutavan 
hylkäämisestä. Jotta ymmärrettäisiin, kuinka moni- 
tahoista sotamielialan lietsominen ja sodan hiljainen 
— etupäässä tiedoton — valmistelu on, siteeraan 
kirjasestamme sotapropagandaa käsittelevää lukua: 


» Kaikki kirjoitukset, joissa kuvataan sotaa, sotilai- 
den elämää ja heidän ajatteluaan tai joissa ihannoi- 
daan isänmaallisuutta, urhoollisuutta tai puolustus- 
tahtoa, kaikki itsenäisyyspäivän juhlapuheet, sere- 
moniat sankarihaudoilla, kunniamerkkien jakotilai- 
suudet, rikos- ja sota-aiheiset sarjakuvat, elokuvat ja 
radiokuunnelmat, kaikki sen ja sen rykmentin muisto- 
tilaisuudet, sotilaselämästä kirjoitetut kaskut, van- 
hojen sodanaikaisten marssien esittäminen jne., 
kaikki tämä on sotapropagandaa. 

— — — Se on sotapropagandaa siksi, että se ruok- 
kii, vahvistaa ja ylläpitää meissä käsitystä, että sota 
on jotakin täysin luonnollista, inhimilliseen olemassa- 
oloon kuuluvaa ja ainakin joissakin tilanteissa väistä- 
mätöntä. Se on sotapropagandaa siksi, että se ehkäi- 
see meitä kysymästä, olisiko olemassa muita keinoja, 
joiden avulla kansainväliset kriisitilanteet voitaisiin 
selvittää, ja siksi, että se kääntää huomiomme ja 
oivalluskykymme yhä voimakkaamman ja paremmin 

aseistetun armeijan luomiseen eikä rauhaa rakenta- 
vien keinojen keksimiseen. Tästä syystä kaikki se 
opetus- ja kasvatustoiminta, joka lisää uskoamme 
sodan väistämättömyyteen, lisää sodan vaaraa, on 
sodan syynä.» 


Edelliseen liittyy viittaus siihen lähes uskomatto- 
maan tosiasiaan, että nykyajan ominta asetta, tie- 
dettä, ei ole käytetty mitenkään hyväksi maailman- 
rauhan varmistamiseksi. Kuinka monta erilaista 
sotakoulua esimerkiksi meidän maassamme toimii? 
Ja kuinka monta rauhanakatemiaa, joissa sosiologit, 
biologit, psykologit, kansatieteilijät, valtio-oppineet 
syventyisivät eri tahoilta sodan ongelmaan ja etsisi- 
vät tieteellisen tehokkaita vastalääkkeitä? 

Aivan ylt'yleinen on väite, että Suomi maailman- 
rauhan kuten muidenkin yleismaailmallisten ongel- 
mien osalta on tuomittu jäämään syrjäiseksi ja mer- 
kityksettömäksi kolkaksi. Sillä, kieltäytyykö harvempi 
tai useampi suomalainen asepalveluksesta, ei ole 
ihmiskunnan kohtalolle missään tapauksessa mitään 
merkitystä. Olemme koettaneet osoittaa, että täl- 
lainen ajattelu on halpahintaisen mukavuudenhalun 
tuotetta ja vastuun kiertämistä. Itse asiassa nykyajan 
ihmiskunta jo kaikista rajanvedoista huolimatta on 
tiedotusvälineiden ansiosta siinä määrin yhtenäistä 
kansojen perhettä, että osa aina enemmän tai vähem- 
män vaikuttaa kokonaisuuteen. Olemme Suomen 
mahdollisuuksia kokonaisena aseettomana kansa- 
kuntana käsittelevässä luvussa luonnostelleet erään- 
laisen rohkean ulkopoliittisen suunnitelman, silläkin 

uhalla, että tämä ennakkoluuloihin ja totuttuihin 
asetelmiin takertuneiden ihmisten silmissä merkitsee 
naurunalaiseksi joutumista vieläkin varmemmin kuin 
kirjasemme muu sanottava. Pääkohdat mainitusta 
luvusta ovat seuraavanlaiset: 


»Kansallisen itsepetoksen sanelema meillä hyvin 
yleinen vakaumus on se, että erityisesti pienillä val- 
tioilla ei ole varaa vaarantaa olemassaoloaan luopu- 
malla kansallisen armeijan antamasta suhteellisesta 
turvallisuudesta — näyttäkööt isot esimerkkiä! Juuri 
tässä on kuitenkin ratkaiseva erehdys: kuten jälleen 
mm. Albert Einstein on oivaltanut, on päinvastoin 
juuri pikkuvaltioille luonnostaan lankeava osa olla 
aseistariisunnan edelläkävijöinä. Onhan näet psyko- 
logisesti katsoen suurvalloille paljon suurempi hou- 
kutus pitää kiinni asevoimista, jotka niille merkitse- 
vät — tai ainakin ennen ovat merkinneet — mah- 
dollisuutta todella merkittävään maailmanmahtiin. 

Jos Suomi ensimmäisenä länsimaisena valtiona 
luopuisi varustautumisesta ja kansallisesta armei- 
jasta, olisi tässä sekä ainoa että loistava mahdollisuu- 
temme esimerkillämme vaikuttaa kansainväliseen 
tilanteeseen. Mutta toimenpide olisi suoritettava 
viisaasti ja *ottamalla siitä irti? kaikki saavutettavissa 
oleva hyöty — halveksimatta nyt tietoista kansallista 
itsekkyyttäkään, koska se tällä kertaa täysin samas- 
tuisi koko ihmiskunnan etuun. 

Ensinnäkin olisi rumpua lyöden, kaikkia kansain- 
välisiä tiedotuskanavia hyväksi käyttäen tehtävä 
mahdollisimman tunnetuksi sekä ratkaisumme 
sinänsä että sen perustelut: miksi armeija ei enää 
kykene suojelemaan kansakunnan itsenäisyyttä ja 
turvallisuutta. 


52 


Toiseksi voitaisiin osa vapautuvista puolustus- 
määrärahoista asettaa käytettäväksi esim. ?rauhan- 
rahastona? kansainvälisten kriisitilanteiden välitys- 
kustannuksia varten, joko YK:n puitteissa tai sen 
ulkopuolella yksityisenä yrityksenä”. 

Kolmanneksi voitaisiin vapautuvia puolustus- 
määrärahoja käyttää kansainvälisinä palkintoina, 
vaikkapa — ajatellen asian propaganda-arvoa kan- 
sojen laajoissa yleisökerroksissa — tunnustuspalkin- 
toina hyvin suoritetusta työstä mitä erilaisimmilla 
myönteisillä elämänaloilla, esimerkiksi eteville käsi- 
työläisille, esimerkillisille maanviljelijöille jne. Kun 
pienen Suomenkin puolustusbudjetti edustaa jättiläis- 
mäisiä summia voitaisiin näin luoda kaikkein mai- 
neikkain, Nobel-palkinnot ja muut laudalta lyövä 
kansainvälinen palkintojärjestelmä, kunhan se jäl- 
leen tehtäisiin mahdollisimman taitavasti ja tehok- 
kaasti tunnetuksi kaikkialla maailmassa ja myös 
siroteltaisiin suurpalkintoja joka taholle maanpiiriä. 

Neljänneksi voitaisiin tarjota YK:n käyttöön 
Suezin-komppanian tapaan vapaaehtoisista värvät- 
tyä poliisiosastoa, jonka aseistuksen ja kustannukset 
Suomi maksaisi. YK:n poliisiarmeijalle voitaisiin 
parhaiten siirtää muukin käyttökelpoinen osa armei- 
jamme aseistuksesta. — — — 

Kaikki tämä toteutettuna aivan ilmeisesti hankkisi 
maallemme sellaisen kansainvälisen suosion, että vii- 
meinenkin pelko jonkin suurvallan suorittamasta 
*kidnappauksesta? suursodan ulkopuolella voitaisiin 
hyljätä: minkään maan ei kannattaisi kärsiä niin 
musertavaa iskua rauhanaikaisessa propagandakil- 
pailussa kuin tämän suosikin loukkaaminen merkitsi- 
si. Suursodan puhjettua nämä propagandalaskelmat 
menettäisivät merkityksensä, mutta silloin armeijam- 
me joka tapauksessa olisi vailla merkitystä.» 


53 


Luvun lopussa koskettelemme vielä talvisotaa, 
jonka maine kadun michen muistossa eri maissa an- 
taisi erityistä pontta juuri Suomen aloitteelle ascista- 
riisunnassa: meidän ratkaisumme ci hevin saisi »rauk- 
kamaisuuden» leimaa. Viclä otamme puheeksi Neu- 
vostoliiton kanssa solmitun ystävyys- ja avunanto- 
sopimuksen, jonka velvoitukset ovat niin kovin mie- 
leisiä aseelliseen maanpuolustukseen takertuncille, 
ja perustelemme otaksumaa, että tämä sopimus olisi 
neuvotteluin muutettavissa. 


* 


Tällä hetkellä voi kirjasemme saamasta vastaan- 
otostakin tehdä jonkinlaisen väliaika-arvion. 

Siltä osalta kuin tarkoituksemme on ollut keskuste- 
lun herättäminen ja ylimalkaan pasifistisen ajattelun 
tunnetuksi tekeminen, voidaan tulosta jo pitää tyy- 
dyttävänä. Tämä johtuu epäilemättä osaltaan kir- 
jasen tehokkaasta levittämistekniikasta,? mutta var- 
masti myös siitä, että maailmanrauhan asia vihdoin- 
kin myös Suomessa on ilmassa, kuten sanotaan. Var- 
sinkin tulevaisuuden mielipiteen muodostuksen kan- 
nalta olennaisessa ylioppilasmaailmassa on keskus- 
telu ollut erittäin vilkasta, niin molemmissa Ylioppi- 
laslehdissä kuin osakuntalehdissä sekä keskusteluti- 
laisuuksissa. Ilahtuneina voimme kehaista, että 

l ilmaislähetykset kaikille kevään 1960 miespuolisille ylioppi- 
laaksikirjoittajille, merkittävimpien lehtien toimituksiin, kaikille kan- 


sanedustajille, lähetystöille jne., toveripiirin hoitamat laajat esittelyt 
kaikissa tärkeimmissä ylioppilas- ja osakuntalehdissä ym. 

olemme ainakin saaneet rauhanaatteesta täällä syk- 
syn puheenaihcen. Muussakin lehdistössä kirjaseen 
on kiinnitetty varsin paljon huomiota, joskin epäta- 
saisesti — eivätkä murheellista kyllä kahden suu- 
rimman päivälehtemme ja suurimpien viikkoleh- 
tiemme palstat ole keskustelulle auenneet. 

Sävyltään keskustelu on tietysti vaihdellut äärim- 
mäisyydestä toiseen. Vanhat rauhanasian veteraanit 
ovat toki olleet liikuttavan ilahtuneita ja korostaneet 
kuinka rohkaisevaa on ollut yllättävän sivustatuen 
saaminen aivan tuntemattomalta taholta. Mutta 
paljon sympatiaa on saatu myös ylioppilaskeskusteli- 
joiden taholta, samoin yleensä työväenlehtien kir- 
joittajilta, eikä oikeistolehtienkään närkästys ole ollut 
aivan yhtenäinen. On ymmärrettävää, että useim- 
mat myötämielisetkään kirjoittajat eivät ole nielais- 
seet ohjelmaamme joka kohdaltaan — pienet va- 
rauksethan kuuluvat jo hyviin tapoihin. 

Ilahduttavan suurelta osalta kielteinen kritiikkikin 
on liikkunut asiallisella pohjalla. Tietysti on jokunen 
laumamme viimeisistäkin saanut tekstiään julkisuu- 
teen. Jänikuinen hokema kommunismin propagan- 
dasta on ollut esillä, ja tällä kerralla osunut tavallis- 
takin huonommin maaliinsa, kun kirjasen takana 
olevat nuoret ihmiset tiettävästi kaikki kuuluvat 
juuriltaan ja elämänkatsomukseltaan sittenkin lä- 
hinnä kokoomuspuoluetta oleviin piireihin — lysti- 
kästä kylläkin. Akateemisen reserviupseeriliiton pu- 
heenjohtaja katsoi Ylioppilaslehdessä kirjasen ai- 
noaksi tarkoitukseksi uuden kriitikon nimen esiin 


55 


tuomisen. Tätä lukiessani minun oli sääli varsinkin 
niitä köyhiä ystäviäni, jotka ovat tukencet hanketta 
opiskelijan kukkarolle melkoisin rahasummin, mutta 
eivät ole saaneet nimeään missään näkyviin. Ja 
vihdoin muuan Uuden Suomen nimimerkki, tietä- 
män mukaan muuan Reserviupseeriliiton silmänteke- 
vistä, ryhtyi suuren yleisön mielipiteen muokkauk- 
seen varsin halpahintaisella tavalla, kirjoittamalla 
mm. koko kirjasen saavan selityksensä katkeruudesta, 
jota tämän esittäjä tuntee viisi vuotta sitten asepalve- 
lusaikanaan törkeän rikkomuksen takia saamastaan 
rangaistuksesta. Toimitus merkillistä kyllä painoi 
kyhäyksen kontrolloimatta tämän ja eräiden muiden 
seikkojen todenperäisyyttä, mutta otti sentään myös- 
kin vastineen, jossa mm. todettiin mainituksi rikok- 
seksi luvaton elokuvissakäynti ja rangaistukseksi hy- 
vin tavallinen virkistävä pieni aresti. Hiukkanen totta 
viittauksessa tämän esittäjän palvelusaikaan armei- 
jassa ilmeisesti kuitenkin on: pysyvä syvä häpeän- 
tunne siitä, että minulla ei aikanaan ollut rohkeutta 
ja selvänäköisyyttä aseettoman palvelun valitsemi- 
seen, on epäilemättä psykologisena tekijänä vaikutta- . 
nut kirjasen syntyyn. Ei ole ollut kaukana se ajatus, 
että mahdollisimman moni muu nuorukainen olisi 
tältä häpeältä säästettävä. 

Voiko pieni kirjasemme monine ehdotuksineen ja 
näkökantoineen saada aikaan muutakin kuin herät- 
tää keskustelua, se nähdään vasta vähitellen. Sen 
julkaisijat joka tapauksessa uskovat yhtä vankasti 
kuin ennen, että rauhanasian tulevaisuus voi olla 

valoisa. Myös hyvyyden, hyväntahtoisuuden ja su- 
vaitsevaisuuden virikkeet ovat ihmisessä edelleen ja 
erityisesti nykyisin niin lähellä pintaa, ettei katkeroi- 
tuneen sukupolven uskoon ihmisen peruuttamatto- 
masta pahansuopaisuudesta ole syytä. Ihminen voi- 
daan varmasti ohjata niin hyvään kuin pahaankin. 
Tarvitaan vain äärettömän paljon erilaatuista pasi- 
fistista valistusta, erilaisia kyniä, erilaisia ideoita 
erilaisia ihmisryhmiä varten. Tavoitteena maailman- 
rauhan pitäisi olla melkoisen vaivannäön arvoinen. 


Esitelmä, 1960 

Rauhantyö ja YK:n poliisiarmeija 


E sittäessäni huhtikuussa 
alustuksen aseistariisuntakeskustelutilaisuudessa Hel- 
singissä mainitsin erään myönteisen ehdotuksen: että 
pasifisti-asevelvollisille varattaisiin mahdollisuus so- 
tilaskoulutukseen YK:n poliisiarmeijan puitteissa. 
Osoittautui kuitenkin, että ehdotus jäi monille rau- 
hanihmisillemme aivan vieraaksi. Nähdäkseni kysy- 
mys YK:n joukkojen tukemisesta liittyy sopivasti 
eräisiin rauhantyön kannalta keskeisiin periaatteelli- 
siin kysymyksiin, joista soisin mielelläni käytävän 
keskustelua. Oman näkökulmani esittäminen voisi 
olla alustavana puheenvuorona, 

Katsoisin siis eduksi, että mahdollisimman moni 
pasifisti voisi hankkia hyvän sotilaskoulutuksen YK::n 
joukkoja varten. Tietystikin ratkaisu sopisi ainoastaan 
niille pasifisteille, joiden rauhanvakaumus ei perustu 
huomattavasti normaalia suurempaan tunteenomai- 
seen kauhuun verenvuodatusta kohtaan, vaan on — 
kuten tämän kirjoittajan — älyllistä ja maailmankat- 
somuksellista laatua. (Edellisille olisi tietysti profes- 
sori Iversenin esittämä kansainvälisen avun palvelus 

oikeaan osunut vastine, joskin minusta hänen kaavai- 
lemansa palvelusajan pituus tuntuu kohtuuttomalta.) 
Ehdotuksen perusteluina kannattaa harkita seuraavia 
seikkoja. 

Ensinnäkin YK:n armeija on verrattavissa puh- 
taasti poliisi- eikä sotalaitokseen. Ajatelkaamme vain, 
kuinka suurenmoista olisi ollut, jos YK:n poliisi 
olisi valvonut tapahtumia meidän maassamme 1917— 
18 ja estänyt silloiset iljettävät surkeudet puolin ja 
toisin. Tai jospa sillä olisi ollut voimia ehkäistä esi- 
merkiksi häpeällinen Algerian sota — jossa vapaus- 
taistelijoidenkaan raakuuksia ja epäviisaita mene- 
telmiä ei ole syytä unohtaa ranskalaisten terroria 
paheksuttaessa. Pasifisti, joka ensimmäiseksi ajattelee 
epäkohtien ja väärinarviointien mahdollisuutta myös 
YK:n toiminnassa, vaatii mahdottomia: mikään in- 
himillinen toiminta ei koskaan tule olemaan täy- 
dellistä. On aina kysymys vain suurimmasta mah- 
dollisesta hyvästä tai pienimmästä mahdollisesta pa- 
hasta. YK:n laajapohjaisuus varmasti antaa riittä- 
vän takuun puolueellisuutta vastaan ja peruskirjan 
henki takuun siitä, ettei sen poliisiarmeijasta tule 
esimerkiksi kaikkien vallassa olevien hallitusten 
asetta, joka tukahduttaisi ilman muuta järjestelmien 
oikeutetut parannusyritykset. Ei myöskään tähän- 
astinen YK:n poliisitoiminta mielestäni sisällä piir- 
teitä, joita pasifisti — mikäli vain ei ole saanut ni- 
menomaan Kongon tapahtumista sitä katkerasti 
vääristeltyä informaatiota, jota nk. kolonialistit ovat 
onnistuneet soluttamaan laajalti länsimaisiin lähtei- 

siin — ei voisi täysin sydämin ja innostuneena kan- 
nattaa. Omasta puolestani en voi olla tuntematta 
syvää häpeää siitä — yritänpä kuinka hyvänsä va- 
pautua ahtaista kansallisista suhtautumistavoistani — 
ettei mukana ole ollut pataljoonaa »sinivalkoisia», 
siitä, että meidän rikkaan pohjoisen kansamme suh- 
tautumista kansainväliseen yhteistyöhön leimaavat 
ensi sijassa määrätön itsekkyys, saituus ja takapajui- 
suus. 

Toiseksi ei meillä nähdäkseni ole mitään toivoa 
siitä puhtaan pasifistin unelmasta, että nykyisestä 
kansallisten armeijoiden sekasorrosta ja kaikkialla 
tapahtuvasta kilpavarustelusta voitaisiin yhtäkkiä 
hypätä suoraan ikuiseen rauhaan ja sotalaitosten 
lakkauttamiseen. Entistä mahdottomammalta tämä 
näyttää viime syksyn maailmanpoliittisen kehityksen 
valossa, joka epäilemättä merkitsee pasifismille ja 
terveelle järjelle masentavaa takaiskua — ja jonka 
synnyttämät toivottomat mielialat sivumennen sa- 
noen ovat tätäkin jo lehtemme kesänumerossa luvat- 
tua kirjoitusta viivästyttäneet. Mutta huomattavasti 
enemmän toivoa sisältyy jo ajatukseen, että voitai- 
siin päästä sopimuksiin kansallisten armeijoiden kor- 
vaamisesta erittäin vahvoilla YK:n poliisijoukoilla. 
Ylimenovaiheessa täytyisi ilmeisesti olla kysymys 
vielä miljoona-armeijasta — mutta kun muistamme 
kansallisten armeijoiden yhteisvahvuutta, niiden hen- 
keä ja tarkoitusta, olisi edistyminen silti myönnettävä 
suunnattomaksi. 

Kolmanneksi on mielestäni pantava painoa sille, 

että maailmankatsomukseltaan pasifistinen poliisi- 
mies YK::n joukoissa olisi — yhtä hyvin rivimiehenä 
kuin johtotehtävissä — palkkasoturia tai tavallista 
tehtävään komennettua asevelvollista parempi ja 
luotettavampi: hän valitsisi varmasti vähimmän 
mahdollisen väkivallan keinot. Ja neljänneksi tait- 
taisi tällainen rauhanmiehen sotilaspalvelus viimei- 
senkin kärjen väitteeltä, että pasifismi on pelkuri- 
maista ja epämiehekästä. Emmehän voi sivuuttaa 
tällaisiakaan väitteitä sillä, että ne ovat typeriä ja 
alkeellisia: suuri osa ihmisistä on typeriä ja alkeelli- 
sia, mutta heidänkin kannanottoihinsa on pyrittävä 
vaikuttamaan. 


Viimeksi esille tullut huomautus johtaa minut 
samaan aiheeseen, jota jo kerran eräässä rauhanystä- 
vien kongressissa olen kosketellut, mutta joka ehdot- 
tomasti ansaitsee jatkuvaa toistoa: kysymykseen 
pasifistisen valistustyön ja suuren yleisön lähentymi- 
sestä. Ko. kongressissa näytti saamani vaikutelman 
mukaan keskustelu liiaksi liikkuvan vanhojen, van- 
noutuneiden rauhanihmisten sisäpiirin ongelmissa; 
laajinta huomiota uhrattiin eettisteoreettiseen kysy- 
mykseen ihmisen tappamisen oikeutuksesta. Puheen- 
vuorossani huomautin silloin, että käsitteiden tarkka 
— selvittäminen on tietysti rauhantyötä tekevälle tär- 
keää, mutta että ajatusten pääpainon pitäisi toki olla 
suuriin joukkoihin vetoavassa, selkeässä, etiikan ras- 

kautusta välttävässä, arkisiin tosiasioihin tyytyvässä 
valistustyössä, »rauhanpropagandassa». 

Ja silloin on hyvä muistaa, että useimmille ihmi- 
sille ei kysymys sodasta merkitse minkäänlaista oman- 
tunnonongelmaa: sotia on käyty vähän väliä, valtio 
käskee miehet sotaan, siellä tappavat kaikki, se kuuluu 
asian luonteeseen, siis tapan ja ammun minäkin. 
Muistan, kuinka itse jokin vuosi sitten — nuoruuden 
katkeran virhepäätelmän nojalla — asepalvelusta 
suorittaessani otin pari kertaa ystävieni ja kämppä- 
tovereideni kanssa puheeksi — tavalliseen keskustelu- 
sävyyn tietysti ja ilman profeetallista paatosta — 
koulutuksemme tarkoituksen ja laajemmat yhteydet. 
Kun huomautin siitä, kuinka fraasien sisään verho- 
tun asevelvollisuuden pelkistetty päämäärä on opet- 
taa surmaamaan tuntemattomia toisen valtion kansa- 
laisia, asioiden vuoksi, joita kouluttajat vain hyvin 
hämärästi ja sekavasti pystyvät määrittelemään ja 
jotka eivät kestä mitään tarkastelua, niin pojat olivat 
kyllä kiinnostuneita hetken aikaa. He pitivät huo- 
mautuksia hyvinä: »niinhän se juuri onkin, terävä 
jannu toi Linkola», mutta eivät he pitäneet ajatuksia 
mitenkään järkyttävinä, omaatuntoa kolkuttavina, 
eikä heistä kellään ollut pienintäkään intressiä ryhtyä 
huolehtimaan ihmiskunnan tulevaisuudesta tai yh- 
teiskunnan hengen turmeltumisesta. Ei heidän ylei- 
nen antipatiansa armeijaa kohtaan johtunut syy- 
yhteyksien ymmärtämisestä, vaan henkilökohtaisesta 
kiusaantumisesta ja vapauden rajoittumisesta, esi- 
miesten törkeyksistä sekä ennen kaikkea ikävästä 

kotiin ja tyttöjen luo. Ei ainoaakaan sellaista sattunut 
minun kohdalleni koko 11 kuukauden aikana vilk- 
kaan toverielämän pyörteissä, jolle armeija olisi 
merkinnyt ccttistä tai uskonnollista ongelmaa, niin 
monia hauskoja ja reiluja poikia kuin tulinkin tun- 
temaan. Ja vähänpä tällaisia on siviilielämänkin 
laajassa tuttavapiirissäni. 

Johtopäätökseksi katsoisin, että pasifistin, joka on 
synnynnäisenä lahjana saanut kyvyn oivaltaa laajoja 
syy-yhteyksiä ja tuntea huolta lähimmäisistään oman 
perhcpiirin ulkopuolellakin, olisi syytä alentaa valis- 
tustyönsä, perustelujensa ja kirjoitustensa tasoa, 
»mennä tavallista ihmistä vastaan». Etiikan ja us- 
konnon näkökohdat on monesti syytä kokonaan si- 
vuuttaa — vaikka ne tietysti aina ovat lujimpana 
selkärankana taustalla. Mutta aivan ilmeisesti on 
kohtuullisessa ajassa mahdotonta kouluttaa useimpia 
ihmisiä ollenkaan tajuamaan niiden sanomaa. Olen 
joskus kärjistäen sanonut, että ainoa toivomme on 
osoittaa kauppiaalle, että hän saavuttaa varmasti 
suurempia liikevoittoja rauhan kuin sodan aikana, 
upseerille, että johtotehtävät YK:n joukoissa ovat 
sekä mielenkiintoisempia että kunniakkaampia kuin 
ahtaassa kansallisessa armeijassamme, ja niin edel- 
leen. Ja ne pikku ihmisparat, joiden sekavissa aivoi- 
tuksissa kansalliset armeijat tyydyttävät turvalli- 
suuden kaipuuta eivätkä asiantuntijoiden todiste- 
luista huolimatta hevin näyttäydy meidän kaikkien 
tuhoon varmasti johtavina mielettömyyksinä — hei- 
dät voisi varmaan saada lämpenemään ajatukselle 

vahvasta YK:n armeijasta helpommin kuin ajatuk- 
selle täydellisestä aseistariisunnasta. 

Myönnän, että taipumuksella kompromisseihin on 
omat vaaransa. Jos emme pidä päämääräämme kor- 
kealla emmekä »kanna lippuamme puhtaana», niin 
ehkä pian ei rauhanaatteestamme ole paljon mitään 
jäljellä? Ehkä joku epäilee, että jos me hyväksymme 
kiväärin käteemme YK:n poliisijoukoissa, voimme 
piankin ottaa sen myös kansallisessa armeijassa — 
»koska ihmiset eivät kuitenkaan ascistakieltäytyjää 
ymmärtäisi» tahi »jotta emme turmelisi turhaan 
mainettamme ja siten menettäisi mahdollisuuttamme 
saada ajatuksiamme kuuluville». Uskon kuitenkin, 
että asioita punnitseva pasifisti aina ymmärtää 
jälkimmäiset kompromissit väärien, halpahintaisten 
tekosyiden ryhmään kuuluviksi ja eron kansainvä- 
liseen järjestysvaltaan nähden sittenkin ratkaisevan 


suureksi. 
1962 

Mietteitä sukupolvista 


»Aatteita sukupolvi ivaa 
aatteiden vuoksi isät 

mykkinä 

kivien alla.» (ARVO TURTIAINEN) 


On latteaksi toistettu to- 
tuus, että isien ja poikien elämänkatsomusten risti- 
riita on pysyvä ilmiö sukupolvesta toiseen, niitä ih- 
miselämään väistämättä sisältyviä tragedioita, jotka 
lankeavat parhaankin maailmanparannuksen toimi- 
vallan ulkopuolelle — niinkuin kuolema tai rakkaus- 


surut. | 
Mutta lyhyt historian kertaus paljastaa, että vain 


harvoin on sukupolvien ristiriidan tragiikka niin syvää 
kuin näiden vuosikymmenien Euroopassa. Vain har- 
voin isät ovat aatteidensa vuoksi siinä mitassa joutu- 
neet kivien alle ja vain harvoin on uuden polven 
luonnollinen vastareaktio ollut yhtä kipeän jyrkkä. 
Tragiikka on hirtehisen karmeaa, kun tämän hetken 
suomalainen nuori toteaa nuoruuden koko ylimieli- 
syydellä ja sydämettömyydellä: »Ensin faija soitti 
kymmenen vuotta suutaan savijalkaisesta jättiläi- 
sestä ja sai siltä lopulta sen mitä pyysi: perin pohjin 
turpiinsa. Nyt se vielä koittaa pelastaa jotain rippeitä 
heilumalla upseerikerhossa ja värjöttelemällä pakka- 
sessa sankarihaudoilla — ei faija parka, turhaa tou- 
. hua!» Isältä, joka menetti Karjalaan kaikki veljensä 

ja parhaat ystävänsä, nuoruuden AKS-maailmansa, 
hyvät hermonsa ja terveen ruoansulatuksensa, voi- 
daan tuskin vaatia itseironista huvittuneisuutta. — 
Samantapaista irtaantumista kansalaissodan aate- 
maailmasta osoittavat useimmat työläisisien pojat. 

Olen vastikään päättänyt Pohjantähden? lukemi- 
sen, mikä yhdessä lainaamani Turtiaisen runon kanssa 
on virittänyt minut sentimentaaliseen mielenviree- 
seen. Kun itse olen kuulunut niihin, jotka melko 
tarmokkaasti ovat julkituoneet poikien näkemystä, 
niin entistä riipaisevampana tuntuu tämä ristiriita: 
pitäisi samalla ymmärtää isiä ja olla hienotunteinen, 
mutta kuitenkin päättäväisesti vastustaa heidän tu- 
hoisan kielteistä vaikutustaan nykymaailmaan. 

Sillä kaikista heränneistä säälintunteista huolimatta 
on meidän pakko tuomita isien aatemaailma — ja 
se on myös helppo tehdä hyvinkin objektiivisilta 
tuntuvin perustein. Olihan 30-luvun kuolemaa pal- 
vova henki jo biologisesti täysin luonnoton, voiko 
ajatella perverssimpää näkemystä kuin laulun sa- 
noissa: »nuorukaiselle kuolla kuuluu . . .»? Ja olivat- 
han isien aatteet merkillisen yhdenmukaisesti kaikki 
eetillisesti kehnoja: kaikki ne korostivat eroja, erioi- 
keuksia, omaa paremmuutta, oman rodun, maan, 
kieliryhmän etuoikeuksia. Täsmälleen päinvastaisia 
ovat nykynuorisoa eniten elähdyttävät tendenssit: 
kansainvälisten yhteyksien rakentaminen, rotuerotte- 
lun vastustaminen, kielirauhan solmiminen, ihmis- 
kunnan yhteisen — kulttuurikeon — kartuttaminen. 
»Kuolla isänmaan puolesta, tapella hurreja vastaan» 

— toisaalla elää ihmiskunnan hyväksi». Ja kuiten- 
kin: isien verenpcrintö, geneettinen asu on lähimain 
sama kuin omamme. Voiko joku selittää, miten me 
voimme olla niin paljon erinomaisempia? 

* 


Tuonnoin kehitteli Pertti Hemänus tässä lehdessä 
tärkeää oivallusta, jonka mukaan viime sotiemme 
tappiot eivät suinkaan rajoittuneet kaatuneisiin, 
invalideihin, alue- ja muihin välittömiin menetyk- 
siin. Hän osoitti, kuinka ne sietämättömän kiusalliset 
piirteet, jotka turmelevat nykyistä eurooppalaista elä- 
mänmenoa, juontavat juurensa sodista. Niissä kehit- 
tyi kokonainen »kadotettu sukupolvi» — ne, jotka 
eivät ole kivien alla tahi täysin apaattisina sivusta- 
* katsojina, ovat katkeroituneina ja kyynillisinä luo- 
neet tämän tolkuttoman elintasokulttuurin ja ennen- 
näkemättömän keskinäisen tönimisen ilmapiirin. 

Tähän isien toiseen tulemiseen ei nuoren polven 
vastareaktiota valitettavasti ole vielä näkynyt: 30-lu- 
vun sotaiset ihanteet on kyllä hylätty, mutta 50-lu- 
vun hysteerinen palkkataistelumentaliteetti, arvojen 
ja välineiden täydellinen sotkeutuminen, on siirty- 
nyt myös poikiin. Haluan uskoa, että tässä tapahtuu 
vain hyppäys yhden sukupolven yli, että meidän 
poikiemme vastareaktio kohdistuu tämän elämänta- 
van vääristyneisyyteen. Se tuntuisi valoisammalta 
näköalalta kuin että he aikanaan protestoisivat 
omaksumalla jälleen isoisiensä ihanteet 30-luvulta. 

Kulttuuriradikaalien ylhäinen 


yksinäisyys 


Oletan kulttuuriradikaa- 
lin käsitteen tunnetuksi; itse ainakin tarkoitan sillä 
musiikin, kirjallisuuden ja muiden taidemuotojen 
ympärille ryhmittyneitä nuoria ja nuorehkoja. spesia- 
listeja, jotka jatkuvasti ja ilmeisen mielellään ovat 
rikkana monen silmässä, virkeässä ja taisteluvalmiissa 
oppositioasemassa enemmistöä vastaan. Kahakoin- 
nista he näyttävät selviytyvän siksi hyvin ja itsevar- 
muutensa säilyttäen, ettei minun tarvitse pelätä lyö- 
väni lyötyä, kun seuraavassa houkuttaudun omal- 
takin kohdaltani tarkastelemaan sitä, mikä kulttuuri- 
radikaalien asennoitumisessa todella näyttää moit- 
teenalaiselta: eihän ole mies eikä mikään se joka ei 
ole sanaansa sanonut nykytaiteesta. 

Kaikkien taidemuotojen alueella näyttää kulttuu- 
riradikaaleille yhteisenä piirteenä, huomattavan vä- 
häisin yksilöllisin poikkeuksin, olevan johdonmukai- 
nen uusimpien, modernien virtausten arvostaminen 
yli muiden. Tämähän ei kuitenkaan ole mikään it- 
sestäänselvyys: sellainen kulttuurioptimismi, joka 
uskoo tasaiseen kronologisesti jatkuvaan kulttuuri- 
saavutusten tason nousuun, on jotensakin hämärästi 

perusteltua. On toki asiallisesti täysin mahdollista, 
että inhimillisen kulttuurin aaltomaisessa ja kompas- 
televassa kehityksessä esim. 1800-luvun, 1700-luvun 
tai antiikin saavutukset eri taiteissa edustavat kor- 
keampaa ja kestävämpää tasoa kuin esim. 1900- 
luvun. Liioin ei ole teoreettisesti mahdotonta, että 
erinäisissä taidemuodoissa ihmiskunta jo olisi päässyt 
saavutettavissa olevaan päätökseen, todellakin »luo- 
nut kaiken luomisen arvoisen», oli tämä sitten nykyis- 
ten ja tulevien luovien taiteilijoiden kannalta miten 
masentavaa tahansa. 

Oli tämän laita miten hyvänsä — ja riippumatta 
siitä, voidaanko taiteen tason korkeutta ja kestä- 
vyyttä yleensä objektiivisesti arvioida —, joka ta- 
pauksessa on sekä turhaa että väärin, että kulttuuri- 
radikaalien kärkijoukko yrittää väenväkisin temmata 
taiteenharrastajien syvät rivit mukaansa, kun siihen 
ei ole näillä käytännöllisiä edellytyksiä. Se mihin 
tässä pyrin ei ole kiistely makuasioista vaan hyvän- 
suopien neuvojen antaminen kulttuuriradikaaleille 
heidän kriitikkoina ja muina taide-elämän vaikuttaja- 
voimina suorittamansa kansanvalistuksellisen työn 
osalta. 

Kriitikon ei missään tapauksessa ole syytä tur- 
mella tai suorastaan riistää niiden elämyksiä, jotka 
ovat kiintyneitä pelkästään klassilliseen musiikkiin, 
1800-luvun maalaustaiteeseen tai kirjallisuuden van- 
hoihin mestareihin eivätkä osoita mitään ymmärtä- 
mystä vastaavia moderneja virtauksia kohtaan. Seli- 
tyksinä eivät sellaiset käsitteet kuin takapajuisuus, 

alkeellisuus tai tyhmyys sano mitään. Scn sijaan on 
micleenpantavana näkökohtana muistettava luon- 
nollinen selitys sille, miksi kärkijoukko on edellisistä 
vieraantunut ja kiintynyt kaikkein uusimpien vir- 
tausten läähättävään tavoitteluun, nimittäin kyllästy- 
misprosessi : henkilölle, joka pääelämäntehtävänään, 
opinnoissaan ja ammatissaankin seuraa kirjallista 
tai musiikkielämää, tulevat vanhat tyylisuunnat ja 
kaikki yksityisetkin mestariteokset yksinkertaisesti 
liian tutuiksi. Kohdataan se kaikilla aloilla vallitseva 
tragiikka, jota ei monestikaan tunnusteta: että asian- 
tuntijat saavat ennen pitkää omasta alastaan vä- 
hemmän syvällisiä elämyksiä kuin diletantit. Kylläs- 
tymisteoria selittää esimerkiksi sen järkyttävältä 
tuntuvan havainnon, että kaunokirjallisuuden spe- 
sialistimaailma saattaa riehaantua yksimieliseen rie- 
muun, kun kotimaisen kirjallisuuden taivaalle nou- 
see joku Veijo Meri, jonka ansiona on kokonaan 
omintakeisen tyylin luominen — olkoonkin, että se 
merkitsee tekstin valumista vetelästi kuin sylki suu- 
pielestä ja normaalin inhimillisen tunne-elämän ja 
elämän lämmön korvaamista teennäisellä keksin- 
nöllä, ihmisolentojen mekaanisella ajelehtimisella. 

Taidekriitikon tulisi aivan toisella tavalla kuin 
nykyisin eläytyä vastaanottajakuntansa maailmaan. 
Hänen pitäisi käsittää tavallisen taiteenharrastajan 
pohja "aivan erilaiseksi kuin pienenpienen spesialisti- 
ryhmän eikä vaatia häneltä älyttömiä. Tavallisella 
konserteissa kävijällä ja nk. hyvän kirjallisuuden luki- 
jalla on aivan toisaalla ammattinsa ja yksityiselä- 

mänsä, taide-elämyksille hänellä kertakaikkiaan on 
varattavanaan vain rajoitetut — vaikkakin sitä tär- 
keämmät — tunnit viikossa. Niinpä hänelle saattavat 
riittää mainiosti vaikkapa vain Beethoven, Brahms 
ja Bruckner koko elämän ajaksi, ei hän tarvitse ollen- 
kaan mitään Schönbergiä tai Stockhausenia. Tai 
hänellä ei koskaan ole aikaa lukea edes Dostojevskia 
tai Turgenevia niin paljon kuin haluaisi. Eikä hän 
suinkaan jonkun Lounelan tavoin halua, että teat- 
teri olisi leikkiä ja kokeilua, kokeilua ja leikkiä» 
silloin kun hänen vähä aikansa sallii teatteri-illan, 
kyllä hän suo mielellään, että kokeilut on silloin 
kokeiltu ja vankat tulokset nähtävissä. Kulttuuriradi- 
kaali ja vallankin luova taiteilija itse on omituisen 
häikäilemättömän itsekeskeinen olento: hän vaati- 
malla vaatii taiteenharrastajalta tutkimuksia ja pon- 
nistuksia juuri hänen modernille arvoitukselliselle 
runoteokselleen, sen vaikeaselkoisuus kuuluu kyllä 
vähitellen hälvenevän ja sisällön koko kirkkaus au- 
keavan, kun siihen perin pohjin syventyy. Ja kuiten- 
kin taiteenharrastajan suurimpana tuskana on run- 
sauden pula, inhimillisen kulttuurin kiusallisen ääre- 
tön rikkaus: helpostikin aukenevia mestariteoksia 
on niin paljon, ettei ahmimallakaan ehdi tutustua 
kuin pieneen osaan. 

Juuri tuo paljon puhuttu vaikeatajuisuus on myös 
huomiota ansaitseva seikka. Onhan näköjään mitä 
suurimmassa määrin todellisuutta, että taidetyyli, 
joka pohjautuu kauan vallinneeseen ja omaksuttuun 
kulttuuriperinteeseen, on luontevammin vastaan- 

otettavissa kuin uusimmat kokeilut. Jos jälkimmäiset 
osoittautuvatkin kestäviksi, niin miksi emme silti 
jätä niitä 1980-luvun tai 2000-luvun ihmisten nau- 
tittaviksi, eihän siinä ole mitään järkyttävää. Miksi 
emme saisi olla 50 tai 100 vuotta ajastamme jäljessä, 
jos siten parhaiten saamme sielullemme autuuden? 
Vaikka kriitikot saavatkin rummutuksellaan yleisön 
tutustumaan Meren kuolaiseen proosaan tai jonkun 
Holapan mystillisiin kokeiluihin, tahi taivuttavat 
sinfoniaorkesterit ottamaan ohjelmistoonsa 1960- 
luvun toistaiseksi vieraita ja eloon heräämättömiä 
kokeiluja, eivät he sillä saa aikaan mitään laajamit- 
taista maun kehittymistä, vaan pelkkiä pettymyksiä. 
Ei tosiaankaan ole syytä siihen, että kulttuuriradi- 
kaalit ja taiteenharrastajien syvät rivit kokonaan 
vieraantuvat toisistaan, niin täydellisesti kuin näyttää 
osoittavan Pekka Lounelan tragikoominen lausunto 
Keskitien viime numerossa: » Väinö Linna osoittaa 
parhaiten tuotannollaan, miten peruuttamattomasti 
meillä on ohitettu suurten tilitysten ja objektiiviseen 
edustavuuteen nojautuvien opusten aika.> — Sen 
sijaan on tietysti kovasti paikallaan, että vihkiyty- 
neiden pienissä piireissä ja intiimeissä tilaisuuksissa 
harrastetaan uusimpia virtauksia. 

Luulen, että tämä on kaikista turhista kirjoituk- 
sistani turhin: vaikka naiivin hyväntahtoisissa neu- 
voissani olisikin jonkinlaista ajatusta, ne kilpistynevät 
kulttuuriradikaalien ylimielisyyteen. Huomaan nyt, 
että minun olisi ollut viisainta käyttää tähänkin 
hukkaantunut aika jonkin lohduttoman pitkällä odo- 

tuslistalla olevan kaunokirjallisen merkkiteoksen lu- 
kemiseen. Se on siis jo myöhäistä; no, ostanpa sitten 
ainakin kirjoituspalkkiolla jonkin Brucknerin levyllä. 
Kuuntelen sitä joskus aterioidessani. 

Maaltamuutto ja maallepako 


Muuan poikkeuksellisen 
hermoillekäypä ihmisryhmä, nuoret valtiotieteen 
tohtorit, on ottanut tavakseen harjoittaa kansanvalis- 
tusta. Tämä tapahtuu keskenään melkein identti- 
sissä lehtikirjoituksissa, joissa lukijaa kehotetaan 
»vihdoinkin tajuamaan ajan vaatimukset, lopultakin 
oivaltamaan, ettemme enää elä perinteellisessä maa- 
seutuvaltaisessa yhteiskunnassa, vaan ongelmamme 
ovat teollistuneen yhteiskunnan ja kaupunkimaisen 
elämäntavan ongelmia». Sävy on hätäinen, tradi- 
tionalistit pyritään kuin viime hetkellä pelastamaan 
takapajuisuuden kadotuksesta. 

Tohtorien olisi kuitenkin syytä malttaa mielensä 
vielä muutama vuosi, Kukaan ei kiellä muutoksen 
tämänhetkistä suuntaa, mutta tilastollinen tosiasia on, 
että kaupunkien ja kauppaloiden väkiluku sittenkin 
yhä jää alle puoleen maan väestöstä (ja kuinka moni 
asuukaan niiden laajoilla liitosalueilla puhtaalla 
maaseudulla). Vielä tänäkin talvena elää suurempi 
osa suomalaisista lumisten metsien keskellä, ongel- 
makenttänään lumityöt, ajokelit metsäteillä, pelloilla 
ja jäillä, vasikoimiset, pölliurakat ja mateenpyynnit. 

Yhä ovat työtaistelut, asuntopula, kaukolämmitys ja 
meluntorjunta encmmistölle outoja asioita, jotka kos- 
kettavat suunnilleen yhtä etäisesti kuin Irakin vallan- 


kumous. l 
Nimenomaan tätä pitäisi tohtorien uudestaan ja 


uudestaan tähdentää. Heidän päinvastaisessa julis- 
tuksessaan on mahdotonta havaita mitään mieltä: 
juuri kaupunkimaisen elämäntavan mukaanhan on 
normit ja ajatustottumukset julkisuudessa muovattu 
jo ajat sitten, suunnattomasti ennen aikojaan. Kai- 
keti jo vuosikymmeniä on suomalainen lehdistö toi- 
mitettu kaupunkilaista lukijakuntaa ajatellen — 
sarjakuvista, vitseistä, ruokaresepteistä, muotivih- 
jeistä ja psykologin nurkkauksesta lähtien. Herra 
Keskiverto on aina ollut virkamies, konttoristi, ei 
koskaan maanviljelijä. Monikirjavasta naistenlehdis- 
töstämme vastaa tuskin mikään muu kuin Kotiliesi 
maalaisemännän. intressipiiriä, yleisiä ajanvietelehtiä 
ei maaseudulle toimiteta ainoaakaan, jos Pellervon, 
Yhteishyvän ja Kuluttajankin laskemme ammatti- 
lehdiksi. Valtakunnallisessa sanomalehdistössä on 
Uuden Suomen suppea »Maassa maan turva» 
-osasto harvinainen poikkeus. Entä mainos? Kun pik- 
kutilan väki navetta-askareiden jälkeen kerääntyy 
hartaana ja silmät tapilla televisionsa ääreen, näh- 
dään nuorten mainostoimittajanerojen huolella ja 
rakkaudella laatimia sarjoja kainalohien ja ilkeän- 
hajuisen hengityksen synkistä vaikutuksista ihmissuh- 
teisiin — asioita, jotka lienevät olennaisia mainostoi- 
mistojen omassa perverssissä ilmapiirissä, mutta me- 

nevät täydellisesti terveen maalaiskatsojan — ja siten 
katselijain valtaosan — horisontin yli. Närkästyk- 
sestä ei tosin silti ole pelkoa, maalainen on kovin 
tottunut sivuuttamaan epäolennaisuudet vaisulla ih- 
mettelyllä. 

Kuitenkin vaikuttaa julkisen sanan paine vähitel- 
len varsinkin vastaanottavaisiin ikäluokkiin: epäit- 
senäisimmät hakeutuvat siihen elämänmuotoon, joka 
osoittamalla osoitetaan normaaliksi ja keskeiseksi. 
Maatalouden ansiotasosta ja koneellistumisesta mi- 
nulla ei ole mitään sanottavaa, niistä on puhuttu 
enemmän kuin tarpeeksi, sielullisten syiden kustan- 
nuksella. Sen sijaan täytyy muistuttaa, ettei maalta- 
muutto suinkaan jatku loppumattomiin — joskushan 
melkein kuvitellaan, että maalta ovat jo lähteneet 
nopeimmin reagoivat ja loput tulevat perässä siinä 
järjestyksessä kuin kerkiävät. Tosiasiassa se aines, 
joka on herkin julkisen sanan vaikutukselle ja paniik- 
kitartunnalle, on maaseudulla vähentynyt nopeasti, 
ja ennen pitkää ovat jäljellä vain jäykkäniskat, jotka 
eivät ota kotiseudun hylkäämispuheita kuuleviin 
korviinsakaan. Minkälaisiin prosenttilukuihin pää- 
dyttäneenkin, valtiotieteen tohtorit saavat vielä kauan 
kyhäelmissään tunnustaa myös maaseudun olemas- 


saolon. 
* 


Tasapainottavana tekijänä ei käänteinen ilmiö, 
maallepako, tunnetusti ole ollut varteenotettava — 
se on verrattain, joskaan ei ylen harvinainen ilmiö. 


76 


Ja kuitenkin on närä kaupunkimaisen elämänmuo- 
don viheliäisyyksiä kohtaan ylt'yleinen niin kenkä- 
kuin paljasjalkaisissakin. Mutta enimmäkseen turvau- 
dutaan laihaan lohtuun: Suomen rantoja piirittävät 
heinäkuussa kymmenettuhannet valkea- ja veltto- 
vatsaiset herrasmiehet, jotka kahlailevat uimahou- 
suissa matalassa vedessä peraten ja pengertäen pi- 
loille kaunista huvilarantaansa — tai sitten he piis- 
kaavat virvelillään vettä päivät pääksytysten. Vain 
harvoin voinee tällainen epääito, joutilas ja tilapäis- 
luontoinen elämänmuoto antaa aikuiselle ihmiselle 
täyttä tyydytystä, Maaseudun elämänmenoon tun- 
keutunut lisäke, töllistelevä ja töllisteltävä huvilan- 
asukas jää pakosta syrjään täyteläisestä elämästä, 
lieveilmiöksi. 

Selityksenä varsinaisen maallepaon niukkuudelle 
voitaneen toimeentulokysymys jälleen sivuuttaa: työt- 
tömyyskortistot ovat — tylysti puhuen — kaavamai- 
sia ja epävirkeitä ihmisiä varten, vähänkin tarmok- 
kaalle on juuri maaltapaon seurauksena yhä tiheäm- 
mässä tilaisuuksia jopa primääristen elinkeinojen 
piirissä. On hylättyjä mökinpaikkoja asua, autioti- 
loja viljellä, koskemattomia rantoja kalastella. Mo- 
niaita henkisiä töitäkin voi tehdä maaseudulla. Ja 
syrjäseutujen täyttämättömät virkapaikatkin sisältyvät 
laajassa mielessä teemaani. Joka tapauksessa maalle- 
pakoilmiö toistaiseksi rajoittuu vain itsenäisten yksi- 
löiden piiriin, koska se käy ajankohdan valtavirtaa 
vastaan. 

Mutta pääesteenä on varmasti pelko ja avutto- 

muuden tunto — kuten monet kaupunkilaiset ovat 
valmiita myöntämäänkin. Maalaiselle, joka on ai- 
keissa siirtyä kaupunkiin, ei juuri juolahda mieleen, 
ettei hän siellä pärjäisi — joskus kuullut puheet 
"hermoja kuluttavasta elämäntavasta» vaikuttavat 
etäisen teoreettisilta runsaan työtoverijoukon luoman 
turvallisuudentunteen ja kaikkien konkreettisten elä- 
män helpotusten rinnalla. Osoittautuvat ne merkityk- 
seltään sitten kuinka näennäisiksi tahansa, ennen 
pitkää nämä helpotukset ovat menneet veriin ja käy- 
neet välttämättömyydeksi. Sillat takana on poltettu, 
paluuta ei enää ole, tai se vaatii aivan poikkeuksel- 
lista irtiriuhtaisemista. Kauhistutaan sitä itsenäi- 
syyttä, moninaista pystyvyyttä ja osaavuutta, jota 
elämä maaseudulla vaatii — vaikka saatu tyydytys- 
kin olisi kukaties moninkertainen. Kauhistutaan tal- 
ven valtaa, jonka kaupungissa kukistavat talonmie- 
het, puhtaanapitolaitos, liikennelaitos ja tiheä myy- 
mäläverkosto, mutta joka maalla edellyttää jatkuvaa 
tarmokasta valppautta ja fyysistä kuntoa — herpaan- 
tuminen merkitsee piankin hyvin perusteellista hun- 
ninkoa. Arastelu ei ole aiheetonkaan, sen tietää jokai- 
nen, joka on saanut katkerasti katua niiden vuosien 
hukkaamista kirkkohistorian ja latinan lukuihin, jol- 
loin olisi pitänyt oppia hevosen valjastaminen, sahan 
villaaminen ja tuuran teroittaminen. 

Samaan aikaan kun kaupunkilainen kamppailee 
epätasaisen valintansa edessä, käyvät ilman saastu- 
mis-, juomavesi- ja meluongelmat päivä päivältä 
sietämättömämmiksi, joukkovaikutuksen tihentämä 

taistelu elintasosta yhä sairaalloisemmaksi. Kuinka 
moni pystyy sanomaan: jo riittää? Katsokaamme esi- 
merkkiä ulkomaiden kehityksestä, jota seuraamme: 
ilmeisesti ei monikaan. Ihminen on turmelemassaan 
maailmassa avuttomampi kuin uskoisikaan. Mutta 
eihän tämä kauan voi näinkään jatkua. 

Pohjolan valkeat kaupungit 


Kun kesä tulee, Suomen 
kaupungit tyhjenevät. Puolet niiden asukkaista sul- 
loutuu kippuraiseen asentoon uskomattoman pieniin 
ja epämukaviin autoihin ja lähtee kovaa vauhtia 
tutustumaan maamme ja naapurimaiden erilaisiin 
bensiiniasemiin. Toisella puolella taas on pahvista, 
kovalevystä, pellistä tai laudoista rakennettuja ko- 
juja järvien ja meren rannoilla ja saarissa; niissä 
vallitsee uintitoimitusten väliaikoina lähes yhtä suuri 
ahtaus ja pidätelty kyllästyneisyys kuin edellisissäkin. 

Miksi kaupunkilaiset eivät pysy kotonaan, enim- 
mäkseen suhteellisen siedettävissä asunnoissaan ja 
mitä moninaisimpien ajanvietteiden äärellä? Tie- 
tysti on osaksi kysymyksessä enemmän tai vähemmän 
perustelematon muotivirtaus, kuten aina joukko- 
liikkeissä. Entisiltä ns. etuoikeutetuilta yhteiskunta- 
luokilta on omaksuttu eräitä ulkonaisia tapoja. Kuu- 
luu asiaan käydä lomamatkoilla, vaikka kuinka mieli- 
kuvituksettomalla tavallakin, ja omistaa huvila, 
vaikka kuinka viheliäinenkin. Mutta suuressa osassa 
tapauksia osoittaa diagnoosi kiistämättä myös välttä- 
mättömän tarpeen paeta kaupungin epäviihtymystä. 

En puutu tällä kertaa erilaisiin saastumisilmiöihin, 
jotka tekevät teollisuus- ja suurkaupungin ratkaise- 
mattomaksi teknilliseksi ongelmaksi. Rajoitun muihin 
epäkohtiin, jotka ainakin näennäisesti tuntuisivat 
olevan ihmisten hallittavissa. Valitsen suomalaisen 
kaupunkimaisuuden edustavimman ja kärjistetyim- 
män esimerkin, Helsingin, jolloin tunnen itseni poik- 
keuksellisessa määrin asiantuntijaksi — vähintäänkin 
Anders Cleven tai Arvo Turtiaisen veroiseksi. Hel- 
sinkiläinen lapsuuteni ja nuoruuteni oli näet vilkas 
ja aktiivinen eikä rajoittunut suinkaan — kuten 
useimmissa tapauksissa — muutamaan tiettyyn ka- 
dunkulmaan, pihaan, puistoon ja koulureittiin. En- 
sin opettivat kiihkeälle filatelistille kaikkien vähän- 
kin merkittävien liikelaitosten roskalaatikot posti- 
merkkeineen sekä autoharrastusten vaatimat auto- 
tallit, keskusvarastot ja lastauspaikat loistavan kan- 
takaupungin tuntemuksen (ja talonmiesten ja portin- 
vartijoiden pehmittäminen yhtä ja toista kaupungin 
ihmisistä). Sitten tutustuttivat luonnontieteelliset 
intressit esikaupunkeihin, satamiin, omakotialueisiin, 
kaatopaikkoihin, puistoihin ja puutarhoihin, ly- 
hyesti sanottuna laajalla säteellä koko suur-Helsin- 
kiin jokaisen huvilatontin tarkkuudella. 

Kaikesta tästä huolimatta ei minulla koskaan ole 
ollut niin ikävää kuin joutuessani — polkupyöräkor- 
jausten johdosta — kävelemään Helsingin katuja. 
Mikä tympeä siisteys, ilottomuus ja asiallisuus, mikä 
liikenteen jyry, mutta mikä ihmisäänten täydellinen 
puute! En mitenkään kykene pääsemään eroon vaa- 

timuksesta, että kaupungin — jos sellainen kerran 
luodaan — pitäisi olla todellinen kaupunki: mahtava 
lataus ihmiselämän sykettä, vilinää, huutoa, meteliä, 
naurua, iloa, toraa, todellista ihmisten läheisyyttä. 
Sen sijaan tällainen kylmä ja steriili maailma, jossa 
laumoittain toisilleen vieraita ja hivenen vihamielisiä 
ihmisolentoja pujottelee ääneti toistensa lomitse — 
mitä muuta se on kuin painajainen, josta on suora yh- 
teys Kafkan kauhukuvitelmiin tahi todellisuuden 
alueella valtiollisen poliisin ja keskitysleirien ilma- 
piiriin? Minulla on torjumaton tuntu siitä, että suur- 
kaupunki on epäonnistuneeksi tuomittu asumismuoto 
koko viileässä ilmastovyöhykkeessä, jurojen ja äreiden 
ihmisten levinneisyysalueella. Kaikkein mahdotto- 
min se on täällä perimmäisessä pohjolassa, jossa luon- 
taiset taipumukset viittaavat vain harvaan, kitkatto- 
maan asutukseen ja lyyrilliseen, haaveelliseen elä- 
mään luonnon keskellä. 

Tuntuu kuitenkin siltä, etteivät Helsingin varjo- 
puolet kaikki väistämättömästi johdu pohjoisesta 
temperamentista, että siellä suotta vaikuttaa kaik- 
kein jäykimmän ihmisaineksen sortovalta. Monta 
niin synkkää paperia kuin Helsingin poliisijärjestys ei 
maailmanhistoria voine esittää. Jokin sellainen py- 
kälä kuin ulkosalla, puistoissa ja rannoilla nukkumi- 
sen kieltäminen — suloisimpinakin kesäöinä — 
loukkaa ihmisoikeuksia karkeimmalla tavalla. Niin 
paljon poliisin piiska-autoja kuin onkin sidottuina 
tämän pykälän tehokkaaseen valvontaan, kuitenkin 
niitä riittää tuhkatiheänä virtana myös nk. huvittelu- 

kaupunginosien järjestyksenpitoon. Niinpä riittääkin 
pieni iloinen Kihkaisu kadulla putkankäynnin aiheeksi, 
jo kadunkulmaan pysähtyminen parin toverin kanssa 
juttelemaan aiheuttaa epäluuloisen ja tiukan kehoi- 
tuksen jatkaa matkaa. Sisällä ravintoloissa vallitsee 
vielä armeijamaisempi kuri, tunnetustihan on ainoa 
sallittu suomalainen ilonpitotapa hiljaa ja kiltisti, 
ääneti itseensä tuijottaen juoda itsensä pöydän alle. 
Yhtä kolkkoa on joidenkin nk. lauluravintoloiden teen- 
näinen, johdettu ja holhottu ilo. Helsingissä on täysin 
unohdettu, että on olemassa muitakin kuin lapsia ja 
herkkäunisia hermostuneita vanhuksia. Pisara Tan- 
geria ja Marseillea edes kaupungin yöelämään olisi 
kohtuullinen kädenojennus terveelle nuoruudelle. 
Nykyisellään ovat ymmärrettävimpiä ja kannatet- 
tavimpia asioita maailmassa suomalaisten hummaus- 
matkat Kööpenhaminaan — kaupunkiin, jonka ilma- 
piirissä sydämellisyys ja vapaus on toteutettu jo hui- 
maavasti helsinkiläistä etevämmin. Tukholma on 
tunnetusti jäykkä ja ikävä kaupunki sekin, mutta 
kaikessa rauhassa siellä sentään istuskelevat keski- 
kaupungin kuninkaanpatsaiden jalustoilla pulloi- 
neen ja pusseineen hamppariboheemit — ihmis- 
ryhmä, jonka kohtelu Helsingissä on kuohuttavan 
törkeätä. Poliisiterrorin koko voimalla »puliukot» 
karkoitetaan kauniista kaupunginosista, puistoista ja 
aurinkoisilta merenrannoilta, joiden luulisi olevan 
luodut juuri kulkureille ja kodittomille. Vasta Pasi- 
lan kaatopaikan lemussa ajojahti loppuu — sinne 
heidän inhoten sallitaan pystyttää parakkikylänsä. 

Ja kaikkein parhaiten helsinkiläistä henkeä sym- 
bolisoi viranomaisten suhtautuminen kaupungin 
kyyhkysiin. Suuret suhisevat kyyhkypilvet, jotka 
kirjavina sateina laskeutuvat puistoihin ja toreille, 
voisivat elävöittää ja koristaa kaupungin aivan toi- 
sennäköiseksi. Mutta tämä viimeinenkin oljenkorsi 
on järkyttävällä johdonmukaisuudella katkaistu, 
kaupungin palkkalistoilla on pari kolme uupuma- 
tonta virkamiestä kyyhkysten hävittämistä varten. 
Kyyhkyset ovat näet epähygieenisiä ja vaarallisia 
tautien levittäjiä — täällä kylmässä pohjolassa, jossa 
suunsoitto hygieniasta yleensäkin on puhdasta hys- 
teriaa! Pariisissa tai kuumassa Venetsiassa kyyhkysiä 
ei pelätä, vain Länsi-Berliinistä kantautuu tietoja 
samanlaisesta surmankampanjasta kuin Helsingissä 
— oi suomalais-germaaninen kohtalonyhteys jälleen 
kerran! 

Tasapuolisuuden nimessä pitäisi mainita myöntei- 
siäkin puolia. Kulttuurilaitosten sijoituspaikkana 
Helsinki tietysti on korvaamaton, mutta sen lisäksi se 
herättää ihailua tuskin muussa mielessä kuin suuren- 
moisena maalaisen ostoskeskuksena. Joka haluaa 
todella lämpimän karvareuhkan, lujat ja reilut työ- 
housut, suuren ja vahvan satularepun tai kestävät 
tavaralaukut polkupyöräänsä, hän tekee turhaa 
työtä etsiessään niitä Kemijärven markkinoilta, 
keskisuomalaisesta kirkonkylästä ja vielä Hämeen- 
linnastakin; vain Helsingin erikoisliikkeissä saa kai- 
ken käsiinsä. Ja milloin oikean musiikin ystävältä 
puuttuu Jätkän jenkka tai Mannakorven mailla, hän 

kääntelee turhaan kirkonkylän radioliikkeen levy- 
pakkaa, mutta Helsingin matkalla ne löytyvät 
Musiikki-Fazerilta puolessa minuutissa. Mutta auta 
armias jos ostos- ja teatterimatka venyy yli parin 
kolmen päivän — silloin ollaan pian vakituisen kau- 
punkilaisen lohduttomassa asemassa. 

* Luulen, että kritiikkini pohjautuu katkeruuden 
ohella aika lailla myös hellyyteen — siteiden van- 
haan kotikaupunkiin pitäisi katketa paljon dramaat- 
tisemmalla tavalla, jotta lämpimät tunteet kokonaan 
haihtuisivat. Sitä paitsi on paradoksaalinen tosiasia, 
että viheliäisessä Helsingissä asuu paljon uskomat- 
toman mainioita ihmisiä. He ansaitsisivat totisesti 
paremmat puitteet. Nykyisellään Helsinki on siedet- 
tävä kotipaikka vain kaikkein ahdasmielisimmille 
vanhoille naispuolisille kiinteistönomistajille. 

Sivistyneistö ja rauhanliike 


On riemastuttava ja toi- 
voa herättävä tosiasia, että vakaumuksellisten pasi- 
fistien suhteellinen määrä on viime aikoina jatkuvasti 
ja jyrkästi noussut. Jopa ennen ensimmäistä maail- 
mansotaa oli — tuskin juuri meillä, mutta muualla 
Euroopassa — intomielisiä nuoria ihmisiä, jotka 
jotakuinkin nykyaikaisin, yhä vieläkin tutuin perus- 
teluin puhuivat ja työskentelivät maailmanrauhan 
puolesta — mutta joutuivat sitten auttamatta joko 
teloitusplutoonien tai alentavien kompromissien 
uhreiksi, koska heitä oli toivottoman vähän. 

Siitä, kuinka vahva sen sijaan on rauhanoppositio 
jo 1960-luvun länsimaisessa kulttuuripiirissä, on mie- 
lestäni hyvänä osoituksena presidentti Kennedyn 
kuoleman herättämä reaktio yleisessä mielipiteessä. 
Tästä todellisuudessa luullakseni varsin kovapintai- 
sesta poliitikosta on hänen kuolemansa jälkeen tehty 
monien hyvien asioiden, mm. melkeinpä puhtaan 
*. pasifismin marttyyri. Ja niinpä jo nyt näyttää mah- 
dolliselta, että murhan vaikutus maailmanpolitiik- 
kaan tulee kaiken kaikkiaan olemaan myönteinen. 
Voidaan sanoa, että hyvät yleisinhimilliset aatteet 

ovat häikäilemättä käyttäneet Kennedyn kuolemaa 
hyväkseen. Tämähän ei ole mitenkään itsestään sel- 
vää: aivan yhtä hyvin olisi voitu tähdentää päinvas- 
taisia piirteitä Kennedyn politiikassa, kuten Kuubaa 
kohtaan osoitettua leppymättömyyttä, ja hänen run- 
saista puheistaan olisi löydetty yllin kyllin myös 
muita taipumattomuutta ja jäykkyyttä osoittavia 
otteita hänen »henkiseksi testamentikseen». Mutta 
maailman lehdistön enemmistö vasemmalta oikealle 
valitsi empimättä hänen elämäntyönsä elämää säi- 
lyttävän sisällön, ja tämä osoittaa, kuinka voimakas 
on maailmanrauhan kaipuu nykyajan ihmisissä, 
muissakin kuin aktiivisissa rauhanmarssijoissa. 

Pienenä heijastumana nimenomaan aivan viimeis- 
ten vuosien rauhanliikkeen noususta on meillä Suo- 
messakin Sadankomitean ryntäysmäinen aloitus — 
sitä ei tapahtunut 1950-luvulla, eikä ilmeisesti olisi 
voinutkaan tapahtua. | 

Pasifismin selkeys ja johdonmukaisuus punnitaan 
lopullisesti suhtautumisessa oman maan asioihin, ja 
tällä kohden ovat kannanotot yleensä paljon taka- 
pajuisempia kuin kaukaista maailmanpolitiikkaa 
koskevat. Minua kiinnostaa tällä kertaa tarkastella 
oman maamme osalta sitä ilmiötä, että myönteisyys 
rauhanasiaa kohtaan on hyvin erilainen eri kansan- 
ryhmissä — ja vieläpä sikäli yllättävässä järjestyk- 
sessä, että muissa suhteissa yleensä valistuneimmat 
piirit ovat tässä viimeisinä. Aktiivinen rauhanjär- 
jestötoiminta on yleisintä työväestön keskuudessa, ja 
maaseudulla on isäntien suhtautuminen maanpuo- 

lustusvouhotukseen viehättävän — kylmäkiskoinen, 
vaikka varsinaista rauhantyötä ei juuri esiinnykään. 
Mutta lukeneisto ja keskiluokka, harvalukuista äly- 
mystöä lukuun ottamatta, on vielä tänä päivänä 
sitkeästi vastahangassa — seikka, jota pasifistin ei ole 
mitään syytä väheksyä. Kaikki kunnia ammatti- 
yhdistysväen tarmokkaalle rauhantoiminnalle ja 
isäntämiesten tuumailuille, mutta katkera tosiasia on, 
että sivistyneistön mielipiteet aina vaikuttavat suh- 
teellisesti enemmän asioiden kulkuun, Eikä Sadan- 
komitean sukupolvi ole remmissä vielä vähiin aikoi- 
hin. 

Olen paljon miettinyt syitä suomalaisen rauhan- 
liikkeen kompastuskiveen, porvariston karsauteen. 
Pesunkestävän työmiehen tai mökinisännän mitä- 
töivä olankohautus »tietäähän ne herrat — eihän 
niiltä voi mitään odottaakaan!» on minulle hyvin 
vieras — olen henkilökohtaisesti tottunut ottamaan 
keskiluokan jos minkään ajattelun täysin vakavalta 
kannalta. En liioin nykyoloissa enää osaa vierittää 
syytä tuon yleisen selitysrakennelman tilille: hyvässä 
asemassa olevalla virkamiehellä on suurempi syy 
puolustaa vallitsevaa yhteiskuntajärjestystä, enem- 
män riskiä tämän mahdollisesti järkkyessä kuin tyhjä- 
taskutyömiehellä. Nykyisinhän ei enää ole kysymys 
siitä, että vanhanaikainen maanpuolustus turvaisi 
mitään yhteiskuntajärjestystä tai kenenkään henkilö- 
kohtaista asemaa, kysymyksenasettelu on suuresti 
yksinkertaistunut: ihmiskunnan henkiinjääminen tai 
tuhoutuminen. Keskiluokkakin olisi tämän kyllä 


88 


huomannut, jos se olisi halunnut tai voinut huomata. 
Mutta sc jatkaa reserviupseerikerhoissa ja sankari- 
haudoilla historiallista kulttia, vaikka sillä on nykyi- 
sin selvä itsemurhan luonne. Miksi? 

Ensimmäinen ja ehkä tärkein syy lienee virkamie- 
hen, keskiluokan, luonnoton, ikävystyttävä elämän- 
tapa — etenkin ennenaikaisen keski-iän »tasaantu- 
misen» tapahduttua —, jossa ihmisuros ei saa lähes- 
kään kylliksi välttämätöntä vaihtelua, seikkailua, 
metsästystä eikä elämää ihmisluontoa vastaavassa 
ympäristössä. Häntä tenhoaa silloin vastustamatto- 
masti sotaretkien ja rintamaelämän tai niiden muis- 
tojen, yleensä sotatilan dramaattinen poikkeavuus, 
jännitys ja miehinen reippaus; viimeksi mainittua 
voi tavoittaa jo reserviupseerikerhojen toverielä- 
mässä. Maalaisisäntä, jonka ammatti jo on äärim- 
mäisen monipuolinen ja vivahdusrikas ja joka elää 
välittömässä kosketuksessa luonnon ja vuodenaikojen 
kiihkeään dynamiikkaan, ei tarvitse tällaisia efek- 
tejä. Tehdastyömiehellekin antanevat luonnollisem- 
mat ja rennommat ihmissuhteet ja huvitukset osa- 
korvauksen, ja lisäksi taistelu ansiotasosta, jota virka- 
miesluokka ei jaksa samassa mielessä ottaa tosissaan, 
tuo elämään jännitystä ja purkautumisteitä. 

Näihin epäkohtiin voisivat vain kokonaisia kansan- 
luokkia koskevat terapeuttiset ohjelmat tuoda korjaus- 
ta. Pari muuta tekijää näyttäisi sen sijaan olevan yk- 
sinkertaisemmin ratkaistavissa. Tarkoitan niitä, jois- 
sa vika piilee rauhanliikkeessä itsessään ja joissa 
pasifistien itsekritiikki voisi saada ihmeitä aikaan. 

Rauhanliikettämme vastaan kohdistetut syytökset 
yksipuolisesta äärivasemmistolaisuudesta ovat ylei- 
sesti tunnetut; havaintojeni mukaan rauhanystävät 
säännöllisesti torjuvat ne asiaankuulumattomina, 
välistä jopa muka paikkansapitämättöminä. »Jos 
todella rakastat rauhaa, voit toki tehdä rauhan aina- 
kin toisen rauhanystävän kanssa, vaikka tämän puo- 
luekanta ei olisikaan sama.» Hyvin järkeenkäypää — 
mutta sittenkin huonoa ihmistuntemusta. Rauhan- 
liikkeemme, joka historiallisista syistä on lähdössä 
saanut voimakkaasti punaisen värin, on tosiaankin 
pysynyt siinä kiinni niin yksipuolisella tavalla, että 
se on omiaan herättämään toisin ajattelevassa luon- 
nollisen vastareaktion ja vieraantumisen: rauhanliike 
yksinkertaisesti tympäisee. On tosin pari puolueeton- 
takin rauhanjärjestöä, mutta ne ovat vähän tunnet- 
tuja ja jäävät julkisuudessa punaisen rauhanliikkeen 
varjoon. 

Niinpä näkyvimpien rauhanjulkaisujemme suh- 
tautuminen Neuvostoliittoon kymmenkertaistaa sen 
tekopyhän lipevyyden, jota julkinen sanamme yleen- 
säkin edustaa. 1960-luvulla luulisi jo voitavan yhtyä 
Kyösti Skytän viisaaseen linjaan, joka vaatii vapau- 
tumista kompleksisuudesta naapurisuhteissamme. 
Pitäisi jo voida sanoa reilusti naapurille: » Talvisodan 
alussa te olitte kyllä aika gangstereita — mutta eipä 
ollut kehumista meissäkään 1930-luvulla. Koetetaan 
täst'edes olla ihmisinä ja kansakuntina parempia, 
molemmin puolin.» Jos kaikki rauhanjärjestöt olisi- 
vat syksyllä 1961 selvästi ja ankarasti tuominneet 

Novaja Zemljan hirvittävän ajattelemattomat atomi- 
kokeet, kuten ne ovat tehneet vastaaville läntisille 
kokeille, olisi porvariston luottamus rauhantyöhön 
varmasti toisenlainen. Mutta sen sijaan on idän 
kosiskelun huipennuksena nähty rauhanlehdissä ja 
-kokouksissa vieläpä Gagarinien ja muiden avaruus- 
narrien ihastelua, vaikka totisesti pitäisi ainakin pasi- 
fistin tuomita suunnattomien rahavarojen käyttä- 
minen — pöyhkeisiin avaruuslentomielettömyyksiin 
samaan aikaan kun maanpinnalla monet ihmiskun- 
nan turmion pesäkkeet voitaisiin korjata rahavaroil- 
lakin, rauhantutkimuksen rahoittamisesta puhu- 
matta — ja samaan aikaan kun asianomainen valtio 
ei halua maksaa edes jäsenmaksujaan YK:lle! 
Lukija huomaa, että olen tässä tahallisen poleemi- 
sesti korostanut itäisen naapurimme syntejä — mutta 
tasapainon saavuttamiseksi voidaan todellakin hetki- 
seksi unohtaa, että läntisen leirin syntitaakka maail- 
manpolitiikan ilmapiirin turmelemisessa ilmeisesti 
on vieläkin suurempi. Tämän kirjoittaja kuten joku- 
nen muukin »puolueeton porvari» kykenee sivuut- 
tamaan vasemmistolaisen rauhanliikkeen tympäise- 
vän ideologisen yksipuolisuuden ja on siitä huoli- 
matta valmis läheiseen yhteistyöhön. Mielestäni on 
kommunistinen pasifisti selvästi myönteisempi ilmiö 
kuin penseä tai avoimesti vastahankainen, vaikkakin 
muuten valistunut ja sivistynyt ihminen — kahdesta 
pahasta on militarismi nykyisin aina suurempi ja 
vaarallisempi. Mutta kuinka monelle porvarillisen 
elämänkatsomuksen omaavalle onnistuu tämä ylitse- 

käyminen»? Rauhantyö on taistelua ennakkoluuloja 
— myös omia — vastaan, ja se on samalla maailman- 
katsomuksen kauppaamista, yleisen mielipiteen val- 
loittamista — kaikki yhteisen henkiinjäämisemme 
puolesta. Siksi rauhanliikkeen pitäisi tulla keskiluok- 
kaamme puolitiehen vastaan, se ei saisi odottaa 
tämän tekevän koko myönnytystä. 

Toinen, viattomampi älyllisesti suuntautunutta 
ihmistä vieroittava piirre on rauhanihmisten idealis- 
min usein liiallinen naivius. Pasifistiveteraanien kir- 
joituksissa saattaa esiintyä seuraavanlaisia näköaloja: 
» Juuri nyt olisi ihmiskunnalla nykyaikaisen tekniikan 
suurenmoisten voimavarojen ansiosta tilaisuus ennen 
näkemättömään hyvinvointiin ja onnellisuuteen, jos 
vain sodan uhka saadaan lopullisesti torjutuksi.» 
Niin, sesam aukene: kunhan vain tuo yksi ongelma 
olisi ratkaistu... Maailmantilanteesta täysin tie- 
toinen ihminen hymyilee surumielisesti — hän, 
jonka heikkoina hetkinä atomisota saattaa jopa hou- 
kutella, helpoimpana ja kivuttomimpana tuhoutu- 
misen vaihtoehdoista. Onhan näkyvissä toinen vähin- 
täänkin yhtä suuri kummitus, väestönkasvu, joka 
uhkaa jo lapsenlapsiamme nälkäkuolemalla ja on jo 
tällä hetkellä tuhonnut mahdollisuudet täysipainoi- 
seen ihmiselämään suurimmassa osassa maapalloa. 
Meillä on tiedossa myös, että maailmanvalloitusret- 
kelle lähtenyt länsimainen kieroutunut elämäntapa 
ja tuo »suurenmoinem» tekniikka sinänsä ovat uhkaa- 
massa ihmiskuntaa psyykkisillä haitoilla, joiden lop- 
pupisteessä on näkyvissä vain täydellinen umpikuja. 

Ja jatkuvasti sukeltautuu esiin uusia tyrmääviä näkö- 
aloja, joilla ei ole mitään tekemistä sodan kanssa. 
Niinpä vasta kuluvana talvena ovat maassamme 
asiantuntevia biologipiirejä vapisuttaneet paljastuk- 
set uudelta, melkein aavistamattomalta taholta: 
kasvinsuojelu- ja hyönteismyrkyt ovat jo nyt aiheut- 
taneet luonnossa ja ihmisen ravintotilanteessa kata- 
strofin, jonka rinnalla atomikokeiden tunnetummat 
seuraamukset näyttävät kalpenevan. Eikä tässäkään 
ole vielä näkyvissä mitään keinoa tämän mielettömän 
itsetuhon ehkäisemiseksi . .. Lyhyesti sanoen: tie- 
toiselta, reagoivalta ihmiseltä vaaditaan melkeinpä 
epätoivoisen paljon. Hänelle saa maailmanrauha olla 
vain välitavoite, josta tosin kaikki muukin on riip- 
puvainen, mutta jonka jälkeen jatkuu läähättävä 
taistelu vieläkin vaikeampien ongelmien kanssa. 

Ihminen, luonto ja, 
yhteiskuntasuunnittelu 


Ynteiskuntatieteilijät 
Kuusi, Harva, Allardt ja Siipi ovat tuoneet päivän 
keskusteluun harvinaisen tuulahduksen.! Palstape- 
ninkulmaiseen suunsoittoon epäolennaisuuksista on 
liitetty inhimillisen toiminnan perimmäisten tavoit- 
teiden pohdinta — kerrankin aiheala, joka riittävän 
todellisuudentuntuisesti ja kipeästi haastaa meistä 
jokaisen. 

Tähänastisten kirjoittajien näkökulma on kuiten- 
kin nähdäkseni ollut vielä syvästi epätyydyttävä ja 
vaillinainen. Siinä on tuntunut liiaksi teorian maku; 
todellisen elämän lämpö ja — fraasiin turvautuak- 
seni — ihminen iloineen ja suruineen on yhäkin jää- 
nyt liian kauas. Ennen kaikkea heidän yhteiseksi 
virheekseen voidaan kuitenkin pelkistää heidän 
humanistin näkemyksensä, joka lähtee ihmisen itse- 
riittoisuudesta ja sivuuttaa ympäristön ja ulkoisten 
olosuhteitten merkityksen. Lähtökohta on mielikuvi- 
tuksellinen ja jyrkästi toinen kuin luonnontieteellinen 
ihmiskäsitys. Omassa tarkastelussani joudunkin sen 


1 Viittaa Uudessa Suomessa käytyyn keskusteluun. 

vuoksi osittain toisille raiteille kuin muut kirjoittajat, 
kykenemättä heidän yhteistä kieltään tavoittamaan. 
Minua lohduttaa kuitenkin se, että juuri liiallinen 
keskustelullisen sopusoinnun tavoittelu on koitunut 
tähänastisen ajatustenvaihdon vahingoksi. Niinpä 
Harvakaan, joka keskustelijoista epäilemättä on 
oikeita jälkiä lähinnä, ci keskustelun virittäjän ajatus- 
kaavioita liian uskollisesti seuratessaan ole tavoittanut 
hyvinvointivaltion kyllin armotonta kokonaiskritiik- 
kiä. Ne ilmiöt, jotka ovat pääsyitä yhteiskuntasuun- 
nittelun ajautumiseen kohti katastrofia, ovat koko- 
naan jääneet käsittelyn ulkopuolelle. 

Kun lähdetään tähdentämään ulkoisten olosuh- 
teitten, elämänympäristön, maiseman, luonnon avain- 
asemaa ihmisyksilön ja yhteiskunnan elämässä, tar- 
joutuu luonnostaan havaintoesimerkiksi ihmisryhmä, 
jossa puutostaudin oireet ovat selvimmin nähtävissä 
— nimitettäköön sitä tässä yksinkertaisesti luonnon- 
ihailijoiden veljeskunnaksi. Luonnonihailijan tyy- 
pistä voimme piirtää pilakuvan, joka väikkynee 
monenkin paatuneen teknikon mielessä: merkillinen 
poikkeusihminen, joka ryntäilee onnellisena metsissä 
ja tuntureilla eikä ymmärrä normaalista elämästä 
mitään — usein vielä erakko, joka on kykenemätön 
solmimaan ihmissuhteita. On hedelmällistä tarkas- 
tella tähän määritelmään mahdutettuja useita perin- 
pohjaisia virheitä. 

Niinpä tämän kirjoittajalle on kaikkein tutuin 
sellainen luonnonystävän tyyppi, joka kelpaa malli- 
esimerkiksi teorialle harrastusten kasaantumisesta. 

Hän seuraa valppaasti kulttuurikeskustelua, politiik- 
kaa, harrastaa kirjallisuutta, musiikkia tai kuvatai- 
detta, aidosti ja voimakkaastikin. Silti tämä kaikki 
on ikäänkuin lepokausien rattoa ja kiinnostus intensi- 
teetiltään verrattomasti heikompaa kuin se mikä 
kohdistuu ihmisen ulkopuoliseen luontoon. Vasta 
luonnon tapahtumat ja kauneuselämykset vuoden- 
aikojen vaihtelun kiihottavassa rytmissä ovat niitä, 
joissa tuntuu oikean elämän maku. Täydellisimmät 
hetket koskemattomissa erämaissa lyövät armotta 
laudalta hienostuneimmat taidenautinnot inhimil- 
lisen kulttuurin korkeimpien saavutusten parissa. 
Kaikkein räikein virhe sisältyy määritelmän sanaan 
'onnellinen'. Teknikko ei yleensä voi kuvitellakaan, 
kuinka hirvittävä ristiriita vallitsee nykyajan ryn- 
nistävän talouselämän ja luonnonihailijan arvomaail- 
man välillä. Jokainen sanomalehden numero on jo 
tulvillaan tekstiä, joka tuottaa välitöntä tuskaa. Mil- 
loin kerrotaan valtakunnallisen suonkuivatusohjel- 
man pikaisesta edistymisestä — mikä luonnonystä- 
välle merkitsee Pohjanmaan ja Satakunnan täydel- 
listä tuhoutumista —, milloin upotetaan hänen poh- 
joisten toivioretkiensä kaira tekojärven alle, milloin 
riemuitaan jonkin Savon Sellun perustamisesta — 
ja luonnonystävä viettää taas monta unetonta yötä 
jättäessään jäähyväisiä lipeäliemeksi muuttuvalle 
Kallavedelle iki-ihanine lauluineen. Metsät ovat 
suomalaiselle luonnonihailijalle kaiken ydin ja kaiken 
kehys, elämään sen joka käänteessä tunkeutuva voi- 
makkain vaikuttaja — ihailtavan hellävaroen vaa- 

littava itseisarvo. Mutta päivä päivältä, joka kään- 
teessä, takovat talousmiesten tarmoa tiukkuvat kir- 
joitukset murhaavia moukariniskujaan: tuottamaton 
tuottavaksi, joka aari kansantaloutta rakentamaan, 
tehtaita pyörittämään. Nykyajan luonnonihailija on 
kuin susi tai ahma, joka takaa-ajettuna laukkaa 
maanäärestä toiseen. Kotiseutunsa syvimmistäkin 
sydänmaista hänet ovat karkoittaneet paljaaksihak- 
kuut, rapakoiksi lasketut salolammet, peratut metsä- 
purot. Hän pakenee laulujen Karjalaan, mutta jou- 
tuu siellä kontioiden erämaissa vielä pahempaan 
satimeen, sotkeutuu viivasuorien metsäautoteiden 
tuhkatiheään verkostoon kuin kärpänen seittiin. 
Hän riistäytyy Lappiin, onnistuu karistamaan muo- 
vinkimalteisen turismin kintereiltään peninkulmien 
päässä valtateistä — mutta ei koskaan suursavotto- 
jen kaiken nielevää pauhinaa. Ehkä hän sittenkin 
vielä joskus löytää pienen unohtuneen sopen suoma- 
laista luontoa, sattuman kaupalla pelastuneen kullan- 
keltaisen nevan udussa kylpevine aavemaisine kurki- 
hahmoineen, tahi lammensilmän, johon kuvastuvista 
aarniohaavoista ja koivuista käydyssä taistelussa on 
äreä isäntävanhus vielä lyönyt metsätalousneuvojan 
tappiolle. Mutta riemu on hetkellinen: jo seuraava 
kevät on vuorenvarmasti varannut jonkin tienoikai- 
sun, voimajohtolinjan tai ellei muuta niin ainakin 
lohenkasvattajien pumppukoneen tännekin — talous- 
miehen keinot ovat ehtymättömät. 

Luonnonystävän tunteet voidaan mitätöidä lat- 
teuksilla fanaattisuudesta tai impivaaralaisuudesta. 

Voidaan saivarrellen analysoida hänen kuvaansa 
kulttuurimaisemasta ja ihmetellä, miksi hänelle kcl- 
paa punainen mökki, harmaa riukuaita ja ruisvainio, 
mutta ei voimalaitoksen silhuetti eikä kimmeltävä 
aaltopeltikatto — mutta näissä suhteissa kaikkien 
luonnonihailijain harmonisuuden taju on pettämä- 
tön ja hämmästyttävän yhdenmukainen. Terävin- 
kään pilkka ei tee tyhjäksi sitä, että luonnonystävien 
joukko on tämän hetken maailmassa esimerkkinä 
verisimmästä yhteiskunnallisesta epäoikeudenmukai- 
suudesta. Heillä ei ole mahdollisuutta kompromissiin, 
mikään tahdonponnistus ei saa heitä tyytymään 
niihin sirusiin mitkä luonnosta aina jäävät — aurin- 
gonlaskuun kaupungin kattojen lomitse ja kirkas- 
värisiin kukkiin pikatien penkereessä. He puolestaan 
eivät tuota talousmiehelle muuta vastusta kuin hive- 
nen hidastumista hänen vaurautensa kasvuun, mutta 
talousmies riistää heiltä kaiken arvokkaimman clä- 
mässä. Maassa, jossa järvet ja joet ovat tehtaiden 
viemäriverkostona, metsät loppuun kaluttuina rais- 
kioina tai silmää uuvuttavina yksioikoisina puupel- 
toina, ei heille kerta kaikkiaan ole tilaa. 

Yhtä virheellinen on luullakseni käsitys luonnon- 
ihailijain epäsosiaalisuudesta. Omien havaintojeni 
nojalla sijoittaisin päinvastoin tähän emotionaalisesti 
voimakkaaseen ihmisainekseen keskimääräistä enem- 
män iloista seurallisuutta, ystävyyssuhteita ja vieläpä 
nk. onnellisia avioliittoja. Runsas annos myös yleistä 
sosiaalista mieltä kuuluu niinikään näiden hento- 
mielisten ihmisten luonnekuvaan, ainakin ennen 

myöhemmällä iällä vääjäämättömästi odottavaa kat- 
keroitumista. Se että luonnonihailijan pohjimmaisena 
tuntona kunnossa olevista ja rikkaista ihmissuhteista- 
kin huolimatta on kalvava tuska ympäristön vuoksi, 
on omiaan kumoamaan sitä humanistis-psykologista 
elämännäkemystä, jonka mukaan yhteiskuntasuun- 
nittelun keskeisin tehtävä olisi ihmissuhteiden hoidon 
alueella. 

Onko sitten kuvatunlainen ahdistettu ihmislaji 
harvinainen poikkeus? Itse asiassa jo niitä ihmisiä, 
jotka täysin tiedostavat Juonnonyhteyden tarpeensa 
ensisijaisuuden, on keskuudessamme kaikkialla. Suuri 
on se erähenkinen maaseutuväestön osa, joka ei — 
ja nimenomaan harkittuna persoonallisena ratkai- 
suna — ole osallistunut eikä voi osallistua maalta- 
pakoon. Ehdottomia luonnonystäviä tapaamme myös 
hiljaisten maalaiskoulujen. opettajina, metsänhoita- 
jina kaukaisissa korpipitäjissä, kullankaivajina La- 
pissa — ja eniten resignoituneina, lomasamoilujen 
murusista hiljaisella liekillä elävinä »tavallisina kau- 
punkilaisina» kaikissa ammateissa ja yhteiskunta- 
kerroksissa. Kaikille näille sadoilletuhansille ihmi- 
sille on Kuusen nimeämä »kokoava päämäärä», 
kansantulon kartuttaminen, esine- ja konekulttuurin 
palvonta, pelkästään suunnaton absurditeetti. Ja 
kaikille heille on nyky-yhteiskunnassa ominaista 
vieraantuneisuus ja monesti myös viha, mutta eri 
syistä kuin Allardt otaksuu — siksi, että yhteiskunta 
raiskaa heidän elämänympäristönsä. Monelle tekee 
kärsimyksen vielä kymmenkertaisesti vaikeammaksi 

eläytyminen siihen murhenäytelmään, mitä hyvin- 
vointivaltion totaalinen luonnonriisto merkitsee 
muulle luomakunnalle; mutta tämä ei kuulu tämän- 
kertaisen keskustelun teeman puitteisiin. 

Vaikka luonnonihailijoista suhteettoman suuri osa 
kuuluukin maan F'liaisiin, jotka eivät, päinvastoin 
kuin tämän kirjoittaja, toitota suruaan maailmalle, 
törmäämme silti yhtenään, ja jatkuvasti enenevässä 
määrässä, hyvinvointiyhteiskunnan luonnosta etään- 
tymisen aiheuttamiin pelon ilmauksiin — jokapäiväi- 
sessä keskustelussa, runoudessa, proosassa; tunne- 
tuista ajattelijoista voidaan tuskin osoittaa ainoata- 
kaan hyvinvointi-ideologian kannattajaa. Elintaso- 
ajattelua vastaan suunnatun kapinan säie lävistää 
jo koko nykyaikaisen ajattelun niin voimakkaana, 
ettei se voi yhdeltäkään Pekka Kuuselta jäädä huo- 
maamatta. Siitä huolimatta ei käytännön yhteis- 
kuntasuunnittelussa voida havaita edes orastavia 
merkkejä minkäänlaisesta muutoksesta, jota optimis- 
tinen Siipi vakuuttaa milloin tahansa mahdolliseksi. 
Siiven lohduttelujen mukaan yhteiskuntamme on 
käytännössä ollutkin jatkuvasti monipäämääräinen 
ja valtion menoarvio eri etupiireille varsin tasapuo- 
linen. Tosiasiassa on kuitenkin suurelle väestönosalle 
ensisijaiset ja enemmistöllekin välttämättömät ympä- 
ristövaatimukset lähes kokonaan laiminlyöty. Esim. 
taloudelliselta toiminnalta erotettujen luonnonalu- 
eitten pinta-ala on niin pieni, että luonnonystävät 
sananmukaisesti astuvat toistensa varpaille, kun ne 
jäävät heidän viimeisiksi turvapaikoikseen. Itse 

asiassa heidät onkin jo nyt karkoittanut näiltä lappu- 
silta se sama halpa sirkus, joka leimaa matkailuteol. 
lisuutta, virkistysalueita, leirintäpaikkoja ja viitta- 
polkuja ja joka tuskin tuottaa todellista tyydytystä 
kenellekään. Sen sijaan viimeiset Lapin suuret kairat 
ovat vielä tarjonneet todellisen sisällön tuhansien 
»yksinäisten susien» elämälle, mutta ne ovat nyt 
juuri näinä vuosina joutuneet mielettömästi ylimitoi- 
tetun metsäteollisuuden kourissa lopulliseen käsit- 
telyyn, jonka vääjäämättömällä tiellä jonkin »Lapin- 
korpi»-teoksen kaltaiset vetoavimmatkaan puolustus- 
puheet eivät saavuta muuta kuin traagisen muisto- 
kirjoituksen merkityksen. 

Miten sitten lienee sen enemmistön laita, johon 
Kuusen jumalat menevät täydestä ja joka ainakin 
tietoisesti asettaa taloudelliset arvot luonnonmukai- 
suuden edelle? Monet merkit viittaavat siihen, että 
rallikilpailut, postimerkit, arkkitehtuuri, automessut 
ja muut puhtaasti ihmiskeskeiset harrastukset vain 
poikkeuksellisesti voivat antaa täyden elämänsisällön. 
Kovasilmäisinkin insinööri näyttää ahneesti kaipaa- 
van syysraikkaita metsästysretkiä ja kesähuvilaa 
hempeän järvenlahden kupeessa — olkoonkin, että 
»paluu luontoon» on tuomittu epäonnistumaan, 
kun pysyvästi vaurioituneet hermot eivät enää salli 
eroa autosta, moottoriveneestä ja matkaradiosta ja 
siten särkevät lopunkin siitä mitä tavoitellaan. Psy- 
kiatrit tiettävästi voisivat kertoa, ettei vuorineuvok- 
sen ja pääjohtajankaan viihtyvyys nyky-yhteiskun- 
nassa ole niin järkkymätön kuin miltä se katkerasti 

kadehtivan idealistin silmissä näyttää. Luonnon- 
mukaisuuden hylkääminen on lyhyesti sanottuna 
tuonut länsimaiseen yhteiskuntaan kansansairauden, 
jonka rinnalla kaikki muut epäkohdat kalpenevat. 
Edellä esitetty empiirisiin huomioihin perustuva 
aineisto käy ymmärrettäväksi, kun tarkastellaan 
luonnontieteellistä käsitystä ihmisluonnosta. Ihmi- 
selle, joka eräistä silmäänpistävistä erityisominai- 
suuksistaan huolimatta on aina muistettava lajiksi 
lajien joukossa, ovat yhteistä kaikkien eläinlajien 
kanssa tietyt vaatimukset elinympäristön ja elintapo- 
jen suhteen. Nämä ovat muovautuneet nykyisiksi 
vuosituhansien kuluessa ja sisältyvät jokaisen yksilön 
synnynnäiseen rakenteeseen. Yksilölliset eroavuudet 
näissä suhteissa hajoavat samanlaiseksi suhteellisen 
kapea-alaiseksi tilastolliseksi vaihtelusarjaksi kuin 
lajin ja rodun muutkin ominaisuudet, esim. ruumiin 
koko ja -rakenteen piirteet, ja yksilöt joille elinympä- 
ristö on yhdentekevä tai joille se luontaisesti on esim. 
uudenaikaisen kaupunkimaaston mukainen, ovat 
yhtä harvinaisia mutaatioita kuin kädettömät yksilöt. 
Kun pidämme mielessä, että muutokset väestön 
synnynnäisessä rakenteessa tapahtuvat luonnonvalin- 
nan hitaan mekanismin kautta todellakin vain vuosi- 
tuhansissa, ymmärrämme, että sellainen kumous 
johon teknillis-taloudellinen rynnistys näyttää joh- 
tavan vain parin sukupolven aikana, ei johda eikä 
voi johtaa muuhun kuin täydelliseen mielentervey- 
delliseen katastrofiin. Käsitteet kehitys ja edistys, 
joihin humanistin harhautunut mielikuvitus liittää 

ilman muuta myönteisen värin, on tällöin varustet- 
tava kaikkein jyrkimmällä kielteisellä arvovarauk- 
sella. Kuvaavaa käsitteiden sekaantumiselle on mo- 
nen ei-biologin näkemys sopeutumisesta”, joka tuo- 
daan herkästi esiin pelastusrenkaana: vihminenhän 
on niin tavattoman sopeutumiskykyinen, hän sopeu- 
tuu kyllä uusiin olosuhteisiin», Kyllähän hän sopeu- 
tuu, hänen fyysinen olemassaolonsa jatkuu: ei susi- 
kaan kuole eläintarhan häkissä, ja metsälintu pysyt- 
telee kyllä hengissä vuosikausia aukealla kentälläkin. 
Mutta elämästä sanan varsinaisessa mielessä ci ole 
kysymys, vaan paremminkin jonkinlaisesta tunne- 
elämän häiriöiden ruumiillistumasta. On turhaa 
puhua 'sopeutumisvaikeuksista?, koska sopeutuminen 
aina merkitsee vaikeuksia, psyykkisiä häiriöitä. Viih- 
tyvyyttä, onnea, voi esiintyä vain siellä missä yksilön 
ei tarvitse sopeutua luonnonvastaisiin olosuhteisiin. 

Tyydytyksen, nautinnon lähteenä ovat kaikilla 
eläimillä nk. perustarpeet keskeisellä sijalla. Ravin- 
non ja rakkauden tarpeeseen liittyvät läheisesti la- 
jille ominaisten elintapojen, liikunnan ja elinympä- 
ristön tarpeet ja etäisemmin korkeampien eläinten 
tarpeet valtaan ja pätemiseen laumassa tai pienryh- 
mässä sekä leikkitoimintoihin, joihin kuuluu esim. 
ihmisen henkisen kulttuurin alue. Kaikissa tapauk- 
sissa on tyydyttämättömyydestä seurauksena puutos- 
tila, jonka vaurioita tunne-elämässä luonnottomat 
korvikkeetkin voivat vain osaksi lievittää. Haukka- 
häkkiin kuukausiksi vangittu kyyhkynen ei ilmeisesti- 
kään saa päivittäisistä paikallaan-lentoharjoituksista 

sen suurempaa tyydytystä kuin henkisen työn tekijä 
voimailuharjoituksistaan sänkykamarissa. Ja pahinta 
on, että näillä tarpeilla on taipumus kietoutua toi- 
siinsa helposti järkkyväksi kokonaisuudeksi. Niinpä 
luopuminen ihmislajille kuuluvasta ruumiin jatku- 
vasta ja ankarasta rasittamisesta hävittää esim. 
ravinnontarpeesta tämän luonnollisen kiihokkeen, 
terveen nälän: kuinka paljon onkaan jo nykyaikaisia 
ihmisiä, joille syöminen ei ole valtavan ilon lähde 
kuten pitäisi. Rakkaussuhteitten häiriintyminen kor- 
kean elintason maissa on myös tunnettu tosiasia. 
Vallan ja pätemisen tarvetta ovat sosiologit käsitelleet 
tyhjentävästi ja todenneet, että päättymättömään 
kilpailuun perustuva hyvinvointiyhteiskunta on täl- 
läkin kohden onneton ratkaisu, jakaessaan ihmiset 
harvoihin menestyjiin ja paljoihin häviäjiin. Elin- 
ympäristövaatimuksia olen tässä käsitellyt erityisen 
seikkaperäisesti siksi, että ne ovat tarpeista unohde- 
tuimmat ja samalla niistä täydellisimmin pahoinpi- 
dellyt. Harva puolestaan on kiinnittänyt päähuomion 
kulttuuritarpeisiin ja todennut nekin hyvinvointi- 
valtiossa laiminlyödyiksi. Huomaamme, että nyky- 
aikainen länsimainen kulttuurimuoto on ristiriidassa 
jokaikisen ihmisen tärkeimmän tarpeen kanssa — 
suoritus, johon ei ilmeisestikään yksikään kulttuuri- 
muoto varhemmin ihmiskunnan historiassa ole pys- 
tynyt. 

Syitä nykyajan lohduttomaan viihtymättömyyteen, 
»sairaaseen nykyaikaan», etsitään melkein aina vä- 
häisistä sivuepäkohdista ja pintailmiöistä. Tuijote- 


104 


taan omaisuuden ja tulonmuodostuksen epätasai- 
suuteen, työttömyyteen ja sen sellaiseen, kirjoitetaan 
uuvuttavan loputtomasti kolmen pennin korotuksesta 
margariinin ja bensiinin hinnoissa. Tällaisen silmittö- 
män roskanpuhumisen alle hukkuu kokonaan pää- 
asia, toteamus, että onnettomuuksien onnettomuus 
on nykyaikainen länsimainen elämäntapa kokonai- 
suudessaan, romuttaessaan ihmiselämän perusteet. 


1964 

Huvilaslummit — häpeätahra 
Suomen luonnossa 


Nain hiljattain käsiini erään 
arkkitehdin kirjoituksen värien käytöstä maaseudun 
rakennuksissa ja totesin hämmästyneenä, kuinka 
siinä esitetyt mielipiteet kohta kohdalta vastasivat 
omaa makuani. Muuan tunnettu kirjailija, jonka 
ensi kerran tapasin, oli kymmenen minuutin ku- 
luttua tervehdyssanojen vaihtamisesta oma-aloittei- 
sesti pitämässä kipinöivää saarnaa kiiltävistä alu- 
miinipeltikatoista, jotka ovat minutkin saaneet vatsa- 
haavan partaalle viime vuosina. Monesti muulloinkin 
olen saanut ihmetellä, kuinka samanlainen maku mo- 
nilla ystävilläni on maisema- ja rakentamiskysymyk- 
sissä. Näyttää siis ilmeiseltä, että on olemassa tietty 
yhtäpitävä kehittynyt maku näissä asioissa, että siis 
makuasioista kannattaa kiistellä. En tarkoita kehitty- 
neellä maulla nimenomaan omaa ja ystävieni makua, 
vaan yleensä sellaisten ihmisten makua, jotka kiin- 
nittävät maisemien kauneuteen erityistä huomiota, 
joiden elämässä se tietoisesti näyttelee tärkeää osaa. 

Tämän perusteella uskallan edellyttää jonkinlaista 
laajempaa pätevyyttä omille mielipiteilleni myös 
kesähuvila-asutuksesta. Mielestäni se ei ole ensi si- 

jassa arkkitehtoninen ongelma siinä mielessä, että 
meidän rantojemme kesämökit olisivat vain rumia 
ja tyylittömiä ja tarvitsisivat arkkitehdin apua. Scn 
sijaan on ilmeistä, että kesähuvila ei yleensä lainkaan 
sovi suomalaiseen rantamaisemaan. Luultavasti tämä 
johtuu siitä, että esteettiseen vaikutelmaan rakennuk- 
sesta tunkeutuu aina mukaan myös kohteen herät- 
tämä tunnelma ja mielikuva sen tehtävästä ja merki- 
tyksestä. Ja aivan samoin kuin esimerkiksi erämaissa 
vaeltaessa kohdattu autiotalo synnyttää surumielisen, 
vähän salaperäisen jännityksen tunteen ja vanha 
maanviljelyskylä hämäläisen järven rannalla vaiku- 
telman leveästä rauhallisuudesta, vankkuudesta ja 
välttämättömyydestä, samoin kesähuviloihin liittyy 
tarkoituksettoman joutavuuden typerä tuntu. Mi- 
nulla ehkä on niistä vielä armottomampi käsitys 
kuin kaupunkilaisilla luonnonystävillä, kun maalai- 
sena joudun niiden kanssa kosketuksiin läpi vuoden. 
Alastomassa syksyisessä, talvisessa ja keväisessä mai- 
semassa nämä turhuuden kopit ovat kaikkein masen- 
tavimmillaan. 

Lomanvietto kesähuvilalla ei liioin monesti edusta 
sellaista elämäntapaa, mitä suostuisin pitämään in- 
himillisesti rikkaana. Vain parhaissa tapauksissa se 
liittyy virkeään ulospäin suuntautuneeseen kiinnos- 
tukseen laajan ympäristön luontoon ja paikkakunnan 
ihmisiin. Tunnen erään kielitieteilijän, joka kesäasun- 
noltaan käsin harjoittaa fanaattista kotiseuduntutki- 
musta ja jonka kiinnostus sulkee syliinsä jokaisen 
paikannimen, jokaisen vanhan ja uuden kapustan ja 

rysänvanteen, jokaisen väärän puun, vuoren silhue- 
tin ja luodolla kirkuvan tiiran, ja hän on perhetuttu 
jokaisessa lähikylien talossa ja mökissä. Hänelle suon 
hänen huvilansa — se on todella vain tukikohta yö- 
unta ja sadepäiviä varten. Ja tietysti se samalla onkin 
maisemaan sopeutuva vanha punainen hirsimökki 
pärekattoineen. Tunnen myös paljon muita ihmisiä, 
jotka omalla palstallaan rakastavat joka puuta, kuk- 
kaa ja linnunpesää, jotka selvästi viihtyvät huvilal- 
laan. Ehkä he eivät tarvitse maailmanparantajan 
neuvoja ja suosituksia, mutta sittenkin tekee mieli 
kysyä, onko syytä ankkuroitua yhteen pienenpieneen 
kappaleeseen maastoa. Eikö vaeltajan ja kulkurin 
loma olisi antoisampi? Minulla itsellänikin on vaki- 
tuinen kesäseutu hämäläisten suurjärvien partailla, 
mutta se käsittää toistakymmentä pitäjää, monta 
sataa saarta ja lahdelmaa, lukemattomia tuttavia ja 
tuhannen huvilan elinpiirin. Muuan hyvä ystäväni, 
jolla on mahdollisimman poroporvarillinen valtiotie- 
teilijän toimi Suomen Pankissa, viettää lomansa sou- 
tamalla laina- tai vuokraveneellä eri kesinä eri puo- 
lilla maatamme suurilla vesillä, milloin Perämeren 
ulkosaaristoja, milloin Saimaata, milloin Päijän- 
nettä, milloin Lentuan vesistöjä Kainuussa. Ja kui- 
tenkin hänellä on juuri sellainen perhe, jota yleinen 
mielipide vähintäänkin arvelee pakosta kiinteään 
asumukseen sidotuksi, jos vielä poikamies tai lapseton 
pari voisikin retkeillä erämaissa. Mutta hänen mo- 
lemmat alle viisivuotiaat poikansa mahtuvat mai- 
niosti soutuveneeseen ja telttaan, riemuitsevat jokai- 

sesta uudesta hiekkarannasta, jolla viivytään päivä tai 
pari, ja jokaisesta uudesta maalaistalosta, josta hae- 
taan maitoa ja johon saatetaan jäädä iltakaudeksi 
juttelemaan. 

Ratkaisevasti parempi tämä jälkimmäinen kesän- 
viettotapa on sen vuoksi, että se niin paljon vähem- 
män kuluttaa meidän rantojemme kapasiteettia. 
Jokainen idyllinen lahdenpoukama tai niemenkärki 
on vain päivän tai pari lomaperheen käytössä; jos 
se rakentaisi siihen huvilan, se olisi koko muulta kan- 
salta varattu ja turmeltu pysyvästi. En tiedä tarkoin, 
mikä on suomalaisen rantahuvilan keskimääräinen 
käyttöaika, mutta se lienee kuukauden paikkeilla 
vuodessa. Yksitoista tai ainakin kymmenen kuukautta 
se törröttää aivan turhan päiten pahanilkisen suvait- 
semattomana paikallaan ja pilaa ohikulkijan tunnel- 
man. Se riistää myös ympäristön toisilta huvila- 
asukkailta mahdollisuuden laajentaa elinpiiriään — 
panssaroitumisesta omalle tontille tulee pakko niille- 
kin, jotka haluaisivat vaellella laajemmalti. Moni 
palstanostaja on voitonriemuisena luullut vielä löy- 
täneensä kalevalaisen rauhansataman itselleen — 
ja huomannut parin vuoden päästä asuvansa keskellä 
hökkelikylää, jossa perämoottorit ja radiot jylisevät 
yötä päivää ja jossa rannalle ei ole asiaa missään 
muualla kuin oman saunan ja laiturin välissä. Tavoi- 
teltu rauha ja hiljaisuus olisi monesti kaupunkiko- 
dissa verrattomasti suurempi. Käytännössä on tosiaan 
suuressa osassa maata jouduttu hirvittäviin huvila- 
slummeihin, jotka aiheuttavat jatkuvia ihmisten 

välisiä ristiriitoja. Luopioisten Kukkialla, suositussa 
»lomaparatiisissa», ovat epätoivoiset maanomistajat 
yrittäneet viime vuosina ostaa takaisin myymiään 
huvilatontteja (turhaan kylläkin), jotta he vielä pää- 
sisivät ongelle ja uimaan kotirannoilleen. 

Kesähuvilahullutus on Suomessa kaiken kaik- 
kiaan kansallisonnettomuus, josta ei voi käyttää yli- 
sanoja. Mitä pitäisi tehdä? Rantalaki, joka kieltää 
rakentamisen muulta kuin vakinaiselta asutukselta 
esim. 50 metrin säteellä rantaviivasta, olisi säädettävä 
niin kiireellisesti, että muu lainsäädäntötyö keskey- 
tettäisiin siksi ajaksi. Itse asiassa rantalaki on jo 
kymmenen vuotta myöhässä, toinen puoli suoma- 
laista rantamaisemaa voitaisiin pelastaa enää vain 
pakkolunastuksilla ja purkutuomioilla — joita tuskin 
on syytä suositella. 

Kielloilla on tietysti huono puolensa, ne koskevat 
tunnearvoihin. Mutta kuinka suuria tunnearvoja 
loukkaa tönöjen pystyttäminen toisten ihmisten 
rakkaille rannoille? Mikä pohjaton itsekkyys puhuu- 
kaan palstanostajan riemastuksessa, kuinka hän on 
onnistunut saamaan ihanan niemen tai saaren huvi- 
lanpaikaksi. Saattaa olla niin, että tämä ihanuus on 
ollut vuosikymmenien ajan monen paikkakuntalai- 
sen ja kesävieraan pyhiinvaellusretkien kohteena. 
Missä piilee sen ihanuus heille tämän jälkeen? Tar- 
vitaan idiootti puhumaan rannan luonnonkauneu- 
desta sen jälkeen kun se on asianmukaisesti varustettu 
mökillä, saunakopilla, puuseellä ja laiturilla. Omasta 
puolestani voin vakuuttaa vanhentuneeni kymmenen 

vuotta pelkästään sen luvuttoman huvilamassan 
takia, jonka ameebanlonkerot ovat viime vuosina 
vähitellen valuncet kaikille nuoruuteni kyyncliin 
saakka rakastetuille rannoille ja saarille, joilla jokai- 
nen kivi ja pensas on tuttu ja joihin liittyvät muistot 
jokaisesta lokin, koskelon ja västäräkin pesästä vii- 
dentoista kesän ajalta. Ne, jotka tekevät lopun kai- 
kesta tästä, koskevat pyhimpiin tunteisiini vähintään 
samassa määrässä kuin Hannu Salama hartaimpien 
uskovaisten tunteisiin. 

Ennen kaikkea olisi kuitenkin valistuksen asia 
vaikuttaa meidän rakkaiden laumasielujemme arvos- 
tuksiin ja muotiasenteisiin. Voitaisiin esimerkiksi 
tähdentää, että rantalain aiheuttamat menetykset 
eivät ole todellisia. Huvilan paras paikka ei varmasti- 
kaan ole mahdollisimman lähellä vesirajaa tuulien 
ja sateiden riepoiteltavana, eikä sen ikkunasta voi 
olla vivahdusköyhempää näköalaa kuin pelkkä ve- 
denpinta ja etäisen vastarannan viiva. Aivan toista 
on toki kaukaa lehvistön lomasta pilkotteleva veden- 
kimallus. Olen itse koko lapsuuteni kesät asunut 
yhdistetyllä maa- ja huvilatilalla, jonka asuinraken- 
nus sijaitsi toistasataa metriä venerannasta. Ranta- 
elämän suurimmalta viehätykseltä tuntui se, että 
rantaan tehtiin erityinen retki — vaikkakin jokapäi- 
väinen — läpi laajan puutarhan ja lehmihaan. Ranta 
ei menettänyt viehätystään alituisesta siellä lojumi- 
sesta. 

Olen edellä maininnut vain ne huvila-asujat, 
jotka saavat jotakin irti huvilaelämästään. Mutta 

tiedän paljon sellaisiakin, joiden huvilallaolo on 
hankaluuksien valittelua ja ikävystyttävää ajan tap- 
pamista — joko tuolla iänikuisella virvelin piiskaa- 
misella tai ähertämisellä rantapenkereen kanssa (mikä 
hävittää lopunkin rannan kauneudesta). Huvilalla 
ollaan vain, koska se on suurilla rahoilla tullut hanki- 
tuksi. On sydäntä särkevää, että vesiemme hävitys 
pohjautuu suurelta osalta pelkkään sosiaaliseen ka- 
teuteen. Kun kerran vuosisadan alussa muutamat 
tohtorit, apteekkarit ja tuomarit rakensivat suuria 
kesähuviloitaan — jotka sivumennen sanoen yleensä 
olivat laajan suvun ja tuttavapiirin kokoontumispaik- 
koja ja sellaisina säästeliäästi maisemaa kuluttavia —, 
niin nyt täytyy jokaisen putkiasentajan ja varasto- 
miehen saada oma huvilansa. Katkera kokemus te- 
kee luonnonystävän tällä kohden aristokraatiksi. En- 
sinnäkin putkimiehiä on sata jokaista tohtoria kohti, 
mutta järvenrantamme eivät entisestään pitene. Ja 
toiseksi pienet tulot aiheuttavat pakosta kehnoimmat 
ratkaisut sekä tonttipolitiikassa että huvila-arkkiteh- 
tuurissa. Kyhätään kurja röttelö jollekin melkein 
puuttomalle selkäkarille, jolta käsin se turmelee 
maiseman ja kauneuselämykset peninkulman säteellä, 
siten aiheuttaen lähimmäisille satakertaisen sosiaali- 
sen vääryyden siihen verrattuna että rakentaminen 
olisi asianomaiselta kielletty. 

Kaikkein hirvittävintä jälkeä aiheuttavat tietysti 
täydellinen maun puute ja raha yhdessä. Muuan 
hämeenlinnalainen arkkitehti osti pari vuotta sitten 
Vanajavedellä kokonaisen jonon pieniä suloisen 

kauniita luotoja, iloisia ja eloisia lintukareja, tämän 
loppuun raiskatun järvenselän viimeisiä vapaita 
tukikohtia lokeille, tiiroille ja kuikille. Sitten hän 
ajatti kuukausikaupalla kahdella kuorma-autolla 
soraa, rakennutti aukottoman pengersillan mante- 
relta ja sulki sillä veneliikenteen tärkeästä salmesta 
lähikylien ammattikalastajilta ja muilta asukkailta, 
peitti pääosan luotoketjua leveän autotiensä alle ja 
rakennutti selänpuoleiselle pikkusaarelle huvilan, 
joka muistuttaa kolmea yhteenajanutta rautatievau- 
nua. Yhteiskunnassa, joka sallii tällaista ilman kuri- 
tushuonerangaistusta, on totisesti paljon mätää. 
Valistuksella on taottava ihmisten mieliin, että 
kesähuvilan omistaminen on kaikkea muuta kuin 
välttämätön vaatimus kunnon kansalaiselle, että se on 
vain yksi harrastus lukemattomien muiden joukossa 
— sille pienelle osalle ihmisiä, jonka luontumuksia se 
todella vastaa. Samalla on innostettava kaikkia muita 
lomanviettotapoja, kuten huviloiden vuokrausta, 
autiotalojen käyttöä ja maatiloilla lomailemista. Ei 
ole mitään järkeä siinä, että herttainen vanha autio- 
mökki seisoo tyhjänä ja viereen rakennetaan huvilan- 
kummitus alusta pitäen. Ja tuollaiselle helsinkiläiselle 
tai tamperelaiselle sosialistille, joka jankuttaa tolkut- 
tomuuksiaan maatalouden tukiaisista ja »puree 
elättäjänsä kättä» minkä kerkiää, voisi kesälomien 
vietto maatilalla olla perin terveellistä. Tällä tavalla 
meidän pieni maamme ja karu luontomme kenties 
vielä saadaan riittämään niin että jokaisen kansalai- 
sen suloinen loma on taattu. Mutta jos luullaan että 

kaikki miljoona ruokakuntaamme ovat oikeutettuja 
jonkinlaiseen koppiin ja palstaan veden partaalla, 
silloin saamme »kaiken toivon heittää»! 

Mutta kaiken taustalla meidän on aina muistet- 
tava, että rannoillamme asuu muitakin kuin ihmisiä. 
Korkeammista eläimistä ennen kaikkea monet lin- 
nut vaativat ihmisen taholta alituista hienotunteista. 
huomioon ottamista, jotta rauhanomainen rinnak- 
kainelo onnistuisi. Niiden kohdalla ei ole kysymys 
huvista eikä lomailusta, vaan rannat, saaret ja karit 
ovat niiden ainoana kotina, joten niillä on oltava 
etuoikeus ihmisen edellä. Ja valitettavasti tutkimuk- 
set osoittavat, että vielä suurempaa tuhoa kuin kiin- 
teä huvila-asutus, johon osa eläimistä varsin hyvin 
sopeutuu ja tottuu, aiheuttaa piittaamaton tai tietä- 
mätön. leirielämä ennen kaikkea saarilla ja luodoilla, 
joille vesien elämä yleensä keskittyy. On samalla 
ikävä tosiasia, että keskimääräinen suomalainen ka- 
lamies, joka viettää yönsä nuotiolla saaressa, jättää 
jälkeensä sellaisen siivottomuuden jota ei tapaa tör- 
keimmissäkään kesähuvilan nurkissa. Ulkoilu- ja 
lomailutavat ovatkin kaiken kaikkiaan niin monita- 
hoinen ja vaikea ongelma, että ne vaativat luonnon- 
suojeluelinten johdolla kaikkien mahdollisten kansa- 
laisjärjestöjen jyrisevän voimakasta valistustyötä, 
sekä nyt kuluvana maiseman vuotena että sen jälkeen. 

Suomalainen tulevaisuus 
ja vaalit 


Menea joutuvat en- 
nusteen mukaan jäänsärkijät ja öljyhuolto luovut- 
tamaan paikkansa puheenaiheina valtiollisille vaa- 
leille. Tämä ei kuitenkaan ole varmaa, sillä näköalat 
puheenaiheen kiinnostavuudesta eivät lupaa hyvää. 
Alkaneen vaalitaistelun, ensimmäisten vaalimainos- 
ten ja puoluekokouksien katsausten tarkkailija hieroo 
tyrmistyneenä silmiään, mutta ilman apua: on ilmel- 
nen tosiasia, että ympyröihinsä sotkeutuneet poliitikot 
ovat käymässä näihinkin vaaleihin iänikuisten tun- 
nusten, talouspolitiikan ja aineellisen vaurastumisen 
merkeissä! 

Meidän jokapäiväisen elämämme raskain ongelma 
on jo vuosia ollut ylensyönnin ongelma. Fyysisellä 
tasolla ahdistavat liikalihavuus ja kulttuuritaudit; 
lääketieteen saavutukset ovat valumassa hiekkaan, 
pisimmälle urbanisoituneen ja hyvinvointivaltion 
elämäntavan koko taakkaa kantavan väestönosan 
elinikä on jo pudonnut takaisin 50:n vaiheille. Lii- 
kennekuolema napsii meistä pois yhden toisensa 
jälkeen jo ennen sitäkin. Psyykkisellä tasolla ovat 
tunnusmerkkejä lohduton epäviihtymys, rikollisuus- 

ja nuoriso-ongelmat, rakkaussuhteitten vaikeutu- 
minen, tympeytyminen ja paatuminen — lähim- 
mäistä kohtaan, omaa persoonallisuutta kohtaan, 
kaikkea kohtaan. On koottu ympärille kasoittain 
tavaraa, jonka hankkiminen vaatii orjan raadantaa 
ja josta huolehtiminen vie hermojen viimeiset rieka- 
leet. Yhä useampi putoaa tien oheen: kuka itsemurha- 
tilastojen koristeeksi, kuka puliukkojen joukkoon, 
enimmät katkeroituneiksi sivullisiksi ilman näkyvää 
protestia. Myös älylliset nautinnot jäävät isien ja 
isoisien mukana historiaan: korkeakoulujen avajais- 
puheissakin mainitaan yhä harvemmin tieto tiedon 
vuoksi ja opiskelu maailmankatsomuksen luomiseksi, 
yhä yksimielisemmin samaistetaan ammattikoulun ja 
yliopiston tavoite: kireästi, tehokkaasti, jo kansakou- 
lusta lähtien hampaita kilpailijoille narskutellen 
hyväpalkkaiseen toimeen. Ihmisparan vuosituhanti- 
nen ponnistelu kuvasta, kuvakirjoituksesta ja tavu- 
kirjoituksesta kirjaimeen on ollut hukkatyötä, luku- 
taito käymässä tarpeettomaksi: nykyihminen katsoo 
jälleen vain kuvaa kuten lapsi ja Neanderthal-ihmi- 
nen. 

No niin, tämä on taas sitä taantumuksen murinaa, 
jolle aidoin aikansa lapsi kohauttaa olkapäitään. 
Mutta tämä murina taajenee ja yhdistää merkillisen 
seurakunnan: ajattelijat ja filosofit, kaikki vanhat, 
katkerat, happamat ja pettyneet, kirjailijat ja äly- 
mystön edustajat, syrjäseutujen »kehitysihmiset», 
hiljaiset sivulliset kaikissa ikäluokissa. Ja loppujen 
lopuksi ollaan merkillisessä tilanteessa, Suomessa ke- 

väällä 1966: päivänpoliitikot melkein yksikseen vou- 
hottamassa, pyörittämässä kuin rukousmyllystä löy- 
sää puhettaan kansantulon kartuttamisesta, teollista- 
misesta, tuotannosta, tuotannosta, tuotannosta... 
Vain talousmiesten ja insinöörien harvalukuinen 
rakkilauma räksyttää heille aplodejaan. Kansa on 
liian väsynyt ja tympeytynyt »jo riittää» -vastalau- 
seeseen, se sukeltaa yksityiselämäänsä ja helppoihin 
harrastuksiin, joista on mahdoton päästä irti, retkah- 
taa television ääreen, hyppää autoon ja ajaa ravin- 
tolaan, jääkiekkokentälle tai pilkkiongelle — taikka 
äänestyspaikalle, missä tarjotaan pikku huvi vähällä 
vaivalla. Onhan vaaleissa aina sentään jännittävää 
numeroleikkiä, veikkauksen ja arpajaisten tunnelmaa, 
vaikka asiasisältöä ei ole nimeksikään. 

Minkälainen on tulevaisuutemme poliitikkojen 
hoidossa? On tyypillistä, että enin osa siitä, mitä 
useimmat kirjoittajat pitivät Suomen Kuvalehden 
kirjoitussarjassa hyvänä Suomessa», on katoavaa tai 
jo kadonnutta kauneutta — kirjoittajien lapsuusajan 
kultaisia muistoja. Kaunista luontoa, maaseudun 
idyllejä ja rauhaa ei monikaan kirjoittaja unohtanut 
mainita. Mutta missä se rauha on joka soppeen ra- 
kennettujen autoteiden, pikamoottorien ja suihkuko- 
neiden aikakaudella? Talvisin siitä ei ainakaan 
missään maaseutumme kolkassa ole puhettakaan 
moottorisahan vakiintumisen jälkeen: jossakin penin- 
kulman säteellä varmasti raiuttaa joku intohimoisin 
kansantulon kartuttaja peliään pyhäpäivinäkin. Rak- 
kaat metsämme ovat jotakin aivan muuta tänään 

kuin kummenen vuotta sitten: ylenmäärin harven- 
nettuja puistoja, paljaita kannokoita tai tasaikäisiä 
taimistoja, joissa vaeltaja ikävystyy nukuksiin; lähi- 
vuosina ne ovat sitä paitsi täynnä revittyjä lannoite- 
säkkejä. Tuhannet siniset järvemme ovat kirjavien 
koppien surkeina näyttelyinä, joille on vain yksi 
vastalääke: suurteollisuus, joka yhä useammilta 
saastuneilta rannoilta karkoittaa niin uimarit, pyyk- 
kärit ja kalamiehet kuin huvilanasukkaatkin. Kol- 
mas ja yleismaailmallisesti suurin ja erikoisin luon- 
nonvalttimme, uljaitten soittemme loputtoman laajat 
aavat, on saanut pääosaltaan levätä juhlallisessa 
koskemattomuudessaan viime vuosiin saakka silmän 
ja mielen riemuna, Jussien kuokat eivät kokonaisuu- 
desta paljonkaan lohkoneet. Mutta sitten tuli tek- 
nikko, iski insinööri, ja tuomio on naseva: 20 vuo- 
dessa luonnonsuomme ovat viimeiseen lappuun möy- 
rittyjä ojikkoja. Mistä sukupolvet sen jälkeen ottavat 
reservejä metsäntuottoon? Rakentakoot Semiramiin 
riippuvia puutarhoja. 

Nk. asiantuntijat meillä niinkuin muissakin länsi- 
maisen elintasokuumeen maissa joutuvat läähättäen 
huutamaan varoituksia uusista ja uusista uhkaavista 
katastrofeista. Metsien liikahakkuusta maatalous- 
myrkkyihin ja ravintoketjujen saastumiseen, ilman 
pilaantumisesta ja keuhkosyövästä pohjavesien alen- 
tumiseen . .. Peltojen muokkauskierros ja maan huo- 
koisuus on tuhoutumassa muutamassa vuodessa yli- 
raskaan konekannan alla ja rikkaruohomyrkyt uh- 
kaavat kaiken elämän pohjana olevaa pieneliöstöä. 

Maan tuotto on toistaiseksi saatu säilymään yhä 
suuremmilla väkilannoitemäärillä, ja lannoitetehtaat 
puolestaan saastuttavat laajat rannikkoalueet kuvot- 
tavilla jätteillään ja kaupungin toisensa jälkeen hajul- 
laan. Luonnonsuojeluväki todistelce maiseman mie- 
lenterveydellistä merkitystä, Lapin ystävät mobilisoi- 
vat parhaan kirjoitus-, valokuvaus- ja kirjapainotai- 
don, mutta »Lapinkorpi» ei pelasta siruakaan Itä- 
kairasta, Euroopan viimeisestä miehiselle michelle 
riittävästä erämaasta. Kulttuurimaisemaa ei kohdella 
sen paremmin: kaikki mikä on vanhaa, viihtyisää, 
lepuuttavaa, elämyksiä tarjoavaa, ajetaan caterpilla- 
rilla nurin. Atomipommi ja väestönkasvukatastrofi 
ovat vain osa valloilleen ryöstäytyneen tekniikan 
maailmankuvasta. 

Luulisi, että henkilö, joka vuonna 1966 vielä pai- 
nottaa aineellista vaurastumista ja taloudellista kas- 
vua, ymmärtäisi jo itse hakeutua lääkärin hoitoon. 
Mutta ei: tuo puoluemiesten ihmeellinen joukkio oi- 
kealta vasemmalle, nuo vaaralliset, tuhoisat lapset, 
jatkaa sokeana ja kuurona luonnonvarojen hävitystä, 
rakentaa moottoriteitä, pystyttää suurteollisuutta yhä 
uusien vesistöjen tuhoksi, pyörii palkkojen, hintojen, 
maataloustulojen ja työtaisteluiden tolkuttomassa 
piirileikissä. Tämä prototyyppikansanedustaja ei kä- 
sitä, että viimeinen puutteen pesäke, leskiäitien, im- 
validien ja työttömien hätä voitaisiin hetkessä pois- 
taa ottamalla siltä enemmistöltä, jolla on ylettömästi 
liikaa — ja sitten keskittyä olennaisiin kysymyksiin. 
Hän torjuu sen päivänselvän näkemyksen, että jokin 

Kallavesi satavuotisine historioineen, lauluineen ja 
elävine ihmisineen nyt ja tulevaisuudessa on tuhat- 
kertaisesti suurempi arvo kuin Savon Sellu ja yhden 
sukupolven työllisyys tai työttömyys. Eikä hän ym- 
märrä, että kun joskus ihmisvoiminkin on synnytetty 
jotakin täydellistä, sanokaamme vaikkapa sellaista 
kuin vanha Porvoo, niin mitkään uhraukset ja kus- 
tannukset sen säilyttämiseksi eivät ole liikaa. 

Silloin kun vaalitaistelu käydään niiden asioiden 
merkeissä, jotka nykyajan ihmiselle todella jotakin 
merkitsevät, ympäristökulttuurin, maisemansuojelun, 
vesistökysymyksen ja meluongelman, väestönkasvun 
rajoittamisen, kulttuuripolitiikan ja hyvinvointi-ideo- 
logian tarkistamisen merkeissä, silloin vasta ajatteleva 
yksilö eroaa Nukkuvien puolueesta ja tulee leikkiin 


mukaan. 
1966 


120 


Metsistä ja metsien tuhoista 


Kan suunnittelee kirjoi- 
tussarjaa suomalaisesta yhteiskunnasta, on melkein 
pakko aloittaa metsästä. Se on niitä harvoja ylivoi- 
maisen merkittäviä aiheita; joita ei voida käsitellä 
liikaa — ei sittenkään, vaikka meillä vuosittain kir- 
joitetaan palstapeninkulmia metsien taloudellisesta 
hyväksikäytöstä ja ehkä muutamia palstametrejä 
niiden merkityksestä suomalaisen elämänmuodon ja 
kansanluonteen muovaajina ja kansanperinteessä. 
Omasta puolestani yritän jakaa palstatilan tasaisem- 
min, mutta tärkeysjärjestyksessä on epäilemättä 
metsien mielenterveydellinen merkitys verrattomasti 
etusijalla. 

Mitä muuta kuin korea fraasi sisältyy siihen, että 
suomalaiset ovat, saaristolaisia ja tunturilappalaisia 
lukuun ottamatta, metsäläisiä samalla tavoin kuin 
on olemassa arojen kansoja ja viidakkolaisia? Kuinka 
syvälle synnynnäiseen rakenteeseen nämä erot ulot- 
tuvat, lienee antropologeille vaikeasti ratkaistava 
kysymys. Luultavasti kuitenkin pohjoiset ja yleensä 
eurooppalaiset kansat ovat eläneet metsien vaikutus- 
piirissä niin pysyvästi, että luonnonvalinta on ehtinyt 

muovata heidän gecnistönsä metsäolosuhteiden vaati- 
musten mukaan — ja vaatimaan metsäolosuhteita. 
Sitä paitsi korkeammilla eläinlajeilla on yleensä syn- 
nynnäinen taipumus juurtua synnyin- ja kasvuym- 
päristöönsä. Useimmat meistä tietävät toki kokemuk- 
sesta biologisen rakenteemme siksi väljäksi, ettei 
neuroosi synny heti ensimmäisestä päivästä jolloin 
emme pääse käymään metsässä. Mutta jos yhteys 
metsään kokonaan katkeaa, voi vain harva kestää 
ilman psyykkisiä haittoja. Kuinka tärkeä metsäym- 
päristö on pelkästään fyysiselle terveydellemme, siitä 
ovat kansanterveyden ja ravintokemian asiantuntijat 
esittäneet vakuuttavaa aineistoa. 

Nyt on tärkeä kysymys, voiko kiihkeimpien metsä- 
talousmiesten tulevaisuuden — ja laajalti jo nykyi- 
syyden — maisema harvoine, tasaikäisine, puulajis- 
toltaan yhtenäisine, lannoitettuine, ojitettuine ja 
tuhkatiheän tieverkoston halkomine hoitopuistoineen 
tyydyttää ihmismieltä. Vastaus on murheellisen jyr- 
kästi kielteinen: tällainen maasto ei ole enää metsää 
eikä luontoa eikä tyydytä ei kauneuden, ei jännityk- 
sen eikä edes liikunnan tarvettamme, sillä ei ole 
muuta yhteistä metsän kanssa kuin vihreä väri kau- 
kaa näkötornista katsoen sekä — luojan kiitos — se 
että sekin tuottaa happea meidän ja koneittemme 
tarpeisiin. Olen kyllä tavannut kaupunkilaisia, jotka 
auton ikkunasta ovat ihailleet nimenomaan jonkin 
harvan, hoidetun harjuhongikon matemaattista lin- 
jakauneutta, mutta kun he ovat joutuneet sinne sa- 
moamaan, vaikkapa marja- tai sieniretkellä, he ovat 

auttamatta ikävystyneet. Tärkein vaatimus metsälle, 
jotta se tarjoaisi kulkijan mielelle virikkeitä, vaelta- 
jan hengelle täyden sisällön ja löytäjän ilon, on mo- 
nipuolisuus: tiheikköjen ja ryteikköjen vastapainona 
rämetäpliä ja näkymiä suoaavoille, lammille ja jär- 
ville, aarniopuiden ohella taimikoita ja pensastoja, 
reunoissa, rannoilla ja puronotkoissa vehmasta alus- 
kasvillisuutta ja kukkaloistoa, lakkaamatonta puu- 
lajien vaihtelua, suorien runkojen ohella käyrää, 
väärää ja pahkaa, elävien puiden seassa keloa ja 
kantoa ja tuulenmurtoa ja kaatunutta ja sammaltu- 
nutta runkoa. Vielä viime aikoihin saakka yksityis- 
metsissä noudatettu vanhanaikainen kohtuullinen 
metsätalous oli tyydyttävä kompromissi — se tarjosi 
vielä lähes kaikkea tätä, vanhaa ikipuustoa ja sam- 
maltuneita tuulenkaatoja lukuun ottamatta. Sen 
sijaan viimeiset kireimmät metsänhoitomenetelmät 
murskaavat nämä vaatimukset kohta kohdalta. 
Kaikkein järkyttävimpiä nämä &ahmattimaiset 
»Tuottamaton tuottavaksi» -kampanjamme kuiten- 
kin ovat katsottuina muiden metsän asukkaiden nä- 
kökulmasta. Riistanhoitajat ovat joutuneet epätasai- 
seen taisteluun metsänhoidon äärimmäismenetelmiä 
vastaan, kun on käynyt selväksi, että riistan katoa- 
minen ei suinkaan ensi sijassa johdu metsästyksestä. 
Sitä vastaan riistaeläimillä olisi varsin pitkälle tep- 
siviä vastakeinoja, ne kasvattaisivat joka kesä uudet 
viisi tai kymmenen poikasta. Mutta kun metsänhoito 
riistää niiden elinympäristön, ravinnon ja suojan, 
on loppu käsillä. Riistantutkimus kykenee vain ka- 

rusti vahvistamaan, että riistaeläimet ovat vuositu- 
hansien kuluessa muovanneet elintapansa varsin 
ahtaasti luonnossa esiintyvien elinympäristöjen mu- 
kaisiksi; niillä harvoilla, jotka ovat taimistojen tai 
kuivan puoliavomaaston cläjiä, on vielä toistaiseksi 
tulevaisuus, muilla ei. Surkeaa kyllä monet muut 
eläinlajit sopeutuvat hoito»metsiim» vieläkin huo- 
nommin kuin enimmät riistaeläimet, ja voidaankin 
arvioida, että metsien nykyinen käsittely hävittää 
joka vuosi elintilan kymmeniltätuhansilta lämmin- 
verisiltä eläimiltä, pienemmistä puhumatta. Jos 
MERA-ohjelma joskus saadaan rikkeettä läpivie- 
dyksi, on Suomen metsissä kuolemanhiljaista. Se 
elämänkunnioittaja, jonka mielestä ihmisen herruus 
luonnossa ei oikeuta mihin hyvänsä, kallistuu pitä- 
mään saavutettua tulosta rikoksena, jonka rinnalla 
maailmansodat ja Hitlerin juutalaisvainot kalpene- 
vat. 

Nyt epäilevä, luontaisesti elämänuskoon taipuvainen 
lukija ehkä viittaa Euroopan kulttuurimaihin. Siellä- 
hän on elinvoimaisia kulttuureja, hyvinvoivia ihmisiä 
ja elämäniloa mielin määrin, vaikka enemmistö 
asuu suurkaupungeissa eikä omista edes kesähuvi- 
loita metsissä kuten meidän kaupunkilaisemme. 
Ja saksalaiset ja englantilaiset ovat tunnettuja kiih- 
keinä eläinten ystävinä — olisivatko he sydämettö- 
mästi hävittäneet pienempänsä tieltään ilman että 
eläinsuojeluväki ja luonnonystävät olisivat nousseet 
avoimeen kapinaan? Sitä paitsihan kerrotaan, että 
Keski- ja Etelä-Euroopassa on niin paljon riistaa, 

että kaatolupia riittää myydä suomalassillekin met- 
sästäjille. 

Useimmilla meillä, kaikista turistimatkoista huoli- 
matta, on puuttecllinen käsitys kulttuurimaiden 
oloista. Itse asiassa ne ovat monessa suhteessa van- 
hoillisempia, modernin maailmankuvan ja tekniikan 
jäljet maisemassa lempeämpiä, vähemmän moukaroi- 
via kuin meidän riehaantuneessa nousukasmaas- 
samme. Useimmilla suurkaupungeilla sielläkin on 
laajat virkistysmetsäalueensa, frankfurtilaisilla mah- 
tava Taunuksensa, berliiniläisillä Stadtwaldinsa jne. 
— ja monella sitä paitsi tavattoman suuret puistonsa. 
Toisaalta on kiistatonta, että se väestönosa, joka suur- 
kaupunkien slummeissa on todella irtaantunut luon- 
nosta, on vajonnut psykofyysisessä rappiossa hyvin 
syvälle. 

Ennen kaikkea on kuitenkin tavallista unohtaa 
eteläisen luonnon ylivoimaisuus meikäläiseen ver- 
rattuna. Siellä missä muratti heti kiipeää vasta muu- 
ratulle seinälle ja kukkia puhkeaa kaupungin katu- 
kivien rakosista, siellä ei ole heti pelkoa metsänkään 
kukistumisesta. Olen kerran muutaman viikon retkeil- 
lyt Etelä-Saksan metsissä ja aivan kaupunkien por- 
teilla ihaillen ihmetellyt niiden vehmautta, tiheyttä 
ja aitoa metsän hämärää — ja rikasta eläinmaailmaa. 
Mutta kun meillä metsä hakataan, niin se lepää vuo- 
sikausia, Pohjois-Suomessa vuosikymmeniä melkein 
muuttumattomana raiskiona. Talouspropagandamme 
nykyiset helppoheikit vaativat äkäisesti unohdetta- 
vaksi vanhaa tunnusta von maamme köyhä, siksi jää», 

mutta Suomen pohjoisuutta, karuutta, elävien luon- 
nonvarojen hidasta kasvua ja herkkää haavoittu- 
vuutta he eivät pysty muuksi muuttamaan. Juuri 
meillä MERA-ohjelman kaltaiset, luonnosta viimei- 
senkin pennin puristavat suunnitelmat ovat sulaa 
hulluutta. 


Kaiken sanotun valossa tuntuu suorastaan hirvit- 
tävältä sen keskustelun sävy, minkä metsävarojemme 
todettu ehtyminen on lehdistössä herättänyt. Ne, 
joilla on julkinen sana hallussaan, ovat yksimielisenä 
kuorona oikealta vasemmalle vaatineet vastalääk- 
keeksi liikahakkuille — metsänhoidon tehostamista 
entisestään, lannoitusohjelman kiristämistä, yövuo- 
roja suonojitustyömaille; eikä muuta. Talous- ja 
pääkirjoituspalstoilta saa sen vaikutelman kuin lauma 
susia olisi kynnet ojossa ulvomassa lisää saalista. 
Ahmattimaisuus saa aivan dramaattisia muotoja: 
kun kuullaan hälytys, että asutustoiminnan ns. va- 
rausmetsissä. on päässyt syntymään muutaman vuo- 
den voimassa olevia hakkuukieltoja (toisin sanoen ar- 
vokkaita metsäreservejä pahan päivän ja tulevaisuu- 
den varalle), niin alkaa ennennäkemätön meteli: 
niihin täytyy päästä juuri nyt, nyt heti käsiksi! 

Vain yksityiskeskusteluissa kuullaan ainoa järjen 
ääni: vähemmän hakkuita, ja suu soukemmalle. On 
kuin kukaan ei käsittäisi, että nykyisellä tiellä on joka 
tapauksessa pian tenä edessä. Sitten kun viimeinen 
metsäpalsta on metsälösuunnitelman ja hakkuusuun- 

nitteen mukaisessa käytössä, jossa joka puulla on oma 
numeronsa, kun viimeinen suoaari on metsänkas- 
vussa ja joka lappusella korkein sietomäärä y-lannos- 
ta; ja kun vihdoin viimein myös luonnon- ja kansal- 
lispuistot on niclaistu puolen vuoden puuntuotto- 
vajauksen tyydyttämiseksi — silloin puuntuotannon 
kasvun kuitenkin on pakko pysähtyä. Sen jälkeen 
vaativat nuo kaiken pyhittävät taikasanat, elintason 
nousu ja taloudellinen kasvu, joka tapauksessa muita 
saalistuskohteita. Eikö järki kehota pysähtymään ja 
rauhoittumaan jo hiukan ennen kehityskulun loppu- 
pistettä, silloin kun elämänympäristömme viehätystä 
ja ihmisen armoilla olevaa muuta elämää ei ole vielä 
aivan kokonaan uhrattu? 

Jos me kiihkon ja kuumeen keskellä kykenisimme 
hetkeksi rauhalliseen ajatteluun, me huomaisimme, 
että puheet yhteiskunnan sortumisesta, kurjistumi- 
sesta ja puutteesta siinä tapauksessa, että vähänkin 
päästämme metsäturkkiin isketyt kourat hervahta- 
maan, ovat silkkaa pötyä. Siihen, että meillä on 
tällä hetkellä omavarainen maatalous, sisältyy se 
yksinkertainen tosiasia, että me emme joutuisi puut- 
teeseen, vaikka tästä maasta ei vietäisi yhtään ainoaa 
lankkua eikä paperirullaa. Tai täsmennettynä: riit- 
täisi se pieni määrä vihreää kultaa, millä maksetaan 
ulkomaiset maatalouskoneet, varaosat, lannoitteet, 
traktorien polttoaineet jne. (jotka kylläkin toisaalta 
voitaisiin suurelta osalta korvata elävää työvoimaa 
lisäämällä). No, tämä ajatus on tietysti yhtä idiootti- 
mainen kuin talousmiesfanaatikkojen päinvastainen 

äärimmäisyys. Mutta tärkeää olisi jokaisen suoma- 
laisen olla selvillä siitä, että metsätalous ei ole meillä 
— oman maataloutemme tai esim. Englannin teolli- 
suuden tavoin — välttämätön eikä elintärkeä, vaan 
toissijainen, valinnanvarainen elinkeino. 

Olen itse hyvin paljon oleillut savottojen ja metsä- 
kämppien ilmapiirissä, omista ystävistäni ja tuttavis- 
tani suuri osa on metsätyömiehiä, metsäteknikoita ja 
metsänhoitajia, olen heidän kanssaan patikoinut 
satoja metsäkilometrejä ja eläytynyt metsämiesten 
elämänpiiriin siinä määrin, että 'Savotan Sanni’ 
taikka Kainuun suohuurmisten jokivarsien tunnel- 
maa mestarillisesti henkivä *Kaksi vanhaa tukkijät- 
kää? kuuluvat pysyvästi mielimusiikkiini. Tiedän 
myös, että juuri metsämiehiin sisältyy verrattomasti 
enemmän hartaita luonnonihailijoita kuin niihin 
poliitikkoihin ja vuorineuvoksiin, jotka yhä hurjistu- 
neempina vaativat heiltä yhä suurempia puuntuo- 
tantolukuja. Vain metsäämmattimiesten arvovallan 
avulla on valtakunnalliset luonnonsuojelualueemme, 
tosin vähäiset, saatu syntymään. Ja moni metsänhoi- 
taja koettaa nykyisinkin työmaillaan pelastaa edes 
pieniä »aarnialueita» ja maisemansuojelupalstoja 
koskemattomina — ja siihen sisältyisikin pelastuksen 
siemen, ellei yhteiskunnan ahnas käsi olisi lainsää- 
dännön lukkojärjestelmällä ja kireällä virkaporras- 
tuksella supistanut yksilön toimivaltaa metsissäkin 
perin vähiin. 

Mutta kaikesta metsämiesten maailmaa kohtaan 
tuntemastani sympatiasta huolimatta minua aina 

metsätyömaalla masentaa sekä syntyvä surkea jälki 
että ajatus: nuo tukit ja pöllit vaihdetaan juuri niihin 
monenkirjaviin turhiin tai vahingollisiin kapineisiin, 
jotka vievät rauhamme ja hermomme. Tietysti 
kauppavaihto tuo myös paljon. asioita, jotka todella 
sulostuttavat elämäämme, jotkut ehkä suorastaan 
yhtä paljon kuin koskemattomien metsien tenho. 
Onpa meidän epäilemättä laskettava yliopistot, 
kirjat ja orkesteritkin metsätuotteilla kustannetuiksi 
— mutta niihin ei suinkaan tarvittaisi kuin pieni osa 
metsistämme. 

Milloin me kaikki tajuamme, että metsämme ovat 
liian jaloa tavaraa vaihdettaviksi mihin tahansa 
törkyyn, mitä kauppatuttavamme keksivät meille 
tarjota? Silloin me varmasti samalla ymmärrämme, 
että aineellinen toimeentulomme on riittävästi tur- 
vattu, vaikka säästämmekin hengen ja ruumiin 
tarpeiksi suuret säästömetsät joka kaupungin, kaup- 
palan ja kirkonkylän liepeille, pienemmät joka ky- 
lään ja kaikkien pääteiden varsille. Silloin meillä on 
edellytykset viihtyä tässä maassa. 

1966 

Valistuneet valtiaat 


Niitä ihmisiä on tunnc- 
tusti paljon, jotka vieroksuvat politiikkaa, puolue- 
elämää ja vieläpä poliitikkoja henkilöinäkin. Karsas- 
tamisen syissä on kuitenkin huomattavia vivahde- 
eroja. Omasta puolestani pitäisin politiikan harjoitta- 
mista korkeimmassa mahdollisessa arvossa silloin kun 
se — kuten sen pitäisi — sisältäisi koko inhimillisen 
elämänkentän järjestelyn ja kaikkien ongelmien 
selvittelyn. Mutta nykytilanteessakaan en ensi sijassa 
päivittele poliitikkojen pyrkyrinotteita urallaan (kun- 
pa niitä käyttäisivät nekin joilla on jotakin sanotta- 
vaa), heidän henkilökohtaista eduntavoitteluaan tai 
elämäntapojaan, en liioin »politiikan likaisuutta» 
tahi »poliittisia Jehmänkauppoja» (kun en totta pu- 
huen aina ole selvillä siitä mitä noilla käsitteillä 
tarkoitetaan). 

Sen sijaan minua hirvittävästi masentaa poliittisen 
keskustelun — ei suinkaan eikä missään tapauksessa 
eripuraisuus, vaan latteus ja mitättömyys. Ovathan 
kaikki nämä Virolaiset, Rihtniemet, Karvikot, Pit- 
singit ja Pessit vallan ennätysmäisiä fraseologcja ja 
tyhjänpuhujia. Kun kuuntelee puoluejohtajien pu- 
heenvuoroja, joutuu säännöllisesti ihmettelemään: 

eikö taivaan tähden tuosta ihmisestä tunnu ollenkaan 
äitelältä tärkein äänenpainoin jankuttaa tekstiä, 
joka on melkein sanasta sanaan samanlaisena sanottu 
satoja kertoja? Muuntelumahdollisuudet ovatkin 
tosiaan niukat, kun puolueohjelmien ja puoluemies- 
ten ongelmanasettelu on melkein kokonaan rajoitettu 
talous- ja sosiaalipolitiikan kapeille sektoreille. Oike- 
alta vasemmalle tämä outo ihmisaines näyttää pitä- 
vän hyvää aineellista toimeentuloa ja sosiaalista tur- 
vallisuutta ihmisen onnen takeina — sikäli kuin kysy- 
mystä toiminnan pohjimmaisesta tarkoituksesta on 
ylimalkaan koskaan asetettu. Jos tarkastellaan suo- 
malaista poliittista kenttää mielessä kaikkien csitet- 
tyjen maailmankatsomussynteesien koko skaala, voi- 
daan vain vaivoin erottaa kokoomuksen ja SKDL:n 
näkemykset toisistaan, tiettyjen talouspolitiikan sovel- 
tamisen menettelytapaerimielisyyksien perusteella. 

Kuinka syvälle kaavoihinsa ja ympyröihinsä poliit- 
tinen maailma on sotkeutunut, saadaan nähdä, kun 
vanhat puoluepukarit perustavat uuden puolueen. 
Tämänkin vaalikauden =tulokkaitten ohjelmasta 
luemme järkyttyneinä vain samat ikivanhat fraasit 
teollistamisesta ja aineellisesta hyvinvoinnista, ja 
ikuisesti epäselväksi jää uuden puolueen tarkoitus 
toisten joukossa. 

Tosiaankin: tosikko ja idealisti, joka etsii poliitik- 
kojen joukosta persoonallisuutta ja omintakeisuutta, 
on vaikeuksissa. Puolueitten kärkiryhmässä on pyö- 
reän sovinnaisuuden muuri vankkumaton, ja syrjem- 
mälläkin omintakeisuus pyrkii rajoittumaan kykyyn 

viljellä sutkauksia ja löysää huumoria. (Tosin poliit- 
tisen huumorin ja eduskuntakaskuilun puolustuk- 
seksi on myönnettävä, että kaikki ammattikunta- 
huumori on ympäristösidonnaista ja sivulliselle lai- 
mistunutta herkkua.) Ne ominaisuudet, jotka vuo- 
renvarmimmin näyttävät puuttuvan parlamentti- 
talon permannolta, ovat syvällinen viisaus ja ajattelu- 
kyky: käytännön filosofian kysymysten pohdinta 
puuttuu kokonaan juuri sieltä mihin se kuuluisi, 
poliittisesta keskustelusta. Kärttyisimmät antidemo- 
kraatit väittävät ministereitä ja kansanedustajia 
keskivertokansalaista typerämmiksi ja ilkeämielisem- 
miksi, mutta ovat varmasti väärässä. Sen sijaan nämä 
edustavat juuri keskivertokansalaista kiusallisen täs- 
mällisesti. Näinkin olisi vielä hyvä, jos asiaintila säi- 
lyisi; mutta kun tavallinen, heikko, epäitsenäinen ja 
vaikutuksille altis henkilö joutuu vastuunalaisuuden, 
puoluekurin ja keskinäisen säteilyn hermopaineeseen, 
hän kadottaa vähätkin henkiset eväänsä ja suurelle 
yleisölle kuuluvan terveen järjen annoksen — ja 
takertuu kaikkein konkreettisimpiin ja pinnallisim- 
piin yhteisiin tunnuksiin. 

Kun joskus minäkin olen epätoivon puuskassa 
tämän vuoksi epäillyt koko demokraattisen järjestel- 
män ja parlamentarismin ansioita, on clitistiset tuu- 
mailuni heti tyrmätty niiden taholta, jotka osaavat 
vakuuttavasti perustella parlamentaarista demokra- 
tiaa pienimpänä pahana. Ja totta onkin, että Hitler 
ja Stalin ovat meitä liian lähellä ja Marcus Aurclius 
ja Saksan Fredrikit liian kaukana, jotta voisimme 

viehättyä —yksinvaltakokeiluista. Eikä esimerkiksi 
Bertrand Russellin lahjoja ole päästy näkemään ja 
koettelemaan valistuneen despootin asemassa. 

Mutta kun kerran ollaan ajatusleikkeihin lähdetty, 
ei mikään estä havittelemasta koetellun yhteiskunta- 
järjestelmän ja valistuneen poliittisen johdon syntee- 
siä. Onhan meillä Matti Klemettilän esimerkki, joka 
tarjoaa vihjeen. Tämän pikku originellin varjohal- 
lituksissa oli tosin se tragikoomillinen piirre, että 
omaperäisyys rajoittui Matti I:n kuninkaanvakans- 
siin, kaikki ministerisalkut olivat tuttujen kulloisen- 
kin poliittisen kentän ja tavallisesti pääosalta par- 
haillaan istuvan hallituksen nimien käsissä. Minua 
sen sijaan huvittaa ajatella, että jonakin päivänä 
saataisiin eduskunnalta luottamuslause tällaiselle 
hallitukselle: 


Pää- prof. Göran von Bonsdorff 
Ulko- valt.lis. Jaakko Iloniemi 
Oikeus- tuomari Väinö Voipio 
Sisäasiain- kirjailija Väinö Linna 
Puolustus- prof. Jan-Magnus Jansson 
Valtiovarain- prof. Urpo Harva 
Opetus- valt.toht. Reijo Wilenius 
Maatalous- prof. Reino Kalliola 


1] maatalous- 


Kulkulaitos- 
Työ- 

Kauppa- ja teoll. 
Sosiaali- 

Hinta- ja palkka- 
Salkuton 


maat.metsät.kand. Hilkka 
Pietilä 

arkkitehti Reima Pietilä 

kirjailija Jarno Pennanen 

maist, Kyösti Skyttä 

prof. Matti Kuusi 

kirjailija Pekka Lounela 

toht. Toivo Rautavaara 

Kuten huomataan, on Matti I:n esimerkki vaikut- 
tanut sikälikin, että ehdotus on hyvin sovinnainen. 
Valtioneuvoston kokoonpano on jotakuinkin vallit- 
seva, olen hillinnyt haluni lisätä edes kulttuuri- ja 
luonnonsuojeluministeriä. Kaikki ehdokkaat ovat, 
paitsi tunnetusti voimakkaita ja itsenäisiä sekä omin- 
takeisia ja idearikkaita, myös erittäin kunnianarvoi- 
sia ja ansioituneita kansalaisia — ainoaakaan epäilyt- 
tävää radikaalia ei ole joukossa (Pekka Lounclakin 
on jo vanha ja vakiintunut). Ministeristön keski-ikä 
ei paljon poikkea normaalista, ja Yhdistys 9:n har- 
miksi on tässäkin hallituksessa mukana vain yksi 
nainen. Mutta mikä tärkeintä: kapeita spesialisteja 
ei ole ainoaakaan, kaikki ehdokkaat tunnetaan 
nimenomaisesti yhteiskunnallisesta harrastuksesta ja 
kokonaisnäkemyksestä. Tämä voisi olla takeena mm. 
siitä, että asianomaiset tositilanteessa ehkä todella 
joksikin aikaa uhraisivat alansa ja yksityiselämänsä 
yhteisten asiain hoidolle. 

Lystikkäintä tässä ajatuskokeilussa onkin sen reaa- 
lisuus: hallitus saattaisi vaikkapa aivan tällaisenaan- 
kin olla paitsi pätevä myös toimintakykyinen. Sen 
sisäinen ehjyys tietysti olisi kysymysmerkki. Joka 
tapauksessa elän — huolimatta kaikista irvistelyistä, 
joita naiivi luottamus nk. asiantuntemuksen ctevyy- 
teen politiikassa on herättänyt — siinä autuaassa 
uskossa, että jokin tämäntapainen hallitus olisi kiis- 
tämättömäksi siunaukseksi. Ja poliittisen keskustelun 
ja kysymyksenasettelun taso kohoaisi huimaavasti, 


134 


jos kaksipuolucjärjestelmän puitteissa näiden toryjen 
opposition ja varjohallituksen muodostaisivat Sadan- 
komitealaiset ja nuoret yhteiskuntaradikaalit. 

Sivistyksestä 


ilmeen ihmisen täs- 
mällinen määritteleminen on ylivoimaista. Tärkeim- 
piä sivistyksen tunnusmerkkejä on kuitenkin varmasti 
eräänlainen kokonaisnäkemys sekä tiedollisella että 
arvostuksien alueella, suhteellisuudentaju, jossa oman 
henkilön arvo ja merkitys on likimain oikealla pai- 
kallaan. Tästä seuraa ympäristön, toisten ihmisten 
ja muunkin elämän huomioon ottaminen, sivistys on 
suurelta osalta epäitsekkyyttä. 

Sosiaalisen tasoittumisen aikakaudella sivistyksen 
korostaminen on huonossa huudossa, tai vähintään- 
kin sitä pidetään hedelmättömänä keskustelunai- 
heena. Mutta kun lehtikirjoittelun alalla yhä vallitsee 
se 'anarkistinen periaate, että kirjoittaja kertoo siitä 
mikä häntä itseään kiinnostaa, niin asiaa ei nyt voida 
auttaa. Minua kiinnostaa tarkastella sivistystason 
eroja ja todeta, että ne yhä ovat kansalaisten kesken 
melko jyrkät ja murheellista kyllä itsepäisesti näyt- 
tävät seurailevan vanhaa säätyjakoa, sukuperintöä, 
ammattialaa ja oppiarvoja. Kaikki poikkeukset tun- 
nustettakoon. 

Kaikkein valaisevimpia ovat sellaiset koetilanteet, 

joissa ihminen joutuu ahtaalle, hätään. Nuoren radi- 
kaalin mielestä minä olen varmaankin nyt vajonnut 
yhtä alas kuin Matti Kuusi, sillä nyt seuraa toden 
totta muistelmia armeijasta. Yksitoista vuotta sitten 
elettiin talvea ennen kuuluisaa Dragsvikin tapausta 
ja sitä seuranneita puolustusvoimain tarmokkaita 
kampanjoita simputuksen poistamiseksi, ja Jääkäri- 
pataljoona 5:n parakeissa Karjalan lumisten kankai- 
den kätkössä vallitsi preussilaisuus koko komeudes- 
saan. Alokkaat seisoivat aamuvoimistelun varjolla 
asennossa paitahihasillaan 30 %:n pakkasessa, kunnes 
sormet ja korvalehdet turposivat muodottomiksi, ja 
pahimmin silmätikuiksi joutuneita juoksutettiin alasti 
hangessa parakkien ympäri tai palautettiin maahan- 
ylös -harjoituksella niin hyvään järjestykseen ettei 
eväkään enää liikkunut. Öisin riehui ryhmänjohta- 
jina toimiva Joensuun laitakaupunkien hamppari- 
joukkio väsymättä, kuvitellut panssarivaara- ja ilma- 
hyökkäystilanteet vuorottelivat, ja nukkuminen supis- 
tui viikkomääriä neljään viiteen tuntiin vuorokau- 
dessa. Päivisin uinahdeltiin riviin, luennoilla jokainen 
vuoroin nukkui ja vuoroin pisteli itseään ja asevel- 
jiään, nukkui ja pisteli. Sotaväen Rikoslain rautaiset 
pykälät kapinasta, kantelusta ja valituksista toistet- 
tiin kuitenkin siksi usein, että ne varmasti joutuivat 
jokaisen korviin. 

Näissä oloissa useimmat työläis- ja maalaispojat 
murtuivat hampaitaan näytteleviksi pedoiksi, ahdis- 
tus kanavoitui sietämättömään epäsopuun, toraan ja 
tappeluihin toverien kesken, inhimillinen arvokkuus 

väheni minimiin. Keskimäärin selvästi paremmin 
säilyttivät malttinsa ylioppilaspojat (joita tuolloin 
oli kovin harvoja), ja joku varatuomari ja pastori 
kykenivät jopa jossakin määrin jakamaan isällistä 
lohtua — eikä siis ihmekään, että ylioppilaat ja luke- 
neet melkein poikkeuksetta olivat toveripiirin suosi- 
tuimpia jäseniä. Mutta hajoita ja hallitse -periaatteen 
mukaisesti heidät oli tarkoin hajasijoitettu eri tupiin, 
ja kireimmissä tilanteissa heitäkin uhkasivat pahoin- 
pitelyt toverien taholta. Kaikki nk. vapaa-ajat täy- 
tettiin noilla tahallisesti ylivoimaisilla nopeusharjoi- 
tuksilla kaavaan »se ja se varustus, aikaa kentälle 
riviin puoli minuuttia, viimeisille se ja se rangaistus». 
Malttinsa säilyttänyt yritti joskus esittää pientä har- 
kintaa ja koko ryhmän järkevää vitkastelua, juuri 
sen verran, etteivät kaikki nääntyisi henkihieveriin, 
mutta »metallimies oli järkeä vailla, ja sorvari pähkä- 
hullu» — ainoa vastaus pystyssä scisovan silmäparin 
alta oli kumea murina: jumaliste, koko ryhmä saa 
kärsiä, turpiin ... Kun olot aikanaan tasaantuivat 
ja paine hellitti, moni pahimmistakin oli mitä miel- 
lyttävin ja valoisin toveri. 

Mutta epäitsekkyyden periaatteen tcoria pysyi 
Kontiolahden kavereille epäselvänä. Silloisen viikko- 
muonan kohokohtana oli jokaperjantainen pannu- 
kakku hillon kera, ja tämä merkitsi sitä, että edeltävä 
hernesoppa oli hotkittava kieltä ja kitalakea poltta- 
vana, jotta ehdittäisiin keittiölle vähäisten lisäpanna- 
reitten jakoon. Koetin kerran (huvittavaa kylläkin) 
pöydänvanhimpana todistella, että kiireeseen ei ole 

syytä: jos pannareita on riittävästi, niitä kyllä saa- 
daan, jos taas toista kierrosta ei riitä kaikille, niin 
millä perusteella juuri Tukikomppanian neljäs pöytä- 
kunta olisi toisia ansiollisempi niitä saamaan. Mutta 
mitenkään en osannut asettaa sanojani niin selkeästi, 
että kaverit olisivat alkuunkaan käsittäneet mistä oli 
kysymys. 

Samantapaisia hämäriä muistoja minulla on pula- 
vuosilta, jolloin sivistyneellä perheenemännällä ja 
varsinkin perheenisällä oli vaikeuksia pohtiessaan, 
miksi juuri hän saisi kaapata mustanpörssin voikilon 
tai kauppaan tulleen pienen erikoisannoksen, kun 
muut jäisivät nälkään. Turmeltumattoman rahvaan 
älti taas näytti saalistavan, käyttävän kyynärpäitään 
ja etuilevan jonossa ihailtavan luontevalla tavalla, 
ei ollut mitään epäselvyyttä siitä, että juuri hänen 
nälkäiset lapsensa olivat etuoikeutettuja. Kerrotaan- 
han tunnetusti keskitysleireiltä, miten kielteinen ja 
vaarallinen ominaisuus voi sivistyneen ihmisen suh- 
teellisuudentaju olla ääriolosuhteissa: sivistyneimmät 
karsiutuivat usein ensimmäisten joukossa, koska eivät 
kyenneet vakuuttumaan siitä, että heikentyvän tove- 
rin ruoka-annos kuuluisi heille. Parhaiten selviytyivät 
vitaalisimmat, lähinnä eläintä olevat yksilöt. 

On muuten luonteenomaista, että kun siirrytään 
lähimmäisen kunnioituksesta laajemman elämän- 
kunnioituksen alueelle, niin mitä lähempänä vegeta- 
tiivista, vaistonvaraista elämää ihminen on, sitä var- 
mempi hän on omasta jumalankaltaisuudestaan ja 
oikeutuksestaan muun elämän herruuteen, ja sitä 

täydellisemmin menevät hänen horisonttinsa ylitse 
eurooppalaisen kulttuurin huipun Schweitzerin peri- 
aatteet. Jos kuusamolaisessa pirtissä, jossa emäntä 
poikii joka kevät niinkuin muutkin eläinemot seu- 
dulla, johtaa keskustelun siihen, että sääskellä, ma- 
teella, haukalla ja karhulla lienee yhtä suuri elämisen 
oikeus kuin ihmisellä, on tuloksena joko äkkilähtö 
pihalle tai joka tapauksessa keskustelun katkeaminen 
kuin naulankantaan. 

Kulttuuri-ihmisen kanssa elämänkunnioituksen 
periaatteesta aina saa vähintäänkin mielipiteenvaih- 
don aikaan, ja parhaiten sitä ymmärtävät luonnon- 
ihailijat, joiden elämässä vuorottelevat lyhyet itse- 
korostuksen sulostuttamat tuulahdukset sekä pitkät 
masennuskaudet, joita hallitsee kaipuu takaisin eläin- 
ten ja aidoimpien kansanihmisten viehättävään elä- 
mänmuotoon, sen selkeisiin ja ehdottomiin arvoihin. 

Vanha ja uusi sivistyneistö 


E dellinen alustukseni sivis- 
tyksestä paisui siinä määrin, etten päässyt varsinai- 
seen asiaan — niin käy erityisen helposti jokaiselle 
joka cksyy sotilaallisiin muisteloihin. Varsinainen 
tarkoitukseni oli tarkastella sivistyksen asemaa nyky- 
yhteiskunnassa. En tiedä tarkoin, mikä merkitys on 
annettava niille liikenteen heitteillejättö- ja piittaa- 
mattomuustapauksille, joista nykyisin pidetään kovaa 
kohua, mutta vaikuttaa siltä, että nekin todella ovat 
oireita yleisestä sivistyksen taantumisesta. Moni muu 
oire ainakin oikeuttaa tämän johtopäätöksen. Iso- 
isäni kertoi vanhasta valtionlaitoksen vahtimesta- 
rista, joka paransi mustepullon riittoisuutta sekoit- 
tamalla siihen puolet vettä, koska »de' ä kronans». 
Ihmettelisin suuresti, jos tällaista harrasta, todella 
sivistynyttä suhtautumista yhteiseen omaisuuteen 
tapaisi jossakin 1960-luvun terveen kyynillisyyden 
keskellä. Jotakin hiukan samantapaista olen tosiaan 
sentään vielä viime aikoinakin kuvitellut tavoittavani 
rautateiden vanhojen konduktöörien esiintymisessä 
junissaan — mutta heissäkin on kaiken karskin ratio- 
nalisoinnin keskellä haikea katoavaisuuden leima. 

Olen tavannut aikansa lapsia, jotka kokonaan 
kiistävät niiden tunnusmerkkien todenmukaisuuden, 
joita on tapana sijoittaa ihanteelliseen »vanhan ajan 
sivistyneistöön». Ne perustuvat kuulemma unelma- 
kuvitteluun ja muistin optimismiin. Onhan käynyt 
tavalliseksi kieltää yleensäkin »vanhojen hyvien aiko- 
jen» myönteiset piirteet luottaen siihen, ettei näyttöä 
tarkkojen sosiologisten tutkimusten muodossa kuiten- 
kaan voida esittää. Mutta se kuva, joka hahmottuu 
suullisista ja painetuista muistelmista sekä viimeisten 
vielä elävien rudimenttien esimerkistä, on sittenkin 
riittävän uskottava. Se on kuva aivan erikoisesta 
kultaisesta maailmasta, joka kerran on ollut olemassa. 
Oli sivistynyt ihmisjoukko, jonka piirissä oli ainakin 
tavoitteena soveltaa etiikan periaatteita elämään, 
jonka piirissä ei ollut sopivaa puhua rahasta, tuloista 
ja veroista, koska ne olivat itsestäänselviä ja epäolen- 
naisia samassa mielessä kuin ihmisen luonnolliset 
tarpeet. Jos rahaa oli käytettävissä, sitä oli väärin 
käyttää yksityiselämän ylellisyyksiin ; useimpien sivis- 
tyneistöperheiden ateriat ja vaatetushankinnat olivat 
askeettiset. Etusijalla olivat ns. yleishyödylliset ja 
aatteelliset tarkoitukset. Konserteissa, kirjallisuus- 
hankinnoissa ja taideostoissa oli tavallisesti oman 
nautinnon ohella vahvasti esillä kulttuurin tukemisen 
motiivi. Ulkonaiset muodot olivat sopusoinnussa 
periaatteiden kanssa, niinpä sellaista symbolia kuin 
autoa vieroksuttiin kauan nousukkuuden merkkinä, 
joka ci ollut herrasmiehen arvon mukainen: se oli 
epäsiisti ja epäesteettinen kapine ja nieli sitä paitsi 

kohtuuttomasti rahaa jalommilta = tarkoituksilta. 
Hyväntekeväisyys kuului ilman muuta asiaan. Hy- 
väntekeväisyyshän on modernissa ajattelussa hyvin 
huonossa maineessa; se katsotaan kohteen ihmisarvoa 
alentavaksi. Tällöin unohdetaan kuitenkin toinen 
osapuoli — on helppoa päätellä, kumpi on sosiaalisen 
tasoituksen antajalle jalostavampaa, vastuullinen ja 
vapaachtoinen luopuminen vai verotuksen avulla 
tapahtuva pakko-otto, joka on persoonatonta ja 
masentavaa. 

On mielenkiintoista huomata, miten ohut tämä 
vaivalla koottu sivistyksen pintasilaus ihmisessä on. 
Nopea demokratisoituminen ei ole merkinnyt sivis- 
tynceen elämänkatsomuksen leviämistä, vaan päin- 
vastoin vanha sivistyneistö on murtunut mieslukui- 
samman, biologisesti vahvemman ja suuriäänisem- 
män väestönosan ylivoimaisessa paineessa. Ero on 
yhä olemassa, kuten olen edellä todennut, mutta 
heikentyneenä. Vanhojen sivistyssukujen jäsenet kah- 
mivat tavaraa siinä kuin toisetkin, ajelevat dollari- 
hymyillä ja osallistuvat täysin rinnoin virkamiesten 
palkkataisteluihin. Kulttuurisuvun vesa Pekka Kuusi 
kunnostautuu suorastaan uuden elintasouskonnon 
oppikirjan laatijana. Pahoja murtumia on myös 
sivistyksen ulkokuoressa, nk. hyvien tapojen, etiketin 
noudattamisessa, jonka tarkoituksena on tehdä lähim- 
mäisten elämä ja keskinäinen kanssakäyminen miel- 
lyttäväksi. Esimerkiksi omasta puolestani tunnustau- 
dun ctiketin alueella barbaariksi: minulta ei kerta 
kaikkiaan liikene sitä aikaa ja vaivannäköä, mitä 

toisten elämän sulostuttaminen vaatisi. Kuinka kir- 
joittivatkaan veljeni ja Kari Tarkiainen aikoinaan 
Ylioppilaslehdessä, tarkastellessaan rauhallisen, vai- 
kutteita keräilevän, elämää tutkivan opiskeluasenteen 
ja kiihkeän, sivuille vilkuilemattoman ammattiin- 
valmistumisen eroja: vihminen, jolla on kiire, ei voi 
olla sivistynyt». Tämä oli jostakin löydetty sitaatti; 
siteerattakoon sitä nyt edelleen. Kiireen ja kireän 
kilpailun maailmassa joutuvat juuri sivistyneet reak- 
tiot tiukalle, sitähän todistavat jo armeijasta ja pula- 
vuosilta kertomani esimerkit. 

Minun lienee viimeistään tässä vaiheessa pakko 
huomauttaa, etten ollenkaan vähäksy sitä suunna- 
tonta vapautumista, mikä liittyy suurten yksilömää- 
rien sosiaaliseen kohoamiseen. Scn korostaminen 
vain ei kuulu tämänkertaisen katsaukseni piiriin, ja 
siitä lienevätkin toiset kirjoittaneet riittävästi. Sitä 
paitsi ihmisellä on onneton taipumus vaatia, että 
kaikki hyvä saataisiin samalla kertaa, ei vaihtoehtoi- 
sesti. Siksi minäkin olen murehtimassa sitä, ettemme 
ole voineet sekä vapauttaa entisiä alempia yhteis- 
kuntakerroksia täysarvoiseen elämään että säilyttää 
vanhan sivistyneistön myönteistä elämäntapaa. 

Aineellista elintasoa, päättymätöntä kilpailua ja 
silmitöntä tavarantuotantoa korostavan elämänkat- 
somuksen on tosin Pekka Kuusi jäsennellyt ja pannut 
paperille, mutta sen synty on ymmärrettävissä aino- 
astaan ensipolven taustaa vasten: Pekka Kuusikin 
toteaa, että se on köyhyydestä kohoavan yhteiskun- 
nan ohjelma. Tieteellinen tarkastelutapa etsii tunne- 

tusti ihmisten katsomusten juuria heidän lapsuudes- 
taan. Ja tuntuu siltä, että useimpien nykyajalle suun- 
taa antavien poliitikkojen elämänkatsomuksen seli- 
tyksenä täytyy olla lapsuuskoti, jossa erityisen voi- 
makkaasti on tunnettu taloudellinen epäoikeuden- 
mukaisuus. Kodin henki lienee käpristynyt yhden 
ongelman ympärille: »kun olisi rahaa niin kuin noilla 
rikkailla» — ja tämän yhden ongelman ympärillä 
pyörii sitten johtoasemaan kohonneen pojan tai tyt- 
tären toiminta läpi elämän. Johtopaikoille kohonnut 
ensipolvi on tietysti aivan erityistä valioainesta 
monessa suhteessa ja etenkin mitä tarmokkuuteen 
tulee, mutta vika on siinä, että sen ihanteet ovat 
katoavia, yhden sukupolven mittaisia. Köyhyydestä 
kohoamisen viehätys katoaa jo heidän lapsiltaan tai 
viimeistään lapsenlapsiltaan, joille riittävä varalli- 
suus käy itsestäänselväksi. Sivistyneistön vanha elä- 
mänsisältö, kulttuurin leikit, pyrkimykset etiikan ja 
moraalin alueella sekä inhimillisen kanssakäymisen 
hienouksien hiominen, on paljon antoisampi ja kestä- 
vämpi polvesta polveen; ja se omaksuttaisiin epäile- 
mättä takaisin ylimenokauden jälkeen. Todellinen 
tragedia onkin vasta siinä, että tämä suhdattomiin 
mennyt ainecllinen ahnehtiminen, tekniikan rajoit- 
tamaton mahti palveluksessaan, sisältää niin monta 
nopean katastrofin siementä, että tulevaisuutta ehkä 

Ihmisten veljeydestä 


Kan Helsingissä taannoin 
pidettiin kuuluisat nuorisofestivaalit ja minuakin 
pyydettiin niihin osallistumaan, en hennonut uhrau- 
tua ja luopua suuremmista kesäriemuistani. Mutta 
osalta kieltäytyminen johtui siitä, että festivaalien 
idea jää minulle kaikessa kohtuullisessa idealismissani 
vieraaksi. Ajatus koko maanpiirin nuorison veljey- 
destä on suurenmoisen kaunis, mutta liian mielikuvi- 
tuksellinen. Ne yhteiset intressit, jotka yhdistävät 
Suomen, Kuuban ja Togon nuoria ihmisiä, ovat mie- 
lestäni niin epämääräisiä ja teoreettisia, ettei niillä 
ole mitään merkitystä. Koko täysin erilainen elämän- 
piiri kaikkine konkreettisine yksityiskohtineen on 
auttamattomasti erottavana aitana. Lyhyesti sanoen: 
sydämelliseen ja lämpimään yleisinhimillisyyteen en 
jaksa uskoa, viileään ja asialliseen rauhanomaiseen 
rinnakkaineloon kyllä. Mutta siihen riittää teoreettis- 
eettinen ja tiedollinen pohja, seurustelua ja kontak- 
teja ei välttämättä tarvita. 

Mieleeni on kulkurikesien ajoilta erittäin voimak- 
kaasti jäänyt nuori opettaja, jonka kanssa juttelin 
Suomussalmen Juntusrannan kansakoululla monia 

vuosia sitten. Hän oli älyllisesti virkeä ja huumorin- 
tajuinen tyyppi, juuri sitä ainesta, joka Helsingissä 
asuessaan olisi vuorenvarmasti kuulunut kulttuuri- 
radikaalien kuppikuntaan, Etelästä hän olikin kotoi- 
sin, mutta Pohjolan luonto oli hänet nielaissut, kuten 
tavallisesti käy. Suhteensa etelään hän tilitti itse- 
ironisessa lausunnossa: »Alkuvuosina tuli sinne ete- 
lään tehdyksi matkoja tämän tästä, mutta nyt ne ovat 
jääneet, kun ei siellä kukaan osaa keskustella siian- 
kalastuksesta.» 

Tällaiset tunnot ovat varmasti tuttuja jokaiselle 
siirtolaiselle, myös oman laajan maamme sisällä, ja 
ne osoittavat, kuinka auttamattomasti ympäristöön 
sidottu ihminen on. Itse olen muuttunut helsinkiläi- 
sestä sisäsuomalaiseksi, ja vaikka nuoruuskin oikeas- 
taan oli vain puolihelsinkiläinen, kun vähintään 
neljännesvuosi kului tiiviisti Hämeen sydämessä, niin 
Helsinki oli kuitenkin henkinen ympäristö. Tämän 
huomasi siitä, että kulttuuria harrastavan helsinki- 
läisnuorison ja tuolloisen Ylioppilaslehden aate- 
maailma oli vielä 1950-luvun puolivälissä tavatto- 
man läheinen siitä huolimatta, että henkilökohtaisia 
suhteita tuohon piiriin minulla ei juuri ollut. Mutta 
mitään ei mahda sille, että sen jälkeen, hyvin hitaana 
prosessina kylläkin, on tapahtunut siitä etääntymistä, 
ja huolestuttavasti huomaan alkavani yhä paremmin 
ymmärtää Pentti Fabritiusta, Aku-Kimmo Ripattia 
ja vieläpä puheita helsinkiläisten ylimielisestä klikki- 
hengestä, joita ennen pidin vain luvattoman alkeel- 
lisen ajattelun ja väärinkäsitysten tuotteina. Mutta 

Turkuun minulla ei koskaan ole ollut mitään siteitä, 
ja niinpä pidän turkulaista närää Helsinkiä kohtaan 
esimerkiksi yliopistojen liepeillä edelleenkin vain 
pikkukaupunkimentaliteetin ja alemmuuskompleksin 
ilmauksena ... 

Todellisen ihmisten veljeyden luulen vaativan sekä 
samantapaista ympäristöä ja olosuhteita että elämän- 
katsomuksellista yhteisymmärrystä. Ruotsalainen ja 
venäläinen luonnonihailija ovat minulle varmasti 
läheisempiä kuin suomalainen insinööri ja ekonomi, 
mutta brasilialainen luonnontutkija taitaa jo jäädä 
kelkasta. Tuskinpa ihminen, joka ci koskaan ole tais- 
tellut lunta ja pakkasta vastaan, voisi mitenkään tulla 
todella läheiseksi. Jo esimerkiksi gallialainen kult- 
tuuri ja kirjallisuus on jäänyt minulle aina etäiseksi, 
ja kun luen noita juhlavuoden arviointeja Sibeliuk- 
sesta, en sitä enää vähääkään ihmettele: ranskalais- 
ten musiikkimiesten lausunnoista huokuu niin tyr- 
määvän vieras mielenlaatu, että heti sanon itselleni: 
noiden ihmisten kanssa minulla ei voi olla mitään 
yhteistä. 

Sen sijaan sillanrakentamiset läheisiin naapuri- ja 
veljesmaihin saavat minusta heti sentimentaalisen 
lämpimän puoltajan. Isälläni oli aikoinaan paljon 
ystävyyssuhteita Viroon, ja pikkupoikana oli viro- 
laisilla postimerkeillä niin tärkeä osa elämässäni, että 
presidentti Pätsin joviaalit kasvot vieläkin joskus 
ilmestyvät yöuniin. Sotien jälkeen luin kiihtyneenä 
pakolaistutkijain artikkeleita Viron erämaiden vii- 
meisistä kotkista Ruotsin lintutieteellisen yhdistyksen 

julkaisusta ja ihailin niihin liittyviä mielikuvitusta 
kiihottavia kuvia Keski-Viron juhlallisilta suomailta: 
niiden maisemat olivat kyllin tuttuja vedotaksecn 
omakohtaisiin tuntemuksiin ja kyllin vieraita ollak- 
seen eksoottisia. Kun sitten muutama vuosi sitten 
muuan tarttolainen luonnontutkija yllättäen ryhtyi 
kanssani kirjeenvaihtoon, minulle tuli tilaisuus kysyä 
myös näiden Viron kotkien kohtaloa sen jälkeen kun 
lukemani selvitykset katkesivat vuoteen 1944. Kävi 
liikutuksekseni ilmi, että samat Aegviidun, Alutagu- 
sen ja Laevan valtiaslinnut ovat yhä hyvässä tallessa 
ja pesivät samojen nevojen reunoissa, toiset yhä 
samassa ikivanhassa pesässä — ja nykyisen erämaan- 
ihailijapolven hyvän silmälläpidon suojeluksessa. 
Tämä tarttolainen antoi minulle muutenkin hyvän 
omakohtaisen kosketuksen siihen veljeyden tuntee- 
seen rajojen yli, joka etenkin vanhempina ja peh- 
meämpinä aikoina on niin monen mieltä kiehtonut. 
Hän osoittautui sukulaissieluksi, joka kantaa huolta 
elämänkunnioituksen soveltamisesta Viron eläimis- 
tön kohtelussa, ja hän on tehnyt talouselämän jaloissa 
katoavan suurlinnuston esiintymisestä juuri saman- 
laisia valtakunnallisia selvityksiä, joiden parissa olen 
itse täällä joutunut puuhailemaan. Mutta on sanot- 
tava, että Virossa aineistot ovat verrattomasti täs- 
mällisemmät kuin meillä Suomessa, luonnonharras- 
tajien verkosto on siellä, kaikista suoneniskuista 
huolimatta, tavattoman tiheä. Baltian maissahan 
muutenkin täysin käsittämättömästi, kaikkien marxi- 
laisen materialismin periaatteiden vastaisesti, sel- 

lainen kokonaan talouselämän intressien ulkopuo- 
lelle lankeava puhtaan perustutkimuksen haara kuin 
lintujentutkimus näyttää viettävän todellisia riemu- 
vuosia nykyään; yksin julkisin: varoin toimivia muu- 
tontarkkailuasemia on kokonainen rivi lyhyillä Bal- 
tian rannikoilla. Ja liikuttavaa pientä outouden väriä 
antaa ilmestyvien tutkimusten aina yhtä karu, likai- 
sen kellanharmaa paperi — sekä moderni paikan- 
nimistö, Haikarapari n:o 142 näkyy kolhoosi »Bol- 
Sevikin» mailla Metsakälan Tammesillalla saaneen 
lentoon 3 poikasta, n:o 86 kolhoosi »Kalevipoegin» 
mailla Märjamaan Morasten kälassa 2 poikasta, 
mutta n:o 203:n pesintä sovhoosi »Partisanin» Puus- 
metsassa on epäonnistunut nolosti: o poega. Arvat- 
taneen, että olen jaaritellut näin lavealti siksi, että 
nämä huomiot yhdeltä suppealta harrastusalaltakin 
mielestäni osuvasti kuvaavat suuren luonnon ja yleis- 
inhimillisyyden voittoja — yhteiskuntajärjestelmien 
ylitse. 

Pitäisikö meidän vielä tehdä muita yleisiä johto- 
päätöksiä. Voisimme jälleen murehtia sitä, että sodat ` 
on yleensä käytännöllisistä syistä käyty juuri naapu- 
reiden kesken, joilla on kaikista kansoista parhaat 
edellytykset ymmärtää toisiaan. Ja voisimme viitata 
siihen, että Vietnamin sodassa ei osapuolilla todella- 
kaan ole mitään mahdollisuuksia koskaan ymmärtää 
toistensa kieltä. Tai voisimme myös ottaa kantaa 
kieltenopetukseen ja todeta, että ruotsi, norja, venäjä 
ja vironkieli olisivat suomalaisen luonnolliset koulu- 
kielet, kun taas englanti ja espanja lankeaisivat 

pikemminkin vain ulkomaankaupan ammattiväen 
osalle. Joka tapauksessa me joudumme maailmoja 
syleilevälle kansainvälisyydelle vastakkaisiin ajatuk- 
siin ja toteamaan, että aito kosmopoliitti on merkil- 
linen poikkeusilmiö. 

1966 

Elämän ja kuoleman rintamalinjat 


Teknillisen ja taloudelli- 
sen kehityksen mukanaan tuomista »aikamme ihmi- 
sen ongelmista», viihtymättömyys- ja sopeutumat- 
tomuusilmiöistä, stressien ja neuroosien rääkkäämästä 
väestöstä, elämäniloa ja tavoitteita vailla harhaile- 
vasta nuorisosta, kansanterveydellisestä romahduk- 
sestä, »pahoinvointivaltioista», on kirjoitettu erilai- 
silla kyvykkyys- ja asiantuntemustasoilla tavattoman 
paljon tekstiä. Epäkohtien olemassaoloa ei juuri 
kukaan ole tohtinut kiistää, ovathan ne kaikkien 
länsimaalaisten jokapäiväisessä ympäristössä jatku- 
vasti nähtävissä ja sitä paitsi lääketieteellisin ja sosi- 
aalipsykologisin menetelmin varmistettavissa — yhtä 
tieteellisiä tosiasioita kuin itsemurhatilastojen nou- 
sevat käyrät. 

Sen sijaan johtopäätöksissä näiden cpäkohtien ja 
kärsimysten syistä ja ehdotuksissa niiden lääkitsemi- 
seksi vallitsee suuri sekaannus. Kaikkein alkecellisim- 
man selityksen mukaan, jota edustavat mm. meidän 
maassamme puoluepoliitikot kokoomuksesta kansan- 
demokraatteihin, ne ovat kuin ohimeneviä kauneus- 
virheitä hyvinvointiyhteiskunnan sinänsä oikealla 

tiellä. Ne saadaan poistetuiksi aineellista vaurautta 
edelleen lisättäessä, jolloin liikenee varoja poliisilai- 
toksen, sairaanhoidon, nuorisotyön, psykiatrisen hoi- 
don yms. tehostamiseen. 

Vakavammin otettavat ajattelijat näkevät tilanteen 
luonnollisesti toisin: v»aikamme sairaudet» ovat 
aineellisen vaurauden, teollistumisen ja kaupunki- 
laistumisen seuralaisilmiöitä, jotka väistämättömästi 
vaikeutuvat samalla nopeudella kuin näitä tavoitteita 
palvova yhteiskunta kehittyy. Ne ovat päivänselvä 
seuraus siitä, että länsimaisten yhteiskuntien kehitys, 
meidän »edistyksemme», on horjahtanut epätieteel- 
liselle ja mielettömälle perustalle, jossa ihmisen biolo- 
ginen olemus ja todelliset tarpeet on unohdettu. 

Vain ns. ajattelevat yksilöt, joilla on hyvin vähän 
vaikutusvaltaa modernin yhteiskunnan rakentami- 
sessa, ymmärtävät, ettei ihmiselle ole mahdollista 
minkälainen elämäntapa hyvänsä. Jokaisen eliölajin 
synnynnäinen rakenne edellyttää tietyntyyppistä 
elämäntapaa ja tietynlaista elämänympäristöä. Ol- 
koon taipumusten ja tarpeiden jakaantuma yksilöi- 
den välillä kuinka laaja hyvänsä, tietyt perusseikat 
ovat koko ihmislajille yhteisiä. Tällaisiksi voitaneen 
eristää mm. luonnon rytmin seuraaminen, runsas 
liikunta ja ruumiinvoimien käyttö, tarpeiden tyydyt- 
tämistä cdeltävä riittävä ponnistus. Samoin puhdas 
ilma, puhdas vesi ja tietyt luonnonmukaiset piirteet 
jokapäiväisessä elämänympäristössä kuuluvat biolo- 
gisestikin ihmisen perusoikeuksiin. Tiedetään, että 
näiden vaatimusten laiminlyönti vain vaikeimmissa 

tapauksissa johtaa täydelliseen elämänhalun mene- 
tykseen ja kuolemaan jonkin ns. kulttuurisairauden 
tai itsemurhan kautta. Sen sijaan se aina kostautuu 
eriasteisina henkisinä ja ruumiillisina häiriöinä. 

On myönnettävä, että jäykästi luonnonvalintaan 
perustuvan selityksen täsmällisyydestä vallitsee eri- 
mielisyyttä niidenkin teoreetikkojen välillä, joilla on 
biologinen ajattelutapa. On näet vaikeasti selvitettävä 
kysymys, missä määrin erityisesti ihmiselle ominainen 
toinen kehityksen menetelmä, perinteen siirtyminen 
sukupolvelta toiselle, kykenee kumoamaan luonnon- 
valinnan ohjaaman kehityksen vaikutusta. Käytän- 
nön huomiot ihmisyhteisössä viittaavat kuitenkin 
siihen, että sidonnaisuus synnynnäiseen rakenteeseen 
on murheellisen ahdas. 

Täysin yksimielisiä kaikki ajattelijat ovat koros- 
taessaan sitä merkitystä, mikä on jokaisen yksilön 
synnynnäisellä jäykkyydellä olosuhteiden muutoksia 
kohtaan. Pelkästään tämän vuoksi ci kehityksen, 
myönteisimmänkään, nopeus koskaan saisi olla niin 
suuri, että olosuhteet yhden sukupolven aikana hyvin 
huomattavasti muuttuvat. Kaikki tietävät, että oma 
aikamme tarjoaa järkyttävän esimerkin siitä, miten 
enimmät ihmiset jo kolmissa tai nelissä kymmenissä 
putoavat vinhan kehityksen kelkasta ja viettävät 
loppuikänsä turhautuneessa oppositiossa tai apatian 
vallassa. 

Luonnonystävän tapaus 


Saattaa olla havainnollista yleisluontoisen tarkas- 
telun lisäksi antaa kuva yksityisen ihmisen suhteesta 
hyvinvointiyhteiskunnan etuihin ja epäkohtiin. 

Jos omalta kohdaltani kertaan mielessäni niitä ilon 
ja mielihyvän aiheita vuosien varrelta, joista ihmisen 
elämän pääoma karttuu, niin joudun pakosta tote- 
amaan, että kokemuksilla luonnossa on aivan keskei- 
nen asema. Onnelliset toukokuun päivät entisen 
Vanajaveden saaristoissa, ennen huvila-asutuksen 
lopullista kuolemansyleilyä, varhaiskevään hankiais- 
retket Pohjanmaan juhlavan loputtomissa suoerä- 
maissa ennen oja-aurojen valtakautta, sydänkesät 
Hämeen mahtavimmissa hakkaamattomissa kana- 
haukkakuusikoissa, satumaiset samoilut Kuhmon, 
Pudasjärven, Savukosken viimeisillä kirveenkoske- 
mattomilla saloilla... Nämä voittavat elämyksen 
voimassa ja tärkeydessä parhaatkin tähtihetket kir- 
jallisuuden tai musiikin parissa, vieläpä onnellisen 
perhe-elämän tai lämpimien ystävyyssuhteiden tar- 
joamat nautinnot, niin olennaisen välttämättömiä 
kuin nekin ovat. 

Mutta jos mietin niitä iloja, jotka liittyvät elämän 
aineelliseen puoleen, rahatuloihin, tavarahankintoi- 
hin tai kodin rakentamiseen, huomaan muistojen 
jättävän minut täysin kylmäksi. Vieläpä matkoista- 
kin ne, jotka ovat vaatineet suurimpia kustannuksia, 
vaikkapa auto- tai lentomatkat, ovat säännöllisesti 
olleet vähiten antoisia, polkupyörä- ja jalkapatikka- 

retkeilyt aina ylivoimaisia vaikutelmien rikkaudessa. 
Tai matkoilla vietetyt yöt: mitä ovat ollect hotellit ja 
matkailijakodit verrattuina yösijaan jossakin Taival- 
kosken maantienvarren erämiespirtissä, myöhään 
talviyöhön muikun- ja siianpyynnin hienouksista 
keskustellen, tai johonkin saunailtaan pohjoiskarja- 
laisessa yksinäistalossa melkeinpä epätodellisen kau- 
niilla vaarallaan erämaan keskellä, ajattomassa tun- 
nelmassa, ikivanhan virsikanteleen soidessa . . . Nämä 
ovat muistoja, joista mieli melkein pakahtuu. Mutta 
suurimmat elintasonautinnot: ne liittyvät paljaaseen 
ruisleivänpalaan sotavuosien nälänhädän aikana ja 
kauraryyni- tai puolukkapuurolataukseen, kun aiot- 
tua pitemmäksi venynyt sydänmaataivallus tai päivä- 
työ kalavesillä on saanut nälästä puolisokeaksi. 

Entä todelliset sydänsurut: lapsuudesta saakka 
rakastettu suloinen niemenkärki jonakin kevätpäi- 
vänä uuden lasipalatsihuvilan valtaamana, räikeiden 
laitureiden ja poijuissa keinuvien mahonkimoottori- 
veneiden piirittämänä; jokin tuttu lokkiluoto raaka- 
laismaisten telttailijoiden hävittämänä, puut ruhjot- 
tuina, lasinsirpaleiden ja eväspapereiden vallassa ;. 
suuri hämäläinen sydänmaa, »oma erämaa», metsä- 
autoteiden silpomana ja kauneimmat rämetilkut ja 
korpinorot täynnä oja-aurojen ja hullujussien kals- 
ketta; tai joku vanha ystävä, jonka maaseudun kuris- 
tuspolitiikka vihdoin viimein pakotti lähtemään 
kalarannoiltaan, ruusujen ja omenapuiden keskeltä 
kaupunkiin tehtaaseen. 

Kaikki se, mitä maassamme tehdään teollisuus- 

Suomen lujittamiseksi, edellyttää joka kohdassa 
luonnonvarojen, luonnonmaiseman yhä armotto- 
mampaa kiristämistä taloudellisen tuotannon palve- 
lukseen ja vanhan kansallisen kulttuurin hävittämistä, 
sen maaseudun, joka on kasvanut kullakin paikka- 
kunnalla luonnon mukana ja on osa luontoa. Kaikki 
se raiskaa ja tuhoaa minun Suomeani, sitä isänmaata, 
jota minä olen rakastanut. Jokainen sanomalehtien 
talouspalstojen sivu sisältää kirveleviä piiskaniskuja 
vasten kasvoja, jokainen uusi valtion tulo- ja meno- 
arvio hautajaisviestejä. Kun muistelee ystäviä Nur- 
meksen vaaroilla tai Luopioisten syrjäkylissä, joiden 
idyllejä voisi kuvata vain runossa, ja seuraa murskaa- 
valla teholla toteutettuja suunnitelmia pientilojen 
yhdistämisestä, autioittamisesta ja istuttamisesta 
puuntaimistoiksi, tahi metsätöiden yhä viimeistel- 
lymmästä koneellistamisesta, jotta syrjäkylien asuk- 
kaat saadaan siirretyiksi tuottavampiin ammatteihin 
— silloin tekee mieli kaivautua maahan tai ruveta 
tekemään hirmutekoja. 

On selvää, cttä tämän vuosikymmenen yhteiskun- 
nan häikäilemättömintä yhteiskunnallista sortoa Suo- 
messa on niiden luonnonihailijoiden kohtelu, jotka 
täysin tiedostavat luonnonelämysten ja luonnonmai- 
seman =ensisijaisuuden elämänpiirissään. Tämän 
vuoksi ei pidä ihmetellä, että minunkin valitsemas- 
sani tyylilajissa epäilemättä selvästi tuntuu »vakau- 
muksen syvä rintaääni». Eihän hyvin raskaan yhteis- 
kunnallisen sorron kohteena olevasta ryhmästä juuri 
kannata odottaa viileitä ja rauhallisia puheenvuo- 

roja — emmehän odota niitä Etelä-Afrikan musta- 
ihoisiltakaan emmekä Kemijoen tai Iijoen lohen- 
kalastajilta. 


Hyvinvointivaltio — rakennus ilman perustaa 


Tärkeintä merkittävän yhteiskuntakritiikin kan- 
nalta on kuitenkin selvittää, miten laajalti kuvattu 
luonnonystävän tapaus voidaan yleistää. On tullut ta- 
vaksi lähes jokaisen arvonsa tuntevan kirjoittajan vaa- 
tia lisää tieteellistä tutkimusta milloin mistäkin ongel- 
masta. Tässäkin on paikallaan huomauttaa, kuinka 
yhteiskuntasuunnittelumme käytännön keinoja pun- 
nitessaan käyttää uudenaikaisimpia tutkimusmene- 
telmiä, mutta kuinka sen perustavoitteet ja arvojen 
järjestely pohjautuvat muutamien maallikkojen 
päissä syntyneisiin kuvitelmiin. Ei ole pantu alulle- 
kaan suurisuuntaista väestön viihtyvyystutkimusta, 
joka geneetikkojen, kansatieteilijäin, lääkärien, psy- 
kologien ja yhteiskuntatieteilijöiden jättiläismäisenä 
yhteistyönä kenties kykenisi hankkimaan syvällisiä ja 
tarkkoja tietoja siitä, minkätyyppistä yhteiskunta- 
muotoa tarvittaisiin, jotta pääosalle väestöä saataisiin 
todellinen elämän maku suuhun. 

Ennakolta selvää on ainakin se, että elämänmuoto, 
pyrkimykset ja arvojen järjestys eivät voisi olla samat 
koko yhteiskunnalle, vaan tarvittaisiin jyrkkiä jakau- 
tumisia maan eri osissa. Minkälaisina ja missä suh- 
teissa elämänmuodot esiintyisivät, siitä voimme tois- 
taiseksi saada tietoa vain teoreettisen pohdinnan, 

ajattelijoiden ja kirjallisuuden välittämän elämän- 
kokemuksen sekä käytännön ihmistuntemuksen no- 
jalla. Ensin mainitusta on välähdyksiä kirjoitelmani 
alussa: tieteellinen ihmiskäsitys, epätarkkakin, antaa 
vahvaa tukea luonnonläheisyyden vaatimukselle. 
Sekä elämänkatsomuksellinen kirjallisuus että kauno- 
kirjallisuuden ihmiskuvaus puolestaan sisältävät ver- 
rattoman paljon enemmän hyvinvointiyhteiskunnan 
kritiikkiä ja sen aiheuttaman vieraantuneisuuden 
kuvausta kuin sen hyväksymistä. 


Käytännön ihmistuntemuksen todistus 


Entä sitten käytännön huomiot tämän päivän 
ihmisestä? Suoralta kädeltä on todettavissa, että 
kymmenet tai sadat tuhannet kansalaiset edustavat 
vielä ehdottomampaa kiintymystä luonnon-Suomeen, 
perimmäiseen kehitysalueeseen kuin tämän kirjoit- 
taja, joka loppujen lopuksi on varsin kesyä lajia: hän 
vaatii leppeää lounaista luontoa, hämäläistä kylä- 
maisemaa syreeneineen ja pihakeinuineen, Lappi 
kokonaisuudessaan on hänelle liian kylmä ja kova. 
Toista maata ovat kiihkeimmät Lapin-hullut, joiden 
koko täysipainoinen elämä keskittyy Saariselälle, 
Pomokairan uumeniin, Utsjoen tuntureille tai Enon- 
tekiön rautu- ja siikajokien varsille ja jotka osan vuo- 
desta elävät varjoelämää Helsingissä tai Tampereella 
muistojen, valokuvien ja heijastusfilmien varassa. 
Sillä ympärivuotisesti ei Lappi ole kyennyt sijoitta- 
maan kuin pienen määrän kullankaivajia Lemmen- 

joelle, ammattikalastajia Inarille ja riekonmetsästäjiä 
käsivarteen, ja muualla maassa ei tinkimättömälle 
erämaan ihmiselle ole enää tilaa. Toista ovat myös- 
kin Pohjolan ja itäisten rajaseutujen virkamiehet, 
metsänhoitajat, opettajat ja muut, joista suurin osa 
on valinnut toimipaikkansa nimenomaan luonnon ja 
eräelämän tähden. Ja suurimpana ryhmänä ovat ne 
syntyperäiset sydänmaiden ja syrjäkylien asukkaat, 
joille muutto ihmisten ilmoille merkitsisi samaa kuin 
kuolema. 

Mutta kovakasvoinen insinöörikin, joka päivä- 
työssään saattaa olla tärkeällä paikalla Suomen luon- 
non tuhoamistyössä, paljastuu usein lomillaan luon- 
nonnautiskelijaksi, jonka huvilapalsta on taatusti 
tuottamatonta aarniometsää ja joka joutuu pyhän 
harmin valtaan, kun se kohonnut kansantulo, jonka 
hyväksi hän on hartiavoimin työskennellyt, tuo tul- 
lessaan perämoottoreiden ja vesisuksien yhä pahem- 
man mellastuksen hänen järvelleen. Ja kun kansa- 
kunnan vaurauden yhä noustessa nämäkin rannat 
sitten vääjäämättömästi jäävät tehtaiden jäteliemien 
peittoon, on katkera masennus sama ja yhteinen 
äreälle insinöörille, vesisuksimiehelle ja heidän pals- 
tojensa rajamailla sitkeästi piileksivälle hiljaiselle 
telttailijalle. 

Koko valtava kansallinen kesämökkiliike on tietysti 
paras osoitus luonnonrauhan tarpeen ylt'yleisyydestä, 
olkoonkin, että se pilalle turmeltuneiden hermojen 
ja inhimillisen itsekkyyden ansiosta — ja liike-elämän 
ja mainosmiesten suosiollisella avustuksella — onkin 

ajautunut virheelliseen suuntaan ja useimmiten 
tuhonnut omat lähtökohtansa. Voitaisiin luetella 
monia suomalaisen elämänmenon ilmiöitä vahvista- 
maan väitteitä luonnon keskeisyydestä suuren ylei- 
sönkin elämässä. Kuvaavia ovat tilastot luontoaiheis- 
ten ohjelmien kärkisijoista televisionkatselijoiden 
suosiossa, koko kulttuurielämämme lamaantuminen 
kesän aikana tahi uusien, tekniikan aikakauden sym- 
bolien toivoton taistelu idyllisiä luonnonkuvia vas- 
taan runouden ja kevyen musiikin maailmassa. Mutta 
tämä taitaa olla itsestäänselvyyden kertaamista. 
Kaikki uskovat muutenkin, että niitä ihmisiä, joiden 
elämänsisällöksi riittävät pelkästään ihmiskeskeiset 
harrastukset, rallikilpailut, arkkitehtuuri, jalkapallo 
tai automessut, on perin vähän. 

Tämä ei tietysti suinkaan todista sitä, että kaikki 
tv-luonnonfilmien katselijat olisivat valmiit luovut- 
tamaan pois autonsa ja alentamaan palkkaluok- 
kaansa, vaikka heille tehtäisiinkin selväksi, että tämä 
olisi Suomen luonnonmaisemien ja puhtaiden vesien 
säilymisen ehtona. Mutta jospa saisimme tällaisen 
tavallisen ihmisen suorittamaan samanlaisen ennak- 
koluulottoman analyysin elämäntaipaleensa tuloista 
ja menoista kuin mitä olen omalta kohdaltani edellä 
luonnostellut. 

Kävisi ilmi, että perhe-elämässä, omaisten keski- 
näisissä suhteissa koetut ilot ja surut olisivat ylivoi- 
maisen tärkeitä; ja kun tunnemme avioerokäyrien 
synkän nousun korkean elintason oloissa, aina siihen 
täydelliseen kurjuuteen ihmissuhteissa, johon biolo- 

gisesti mielettömät elämäntapakokeilut huvipursilla, 
aurinkorannoilla ja yökerhoissa johtavat, niin meidän 
pitäisi tästäkin kyetä tekemään melko murskaavat 
johtopäätökset liiallisen vaurastumisen vaikutuksesta. 
Mutta yleensäkin pienet inhimilliset ilot ja tunnelmat 
korostuisivat voimakkaasti: jotkut sydämelliset illan- 
istujaiset ystävien seurassa, kukat keväisen metsä- 
polun varrella, hiljaiset varhaisaamut kesämökin 
kalarannoilla, syysheleät puolukkaretket, auringon- 
laskut talviselta hiihtolenkiltä palatessa, jokin voi- 
makas tunnelma keväisestä satamasta tai syksyisestä 
puistosta tuoksuineen kaikkineen. Luultavasti muis- 
tuisivat mieleen myös palkankorotukset, ensimmäi- 
sen kodin perustaminen ja ensimmäinen auto. Mutta 
kun siirryttäisiin tappiotilille, niin viimeksi mainitut 
voitot peittyisivät äkkiä pettymysten varjoon. Het- 
kellisen tyydytyksen jälkeen on elintasokilpailun 
seuraava välttämätön virstanpylväs ollut piiskaa- 
massa uuteen läähättävään ponnistukseen — tai 
aiheuttamassa epätoivoa, kun se on jo tajuttu saavut- 
tamattomaksi. Havaittaisiin murheellisen täsmälli- 
seksi sosiologien murhaava arvostelu siitä taakasta, 
jota länsimainen kilpailuyhteiskunta ihmisille mer- 
kitsee jakaessaan heidät harvoihin menestyjiin ja 
paljoihin häviäjiin. 

Myös vertaamalla tavallisen hiljaisen ihmisen ase- 
maa eri yhteiskuntaryhmien elämänmuodoissa voi 
kuka hyvänsä maallikkokin vielä nykyaikana, jos 
pitää kiirettä, tehdä yleisluontoisia sosiaalipsykolo- 
gisia huomioita. Kaikesta julkisen sanan myrkyn- 

kylvöstä, uusimman lainsäädännön ja valtakunnan- 
suunnittelun painostuksesta huolimatta on sieltä 
täältä syrjäseuduilta yhäkin löydettävissä luonnon 
syleilemän elämänmuodon sitkeitä pesäkkeitä. Ne 
tarjoutuvat vertailtaviksi vaikkapa tehdastyöväestön 
ja pikkuvirkamiesten elämänmuotoon, eikä erityistä 
selvänäköisyyttä tarvita havaitsemaan, kuinka ver- 
rattomasti edelliset ovat mielenterveydessä ja mielen- 
rauhassa jälkimmäisiä edellä — joskus on sanottu, 
että ero kuvastuu jo kasvonilmeissä. 

Itse asiassa poliitikot ja talousmichet, jotka pysty- 
päin, laput silmillä ja pumpulia korvissa johtavat 
kehitystä katastrofista toiseen, pohjaavat toimintansa 
kummalliseen tuulentupaan. Tuotannon ja aineel- 
lisen varauden maailmankatsomus on olevinaan 
syvästi humaaninen, pyrkivinään kaikkien ihmisten 
hyvään, mutta johtaakin jyrkästi päinvastaiseen 
tulokseen. Hyvinvointi-ideologian kannatus perustuu 
tosiasioiden osalta vuosikymmenien takaisiin tila- 
päisiin, mutta voimakkaita järkytyksiä aiheuttanei- 
siin häiriöihin ihmisyhteisöjen elämässä, teollisuuden 
murrosvaiheen kauhuihin vuosisadanvaihteessa sekä 
nälänhädän elämyksiin sotien aikana. Samoin me 
kaikki käsitämme tekniikan merkillisten keksintöjen 
lumovoiman lapsenomaisessa ihmismielessä, riippu- 
matta niiden tosiasiallisesta siunauksellisuudesta. Ja 
me ymmärrämme, että johtavien poliitikkojen hen- 
kilökohtaisena taustana ja voimanlähteenä ovat kat- 
kerat kodit, joissa aineellinen puute on tunnettu 
poikkeuksellisen voimakkaasti ja joiden koko henki- 

nen anti on käpertynyt aineellisten elinehtojen paran- 
tamisen sanomaan. Mutta tämä elämänkielteiseksi 
kääntynyt ideologia, jonka tavoitteet 1960-luvun 
länsimaissa on jo tolkuttomasti ylitetty, olisi aikaa 
sitten karistettu ihmisten harteilta, elleivät sen jäy- 
kimmät sanansaattajat edustaisi vaarallista lahjak- 
kuuden lajia. On inhimillisen kulttuurin kohtalok- 
kaimpia onnettomuuksia, että tarmo, häikäilemät- 
tömyys ja suggeroiva johtamistaito yhdistyvät juuri 
samassa ihmistyypissä, jolla on vähäisin ajattelu-, 
havainto- ja johtopäätösten tekokyky sekä poikkeuk- 
sellinen, hysteerinen tunne-elämä. 


Kansanrintama elämän puolesta 


Se mitä yhteiskuntamme tällä hetkellä kipeimmin 
tarvitsee, on rohkeasti konservatiivinen kansanrin- 
tama, johon kuuluisi luonnonsuojeluväki yhdessä 
ajattelijoiden, kansanterveyden, retkeilyn, kunto- 
urheilun ym. harrastajien ja kotiseutujärjestöjen 
kanssa ja jonka pitäisi saada puolelleen kaikki pienet 
ja hiljaiset, syrjään vetäytyvät ihmiset. Se ei saisi 
pelätä vastustajien muotisanaston teräviä sivalluksia, 
puheita Impivaarasta, Runo-Suomesta, tuohivirsuista 
tai Aatamin aikakaudesta. Syytökset taantumuksel- 
lisuudesta ja kehityksen jarruttamisesta pitäisi kään- 
tää niihin, jotka vielä 1960-luvulla ajavat yhden 
ainoan elämänmuodon, yhden ainoan »kansakunnan 
kokoavan päämäärän» ja yhden ainoan maisema- 
tyypin asiaa. Vastaliike voi suorittaa tilanteen arvi- 

oinnin ja tehdä toimintasuunnitelman kahdella 
tavalla, 

Voimme ajatella, että vaikka toistaiseksi joka päivä 
etäännymmekin yhä kauemmas tilasta, jossa voitai- 
siin taata ihmisen viihtyvyyden perustekijät, ja jou- 
dumme hetki hetkeltä yhä toivottomampien ongel- 
mien sekasortoon, meidän on jatkettava viivytys- 
taistelua. On koko ajan pelastettava mitä pelastetta- 
vissa on. "Tuottavuuden kasvun? ideologia kaatuu 
sukupolvien vaihtuessa ennemmin tai myöhemmin 
omaan mahdottomuuteensa, teollistuminen ratkaise- 
mattomiin saastumisongelmiinsa, ja sopii ainakin 
toivoa, että murrosvaiheen myllerryksestä kuoriutui- 
sivat niiden tilalle väkiluvun rajoittamisen, elämän 
monivivahteisuuden, elämisen taidon ja kauneuden 
tavoitteet. Meidän asianamme on koettaa huolehtia, 
ettei elinkeinoelämä ole siihen mennessä ehtinyt 
aivan kokonaan tuhota elinympäristöämme, etteivät 
isänmaan parturit ole kuorineet koko maan pinta- 
alaa paljaaksi ja haavoille. 

Mutta kävi ihmisen tulevaisuudessa miten hyvänsä, 
joka tapauksessa kannattaa tavoitella jokaista pien- 
täkin elämänmyönteisyyden voittoa, vaikka se olisi 
lyhytaikainenkin. Arvoa on jokaisella kauneuden 
sillanpääasemalla, jonka hävitys lykkääntyy vaik- 
kapa vain kuukausilla — oli se sitten pala aarnio- 
metsää tai kaunis kaskikoivikko, vanha sopusoin- 
tuinen syrjäkylän mökki pihapihlajineen, tuottamat- 
tomine lepikoineen ja katajikkomäkineen ja kansan- 
taloudellisesti tappiollisine peltotilkkuineen, kapea 

kiemurteleva maantie kulkijaa varten, luonnontilai- 
nen metsälampi, lintuja ja hyönteisiä tulviva raivaa- 
maton lehto tai perkaamaton luonnonpuro, jossa ei 
ole kirjolohikaivantoja. Ja meidän on syytä iloita 
jokaisesta ihmisyksilöstä, joka tällaisten ympäristö- 
tekijöiden turvin onnistuu vielä keinottelemaan it- 
selleen sopusointuisia ja rikkaita hetkiä ja vuosia ja 
varjelemaan koipensa surkastumasta sinisuonisiksi 
käppyröiksi auton kaasupolkimella. 


Elämänsuojelun ohjelma 


Toinen mahdollisuus on pyrkiä jo viivyttelemättä 
poliittiseen kamppailuun johtavan ideologian kanssa, 
aloittaen selväpiirteisen vaihtoehdon esittämisestä, 
yksityiskohtaisesta = yhteiskunnallisesta ohjelmasta. 
Tätä toimintatapaa puoltaa se raivoisa nopeus ja 
monessa tapauksessa peruuttamattomuus, jolla tek- 
niikka ja talouselämä toteuttavat tavoitteitaan. Luon- 
nonlakien avulla me saisimme metsät enimmille 
paljaaksihakkuille takaisin ja lintujen laulukuoron 
niihin piankin jälleen taajenemaan, kahlitusta kos- 
kestakin voisimme suurin kustannuksin joskus hävit- 
tää voimalaitosrakennelmat ja patopenkereet, ja 
ihmisen perintötekijöiden pysyvyys poistaa tärkeän 
huolenaiheen: uusilla sukupolvilla olisi jälleen kaikki 
mahdollisuudet parempaan elämään. Mutta jo saas- 
tuneiden vesistöjen tai kuivatun suomaiseman pa- 
lauttaminen ennalleen veisi epätoivoisen pitkän ajan 
tai olisi kertakaikkinen mahdottomuus — kuten 

sukupuuttoon kuolleen eläimistön henkiin virvoitta- 
minen, Ja peruuttamattomuudessaan hirvittävim- 
pänä vaarana, monen asiantuntijan mukaan ydin- 
sodan vaaraakin jo ajankohtaisempana, on kemialli- 
nen teollisuus, joka paraikaa on turmelemassa aineen 
kiertokulkua maapallolla koskaan häviämättömillä 
myrkkyaineilla ja uhkaamassa kaikkien ravintoket- 
jujen loppu- ja vähitellen myös alkupäätä, maa- 
perän pieneliöstöä, johon elämä perustuu. Tämän 
vaaran väistäminen ei näytä mahdolliselta siellä 
missä talousjärjestelmä perustuu tuotannon kiristä- 
miseen äärimmilleen ja vapaaseen kilpailuun. Jo 
tämä haastaa meidät suoraan yhteiskunnalliseen 
taisteluun, niin kauan kuin paluun mahdollisuus on 
vielä olemassa, mieluummin vuonna 1967 kuin 1968. 

Elämänsuojelun poliittista ohjelmaa koskevan kes- 
kustelun pohjaksi voidaan tässä kirjoituksessa jo 
luonnostella joitakin sosiaalisen luonnonsuojelun vaa- 
timuksia yhteiskuntasuunnittelulle. Aloitan metsistä, 
tärkeimmästä suomalaisesta ympäristötekijästä, emo- 
maisemastamme. 

Ainoastaan puolet valtakunnan metsäpinta-alasta 
varataan tehokkaaseen puuraaka-aineen tuotantoon, 
toinen puoli nk. moninaiskäyttöön, ennen muuta 
mielenterveydelle ja kauneuselämyksille, eriasteisen 
liikunnan ja retkeilyn tarkoituksiin. 

Pääosassa tätä metsäalaa harjoitetaan metsäta- 
loutta likipitäen samoin menetelmin kuin sitä on 
yksityismetsissä näihin aikoihin asti harjoitettu — 
erinomaisin, joskaan ei aivan huippuluokan talou- 

dellisin tuloksin, Kuitenkin säästetään paikoin näyt- 
teitä myös yli-ikäisestä puustosta, säilytetään puu- 
lajisto, pensaskerros ja aluskasvillisuus mahdolli- 
simman vaihtelevana ja suositaan lehtipuustoa, joka 
tarjoaa eniten vivahderikkautta ja elättää runsaim- 
man eläimistön samoilijan tarkkailtavaksi. Puun 
korjuu ja kuljetus suoritetaan hienovaraisesti, käyt- 
täen äänekkään ja kasvillisuutta ruhjovan koneis- 
tuksen sijasta elävää työvoimaa. Näitä maisemamet- 
siä muodostettaisiin riittävän suuria aloja jokaiseen 
pitäjään, erityisesti mutta ei ainoastaan asutuskes- 
kusten lähelle. Metsäyhtiöiden, säätiöiden, kuntien 
ja seurakuntien metsät lankeaisivat automaattisesti 
maisemametsiksi, pääosa olisi kuitenkin tilusjärjes- 
telyjen ja korvausten puitteissa lohkaistava yksityis- 
metsistä, tavoitteena mm. kaikkien tienvarsien liit- 
täminen maisemametsiin. 

Täysin taloudellisen toiminnan ulkopuolelle kan- 
sallispuistoiksi — jo olemassa olevien pikku näytteiden 
lisäksi — varataan kymmenen 10—20 km?:n suu- 
ruista aluetta eri puolilta Etelä-Suomea sekä kaksi 
suurta, vähintään 5000 km?:n erämaareservaattia 
Lappiin, toinen Itä-Lappiin Sallan -Savukosken— 
Sodankylän kolmioon ja toinen Inarin--Kittilän 
alueelle. Poro- ja muu karjatalous, kalastus ja met- 
sästys alueiden luontaisen tuoton ja lupien puitteissa 
jäisi kuitenkin näillä suuralueilla luvalliseksi, puun 
käyttö nuotio-, laavu- ym. tarpeita varten olisi jo- 
kaiselle kansalaiselle vapaa. Lisäksi kiinnitetään 
erityistä huomiota suoluontoon, koko maapalloa 

ajatellen Suomen luonnon suurimpaan erikoisuuteen, 
Jo olemassa olevaa, edustavia suotyyppejä käsittävää 
rauhoitussuunnitelmaa täydennetään siten, että huo- 
mioon otetuiksi tulevat myös maallikoiden, retkeili- 
jäin ja tavallisten luonnonystävien tarpeet kaikkialla 
maassa, eivät ainoastaan ammattibiologien intressit, 
joilla on vähän kantavuutta. Näytteitä alkuperäisestä 
suoluonnosta rauhoitetaan kiireimmiten joka pitä- 
jään, ja lisäksi jätetään kaksi vähintään 5 000 km?:n 
suuruista aluetta niillä sijaitsevien soiden osalta ko- 
konaan ojitustoiminnan ulkopuolelle, toinen Suo- 
menselän Pohjanmaalla, toinen Tohmajärven —Ilo- 
mantsin- Pielisjärven ja ympäristöseutujen alueella. 

Kansallispuistoja ja maisemametsiä muodostet- 
taessa ei nykytilanteessa enää voida antaa ratkaisevaa 
merkitystä niiden metsien tämänhetkiselle tilalle. 
Alueet, joilla eri tavoin käsitellyt talousmetsät jäte- 
tään luonnontilaan, saavuttavat riittävän luonnon- 
tunnun etenkin Etelä-Suomessa jo varsin pian ja 
aarniometsäluonteenkin muutaman sukupolven ku- 
luttua. Vieläpä paljaaksihakkuualueet hoitamatto- 
mina vastaavat likipitäen luonnontilaisia kuloalueita. 

Kansalaiskasvatus ulkoilun taitoon aloitetaan voima- 
peräisesti ja kohdistetaan kaikkiin ikäluokkiin, tavoit- 
teena toisaalta kyky saada retkeilyyn mahdollisim- 
man paljon sisältöä ja toisaalta tahdikas käyttäyty- 
minen luonnossa. Tähdennetään, että maastossa 
voi liikkua vaikkapa viikkokaupalla siten että vain 
jälkikoira voi seuraavana päivänä aavistaa ihmisen 
liikkeet. Tällaisia retkeilijöitä mahtuu samalle pinta- 

alalle, siten että kaikilla säilyy luonnonrauha, moni- 
kymmenkertaisesti enemmän kuin sellaisia, jotka 
metclöivät, suitsuttavat yhtä päätä nuotiosavuja, 
repivät puustoa, kasvipeitettä, turvetta ja kiviä ja 
jättävät tunkion jokaiseen levähdyspaikkaansa. Kas- 
vatuksen perusnäkökohtana on pidettävä sitä, että 
kaikki inhimillinen tyydytys on saatavissa vain riit- 
tävän vaivannäön ja ponnistelun jälkeen. Mehän 
voimme nykyisin tehdä vaikka minkälaisia aarnio- 
metsäretkeilyjä  nojatuolissa television ääressä ja 
kuunnella lintujen laulua, suden ulvontaa ja karhun 
ärjäisyjä äänilevyiltä. Mutta murheellista kyllä ih- 
minen vaatii henkilökohtaisempaa ja perusteellisem- 
min pohjustettua elämystä. Yhtä vähän vastaa auto-, 
motelli- ja leirintäaluematkailu terveen nuoren ih- 
misen luontumuksia; se pitäisi kokonaan jättää yli- 
ikämiesten sarjaa varten. Vain astetta elämänlähei- 
sempää on järjestetty, vartioitu ja huollettu retkeily 
viittapolkuja autiotuvasta toiseen tai hiihtoretkeily 
hiihtokeskusten ja hiihtohissien maailmassa. Sitä 
paitsi kaikki tällaiset laitteet maastossa turmelevat 
täysin elämyksen mahdollisuuden todellisilta eräret- 
keilijöiltä; edellä esitetyistä suurista ulkoilureser- 
vaateista olisi ainakin puolet pinta-alasta määrät- 
tävä täydelliseen rakennuskieltoon. Mahdollisimman 
monet nuoret ja keski-ikäiset ulkoilijat kumpaakin 
sukupuolta olisi innostettava tämän oikean eräretkei- 
lyn maailmaan, johon kuuluu sopiva annos jänni- 
tystä ja vaaraa, oman voiman ja kyvykkyyden, pär- 
jäämisen ilo ja omakohtaisten löytöjen riemu — ja 

jonka kohteena eivät ole tietyt nimetyt retkeilykes- 
kukset, vaan koko laaja Suomen maa, 

Vesistöjen maisemakuvan pelastamiseksi rantalakia 
tiukennetaan, tilapäisasumusten rakentamisesta si- 
ten, että ne näkyvät vesille, tehdään loppu ilman 
poikkeuksia. Sen sijaan maastoon sopeutuvien kesä- 
mökkien rakentamista etäämmälle rantaviivasta tue- 
taan kaikin tavoin. Vesilaki uusitaan ankarammaksi, 
kansakunnan voimavarat keskitetään vedenpuhdis- 
tuslaitosten rakentamiseen. Suurteollisuuden, eri- 
tyisesti puunjalostusteollisuuden osalta varaudutaan 
jättiläismäisiinkin taloudellisiin uhrauksiin, kuten 
tehdaslaitosten siirtoihin ja sulkemisiin. 

Tieverkostoa ja voimalinjoja kehitettäessä ja tontti- 
maata varattaessa kiinnitetään huomio ensi sijassa 
maapohjan säästämiseen, maisemallisiin viihtyisyys- 
tekijöihin sekä teiden osalta kunkin paikkakunnan 
omiin paikallisiin intresseihin, vähemmässä määrin 
läpikulkuliikenteen toissijaisiin etuihin. Lyhyesti voi- 
daan kylläkin todeta, että nykyinen tieverkosto hyvin 
hoidettuna riittää epämääräiseen tulevaisuuteen, 
kun liikenteessä siirrytään pelkästään tehokkaisiin 
kollektiivikuljetusmuotoihin. Tienvarsivesaikkoja ja 
piennarkukikkoja hoivataan yhteiskunnan silmä- 
teränä, niiden mahdollisesti vielä sattuvat myrky- 
tykset vesaikkomyrkyillä rangaistaan vankeudella. 

Maatalousmaiseman vaalimisessa on päämääränä 
mahdollisimman suuri paikallisväri maan eri osissa 
ja »yhtenäiskulttuurin» jyrkkä torjuminen. Puutar- 
hojen ja pihapiirien kaunistamista tuetaan'runsain 

määrärahoin. Kaikkien maaston raja- ja reunavyö- 
hykkeiden verhoilu tuuheilla pensastoilla säädetään 
pakolliseksi; haka-, aho- ja piennaralueita pyritään 
kaikkialla säilyttämään. Vanhojen rakennusten säi- 
lyttämistä ja entistämistä tuetaan, uusien rakenta- 
misessa pyritään kunkin paikkakunnan omaan ra- 
kennusmateriaaliin ja rakennusten sopusointuista si- 
joittamista valvotaan. Talousrakennusten keskittä- 
minen kielletään ja palataan latojen hajasijoitukseen, 
joka on jo ulkoilijain yöpymisen takia välttämätön. 
Maisemallisesti masentaville laajoille salaojitetuille 
lakeuksille määrätään pensaikko- tai metsäsaarekkei- 
den perustaminen pakolliseksi. Kasvinsuojelumyrk- 
kyjen käyttö rajoitetaan katastrofitapauksiin. 


Korkeaan elintasoon 


Ohjelma, josta edellä on esitetty joitakin pikapiir- 
toja, merkitsee siis siinä määrin nykyisestä poikkeavia 
maankäyttöperiaatteita, että voidaan puhua vallan- 
kumouksesta. Tavoitetta tosin voidaan ilmaista sa- 
malla erinomaisella termillä jota hyvinvointi-ideolo- 
gia käyttää, se on pyrkimystä korkeaan elintasoon. 
Mutta elintasolla ei ymmärretä yletöntä, taakaksi 
käyvää aineellista vaurautta eikä laitteiden ja konei- 
den tukahduttavaa kuristusrengasta ihmisen ympä- 
rillä. Kehittyneempi elintason käsite merkitsee sitä, 
että meillä on varaa panna pääpaino ympäristön 
moni-ilmeisyydelle, kauneusarvoille, puhtaudelle ja 
elämisen taidolle — sitä, että meillä on varaa pitää 

luonnonvaroja myös tuottamattomina, elämäniloa 
varten. 

Käytännön tasolla on annettava tietty arvo myös 
tähänastiselle, hyvinvointi-ideologian puitteissa teh- 
dylle rakennustyölle. Vaikka paljon kärsimystä on 
saatu aikaan, paljon korvaamattomia kauneusarvoja 
tuhottu ja luonnonvaroja tuhlattu ja vaikka arpien 
paikkaamisessa on kansakunnalla edessä jättiläistyö, 
niin toisaalta lähtökohta käännökselle on kiitollinen. 
Meillähän on käytettävissä ylimitoitettu elinkeino- 
elämä ja vankka taloudellinen pohja, josta voidaan 
valita, mitä hylätä, mitä säilyttää ja mitä kehittää. 
On selvää, että mitään arvokasta ei hylätä: niukem- 
mankin talouden puitteissa voidaan esimerkiksi yhtä 
rikas tai nykyistä rikkaampi institutionaalinen kult- 
tuurielämä turvata, kun talous oikein kanavoidaan. 
Kaupunkien, kulttuuri- ja kauppakeskusten huomat- 
tavaa monipuolisuuden lisää ihmisen elämänpiiriin ei 
kukaan voine kiistää — niin kauan kuin ne eivät ole 
vallitsevina ja niin kauan kuin niidenkin asukkaille 

on turvattu runsaat mahdollisuudet elämänläheisyy- 
den kokemiseen. 

Luonnosteltu »uusi yhteiskunta» ei siis ole vegeta- 
tiivisen onnentilan tavoittelua, rousseaulaista paluuta 
luontoon, sillä se olisi — kenties valitettavasti — 
kulttuuri-ihmiselle liian vaikeaa ja tuskallista ollak- 
seen mahdollisuuksien rajoissa. Sitä paitsi väkiluku 
meillä, kaikkien länsimaiden tavoin, kumoaa tällai- 
sen mahdollisuuden. Sen sijaan esitetyn tapainen 
onnellinen kompromissi on vielä nykyisen suuruiselle 

väestölle erinomaisesti toteutettavissa: on ilmeistä, 
että aineellisen toimeentulon minimiraja pysyttelisi 
vielä varsin kaukana. 

»Uuteen yhteiskuntaan» soveltuisivat kaikki ne 
myönteiset määreet, joita — osaksi kyseenalaisin 
perustein — on käytetty hyvinvointiyhteiskunnasta: 
se olisi jyrkästi päämäärästä tietoinen, tiukasti suun- 
nitteluun ja kasvatukseen perustuva kulttuuriyhteis- 
kunta. Kansantaloustieteilijäin panos olisi yhtä olen- 
nainen kuin nykyisin. Kukaan ei vähäksy niitä vai- 
keuksia, mitä koko elinkeinoelämän uudelleen orga- 
nisointi aiheuttaisi; kohta kohdalta tarvittaisiin muu- 
toksia lainsäädännössä, hallinnossa ja yhteiskunnan 
rakenteessa. Vaikka työllisyyskysymys onkin suunni- 
telman valoisa puoli — kun ulkomainen kone- ja 
polttoainehuolto suurelta osalta korvataan kotimai- 
sella työvoimalla —, niin vastapainona jäisi selvi- 
tettäviksi suuria ulkopoliittisia vaikeuksia: kauppa- 
tuttavillamme arvatenkin olisi yhtä ja toista sano- 
mista, kun yksipuolisesti pyrkisimme irrottautumaan 
länsimaisesta tavaranvaihdon hullunmylilystä. 


Irti vajan hengen» ympyröistä 


Mitä jyrkän yhteiskunnallisen muutoksen toteut- 
taminen yleensä edellyttää? Se edellyttää uskoa sii- 
hen, että yhteiskunnallinen elämä on ihmisaivojen 
hallittavissa, että se ei ole sokeaa ajautumista, ihmi- 
sen ulkopuolisen »aikakauden hengen» määräämää 
mystillistä kohtaloa. Se edellyttää luottamusta siihen, 

että kehityksen pyörä voidaan kääntää, uuteen suun- 
taan, sivulle päin, vaikkapa taaksepäinkin, jos vain 
halutaan. 

Meillä on luonnonsuojeluväen piirissäkin mieliku- 
vituksettomia arkalaisia, jotka aina lähtevät kulloi- 
senkin nykytilanteen välttämättömyydestä. He eivät 
yllä tajuamaan, että kaikki voisi olla aivan toisin, 
maailma vaikka minkänäköinen, jos me sen sellai- 
seksi tekisimme. He ovat niitä, jotka keskittyvät 
yksinäisten pihamäntyjen rauhoittamiseen ja ripus- 
tavat linnunpönttöjä loppuunajettuihin hoitohongi- 
koihin, joissa linnuilla ei ole ravintoa, suojaa eikä 
mitään clämisen mahdollisuuksia, joista jo yksin- 
kertaisesti tuuli puhaltaa linnun ulos ensimmäisessä 
myrskyssä. Tällaista luonnonsuojelua olemme saa- 
neet nähdä jo kylliksi, siitä on päästävä irti, ja rajusti. 
Nyt tarvitaan taistelumieltä, sen seikan tajuamista, 
että »tuottavuuden kasvun» lipunkantajista useim- 
mat eivät varmasti tule luopumaan uskomuksistaan. 
Heitä ei voida ylipuhua, heidät on kukistettava. Toi- 
meenpaneva valta on saatava heiltä pois, joukkoja 
heillä ei paljon ole ollutkaan. Jos me liehittelemme 
näitä Suomi-syöjiä, kullervokuuseloita, waldeneita, 
pekkakuusia, leskisiä ja ilaskiviä, on peli menetetty. 
Ja pelin panoksena alkaa yhä sananmukaisemmin olla 


elämä ja kuolema. 
1967 

Viimeinen sukupolvi 


Maailmanparantaja, jolla 
on parantumaton taipumus kantaa huolta sieluista, 
joutuu kovin ymmälle tarkastellessaan nykyaikaisen 
matkailun kuvaa. Sillä monestikaan maailmassa ei 
pohjimmaltaan aivan niin kaunista ja hyvää asiaa 
ole aivan niin pahoin turmeltu. 

Matkailun pitäisi kaikin mokomin olla kovin myön- 
teinen ilmiö idealistinkin silmissä: se edustaa hänen 
rakastamalleen ihmiselle pelkkää elämän valopuolta, 
lomaa, vapautta, itsenäisyyttä, riemua ja juhlaa. Se 
lisää, avartaa, kehittää elämänkokemusta, tietoja, 
maailmankatsomusta, kotimaanmatkailu kansan- 
kerrosten ja ulkomaanmatkailu kansakuntien välistä 
yhteisymmärrystä, se on kansalaissovun ja rauhan- 
aatteen salainen ase. Melkeinpä kaikki matkailu- 
mainosten iskulauseet pitäisi ihmisystävänkin ym- 
märtääkseni voida allekirjoittaa. Korkeintaan hän 
ei kenties ole kiinnostunut joistakin totalitaarisista 
Kraft durch Freude’ -ajatuskuvioista, siitä, kuinka 
kansalainen palaa matkoilta »mieli virkistyneenä 
työpaikalleen suorittamaan työpanostaan yhteiskun- 
nan hyväksi», Ja myös matkailun liiketoiminnalli- 

nen puoli pitää häntä pienessä levottomuuden ti- 
lassa. 

Pahinta kuitenkin on, että myönteiselläkin puo- 
lella todellisuuden ja teorian ikuinen ristiriita on syö- 
verinsyvyinen. Mutta idealisti, joka ravistelee kor- 
vistaan sellaiset selitykset kuin ihmisten auttamaton 
perustyperyys, uskoo voivansa hyvillä neuvoilla 
kuroa tätä juopaa umpeen. Hän tuntee raskasta 
murhetta siitä, että ihmiset saavat niin säälittävän 
vähän irti matkoistaan ja palaavat tosiasiassa niin 
onnettoman samanlaisina ympyröihinsä, ja hellittää 
hihastaan ensin alkuun kolme kultaista ohjetta mat- 
kailijoille: matkustakaa hankalasti; matkustakaa 
hitaasti; menkää aina sinne minne muut eivät mene. 
Kun hän ryhtyy ohjeitaan perustelemaan, hän valit- 
see luultavasti esimerkkinsä enimmäkseen kotimaan- 
matkailun alalta, sillä kunnon idealistissa on usein 
annos vanhanaikaista isänmaallisuutta jäljellä. 

Se yksinkertainen elämänviisaus, että kaikkien 
voimakkaiden elämysten ehtona on voimakas edel- 
tävä ponnistelu, on tällä elämäntaidollisen romah- 
duksen aikakaudella unohdettu monella alalla ja 
kaikkein perusteellisimmin matkailussa, tai oikeas- 
taan käännetty suoranaiseksi vastakohdakseen: »mu- 
kavasti ja nopeasti perille», Tämähän ei ole a) edis- 
tystä, b) makuasia, vaan c) hirvittävää, rikollista 
ilon riistämistä ihmisiltä, Tuo onneton, sokea auto- 
turisti, joka ajaa turistien laavavirran seassa matkai- 
lun valtaväyliä pitkin tunnetulta matkailunähtä- 
vyydeltä toiselle, näkee luontoa tienvarsinäkyminä 

ylinopean turruttavan filmin tavoin ja saa kosketusta 
ihmisiin vain bensiiniasemilla ja baareissa — ja par- 
haassa tapauksessa ehkä leirintäalueilla tai hotel- 
leissa toisiin turisteihin —, hän on petetty ja säälittävä 
olento, jonka sosiaaliturvaa olisi ensi tilassa kohotet- 
tava. 

On kyllä selvää, että matkailun kulta-aika on pe- 
ruuttamattomasti ohitse. Kukaan ci koskaan enää 
kirjoita sentasoisia matkakuvauksia kuin joku I. K. 
Inha polkupyöräretkeilyiltään, joilla maisema kaik- 
kine pikkupiirteineen avautui ja jokainen uusi pitäjä 
oli oma maailmansa, joku Donner mielikuvitukselli- 
silta Siperian-matkoiltaan, joku Kianto poroajeluis- 
taan ympäri tietöntä Vienan-Karjalaa,. Kun me 
luemme toveruksista Sparresta ja Wickströmistä, 
jotka matkasivat Raja-Karjalan kesässä yhtämittai- 
sesti tuhatkaksisataa kilometriä jalan sekä veneillä 
soutaen ja sauvoen, viimeiset metrit ryömien — yl- 
lättääkseen vankkoihin soutajankouriinsa rakkaan 
ystävänsä Gallen-Kallelan, joka pahaa aavistamatta 
maalaili tuohitorvea soittavaa paimenpoikaa Paana- 
järven rantatöyräällä — silloin me emme lue ainoas- 
taan kulta-ajan kulttuurihistoriaa, vaan myös kos- 
kaan palaamattoman matkailun loistokauden histo- 
riaa, Ei siksi, ettei tällaisia ihmisiä enää syntyisi — 
lukemattomat vähemmän nimekkäät luonnon ja 
kansanrunouden harrastajat jakoivat noihin aikoihin 
samat vaivat ja riemut, eikä tämä ihmisaines ole 
kuollut —, vaan siksi, että »pparantuneet kulkuyhtey- 
det», tekniikan ja elinkeinoelämän raiskaama maalil- 

ma on riistänyt matkailijan mahdollisuudet. Uudet 
leveäluiskaiset pikatiet, nämä »piiskansivallukset mai- 
seman kasvoihin», ovat jo niin laajalti syrjäyttänect 
vanhat maiseman mukaisesti kiemurtelevat maantiet, 
että polkupyöräilijä tai reppuselkäinen patikoitsija 
saavat olla yliluonnollisia kartanlukijoita, jos vielä 
löytävät ihmisen arvoisia tieyhteyksiä paikkakunnalta 
toiselle. Eikä ole erityisen innostavaa suunnistaa 
poikki erämaiden, kun joka puolen kilometrin päässä 
saa oikaista hyvin soritettujen metsäautoteiden yli 
ja kun niitä reunustavien silmänkantamattomien 
paperipuupinojen kiertäminen lyö laudalta jokien 
ja soiden ylityksen vaikeudet. 

Mutta sittenkin: välähdyksiä idylleistä, tapauksia, 
jännitystä, on yhäkin siellä täällä varattuna kärsi- 
välliselle ja vaivaa näkevälle etsijälle. Vielä saattaa 
yö metsäpellon tuoksuvassa heinäladossa tarjota 
väkevän elämyksen, hirvilauman rouskutellessa kau- 
raa melkein seinähirsien vieressä. Vielä saattaa rai- 
kuvaääninen korppipoikue piirittää vaeltajan unoh- 
tuneen salolammen rotkolaaksossa, vielä jossakin 
soutaa pellavapäinen pikkupoika hänet järven yli 
ja vielä jossakin etäisellä vaaralla on herttaisten ih- 
misten talo, jossa hän kesän ainoana kaukaisena vie- 
raana on sydämellisesti tervetullut puhekumppani: 
maitoa ja rieskaa pöytään, savusauna kuumaksi. 
Aamulla isännän soutumieheksi lähilampien hauki- 
verkoille, sitten pari päivää hankomiehenä heinäpel- 
lolla — sitten sydänmaan poikki puronvarsia nou- 
datellen naapurikylään ja sieltä ehkä postiauton pe- 


179 


räkoppiin iloisen jätkäporukan vahvistukseksi, uusiin 
kyliin, uusiin lääneihin, miten mieleen juolahtaa. 
Niin, vielä voitte, taidolla ja vaivalla, saada tuntu- 
man erääseen erityiseen, muista poikkevaan maahan 
ja kansaan, mutta pitäkää kiirettä matkailijat, käyt- 
täkää kiitävät vuodet hyväksenne. Kahdenkymme- 
nen vuoden kuluttua on yhtenäiskulttuurimme jo 
vienyt viimeisenkin virikkeen ainakin kotimaan- ja 
Euroopan-matkailun jalkojen alta. Kun elämäntapa 
ja elintaso ovat samat ja kehitysalueet kadonneet 
kuvasta, rakennustapa täysin yhtenäistynyt ja mur- 
teet hävinneet, ja kun vielä maatalous- ja teollisuus- 
myrkyt ovat tehneet selvän eläimistöstä, ei moni- 
kaan saa tyydytystä löytöretkeilijän mielelleen pel- 
kästä pinnanmuodostuksen ja kasvipeitteen tarkkai- 
lusta. 

Joka taas hukkaa lomaviikkonsa eristäytyneenä 
henkilöauton tukahduttavaan peltiumpioon, vailla 
kaikkea kosketusta ympäristömaisemaan, tuuliin ja 
tuoksuihin, hän on varmasti menettänyt pelin jo 
nyt, etsikkoaikana. Ja kaksin verroin mielettömämpi 
on hänen kohtalonsa, kun ajatellaan tämän kärsi- 
myksen kustannuksia. Jos sivuutamme häviävän pie- 
nen suurrikkaiden ryhmän, niin autonomistajan on 
helppo laskea tuhlaavan peltikotelonsa kuoletukseen 
ja ylläpitoon kahden, kolmen, ehkä neljänkin kuukau- 
den ansiot vuodessa. Jos hän käyttäisi tämän ajan 
jatkamalla lomaansa, ottamalla virkalomaa tai — 
jos hän olisi todella vapaa ihminen — aina keväisin 
lopputilin toimestaan, hän ehtisi vaikka konttaa- 

malla nähdä enemmän maailmaa kuin tolkuttomasti 
työssään raatavana autonomistajana. 

Mutta ci: hän antaa vallan mukavuudenhalulle, 
tuolle ihmisen ikuiselle ja kaikkein suurimmalle 
kiroukselle, joka on syypää siihen, että miljoonat 
ihmiset maailmassa joka vuosi kuolevat takanaan 
veltto, tapahtumaköyhä, mitäänsanomaton, tyhjä 
elämä. Mukavuudenhalun kummitus kuiskuttelee 
monia tekosyitä ihmisen korvaan. Reppuselkäturismi 
kuuluu ehkä sopivan nuorille, voimakkaille ihmisille, 
mutta on olemassa muitakin ikäluokkia: keski-iän 
sivuuttanut ihminen ei enää jaksa laukata rytel- 
köissä, eikä hänellä ole aikaa ja malttia odotella pos- 
tiauton peruuttelua jokaikiseen karjapihaan. Eipä ei, 
jollei hän tietoisesti hoida itseään, pidä itseään kun- 
nossa. Mies ja nainen viisissäkymmenissä voi olla 
vielä kova tunturisusi, ja vaikka hän seitsemissäkym- 
menissä varmaankin saa lyhentää päivätaipaleitaan, 
niin hän voi korvata menetyksen monin kerroin 
vanhan ja viisaan terävämmällä tarkkailulla, maltta- 
vaisclla elämänilmiöiden havainnoimisella — kunhan 
ei vain vieläkään erehdy vaihtamaan taivasosaansa 
peltikoteloon ja hotelliin, jotka ovat samanlaisia 
Barcelonasta Ivaloon. Ja jollei ruumiinkunnon yllä- 
pitäminen onnistu Tahko Pihkalan konsteilla, hiih- 
tolenkeillä, avantovinnilla ja työmatkojen pyöräi- 
lyllä, niin jättäkää silloin konttoripöytänne, heittä- 
kää Herran huomaan virkakoneistonne, hallinnon- 
haaranne, mainostoimistonne ja tuontiagentuurinne, 
niitä ei kukaan peräänkuuluta, ihmisyys kaikkein 

vähiten; saatte tämän kurkkuakuristavan länsimai- 
sen yhteiskuntajärjestelmän tuuletuksen tervetulleena 
sivutuotteena —ratkaisustanne. Lyhyesti: menkää 
maalle, perustakaa puutarha ja poimikaa sieniä ja 
puolukoita. 

Mutta vieläkin on aukko ihmisystävän peruste- 
luissa: naimattomat nuorukaiset ja neidot, vieläpä 
lapsettomat nuoretparitkin soveltuvat keikkumaan 
reppuineen ja telttoineen Kainuun vaaralta toiselle 
tai kurkien joukossa pitkin Pohjanmaan iki-ihania 
suolakeuksia, he nauttivat varmasti köröttäessään 
jossakin Hyrynsalmen suunnalla matelevassa lättä- 
hatussa, isällisen junailijan hoidellessa korttisakkeja, 
liinapääeukkoja ja heidän suunnattomia voileipäva- 
rastojaan lempeydellä, jonka jokaisessa äänenpai- 
nossa korva lepää. Mutta entä sitten kun heillä on 
pari kolme rääkkyvää variksenpoikasta huollettava- 
naan, melkein tauottomine pöksynvaihtoineen? Ot- 
takoot silloin esimerkkiä Mary ja Axel Gallen-Kalle- 
lasta, jotka kantoivat pikku tytärtään selässään pit- 
kospuita myöten läpi Pudasjärven ja Taivalkosken 
Kuusamoon. He tosin hipoivat koettelemusten ylä- 
rajaa ja luulivat jo mustalaisakan majatalossa vaihta- 
neen lapsen, kun tämä oli sääskien pistoksista pöhöt- 
tynyt tuntemattomaksi, mutta kukaan ei epäile, 
ettei matka olisi ollut elämyksellinen ja muistoissa 
säilyvä. Sitä paitsi tämän kirjoittajakin voi kokemuk- 
sesta todistaa, että jo kolmivuotias lapsi on aika 
orava menemään metsässä, jos se on siihen harjaan- 
tunut. Ja niinä vuosina, jolloin perheessä on tätäkin 

nuorempaa jälkikasvua, on matkailunhaluisille aina 
tarjolla venematkailuloma, jonka onnistumisesta voi 
antaa melko varmat takeet. Löydätte varsin helposti 
mistä tahansa järviseuduiltamme vuokrattavaksenne 
pitkänsujakan, hyväkulkuisen ja hyvin tervatun 
savolais- tai hämäläismallisen veneen, varmistatte 
siihen kaksi paria lujia airoja ja vankat kiintohankai- 
met, eväät, kattilat, kannut, isot vaatemytyt, teltan 
ja keulaan isäukon polkupyörän, jolla tämä voi käydä 
kaupoissa rantatien päästä. Reittejä on satoja valit- 
tavina, voitte loiskutella hiljalleen Hämeenlinnasta 
Ruovedelle, Lammilta Orivedelle, Vaalasta Kuh- 
moon tai vaikkapa suurpiirteisesti Lappeenrannasta 
Nurmekseen ja takaisin — traktori tai kuorma-auto 
heittää kyllä paattinne muutamalla markalla pienten 
kannasten ohi. Tulette löytämään arvaamattoman 
monta sinisensuloista salmea ja selkää, telttarantaa, 
hiekkarantaa, kivirantaa ja ruohorantaa, ja totea- 
maan ensimmäisen viikon jälkeen kuinka soutu on 
liikuntamuodoista hauskin, josta kaikki lihakset 
tasaveroisesti nauttivat; saattueenne ui pian tiiran- 
ja koskelonpoikueiden lomassa yhtä sopusointuisesti, 
yhtenä joukosta. Ja tapaatte lukemattomia ystä- 
vällisiä rantataloja, joiden emäntä avosylin kii- 
kuttaa lapsenne vasikoita katsomaan ja kaataa vaik- 
ka talon oman keittiön maidot kannuunne, jos mei- 
jeriauto on kerinnyt tehdä aamukierroksensa. Vie- 
lä löydätte huvilattomiakin uljaita lokkisaaria, puh- 
taitakin selkiä, joita jätevedet vasta lähestyvät 
— ensi kesänä ja vielä seuraavanakin. Kiirehti- 

kää nauttimaan Suomen suvesta, te viimeinen suku- 
polvi. 


Nyt arvaan, että moni lukija on seurannut näitä 
rivejä kasvavalla levottomuudella. Eikö tuo mies- 
parka käsitä, että matkailun suurin vaara on sama 
kuin turistiteollisuuden myyjien unelma: turistitul- 
van paisuminen niin että se tallaa alleen sekä luon- 
non että ihmiset? Mitä hän sitten sanoo, kun ensin 
omasta maasta miljoona ja sitten Keski-Euroopasta 
kymmenen miljoonaa tervettä ja reipasta nuorta ja 
kuntovoimistelevaa teräsvanhusta ryntää Suomen 
erämaihin, pimittämään tunturit, tarpomaan ar- 
meijoina viimeisiä ojittamattomia soita ja kaappaa- 
maan kaikki Hämeen ja Savon järvien veneet ret- 
killeen? Kuka silloin nauttii ja mistä? 

Aivan oikein. Muita ihmisystävä ei sittenkään 
osaa olla niin kovasydäminen, että hennoisi ryhtyä 
vaatimaan sulkuja ja kieltoja, ainakaan vielä nyt. 
Ne rumat pitkäkoipiset hampurilais- ja frankfurti- 
laistytöt, jotka vaeltavat merkillisine varsikenkineen, 
mahtavine satulareppuineen ja epäkäytännöllisine 
keittovehkeineen pitkin Oulangan kanjoncita ja 
Pallastunturin keroja ja kirjoittelevat hurmiostuneita 
»wunderschön»-vuodatuksiaan autiomajojen vieras- 
kirjat täyteen, ovat niin sydäntä liikuttavia ilmestyk- 
siä, ettei heitä voi torjua. Vielä pitkän aikaa on on- 
gelmat ratkaistava toisilla tavoilla kuin rajoittamalla 
reppuretkeilijöiden oikeuksia. Eräinä avaimina mat- 

kailupolitiikassa on hajoittamisen periaate ja se, että 
säilytetään aitous ja spontaanisuus, luovutaan mat- 
kailijan holhoamisesta. 

Jos me saamme matkailijavirran hajoamaan luke- 
mattomiksi pikku purosiksi merensaaristoon, Sata- 
kunnan vanhoihin kauniisiin kyliin, Pohjanmaan 
lakeuksille, Uudenmaan ja Hämeen metsäperukoiden 
aidolle maaseudulle, Pohjanlahden suloisiin pikku- 
kaupunkeihin ja kalastajakyliin, Savon järville, Itä- 
Kainuun vienalaisiin aarniometsiin ja Länsi-Kainuun 
peninkulmaisille suoaukeille, niin maamme suuri 
pinta-ala takaa sen, että vielä pitkään aikaan eivät 
matkailijat astu toistensa varpaille eikä asukkaiden 
oma elämä liiaksi häiriinny — ja tuntureillekin jää 
vielä tilaa. Lukemattomat omista hauskimmista ret- 
keilymuistoistani liittyvät seutuihin, joita turistitiet 
ovat vielä täysin kiertäneet — ja joita valikoivalle 
»yksinäiselle sudelle» sinne tänne varmasti jääkin 
vuosikausiksi, ehkäpä ainaisesti. Tulee mieleen suo- 
kulman pikkutalon isäntä Turun läänin Koskella, 
jonka kanssa istuttiin kesäkuun iltaa nukkaisella 
pihanurmclla silmää hivelevän nevan partaalla ja 
joka ihmetteli: »jaa retkeilijöitä — ikään ei ol tääl 
simmotiii näkyyny, mut oon mää kyl radiiost kuullu». 

Mutta entä nämä ilonpilaajat, nämä matkailun 
järjestysmiehet ja kaavoittajat, nämä leirintäalueitten, 
kirjolohilammikkojen ja hiihtohissien puuhailijat! 
Ehkä teitäkin tarvitaan, mutta pysykää taivaan täh- 
den suppcissa matkailukeskuksissanne ja jättäkää 
muu maa aitoudelle ja vapaudelle. Olen omalta 

kohdaltani viimeisten viidentoista vuoden aikana 
käyttänyt arviolta tuhatta eri yöpymispaikkaa cri 
tahoilla Suomca, mutta vain kerran elämässäni olen 
nukkunut Ieirintäalueella. Ystäväni kanssa olimme 
kolistelleet Kinnulan ja Pihtiputaan vastaraivattuja 
lohkareikkoisia metsäautoteitä polkupyörillämme ja 
tarponeet päiväkausia kotkanpesillä Suomensclän 
sydänmailla, ja päädyimme yömyöhällä nelostien 
varteen. Puoliksi perinpohjaisen väsymyksen takia, 
puoliksi pilan päiten retkahdimme leirintäalueelle, 
jossa autorivi kimalsi ojennuksessa ja pienoisliput 
lepattivat telttojen katoilla. Teltat olivat jokaikinen 
kuin vasta ostettuja, saumat suorassa ja vuorenvar- 
masti kaikki tukinarut tiptop-pingoituksessa. Oma 
ikivanha tuhannenviidensadan yön Sopumme, jonka 
kaikki kiristysnaulat olivat aikaa sitten tippuneet 
tien oheen ja bambukaaret kalvautuneet pois kurssis- 
taan, lopsahteli yötuulessa lommoisena ja virttyneenä, 
kun löimme koviakokeneet sukat ja saappaat var- 
tioon oven eteen — sillä niiden kanssa ei kukaan 
olisi maannut samassa teltassa — ja aloitimme kuor- 
sauksen. Jos tunsimmekin selvää ylemmyydentuntoa, 
niin meillä oli siihen täysi oikeus. Toisissa teltta- 
kunnissa saattoi olla vaikka minkä alan ylittämättö- 
miä asiantuntijoita, mutta me olimme retkeilyn 
alalla päteviä ammattilaisia. Olisimme tienneet 
opastaa, kuinka vertaansa vailla on keväisinä pouta- 
öinä, ennen sääskien tuloa, oikaista pelkkään makuu- 
pussiin sammaleiselle rinteelle laulurastaan mieli- 
kuusen katveeseen, ja kuinka myös kumoon käännetty 

vene ja heinälato monessa tilanteessa lyövät parhaan- 
kin teltan laudalta. Ja olisimme osanneet neuvoa, 
kuinka oikean retkeilijän jäljiltä ei pysähdyspaikkaan 
jää yhtä paperinsirua, tulitikkua tai edes painaumaa 
heinäkasaan, ei minkäänlaista harmia lähimmäi- 
selle, oli tämä sitten maanomistaja tai toinen yksinäi- 
syyden etsijä. 

Niin, muutama viittapolku Suomen kokoisessa 
maassa riittää, muutama autiotuvin varustettu sel- 
konen, yksi tai kaksi hiihtohissikuvatusten tärvele- 
mää tunturia. Jos hiihtohissejä yhä nousee, toivon 
tosiretkeilijöiden ryhtyvän tositoimiin; olisin itse 
ensimmäinen vapaaehtoinen, mutta valitettavasti 
minulta puuttuu kaikki tietous räjähdysainealalta. 
Ja jättäkää suurimmat maisemaelämykset rauhaan, 
ihmisten itsensä löydettäviksi: Ristikalliot, Julmat- 
Ölkyt ja Korouomat eivät valitettavasti ole näytteitä 
lukemattomista samanlaisista, ne ovat tosiaankin 
vähäeleisen luontomme ainutlaatuisuuksia, jotka 
ovat sormin luettavissa. Matkailun järjestösihteerit 
ja lautakuntien viskaalit, jotka rakentavat autotien 
ja pysäköintiaukion jokaisen merkittävimmän näh- 
tävyyden partaalle, aivan kuin Niagaralla, pitäisi 
nitistää — ci kuvaannollisessa, vaan fyysisessä kat- 
sannossa. Mihin perustuu tämä tic-, polku- ja maja- 
intoilu? Sc perustuu olettamukseen, että matkailijat, 
retkeilijät ja ihmiset ylipäätään ovat vätyksiä tai että 
heistä pitäisi ainakin vätyksiä tehdä. Miettikää te, 
jotka rikkiviisaissa ohjeissanne varoittelette erämaan 
vaaroista ja kiellätte ehdottomasti retkeilijää lähte- 

mästä yksin selkoselle tai tunturiin, miettikää, eikö, 
jos pahan manauksenne joskus ihmeen kaupalla 
toteutuisikin, kuolema erämaassa olisi kauniimpi 
kuin autokolarissa tai omassa sängyssä, jossa se 
yhdeksän kymmenestä retkeilijästäkin joka tapauk- 
sessä tavoittaa. Kertokaa mieluummin vaikkapa 
Erkki Mikkolasta, geologian tutkijasta, jonka maine 
kolmenkymmenen vuoden takaa elää yhä pitkin koil- 
lisrajaa ja joka vaelsi kuukausimääriä Itäkairan 
tuolloin kymmenin peninkulmin tiettömillä taipalilla 
ainoana seuranaan pikkuinen reppu ja siinä kivi- 
vasara, vähäiset eväät ja mitätön rankisvaate, johon 
mies välillä kierähti kuusen tai tunturikoivun juu- 
relle. Viikkojen välein hän putkahti jonkin etäisim- 
män yksinäistalon kentälle, osti muutaman perunan 
ja reikäleivän ja painui taas tietymättömiin. Toisin 
sanoen: säästäkää ihmiselle vielä jännityksen, vaaran 
ja pärjäämisen riemu! 


x 


Jos esitetyn kaltaisia ihmisystävän ja luonnonystä- 
vän ajatuksia koetetaan sitoa yhteen, koota jonkin- 
laiseksi matkailupolitiikan käyttökelpoiseksi ohjel- 
maksi, kohdataan eräitä vaikeuksia. Myötätuntoni 
on perin selvästi ollut sellaisen reiman reppuretkei- 
lijän puolella, joka kiertää kaikki varsinaisesti turistin 
varalle viritetyt raharysät ja hellittää laihan lom- 
pakkonsa nyörejä vain vaatimattomiin cevästäyden- 
nyksiin ja jonkin verran laiva-, auto- tai junalippui- 
hin. Vieläpä vakaat herrat ja rouvat keski-län parem- 

malla puolella haluaisin intohimoisesti liittää tähän 
joukkoon — ja hajoittaa sen kaikkialle ympäri maan. 
Mutta, jotta tässä matkailun muodossa olisi mieltä, 
olisi samalla pakko panna tiukasti suitset suuhun 
rynnistävälle nykyaikaiselle elinkeinoelämälle. Se 
edellyttäisi, että maaseutu pakkotoimenpitein estet- 
täisiin muuttumasta koneistettujen suurtilojen, mil- 
joonien kesämökkien ja lomakylien kammottavaksi 
sirkukseksi. Metsien käsittelyssä olisi koko valtakun- 
nan pinta-alalla luovuttava raaka-ainetuoton maksi- 
moinnista ja otettava tarkoin huomioon metsien nk. 
moninaiskäytön periaate, taattava lainsäädännöllä, 
että yhtä hyvin pikkutilan muutamilla metsähehtaa- 
reilla Myrskylässä ja Kokemäellä kuin metsäyhtiön 
sydänmailla Luopioisissa, valtionmetsissä Ranualla 
tai helsinkiläisprofessorin keinottelumetsäpalstoilla 
Kuhmossa tulisi säilymään viehätys ja jännitys, 
metsän tuntu vaeltajan ja ulkoilijan tarpeita silmällä- 
pitäen. Suurin luonnonerikoisuutemme ja tuleval- 
suuden mahdollinen matkailuvalttimme, Pohjan- 
maan ja Kainuun suot, olisi kiireimmiten vapautet- 
tava hullujussien ja oja-aurojen kirouksesta, sillä 
emmehän voisi vakavissamme uskoa, että muutama 
kymmen virallisesti rauhoitettua näytesuota viitoi- 
tettuine kiertopolkuineen ja esittelylehtisineen pys- 
tyisi tuottamaan tyydytyksen koko Euroopan luon- 
nonnälkäisille romantikoille. 

Niin, tässäpä ongelma kansantaloudelle. Omasta 
puolestani olisin varmasti valmis siihen, että mat- 
kailumme olisikin suurelta osalta hyväntekeväisyyttä, 

kaunis lahja Euroopalle ja ihmisyydelle. Tällainen 
suloinen matkailureservaatti olisi todellinen »kansan- 
koti» myös sen omille asukkaille ja roima kulutus- 
elintason pudotus koituisi elämänilon ja elämäntai- 
don voitoksi kaikissa katsannoissa. Mutta idcalistikin 
tietää, miten sitkeässä aikakauden jumalat ovat 
ihmismielissä. Siksi hänkin ymmärtää niitä matkailu- 
ihmisiä ja luonnonsuojelijoita, jotka vaatimuksilleen 
isänmaan äidinkasvojen pelastamisesta esittävät vas- 
tapainoksi voitollisen matkailutilin — dollari-, punta- 
ja D-markkaturistien virran, Kukaan ihmistuntija ei 
kuvittele, että tämä kirjoitus tai mikään vahvempi- 
kaan mahti pystyisi tekemään loppua tylsämielisestä 
auto- ja hotellituristin tyypistä. Ja hiven »tarkoitus 
pyhittää keinot» -ajattelua riittää antamaan siunauk- 
sen sille, että houkuttelemme ja lypsämme myös 
dollarituristia — jotta voisimme pitää maamme kau- 
niina todelliselle matkailijalle ja itsellemme. Mutta 
tällä kohden tarvitaan ankaraa keskitystä ja tuhlauk- 
sen välttämistä. Tämän lajin turistin »muistojen 
kuvakirjaan» riittää muutama standardivertauskuva, 
hänelle riittää, että hän voi sanoa käyneensä Suo- 
messa ja Lapissa ja katselleensa hotellin ikkunasta 
tunturimaisemaa. Hän antaa suuren arvon iänikui- 
sille mesimarjalikööreille, lakkakiisseleille ja poron- 
käristyksille, mutta niitä varten hänelle ei tarvitse 
avata tietä ja perustaa uutta hotellia Korvatuntu- 
rille tai Auttikönkäälle. Päinvastoin, hänen tinki- 
mättömyytensä siinä, että vuoteitten, kylpyhuoneen 
kaakelien ja tarjoilun tason tulee olla täsmälleen 

samanlaisia kuin kaikissa maailman ensiluokan hotel- 
leissa, on helpompi tyydyttää suurissa matkailukes- 
kuksissa. Rakennettakoon siis Rukatunturille ja Kau- 
nispäälle vaikka kokonainen hotellikaupunki, uhrat- 
takoon Viitasaari lomakyläturismille mahdollisim- 
man keskitetysti ja tehokkaasti, mutta jätettäköön 
silloin jo Pallas, Punkaharju, Saarijärvi ja muu maa 


rauhaan. 
* 


Elämässä on se hyvä puoli, että kuvitelmissa — ja 
kirjoituksissa — voi antaa toiveille vallan. Voi vaikka 
lähteä olettamuksesta, että ihminen on ajatteleva 
olento, että hän voi toimia kauneuden hyväksi, säi- 
lyttää sen muruset siellä, missä niitä vielä on jäljellä, 
ja jopa palauttaa sen siellä, missä se on jo tuhottu. 
Mutta vähän päästä haaveilija havahtelee valve- 
unistaan ja käsittää sitäkin kirkkaammin, että kaikki 
on menetetty. Todellisuudessa me tulemme täällä 
Suomessa lähivuosina turmelemaan maamme niin 
nopeasti kuin ikänä kykenemme, apinoimaan kaik- 
kein inhottavimmalla tavalla Yhdysvaltoja, Länsi- 
Saksaa ja Ruotsia, luomaan jälleen uuden synkän 
persoonattoman =teollisuusmaan monien entisten 
lisäksi. Eipä sentään; yhdessä suhteessa omaleimai- 
suus tulee säilymään: ilmastomme takaa sen, että 
meidän hakatut metsämme eivät verhoudu pensai- 
koilla kuten etelämpänä, meidän tehtaittemme muu- 
rit eivät kasva köynnöksiä eivätkä meidän järvemme 
ja jokemme jääkuoren alla kykene puhdistautumaan, 

eikä meidän rannikoitamme pyyhkiele valtamerten 
kaikenpuhdistava vuoroveden vaihtelu kuten muu- 
alla. Pohjoinen raiskio lyö aina laudalta eteläisen. 

Mutta tästä ei ole matkailuvaltiksi. Ei ole tietoa 
siitä, kuinka monta tuhatta herkkää sielua olemme 
jo karkoittaneet matkailumme valheella — niitä, 
joille eivät edellä parhaani mukaan maalailemani 
vielä jäljellä olevat idyllit ole riittäneet. Itselläni on 
eräs tuskallinen muisto, tätä kirjoitettaessa jo yhdek- 
sän vuoden takaa. Olin lupautunut neljän nuoren 
upsalalaisen luonnonihailijan oppaaksi, näyttämään 
heille Raja-Karjalan erämaita. Vaelsimme Ilomant- 
sissa, Pielisjärvellä, Nurmeksessa ja Kuhmossa, löy- 
simme jokusen aarniometsän sirusen — ja sataker- 
taisen alan silmänkantamattomia kannokkoisia pal- 
jaaksihakkuita, kaulattujen koivujen ja haapojen 
kuolemanvaltakuntia, luotisuorien metsäautoteiden 
hyvin järjestettyjä katuverkostoja, suurten kesäsavot- 
tojen helvetillistä moottorinjylinää. Viikkoa ennen 
suunnitelmiaan ystäväni melkein itku kurkussa pake- 
nivat kotiin: »ei meillä Ruotsissa ole erämaita, mutta 
ei siellä ole sentään tällaista». Eromme kosketti monia 
kieliä minussa, eikä vähiten kansallisylpeyttä, jol- 
laista meissä taitaa vielä nykyaikanakin piileillä itse- 
kussakin. 

Kuinka paljon onkaan tapahtunut sen jälkeen 
yhdeksän vuoden aikana... Ja mitä jättiläistuhoa 
poliitikon, talousmiehen ja insinöörin pyhä kolmi- 
naisuus saakaan aikaan seuraavina yhdeksänä vuo- 
tena. Onkin niin, että todellisuudessa ei ikinä tule 

kysymykseen se ongelma, jota on pelätty — että 
Euroopan retkeilijöiden massat tallaisivat maamme 
jalkoihinsa. Todellisuudessa tämä kansainvaellus 
tulee tyrehtymään nopeassa tahdissa, ystävä toisensa 
jälkeen hylkää meidät, viimeisinä kaikkein paksu- 
nahkaisimmat' hotellituristit, jotka viimeksi vielä 
onnistuvat sikaariensa savussa suojautumaan rikki- 
happo- ja selluloosatehtaittemme löyhkältä. Euroo- 
pan vaellushaluiset löytöretkeilijänuoret eivät tosin 
tule löytämään pyhiinvaelluskohteita muualtakaan 
nykymaailmasta. Mutta he tulevat elämään elämänsä 
niin kuin eläintarhan ahma: syövät ja kiertävät 
kehää häkissään. 

1967 

Luonnonsuojelun älyllinen 


rehellisyys 


K unmatahden pitäjän suu- 
rilia takamailla Hämeen sydämessä, nuoruuteni toi- 
vemailla, missä vielä viisitoista vuotta sitten mah- 
tavat metsät humisivat peninkulmaisen tiettömän 
taipaleen takana, on muuan laaja paljaaksihakkuu- 
aukea. Se on yksi monista tässä metsäautoteiden, 
kannokkoraiskioiden ja vähäisten metsänpirstaleiden 
kuolemanmaisemassa, mutta toisin kuin muissa sen 
keskellä kasvaa yksinäinen mänty, vielä toistaiseksi 
myrskyjä uhmaten. Männyn kyljessä riippuu linnun- 
pönttö, muistona muutaman vuoden takaa, jolloin 
tällä paikalla oli vielä laajahko metsikkö vanhempien 
aukkojen keskellä ja jolloin toivorikkaat ystäväni 
lähikylästä kuljettivat sinne helmipöllölie asumuksen. 

Kaikki kunnia metsänkaatajille, jotka kunnioit- 
tivat linnunpönttöä; mutta ikinä siihen ci tietysti- 
kään myrskyjen pieksämällä aukiolla minkäänlaista 
asukasta tule. Sillä on kuitenkin nytkin erityinen 
arvonsa: se on osuvin ja loisteliain ajateltavissa oleva 
vertauskuva koko nykyisestä luonnonsuojeluliik- 
keestä. Luonnonsuojelu — linnunpönttöjen ripuste- 
lua alastomiin hoitopuistoihin, joista tuulet ovat 

puhaltaneet pois kaiken elämän, yksinäisiä rauhoi- 
tettuja tienvarsimäntyjä, jotka seuraavassa pikatien 
oikaisussa heti pakkolunastetaan ja kaadetaan. Mi- 
tättömän pienten maisemansirpaleiden pelastelua, 
muutaman hehtaarin »näytteitä alkuperäisestä luon- 
nosta» — muutamaksi vuodeksi, kunnes »tuottama- 
ton tuottavaksi» -hyökyaalto nielaisee nekin. Kaikki 
tämä varoen visusti järkyttämästä hyvinvointiyhteis- 
kunnan perusteita. »Emme toki halua jarruttaa kehi- 
tystä, emme missään nimessä asetu taloudellisten 
vaatimusten tielle, mutta olisi suotavaa, että tarpee- 
tonta luonnon hävittämistä ja turhaa luonnonvarojen 
tuhlausta pyrittäisiin mikäli mahdollista välttämään», 
kirjoittaa luonnonsuojelija, tämä narri ja jänishousu. 


* 


Tapasin hiljattain erään luonnonsuojelutyömme 
johtavan veteraanin, yliopistomiehen, joka lyhyen 
kohtaamisemme ajan käytti elämänväsymyksensä 
purkamiseen. Hän oli vastikään tutustunut tuoreim- 
paan korkeakouluopiskelijoidemme itsemurhatilas- 
toon ja siitä joutunut tavallistakin synkempiin miet- 
teisiin. Hän ihmetteli nuoruuttaan intomielisenä 
ylioppilasmaailman taistelijana, sotavuosien suun- 
nattomia ponnistuksia tulevaisuudenuskon varassa 
ja sitten elämäntyötään tämän yhteiskunnan raken- 
tamisessa — ja kaiken jälkeen tätä kylmää ja miele- 
töntä, tuhoon ajautuvaa nykyaikaa. 

Kaikkia luonnonystäviä ei siis voida syyttää siitä, 

ctteivät he tajuaisi, kuinka mahdotonta on yrittää 
kompromissia länsimaisen elämäntavan, tekniikan 
raivottaren kanssa. Mutta älyllinen ihminen ajautuu 
helposti johdonmukaiseen toivottomuuteen. Olen 
aivan turhaan yrittänyt kauhistuttaa joitakin luon- 
nonystäviä tositarinalla eläimestä, joka vielä puolen- 
kymmentä vuotta sitten oli yhtä oleellinen Suomen- 
niemen asukas joka kylässä kuin pääskynen, tiainen, 
jänis tai ihminen konsanaan — tuulihaukasta, jonka 
kasvinsuojelumyrkyt hetkessä pyyhkäisivät lähes ole- 
mattomiin. Kun viime kesän melkein cpätodellisen 
suloisilla tyynillä hellesäillä pitkästä aikaa soutelin 
viikkokausia vanhoilla tutuilla Hämeen suurjärvillä, 
selältä toiselle ja saaristosta toiseen, en kaiken vielä 
jäljellä olevan ihanuuden keskellä hetkeksikään pääs- 
syt kokonaan eroon painajaistunnelmasta: saaristot 
eivät enää eläneet. Missä olivat punapyrstöiset pienet 
ja sirot haukat, jotka ennen kirkuivat joka toisen 
saaren kärjessä ja vähän väliä kiikuttivat iloisesti 
myyriään mantereen peltomailta pesiinsä korkeim- 
pien honkien latvoihin? Silloin ei ollut juolahtanut 
mieleenikään, ettei niiden tulevaisuus olisi turvattu: 
ne välittivät vähät kesähuviloiden. hälinästä, tyytyi- 
vät hätätilassa vaikka kuinka pahoin hakattuun saa- 
reen tai niemensivuun ja kasvattivat viisi tai kuusi 
virkeää poikastaan vanhoissa variksenpesissä, joita 
oli mielinmäärin saatavana. Mutta ihminen pääsi 
1960-lukuun, kemiallinen teollisuus harppoi jättiläis- 
askelin, maatalouden rationalisointi ja metsäteol- 
lisuuden laajennukset vielä pitemmin harppauk- 

sin... Perhoset katosivat pientareilta, teeret- ur- 
pukoivikoista, jalohaukat tuupertuivat alas kallio- 
jyrkänteiltä ja luonnonystävät saivat etsiä itselleen 
uudet voiman ja nopeuden vertauskuvat. Pöllöt 
putosivat kuolleina öisiltä tähystysoksiltaan, kelta- ja 
peltosirkut keräsivät kudoksiinsa kuolettavia elo- 
hopea-annoksia, kalasääskenpesät alkoivat jäädä 
autioiksi — eräät näistä vasta Amerikassa, toiset 
Euroopassa ja monet Suomessakin, niin kuin tuuli- 
haukka; kukin vuorollaan... 

Niin, viime kesän voimakkaat elämykset kykenivät 
sittenkin vielä kerran minua järkyttämään. Mutta 
monen muun lailla olen saanut havaita, kuinka 
Sokkihoito alkaa menettää merkitystään: nykyajan 
turtunutta ihmistä on yhä mahdottomampaa ravis- 
tella minkäänlaisilla tehokeinoilla. Yksi ja toinen, 
kertoessani tuulihaukasta, vastaa väsyneesti: mitäpä 
yllättävää tuossa olisi, loppua kohtihan tässä tietysti 
mennään minkä keritään, niin luonto kuin ihmis- 
kuntakin. Ettäkö pitäisi tehdä jotakin, tuulihaukan 
ja ihmisen puolesta? Voi veli hyvä, mitä voi yksi tai 
kaksi maailmanlaajuiselle hulluudelle — parasta kun 
eletään päivä kerrallaan ja koetetaan keräillä elämän- 
ilon murusia itsellemme kaikkialta mistä niitä vielä 
voi ehkä löytää. 


Mutta keskellä aikaamme rehottaa aivan toisen- 
lainenkin elämänkatsomuksen perustyyppi. On vielä 
vaikka kuinka paljon niitäkin ihmisiä, joita jokin 

merkillinen vaistomainen, lapsenomainen tulevai- 
suudenusko pakottaa vähättelemään kaikkia vaaroja 
ja katastrofeja, sulkemaan korvansa kaikilta varoi- 
tuksiita ja perusteluilta. He jaksavat chkä käsittää 
mahdolliseksi, että atomisota kykenisi tekemään 
maapallosta selvää jälkeä, mutta jos mc sanomme 
heille, että suurteollisuus jauhaa sen tuhkaksi, heidän 
mielikuvituksensa tekee jo tenän. 

He ovat niitä, jotka uskovat, että merten öljyvahin- 
got loppuvat, kun päästään tiettyihin sopimuksiin ja 
kehitetään uusia torjuntamenetelmiä. He uskovat, 
että vesistöt puhdistuvat, kunhan puhdistuslaitokset 
valmistuvat, He uskovat, että ilman saastuminen 
loppuu, kunhan saadaan suodattimet tehtaiden piip- 
puihin. Metsävarat kasvavat, kunhan vain metsän- 
hoitoa tehostetaan. Ravintoketjujen myrkyttyminen 
loppuu siihen paikkaan, kun muutamat valmiste- 
merkit kielletään. Ja ihmisten ahdistuksesta pääs- 
tään, kun lääkäreitä ja psykiatreja ehditään koulut- 
taa enemmän. 

Tämä lapsi-ihminen, optimisti, uskoo kenties 
todellakin vielä hirsipuuhun nostettaessa, että kaikki 
kääntyy hyvin päin, että hätäily on vain kiihkoilijoi- 
den pötypuhetta. Ja kuitenkin meidän on yritettävä 
uudestaan ja uudestaan, väsymättä, kääntää hänen 
kovakalloista päätään. Sillä tämä lapsi on vaaral- 
linen, paljon vaarallisempi kuin apaattinen pessi- 
misti. Hän kulkee näet aina virran mukana, hän aut- 
taa virtaa eteenpäin. Hän on sulfiittiselluloosateh- 
taassa työmiehenä tai insinöörinä, öljy-yhtiössä mai- 

nospäällikkönä, hän myy Bernerin ja Hankkijan 
hyönteismyrkkyjä ja Wihuri-yhtymän oja-auroja ja 
metsätraktoreita. Ja on usein siinä sivussa harras 
luonnonystävä. 


Meidän on saatava ihmiset käsittämään, että kysy- 
mys ei ole valvonnasta, suojelupykälistä eikä puhdis- 
tuslaitoksista, vaan siitä, käännetäänkö kehityksen 
suunta vai ci. Jos öljynkulutus nousee kaksinkertai- 
seksi joka viides vuosi, ei merilinnuilla sen paremmin 
kuin kylpyrannoillakaan ole mitään tulevaisuutta, 
vaikka solmittaisiin millaisia sopimuksia: jo nyt ovat 
tahallisesti tai huolimattomuuden vuoksi aiheutetut 
öljyvahingot merkityksettömiä verrattuina väistä- 
mättömiin onnettomuuksiin ja inhimillisiin erehdyk- 
siin, joiden määrä kasvaa kuljetettavan öljymäärän 
kasvaessa. Kaikkialla on kehitys ryöstäytynyt val- 
vonnan ja torjunnan edelle. Kun tutkimuslaitokset 
ovat perusteellisten kokeiden jälkeen saaneet yhden 
kasvinsuojelumyrkyn myyntikieltoon, on kemian- 
teollisuus sillä aikaa laskenut markkinoille kaksikym- 
mentä uutta valmistetta. 

Jos me lähdemme siitä, että jokainen ihminen tar- 
vitsee oman auton ryntäilläkseen sillä pitkin ja poikin 
maata ja maailmaa, niin liikennekuolema tulee — 
yhtä varmasti kuin kymmenen kertaa yksi on kym- 
menen — napsimaan meiltä jokaiselta tuttavan, 
ystävän ja omaisen toisensa jälkeen, vaikka rattijuo- 

pot suljettaisiin tyrmään eliniäkseen ja vaikka armeija 
komennettaisiin liikennevalvontaan. Missään ei ole 
tapahtunut — saastuneiden vesien puhdistumista; 
mikäli jotakin on voitu tehdä, on parhaimmillaankin 
kaikkialla ollut kysymys vain saastumisen hidastumi- 
sesta. Kun lehdistön vuosikautisen rummutuksen 
jälkeen ylletään niin suureen voimanponnistukseen, 
että saadaan aikaan vedenpuhdistussuunnitelma 
Päijänteelle, niin sen syvänteisiin jo kerääntyneiden 
miljoonien jätetonnien poistamista ei oteta edes 
puheeksi, ja parhaassakin vaihtoehdossa vastaisten 
teollisuusjätteiden määrä saadaan laskemaan puoleen 
tähänastisesta. Valitettavasti tosin tämänkin operaa- 
tion kustannusten todetaan ylittävän kansakunnan 
voimavarat. 

Niille, jotka muutama vuosi sitten perustivat toi- 
vonsa vesiemme pelastumisesta maan puuvarojen 
loppumiseen ja haaveilivat ainakin muutaman teh- 
taan pysäyttämisestä, talouselämä valmisti jälleen 
kerran yllätyksen; simsalabim, raakapuuta rupesi 
tehtaille solumaan hyvin joustavasti rajan takaa Itä- 
Karjalasta. Ei pitäisi elättää ainakaan harhaluuloa, 
että tekniikan mahdollisuuksilla tuhota ja turmella 
elämäämme olisi jonkinlaisia käytännön asettamia 
rajoja; ei vuorenvarmasti ole mitään syytä epäillä 
»taitavien barbaarien», talousmiesten ja teknikkojen 
ammattitaitoa. Eikä ole mitään aihetta epäillä, ettei 
kaikkia niitä mielettömyyksiä, joihin tuon tuostakin 
saamme tutustua amerikkalaisten tekniikan kunin- 
kaiden tulevaisuudenmaalailuissa, toteutettaisi vyö- 

ryvällä vauhdilla lopulliseen katastrofiin saakka — 
ellei »jo riittää» -vastavallankumousta tule. 


* 


Minkälaisia toiveita vastavallankumouksesta on 
olemassa? Apaatikoista ei siihen ole, mutta entä 
nuoriso? Mitä puuhailee nuorten ihmisten toimeliain 
ja vaikutusvaltaisin — ja epäilemättä paras — osa, 
niin sanotut kulttuuriradikaalit niin meillä kuin 
muissa maissa? Se kuuluu sokeiden optimistien jouk- 
koon, se rakentaa kulttuurielämää kaikessa rauhassa, 
ja kun se näkee epäkohtia, se kiivailee tieteen ja tai- 
teen määrärahoista, runonkääntäjien palkkioista, 
sensuurista ja virheistä ihmissuhteiden hoidossa. Se 
haluaa autuuttaa myös Afrikan ja Aasian länsimai- 
sen tekniikan siunauksella, Euroopan osalle se toivoo 
kaupunkimaistumista ja lisää teollisuutta, ja kaik- 
kialla se esiintyy demokratian vankkana vartijana. 

Voi ihmistä — ikäänkuin 1960-luvun lopulla olisi 
enää kysymys siitä, ollaanko natseja, demokraatteja 
vai kommunisteja! Kaikki he ovat samassa veneessä, 
kaikkia uhkaa samalla tavoin luonnottoman elämän- 
tavan aiheuttama henkis-ruumiillinen romahdus, 
elämänympäristön ja elinehtojen, ilman, veden ja 
maaperän tuoton tuhoutuminen. Ja väestönkasvu ja 
urbanismi, sulloutumisilmiö, johtavat joka tapauk- 
sessa kaikkialla totalitaarisiin järjestelmiin ja yksilön 
arvon polkemiseen, tapahtuu se sitten sosialistisen, 
demokraattisen tai muunlaisen hallintojärjestelmän 

lähtökohtatilanteesta käsin. — Ja kuitenkin: en kir- 
joittaisi näitäkään rivejä, ellen itsekin ainakin pikku- 
sormenpään osuudelta kuuluisi optimisteihin, ellen 
luottaisi ainakin pieneen mahdollisuuteen, että ihmi- 
seen voi vaikuttaa. Olenpa itsekin yhdessä kulttuuri- 
radikaalien kanssa ollut tekemässä työtä rauhanasian 
hyväksi, ascita ja armeijoita vastaan, koska atomi- 
sota on epätoivoinen ja lopullinen vaihtoehto, joka 
sulkee pois kaikki muut. Enkä ole kuunnellut järjen 
huomautuksia, että atomisota ainakin länsimaiselle 
ihmiselle olisi kivuttomin ja laupein tulevaisuuden 
näköaloista. 


Jääkööt kuitenkin kulttuuriradikaalit ja jääköön 
suuri yleisökin tällä kertaa. Saattaa olla tärkeämpää 
tarkastella iloisista optimisteista niitä, jotka pitävät 
itseään luonnonystävinä tai peräti luonnonsuojelun 
harjoittajina. Ennen kuin ajatellaan oppilaita, on 
opettajien pätevyys tutkittava. 

Osalle kompromissi-luonnonystävistä on ominaista 
anteeksipyytelevä arkalaisen asenne, heille on elin- 
tärkeää, etteivät he vain saa kehityksen vastustajan 
nimeä ja arvoa. Kaikessa hiljaisuudessa tuttavien 
kesken hekin kuitenkin ovat mukana tuomitsemassa 
vesien likaamisen, metsien liikahakkuut ja koskien 
rakentamisen, Osa uskaltaa sanoa sanottavansa 
myös julkisuudessa, ainakin muutamista sellaisista 
turvallisista asioista, joissa talousmiehet ovat ensin 
ehtineet joutua jo monen muunkin hampaisiin. Mutta 

hyvin monien kiusallisena yhteisenä piirteenä on 
taloudellisen ajattelutavan ja laskutaidon puute. 
He eivät ymmärrä tai halua tiedostaa, että säälimät- 
tömät metsänhakkuut ja Kuusamon könkäiden kah- 
lehtiminen eivät ole irrallisia talousmiesten ja polii- 
tikkojen ilkeyden osoituksia. Ne kuuluvat rakennel- 
maan, joka ilman niitä sortuu — tähän taloudellisen 
kasvun, korkean kulutuselintason rakennelmaan. 
Ne, jotka ovat ottaneet vastatakseen nykyisentyyp- 
pisen elinkeinoelämän pyörimisestä, eivät voi hank- 
kia kerskakulutuksen eri hyödykkeitä tyhjästä. Luon- 
nonvarat, raaka-aineen määrä, maan ja veden tuotto, 
ratkaisevat yhä edelleen sen pelivaran, mikä kansa- 
kunnalla tai ihmiskunnalla on käytettävissään; työ- 
voima, pääomanmuodostus ja muut kansantalouden 
rakennetekijät pysyvät toissijaisina. Nykyinen todel- 
lisuudesta irtautunut kansantaloustiedehän kyllä las- 
kee tuottavuusarvoja jopa palveluelinkeinoille, lii- 
kenteelle ja asuinrakennustuotannolle ja saattaa 
päätyä sellaisiin tuloksiin, että perustuotanto on kan- 
santaloudellisesti täysin kannattamatonta, mutta 
esimerkiksi tavaran kuljettelu paikasta toiseen kan- 
nattavaa. Mutta tämä mielettömyys on kuitattavissa 
olankohautuksella. 

Jos me siis ostamme auton, me täällä Suomessa 
maksamme sen metsätaloustuotteilla — ja liikahak- 
kuun vallitessa jokaista autoa vastaa täysin kouraan- 
tuntuvasti tilkku hakkuuraiskiota jollakin taholla 
isänmaatamme. Ja jos me haluamme, että tehtaat 
valmistavat loppumattomiin erilaista konetta, laitetta 

ja rihkamaa kotiimme, kesämökillemme ja telttalei- 
rillemme, silloin me tarvitsemme myös sähköä. Älyl- 
linen rehellisyys vaatii, että emme silloin syyttele 
voimatalousmiehiä Kuusamo-suunnitelmista — tai 
mikäli luulemme atomivoimalaitosta autuaammaksi 
ratkaisuksi, niin luopukaamme mutisematta siitä 
jättiläismäärästä puutavaraa, jolla senkin hankinta 
maksetaan. 

Ja jos me haluamme vapauttaa enimmät kansalai- 
set siitä ruumiillisesta työstä, jota varten ihmisruumis 
on rakennettu, ja pelastaa heidät kokemasta kevään- 
tulon oikullisuuksia, syyssateiden synkkyyttä ja talven 
lohdutonta hiljaisuutta, ja saattaa heidät teatterien, 
jäähallien, cocktailkutsujen, autonäyttelyiden, kehitty- 
neen hengenelämän ja miden monien muiden kau- 
niiden asioiden piiriin, jotka edellyttävät ihmisten 
keskittämistä kaupunkeihin, silloin meidän tietysti 
on sanottava johdonmukaiset hyvästit, ei yksin luon- 
nolle vaan myös luonnonsuojelulle. Sillä tehokas 
luonnonvarojen käyttö on ainoa tie korkeaan aineel- 
liseen elintasoon, jota kaupunkiasuminen edellyttää. 
Jos maaseudun punaisten mökkien »huoleton hevo- 
seton poika» ja liinapäämummu onkin tullut toimeen 
pienine perunamaineen ja ruisvainiotilkkuineen, puo- 
lukkakankaineen, vattupehkoineen ja lahnakaislik- 
koineen, jos hän on tyydyttänyt huvittelutarpeensa 
kuuntelemalla kotikottaraista tai railojen ulinaa 
jäillä, nauttimalla juhannusruusujen tuoksusta ja 
ruokkimalla punatulkkujaan, niin kaupungeissa ei 
sydämettöminkään ihminen kestä nähdä köyhälistöä. 

Ja mitä suuremman osan ihmisistä me siirrämme 
maataloudesta ja metsätöistä toissijaisiin elinkeinoi- 
hin, sitä suuremman osan perustuotannosta me jou- 
dumme maksamaan rationalisoinnin kustannuksiin. 
Joka kolmas tai neljäs tukki, paperipuupölli ja vilja- 
hehto menee moottorisahojen, hullujussien ja leik- 
kuupuimurien tuontiin, ja alkutuotannon mahdol- 
lisuudet vähenevät kaiken aikaa, kun tuhkatiheä 
tieverkosto, voimansiirtolinjat ja teollisuuden varaa- 
mat tonttimaat nielevät suuria maapinta-aloja. Met- 
sätöiden koneellistaminen ei merkitse ainoastaan 
sitä, että maaseudun rauhasta ei moottorisahojen 
aikakaudella enää ole matkailuvaltiksi, vaan myös 
sitä, että talousmetsän »moninaiskäytöstä» retkeilyn 
ja ulkoilun tarkoituksiin ei voi traktorien ja vinssi- 
laitteiden jäljiltä olla mitään puhetta: kolhitut puut, 
murretut taimistot, syvään uurretut palstatiet, lan- 
noitesäkit, auranviillot joka suoputamassa karkot- 
tavat kyllä lujaluontoisimmankin samoilijan. Koko- 
naan toinen, tämänkertaiseen aiheeseen kuulumaton 
asia on sitten se, onko ihminen välttämättä onnel- 
lisempi konepajassa, öljy-yhtiön konttorissa tai jät- 
tiläisviraston huoneessa n:o 789 kuin omalla pelloi- 
laan tai kotilahdellaan rysänlaskussa. 

Emme me voi tuomita kasvinsuojelumyrkkyjä, jos 
emme tuomitse itse tavoitetta, korkeaa aineellista 
vaurautta, sitä, että elinkeinoelämän on yritettävä 
kaikessa puristaa luonnonvarojen tuotosta viimeinen- 
kin pisara irti. Tai jos me ruokapöydässämme nau- 
timme kalliita ravintoaineita, toisin sanoen sellaisia, 

joiden kalorituotto hehtaaria kohti on vähäinen, 
silloin emme totisesti voi arvostella asutushallitusta, 
joka parhaansa mukaan yrittää löytää soista ja met- 
sistä lisää pinta-alaa viljelyksille. Tai ainakin meidän 
on sitten selkeästi ajettava syntyvyyden säännöstelyn 
asiaa, jotta kaltaisiemme tuhlarien ja nautiskelijoiden 
määrä pysyisi pienenä, muuten saamme jo hyvin 
äkkiä luovuttaa luonnonsuojelualuectkin tuotannol- 
lisen maankäytön piiriin. l 


* 


Mutta jos me tarkastelemme tavallisen luonnon- 
suojeluintoilijan henkilökohtaisia elämäntapoja, me 
teemme melko järkyttäviä havaintoja. 


Ehdittyään erinomaisesti palkatusta toimestaan 
kotiin suureen, kaikin mukavuuksin varustettuun 
asuntoonsa luonnonystävä syö vasikanpaistia päiväl- 
liseksi ja vetäytyy sitten nahkatuoliinsa — sähköläm- 
mittäjä jalkojen juuressa retkeilyillä hankitun reu- 
matismin takia — kirjoittamaan palopuhetta Iijoen 
ja Kuusamon voimalaitossuunnitelmia vastaan ja 
laatimaan varoittavaa artikkelia uuden öljysataman 
perustamisesta linturikkaan rannikon kaupunkiin. 
Sitten hän loikkaa autotalliinsa ja ajaa ankaraa vauh- 
tia (polttoaineenkulutus runsaasti yli edullisimman 
kilometrikustannuksen) maaseudulle kesähuvilalleen, 
joka kylläkin, tuota, on aivan vedenrajassa, sen hän 
myöntää, niin kuin naapurihuvilatkin, mutta todel- 
lakin niin ihmeen tyylikkäästi ja hyvällä maulla tehty 
ja maisemaan sijoitettu, että se vain kaunistaa järvi- 
maisemaa — toisin kuin totisesti tuon insinöörin 
tuolla vastapäisessä niemessä, todellisen raakalaisen, 

joka pauhaa pikakiitäjälläänkin yöt ja päivät pitkin 
salmia. Onhan hänellä kyllä pikamoottori itsellään- 
kin, luonnonticteellisiä tutkimusmatkoja varten se on 
ollut välttämätön, mutta ei hän sentään ajele sillä 
ihmisten nukkuessa, eikä siinä ole niin pahaa ääntä- 
kään, niin, loppujen lopuksi tämän merkin rauhal- 
linen surina ei voi ketään häiritä, paremminkin se 
kuuluu kesään. Eikä hän totisesti pelleile vesisuksilla 
niin kuin insinööri, että viitsiikin iso mies, heiilä eivät 
vesisukset taatusti ole muuta kuin nuorta polvea 
varten. Viheliäinen insinööri, kaikki mahdolliset 
tekniikan siunaukset se raastaa tänne maalaiselämän 
aitoutta turmelemaan, sehän se ensimmäisenä tällä 
järvellä sähkökiukaankin tuotti saunaansa. Hän sen- 
tään viivytteli siinä asiassa vielä viimeisenä, mutta 
pakkohan se oli lopulta ottaa, kun ei perheeltä saanut 
rauhaa — ja kyllähän se tietysti on ajan oloon ollut 
kätevä olemassa, kun se kerran on hankittu; vaikka 
kyllä täytyy sanoa, että ei siitä ihan entisajan oikeaa 
saunan nautintoa saa... Niinpä niin, täytyykin 
ruveta kunnostamaan moottoria, nuorisoa varten 
oikeastaan, että pysyisivät täällä mökillä edes jonkin 
päivän; eipähän hänellä itsellään ole sille enää paljon 
käyttöä, kun kaiken maailman nousukkaat tönöineen 
ovat vallanneet joka saaren ja sopen järvestä. Ja kun 
maidonhakumatkastakin täytyi luopua ja siirtyä 
kauppalan tölkkeihin: maitotalon isäntä, mokomakin 
ahmatti, oikea turvenuijien turvenuija, hakkasi met- 
sänsä niin rääsyiseksi, ettei enää ilkeä käydä koko 
kulmakunnalla ... 


Tämä parodia on niin lievä, että se saattaa yhdessä 
ja toisessa tapauksessa osua melkein kohta kohdalta 
maaliin. Onhan meillä sellainenkin suuri luonnon- 
ystävä, joka Lapin-retkilleen vuokraa yksityislento- 

koneen ja huristaa sillä jollekin tunturijärvelle (kuin- 
kahan monen yksinäisen erämaavaeltajan tunnelman 
turmellen?) ja noudattaa sillä taas itsensä takaisin. 
Tällainen ihminen on välillisesti paljon pahempi 
luonnonraiskaaja kuin mökinmies, joka panee raudat 
kanahaukan pesään ja kiskoo niintä niinipuista, 
mutta ei elintasollaan uhkaa aarniometsän olemassa- 
oloa. 

Tietysti tämä ongelmakimppu on mutkikas ja 
moninainen, niin kuin kaikki elämäntaidon vaikeat 
peruskysymykset. Vaikka me voimmekin olla var- 
moja siitä, että omaa autoa ja moottorivenettä ei 
kukaan välttämättä tarvitse, niin kaikkien elintaso- 
tuotteiden laita ei ole ilman muuta samoin. Ellei 
meillä ole televisiota, radiota ja monipuolista lehdis- 
töä, emme pysy ajan hermolla emmekä myöskään 
tiedä,missä luonnonsuojelun sanaa kulloinkin kipeim- 
min tarvittaisiin. Ja näyttää helposti siltä, että ellem- 
me seurustele tavallisten ihmisten kanssa ja noudata 
ainakin suurin piirtein heidän normejaan, emme voi 
myöskään vaikuttaa ihmisiin. Me saatamme helposti 
pelätä, että ihmiset eivät kuuntele meitä senkään 
vertaa, jos kuljemme ryysyläisinä emmekä osaa kes- 
kustella asiantuntevasti autoista, kylmäkaapeista ja 
ilmastointilaitteista. Sitä paitsi ihminen on heikko: 
mässäilevien lähimmäisten keskellä on kevyen sarjan 
nautinnoista luopuminen yhtä vaikeaa kuin pienen 
valtion yksipuolinen aseistariisunta. Tämän kirjoit- 
tajakin kompastuu uudestaan ja uudestaan johdon- 
mukaisen asketismin linjalta. Ja kaksin verroin vaikeaa 


208 


on luonnonystävän, jolta riistetään toinen toisensa 
jälkeen hänen elämänilon lähteensä luonnossa, olla 
yrittämättä hukuttaa murhettaan syömiseen ja juo- 
miseen, mukavuuksien huumaukseen,. 

Siksi tämä luonnonsuojelun ongelma on lohdu- 
tonta kehän kiertoa. Siksi se toivonsäde, johon olen 
itseänikin väkisin pakottanut uskomaan, on äärim- 
mäisen heikko. Mutta mikäli oivallus ja tieto voivat 
mitään vaikuttaa, niin meidän täytyy takoa mie- 
leemme: emme voi saada luonnonpuistoa ja autoa, 
puhtaita vesistöjä ja kaupunkimaistumista, tulevai- 
suutta ja suurteollisuutta samanaikaisesti, meidän on 
valittava. Ja jos valitsemme luonnonsuojelun, niin 
se ei ole pelkkää suunpieksäntää ja toisten syyttelyä, 
vaan myös omakohtaista kieltäymystä. Sillä yksi on 
varmaa; muutosta ei tule ilman henkilökohtaista 
rohkeutta ja esimerkkiä, ilman päättäväistä irti- 
sanoutumista, järjestelmän murtamista, kapinaa. 

Donnerin kummitusmaailma 


Sain rakastettavalta ystä- 
vältäni Uuden Maammekirjan.? Sitten rakastettava 
kustantajani lähetti joulupaketin, ja minulla oli niitä 
kaksi. Mikä sen kauniimpaa: aihepiiri, kotomaamme 
koko kuva, oli vannoutuneelle kotimaan-matkailijalle 
mahdollisimman läheinen, ja uuttera ennakkomai- 
nonta oli virittänyt minut sopivasti. 

Makustelin ensi hätään sieltä täältä, ja minut val- 
tasi omituinen epätodellisuuden tuntu. Olin varus- 
tautunut lukemaan Suomesta, ja tiheään toistuvat 
erisnimet pysyttelivätkin tutulla maaperällä, mutta 
tunnelmat ja huomiot olivat ventovieraita — kuin 
raportti Tulimaasta. Vähitellen tajusin, että minulla 
oli kunnia olla tekemisissä ensiluokan kirjallisen 
fiaskon kanssa. 

On jonkinmoinen hyvin järkeenkäypä sääntö, että 
arvostelijan kannattaa kuluttaa värinauhaansa mätä- 
muniin vain jos ne syystä tai toisesta ovat nousseet 
asemaan. Malttaessani viimein syventyä Maamme- 
kirjaan vakavammin minua kiinnosti toisaalta se, 


? Jörn Donner, Uusi Maammekirja, Helsinki 1967. 

kuinka näin cpänäköinen kuva Suomesta on voinut 
syntyä, toisaalta se, mikä siinä on viehättänyt luki- 
joita — kuinka Otavan mainososaston löytöihin voi 
sisältyä arviointeja jopa »vuoden tärkeimmästä kir- 
jasta». Vastauksena varsinkin jälkimmäiseen ongel- 
maan on vain yltynyt ihmettely; maailma on niin 
ihmeellinen, ja siitä kerron seuraavassa. 

D:n teema näyttää jakaantuvan kolmia, hän haluaa 
matkakuvina ja välähdyksinä antaa kuvan suoma- 
laisesta nykytodellisuudesta, toiseksi valottaa yhteis- 
kunnan koneiston toimintaa ja päätöksentekoa, kol- 
manneksi pyrkiä vaikuttamaan näiden ohjailuun. 

Se, millä D heti esittelyssä minut tyrmäsi, on hänen 
Suomensa lohduton harmaus ja ikävyys. Heti ensim- 
mäinen laivamatkankuvaus on enteellinen: D:lle ei 
koskaan tapahdu mitään hauskaa, hän ci koe mitään 
elämyksiä, ci pienintä seikkailua, ei koskaan tapaa 
kauneutta maisemassa, ei koskaan yhtään yllättävää 
persoonallisuutta. Koettuani itse saman maan sa- 
moina vuosina paitsi hillittömän kauniina myös jän- 
nittävänä ja vaihtelevana kiinnitin ensimmäiseksi 
huomiota tähän ristiriitaan, Ja löysin tärkeän syyn 
D:n toivottomasta tutkimusmetodista. Etsiessään 
suomalaista todellisuutta hän joko käyttää lentolinjaa 
tai ajaa autollaan levein penkerein muusta maapal- 
losta eristettyjä valtateitä ja leiriytyy Valtionhotel- 
liin, Kaupunginhotelliin, Pohjanhoviin. Kun hän 
tulee Rovaniemelle, hän asettuu taas hotelli Polariin 
ja solmii kontakteja haastattelemalla kaupunginjoh- 
tajaa ja puoluejärjestön piirisihteeriä. Kun hän 

tutustuu Saimaan kanavaan, hän veljeilee pääura- 
koitsijan kanssa, Kaukopään tehtailla hän keksii 
sentään haastatella pääluottamusmiestä. 

Omalta kohdaltani lienen matkustellut maata ris- 
tiin rastiin kymmenkunta kertaa enemmän kuin D, 
mutta vain kerran elämässäni olen nukkunut yön 
hotellissa — sitäkin enemmän pirttien penkeillä tai 
lattiannurkassa ja metsäkämpillä, joskus pikku mat- 
kustajakodeissa, kaikkein eniten heinäladossa ja met- 
sässä. Rovaniemellä olen viettänyt vain yhden yön, 
kesäkuun viiltävässä pakkasessa teltassa rautatie- 
aseman vieressä märässä pajukossa, jonka koko 
muussa Euroopassa tuntematon siivottomuus toi 
arktisten puliukkojen maailman voimakkaalla tavalla 
omakohtaiseen elämänpiiriin. 

D on tehnyt vain haparoivia yrityksiä laajentaa 
skaalaansa. Hän on kerran pyörähtänyt autollaan 
metsäkämpällä, koettanut jonkin kerran istuskella 
kansankuppilassa, vieraillut varta vasten tanssi- 
lavalla. Joitakin tuoreita katkelmia hän on tavoit- 
tanutkin heti kun on poiminut peukalokyytiläisiä 
hetkeksi autoonsa. Mutta muuten uskollisuus kau- 
punginjohtaja- ja ministeritasolle on vankkumaton. 
Ei siis ihme, että syntyy varjomaailman vaikutelma 
silloin kun oma tuttava- ja ystäväpiiri koostuu tasai- 
sesti kaikista sosiaaliryhmistä, juuri noita paria ylintä 
lukuun ottamatta. 

On totta, että pkotomaamme koko kuva» on ehkä 
pyörinyt vain minun vaatimuksissani; D sanoo itse, 
että hän antaa oman kuvansa Suomesta. Hänellä on 

epäilemättä silloin oikeus esimerkiksi kertaheitolla 
sivuuttaa 60 % kansasta, olla poikkeamatta yhteen- 
kään suomalaiseen maalaispirttiin. Ja on totta, että 
D voikin huoletta jättää nykytodellisuuden ja suoma- 
laisen ihmisen monet kasvot kaunokirjallisuuden 
huoleksi: onhan jotakuinkin kaikilla ajateltavissa 
olevilla elämänpiireillä nykyisin elinvoimaiset kuvaa- 
jansa. Mutta mikä on silloin D:n idea? Hänen 
ministeri- ja kaupunginjohtajatasonsa on sittenkin se, 
joka on jokaiselle lukevalle ihmiselle kaikkein tutuin. 
Seuraus on järkyttävä: D polttaa tynnyreittäin ben- 
siiniä ja hukkaa kokonaisen metsikön kaunista paperi- 
puuta aivan turhaan. Normaali lehdenlukija ei saa 
yhtään lisäpiirrettä siihen, minkä hän tuntee juurta 
jaksaen. sanomalehtien pääkirjoituksista, talouspals- 
toilta ja paikalliskatsauksista, sillä julkisuuden hen- 
kilöt toistavat D-paralle vain pikkupiirteitä myöten 
entiset tarinansa. D:n metodista johtuu, että hänen 
kuvansa Rovaniemestä, Outokummusta ja Imatrasta 
on identtinen kymmenien muiden reportaasien 
kanssa — niiden, joissa kunnanjohtajat/kunnansih- 
teerit veisaavat ikuiset kertosäkeensä teollisuuden 
lisäämisestä ja tieyhteyksien parantamisesta ja saavat 
lukijan rystyset vaalenemaan tuskasta: kuinka ihmi- 
nen voi olla noin toivottoman lattea. Toden totta, 
tämä Suomi on kyllä tylsyydessään murhaava. 

Mutta sittenkin: D on kuin onkin oikeilla jäljillä 
kiipeillessään yhteiskunnan yläportaita. Kun pääs- 
tään kyllin ylös, hänen pakinatyylinsä, joka pitkä- 
muotoisessa esityksessä samenee täysin, pääsee par- 

haaseen lentoonsa ytimekkäissä henkilötutkielmissa. 
D on näet täysverinen henkilöpalvoja, jonka mielestä 
rikkaat ja mielenkiintoiset persoonallisuudet syntyvät 
vain yhteiskunnallisen vaikutusvallan myötä. Mutta 
tälläkin alueella hänen kirouksensa on jäädä hope- 
alle, ylivertaisen Matti Kurjensaaren jälkeen. 
Kohtalotoverin iloa koin tavatessani toisen tuskas- 
tuneeksi ilmoittautuvan lukijan Valvojan palstoilla, 
Yrjö Blomstedtin, joka pökertyneenä puhui D:n kir- 
joitusripulista. Sanomattoman ikävän lukukokemuk- 
sen lomassa tunsin itse kuitenkin välillä ihailun 
väreitä; en voi olla kadehtimatta, kun ihminen jak- 
saa käden käänteessä suoltaa yhtä pitkälti tekstiä 
kuin mitä itse olen kyennyt puristamaan itsestäni 
koko elämäni aikana. Ihailen D:ssa tätä poliitikoille 
ominaista kärsivällisyyttä toistaa itsestäänselvyyksiä. 
Hänen arkkinsa täyttyvät, ja me saamme kuulla, 
että Kemi on suurempi kaupunki kuin. Rovaniemi,» 
jossa kuitenkin — seutukaavaliitto on tämän tutki- 
muksissaan todennut — von enemmän kaupan ja 
hallinnon piiriin kuuluvia toimintoja» — johtuisiko 
tämä sitten esim. läänin pääkaupungin asemasta. 
Ja me kuulemme, kuinka »Ruotsin yhteiskunnallinen 
järjestelmä muistuttaa omaamme, lait ovat hyvin 
samanlaiset. Mutta Ruotsilla on ollut aikaa, yrit- 
teliäisyyttä ja rauhaa. Ruotsissa on enemmän asuk- 
kaita, Ruotsi on suurempi, sillä on enemmän teol- 
lisuutta ja rahaa sekä enemmän itsetuntoa. Ruotsi on 
maailman kehittynein hyvinvointiyhteiskunta. Yri- 
tämme päästä perässä sen kuin mahdollisuuksil- 

tamme pystymme. Ruotsi on ikimuistoisista ajoista 
lähtien ollut vapaa; me olemme cläneet vieraiden 
vallan alla.» Ihailen, mutta lukijana kärsin. 

Tutkimusmetodin ohella toisena perusheikkoutena 
on D:n patologinen asentecllisuus. Hän ei suhtaudu 
yhteenkään asiaan luonnollisesti, ei edes kulttuuriin. 
Kuinka voi täyskasvuinen ihminen kammoksua — 
niin että häntä »kuvottaan — Sibeliuksen musiikkia 
vain sen vuoksi että Sibeliuksesta on tehty kansallinen 
symboli. Ja mitä se on, että häntä kuvottaa Sibe- 
liuksen henkinen tausta, Runeberg, suomalainen 
maisema ja Kalevala, mutta ei Wienin tai Pariisin 
kulttuuripiirien vastaava tausta? Ehkä tällä kertaa 
pettää minun ihmistuntemukseni, mutta en tosiaan- 
kaan ole koskaan tuntenut ketään, joka kävisi teat- 
terissa sen vuoksi että se on hienoa. Enimmät tut- 
tavani civät koskaan käy teatterissa, koska se ei kiin- 
nosta heitä, toiset harrastavat sitä, koska se ajatusten 
esittämistapana ja huvittelumuotona — mm. juuri 
ulkonaisilta,' normaaliarjesta erottautumista koros- 
tavilta muodoiltaan — vastaa heidän laatuaan. Kuvi- 
telmissaan eliitti- ja popkulttuurista D ei käsitä, että 
molempiin varmasti enimmäkseen suhtaudutaan 
luontevasti, ilman konstailuja. No, ehkäpä Taanila 
tällä kohden saa hänet järkiinsä. 

Sama asenteiden infantiili kouristus ilmenee D:n 
toistuvissa hyökkäyksissä maatalouselinkeinoa vas- 
taan. Tällöin hänen perehtymättömyytensä elin- 
keinoelämään saa mielikuvituksellisia muotoja. Meil- 
lähän on jo runsaan vuosikymmenen verran julki- 

sessa sanassa maataloutta kuritettu ja kuristettu, 
metsätaloutta hellitelty kansakunnan lempilapsena. 
Metsätalousneuvojia ja Keskusmetsäseura Tapion 
miehiä loikkii Suomen soilla enemmän kuin samma- 
koita, metsissä enemmän kuin oravia. Ja nyt ryhtyy 
D pistin tuimassa tanassa ritarilliseen puolustustais- 
teluun syrjityn metsätalouden puolesta suurta sorta- 
jaa maataloutta vastaan. Missä hän on ollut nämä 
vuodet? Hän on ollut Berliinissä, Varsovassa, Tim- 
buktussa. 
* 

Donnerin suhde maatalouteen vie minut siihen, 
minkä rinnalla kaikki edellä kuvatut erehdykset ovat 
harmittomia, siihen, missä Uusi Maammekirja on 
vaarallisimmillaan, D:n varsinaiseen sanomaan, kan- 
tavaan ideaan. Se voidaan tiivistää valikoimattoman 
edistyksen julistukseksi: kaikessa, joka alalla, entinen 
murskaksi, uutta tilalle, mitä tahansa kunhan se on 
muuta — poispäin entisestä, suunnalla ei väliä. Teol- 
lisuutta, kilpailua, kaupunkeja, tuotantoa ja tavaraa 
määrättömiin — perinteet, maascutu ja luonto ticltä 
pois. Staattinen on sana, jonka voi lausua vain syl- 
käisemällä. On johdonmukaista, että juuri maa- 
talous on tällaisen ohjelman hampaissa: sen piirissä 
on eniten tasapainoisia, viihtyviä ihmisiä, jotka civät 
muuta pyydä kuin saada olla rauhassa — mikä mur- 
hanhimoa herättävä vastus uudistushysteerikolle! 
D ei kainostele perusnäkökulmaansa, hän ilmoittaa 
suoraan, että hän ei halua onnellisia, vaan etsiviä, 
levottomia ihmisiä. 

Tämä — minun näkökannaltani — totaalinen 
mielettömyys vetoaa selvästi myös muihin nuoriin ja 
keskipolven -intellektuelleihin — ja minä jään äimis- 
tyneenä kysymysmerkkinä tien oheen. Mikä saa 
päältä nähden säyseän ja kiltin Pekka Tarkan intou- 
tumaan lähes hurmokseen, kun D kertoo tapaamas- 
taan nuoresta liikemiehestä, jossa tunne-elämän tyh- 
iyys, juurettomuus ja häikäilemätön yrittäjän tehok- 
kuus tiivistyvät, ja puhkeaa toivomaan: »kunpa 
yhteiskunta räjähtäisi heidän hurjien unelmiensa 
voimasta»? Mistä tämä katkeruuden ja tyytymättö- 
myyden suunnaton intensiteetti? Onko nykyinen 
maailmamme keväineen, suvineen, päivänkakkaroi- 
neen, lempivine vaimoineen ja lämmintunnelmaisine 
toveri-iltoineen tosiaan niin sietämätön? Herättää 
huomiota, että koko D:n laajassa henkilögalleriassa 
ei ole yhtään viisasta vanhusta, joka istuisi portailla 
seurailemassa kotikottaraisia, eikä yhtään tasapai- 
noista nuorukaista, joka ottaisi elämänsisältönsä 
hämähäkkien tai maasiirojen tutkimisesta — rynnis- 
tämättä ketään lähimmäistään kumoon. Ei, D:n 
henkilöt ovat kaikki enemmän tai vähemmän töytäi- 
leviä mielipuolia. 

Minussa syntyy aina sellainen mielikuva, kun luen 
näiden Salojen, Tyyrien ja Mikkoloiden edistystä 
puhkuvia kirjoituksia, että heissä täytyy olla täitä tai 
kirppuja, kun he eivät voi hetkeäkään pysyä alal- 
laan. Ja minua pelottaa heidän merkillinen uskonsa 
siihen, että tulevaisuus olisi parempi kuin nykyisyys 
— yhtä käsittämätön ja perustelematon kuin joiden- 


217 


kin toisten usko tuonpuoleiseen valtakuntaan. Sitten 
minut valtaa kauhu: heillä on vankka asema kaikissa 
viestintävälineissä, D:lle kustantaja säästelemättö- 
millä mainosmäärärahoilla hankkii kymmenientu- 
hansien ostajakunnan, he vaikuttavat päätöksen- 
tekoon. Kuinka käy sen 95 % :n ihmisistä, jota heidän 
ihannoimansa villi kilpailu ja tehokkuuden vaatimus 
ci haasta mihinkään, joka ei halua reuhtoa, vaan 
elää ja olla onnellinen, jolle jokainen elämänolojen 
muutos tuottaa hämmennystä tai kärsimystä? Tai 
niiden ihmisten, joille D:n »loputtomat samanlaiset 
metsät ja yhdentekevät kukkulat» ovat koko maailma 
ja tyhjentymätön sisältörikkauden lähde, mutta joi- 
den tajunta ei lainkaan kykene erittelemään suur- 
kaupunkia, joille sementti ja lasi ovat vain sementtiä 
ja lasia, oli se sitten Rewellin, Aallon tai Ruusuvuo- 
ren käsialaa, joissa Sarpaneva ja Armi Ratia eivät 
kosketa mitään kieliä? Kun heiltä riistetään heidän 
perunamaansa, muurainsuonsa ja mateenkutupaik- 
kansa, he ovat henkisesti puilla paljailla. Mutta D ja 
hänen opetuslapsensa civät piittaa onnesta, eivätkä 
siis myöskään sen vastapoolista kärsimyksestä. 
Mitä hirvittävää on tapahtunut meidän ajallemme? 
Jörn Donnerin isän Siperialaiskertomukset ovat 
olleet elämäni suurimpia kirjallisia elämyksiä. Mitä 
hirvittävää on tapahtunut hänen lastenkamarissaan? 

Sinä rakas Hannu Taanila, sinä kultapoju, jolle 
ehkä on annettu enemmän kuin noille muille jurri- 
koille, jatka sinä loistavasti alkanutta ristiretkeäsi 
autonomisten osakulttuurien rinnakkainelon puo- 

lesta! ja sovella näkemyksesi yhteiskunnan arkielä- 
mään, elämäntapojen alucelle. Ja kun sinä uskoak- 
seni ct ole sokea ihmisen viihtymiselle, ja kun sinun 
tapanasi on peräänkuuluttaa tieteellistä tutkimusta, 
niin ryhdy sinä viimeinkin haalimaan kokoon sitä 
perinpohjaista viihtyvyystutkimuksen symposiumia, 
joka selvittäisi, kuinka suurelle osalle väestöstä lopul- 
takin olisi omiaan herra D:n vimmainen uljas uusi 
maailma, kuinka monelle pastoraali-idylli, kuinka 
monelle jokin muu. Minun prosenttilukuni edellä 
olivat kovasti intuitiivisia arvioita. Mutta nyt älä 
tyydy sosiologian, kulttuuri- ja aatchistorian, arvo- 
filosofian ja antropologian miehiin, vaan lisää heihin 
ainakin biologit ja hermofysiologit, jotka parhaiten 
kyennevät mittaamaan viihtyvyyden fysiologiset kri- 
teerit. 

Mutta sekä tutkimustulosten valmistuttua että 
niitä odotellessasi ota huomioon, mitä rinnakkain- 
elon periaate todella edellyttää. Teollistuminen ja 
kaupungistuminen on jo ennen D:n vaikutusta pyr- 
kinyt suurpiirteisesti valtaamaan maat ja mannut 
kokonaan, vaatimaan raaka-ainealueekseen kaikki 
pinta-alat, tuomaan pikatien sinnekin missä sitä 
ehkä vastustetaan, tyrkyttämään kehitysaluetukensa 
väkisin sinne, missä kehitys tuottaa tuskaa. Vai 
oletko huomannut, että — vaikkapa — puolet mei- 
dän valtakuntamme metsäalasta, puolet jokiemme 
koskista. olisi jätetty koskemattomiksi luonnonihaili- 


1 Viittaa Taanilan tuoreeseen kirjoitukseen Parnassossa. 

joille, niin kauaksi aikaa kunnes intressipiirien luku- 
määräsuhteet ja niiden tunne-elämän intensiteetti- 
kertoimet olisi selvitetty? Herra D:n lääke ainakin 
on selvä: taantumus on nitistettävä, yksiselitteisesti. 

Tai entäpä jos me aloittaisimme siitä, onko D:n 
tulevaisuudenunelma ylimalkaan mahdollinen, voi- 
daanko kulttuuria teollistumisen tiellä viedä ratkai- 
sevasti nykyistä pitemmälle. D, joka ei hetkeksikään 
horjahda syvällisyyteen tai pohtivaan asenteeseen, 
ei häiriinny siitä, että ainakaan vielä tämänhetkisen 
tietämyksen mukaan se ci ole mahdollista. Aikamme 
todella suuret ongelmat, väestöräjähdys, jäteongel- 
mat, ravintoketjujen myrkyttyminen, luonnonvaro- 
jen ehtyminen, jättiläismittaisen teollisuuden vaiku- 
tus ilmastoon ja sitä tietä jäätiköihin, ihmisen elä- 
mäntavan biologisen perustan luhistuminen — kaikki 
ne ovat toistaiseksi täysin ratkaisemattomia, kukin 
niistä tahollaan nostaa ?distykseltä' tien pystyyn. 
Nk. kohtalonkysymyksistä D malttaa syventyä aino- 
astaan sodan ja militarismin uhkaan, ja tekec sen, 
se myönnettäköön, moitteettomalla sadankomitealai- 
sella tasolla. Mutta tuntuu jokseenkin kammotta- 
valta, että D esiintyy pasifistina — kun atomisota 
toki on verrattomasti kivuttomampi katastrofin 
muoto kuin nc, joihin D:n tulevaisuudensuunnittelu 
näyttäisi johtavan. Vesistöjen saastuminen vilahtaa 
Maammekirjan sivuilla pari kertaa, mutta vaihtuu 
pian muihin asioihin, jälkiä jättämättä. D:lle ihminen 
on ilmassa leijuva astraalihahmo, jolla ci ole ruu- 
mista, juuria, taustaa eikä ympäristöä. Biologisesta 

oivalluksesta D on totaalisesti vapaa. Toivo Rauta- 
vaara, Reino Kalliola tai Tahko Pihkala eivät taa- 
tusti kuulu D:n haastateltaviin. 

Yhtä järkyttävänä D:n ja näiden muiden helppo- 
heikkien kyvyttömyys johtopäätöksiin ilmenee heidän 
tavassaan ymmärtää oman aikansa poliittisia vir- 
tauksia, yhteiskuntia ympäriilään, Nämä kaasukam- 
miot, Vietnamit ja voimistuvat totalitaariset ten- 
denssit kaikissa maissa — jokainen tervejärkinen 
maallikko jo osaa yhdistää ne väestönkasvuun ja 
suurkaupunkien sulloutumisilmiöön, niitä seuraa- 
vine väistämättömine lähimmäisen arvon romah- 
duksineen, ja biologi selittää ne suoralta kädeltä 
noilla tunnetuilla havainnoilla ylitiheiden 'eläinkan- 
tojen käyttäytymisestä. Mutta D ja kumppanit, heille 
ei Vietnamilla ja hyvinvointiyhteiskunnan kireällä 
kilpailuideologialla ole mitään keskinäistä yhteyttä, 
he — Enzcnsbergeriä vain hiukan muuntaen — 
»ovat yhä sitä micltä, että nämä kriisit ovat onnetto- 
mia sattumia, jotka johtuvat virhecllisestä asioiden 
hoidosta ja ymmärryksen puutteesta: muuten rau- 
hanomaisen, terveen ja hyvää tarkoittavan ideologian 
traagisia virheitä.» 

Luulen, että minun on rauhoittuakseni sittenkin 
otettava oppia D:stä: haettava ihanteeni ulkomailta, 
Muualla maailmassa edclläkävijänuoriso karistaa 
minkä chtii harteiltaan länsimaisen taloudellis-tek- 
nillisen mielettömyyden pakkopaitaa, läähättävän 
kilpailun ja hukuttavan tavaranpaljouden hullun- 
myllyä, tavoittelee luonnollisen elämänilon ääntä 

itämailta ja omista sisuksistaan. Meillä intellektuel- 
lit, nämä hyväkkäät, sen sijaan meuhaavat aincel- 
lisesta hyvinvoinnista, kaupungistumisesta, koulu- 
tuksen tchostamisesta ... Voimme kaiken jälkeen 
lyödä veljenkättä D:n kanssa: yhdyn hänen mieli- 
piteeseensä Suomesta provinssina, periferiana. 

1968 

Itsenäisyyspäivän puhe 


I man Suomi — maa, 
jossa ihmiset jo koulun penkillä piiskataan ja pelotellaan 
puolikuoliaiksi uhkailemalla nykyajan kiristyneillä vaati- 
muksilla, jossa koulutusyhteiskunta, kilpailuyhteiskunta vaa- 
tii yhä huimaavampaa suorituskykyä, yhä pilviä hipovampaa 
koulutustasoa. Yhteiskunta vaatii sitä ja vaatii tätä kansa- 
laiseltaan — aivan kuin natsi-Saksassa — eikä suinkaan 
halua antaa ihmiselle; ne jotka eivät halua pingoittaa ja 
läähättää, vaan elää ja tulla onnellisiksi, se sysää syrjään 
ja polkee jalkoihinsa. Maa, jossa ihmisiltä ollaan riistä- 
mässä viimeisetkin tilaisuudet tehdä tervettä, ihmisarvon 
mukaista työtä omin käsin ja kourin metsissä, tuoksuvilla 
pelloilla ja kalarannoilla, yksilöllisissä, innostavissa pien- 
yrityksissä — jossa heidät marssitetaan massoina suuriin 
tehdashalleihin ja jättiläisvirastoihin, kuin harmaat rotta- 
laumat. Tämä paljaaksi hakattujen metsien ja pilattujen 
vesistöjen ahne, köyhtyvä maa — hullujussien ja caterpilla- 
rien luvattu maa, jossa suomalainen maisema, kaiken elä- 
mämme perusta, mullistetaan raiskioksi — maa, joka tais- 
teli hirvittävän raskaat sodat ja turvasi asemansa ulkopolt- 
tiikan mestarien ohjauksessa — vain hävittääkseen rauhan 
aikana itseltään viihtyvyyden, elämän lämmön ja elämisen 


223 


taidon — kova ja kylmä maa, jossa vain hippiet ja rappio- 
alkoholistit tuntuvat säilyttäneen järkensä. 

Sinä päivänsankari, sinä rakas oma maa — miksi taivaan 
tähden vielä varttuneella iällä riennät sokeasti apinoimaan 
sitä länsimaisen elämänmuodon lajia, joka perustuu mielet- 
lömään ihmiskäsitykseen? Etkö tosiaan ymmärrä, ettei 
ihminen ole muurahainen eikä mehiläinen — yhtä paljon 
kuin yhteyksiä toisiin ihmisiin hän tarvitsee yksinäisyyttä ja 
rauhaa, pimeää ja hiljaisuutta voidakseen elää täysipainoista 
elämää. Etkö ymmärrä edes kavahtaa, kun väkilukusi vielä- 
kin joka vuosi lisääntyy kolmenkymmenen tuhannen ihmisen 
vapisuttavalla määrällä? Johan nyt sinun vieraantuneet ja 
toivottomat kansalaisesi eristäytyvät peltikuoren sisään, kun 
heidän pitää liikkua isänmaassaan, ajavat itsemurhavauh- 
dilla toisensa kuoliaiksi ja jättävät nämä virumaan maan- 
tielle — koska suhdetta lähimmäiseen alkaa sävyttää se 
tuhruinen vihamielisyys, joka jo kauan on vallinnut suurten 
maailmankaupunkien slummeissa ja joka on kaikille eläin- 
lieteilijöille tuttu ylitiheistä eläinkannoista. Miksi, oi miksi 
annat kehitykselle ja edistykselle sairaalloisen myönteisen 
arvovärin — riippumatta siitä, mitä ne tuovat tullessaan? 

En mielelläni puhaltaisi tuomiopasuunaan tällaisena päi- 
vänä. Haluaisin ennemminkin muistaa, että vielä on jäljellä 
elämänilon saarekkeita — vielä on nuoria, jotka kaikesta 
huolimatta, sittenkin, ehtivät ja osaavat pitää hauskaa, 
vielä jossakin saa joku hankkia elatustaan pihkaisten puun- 
runkojen kimpussa syysraikkaassa metsässä tai lämpimän 
tuoksuisessa navetassa, vielä jossakin puuhailee pihallaan 
vanhus, joka osaa elämisen taidon. Vielä harrastetaan pal- 
jonkin hyvää ja hienoa kirjallisuutta, taidetta ja musiikkia, 

vielä rehottaa jossakin rantalehto, jossa laulaa kuhankeit- 
täjä, ja vielä kohoaa jossakin ylväs tunturi ilman hiihto- 
hissiä. Mutta en voi olla huomaamatta, että tämä kaikki on 
sellaista suomalaisuutta, tahi yleisinhimillisyyttä, joka väis- 
tyy, häviää, sätkyttelee kuolinkouristuksissaan. Pelkään, 
että seuraavia viittäkymmentä vuotta talousmiesten ja insi- 
nöörien lumoissa olevien poliitikkojen talutusnuorassa ei voi 
kestää kukaan. 

Radiossa 6. 12. 1967 

